
PROLOG 


În exteriorul orașelor metalice — protejate prin vrăji și ferite de 
intemperii — atmosfera din Hael! era una extremă. Temperaturile 
de suprafață se ridicau la 460°C în atmosfera de dioxid de carbon, iar 
efectul de seră era atât de intens încât putea topi până și plumbul. Un 
nor de acid sulfuric de vreo douăzeci şi cinci de kilometri înconjura 
zona respectivă pe o înălţime de vreo cincizeci de kilometri, răspândind 
asupra suprafeţei o beznă veșnică. 

Din cauza acestor condiţii, fiece membru din anturajul lui Beleth 
era obligat să ia înfăţişarea demonică tradițională — îndesată, strașnic 
de puternică, cu pielea lucioasă și aripi scurte — în vreme ce Beleth 
însuşi luase chipul impunător și uscăţiv al Prințului Întunericului a 
cărui față încornorată le era atât de cunoscută practicanţilor de magie 
neagră de pretutindeni. 

Grupul respectiv şedea în Sala Mare a donjonului lui Beleth, o 
structură construită în bazalt ce stătea agăţată de stânca singuratică 
asemenea unei broaște uriașe. O ploaie acidă, adusă de un uragan care 
rareori se domolea, brăzda fereastra transparentă. Ochii lor sticloşi și 


1 În textul original Hell (engl.) = Iad (rom.) (n.tr.) 

adaptabili pătrundeau prin sticla cu urme adânci şi prin bezna pro- 
fundă de dincolo şi le oferea priveliștea unei câmpii care se desfășura 
încetişor, presărată cu bucăţi netede de stâncă și întretăiată, în partea 
de est, de un vulcan în activitate. 

— Portalurile speciale...? tună Beleth. 

Un demon urât mirositor pe nume Asmodeus zise la repezeală: 

— La locul lor, Stăpâne. 

— Toate? 

— Da, Stăpâne. 

— Trupele? 

— În așteptare, Stăpâne. 

— Vrăjile de atac? 

— La locul lor, Stăpâne. 

— Cele de iluzie? 

— La locul lor, Stăpâne. 

— Blumurile!? 

— Pregătite, Stăpâne. 

Vulcanul din partea de est scoase fum negru și lavă ce se prelinse 
sub formă de râu incandescent de-a lungul câmpiei. O mică colonie 
de Niffi cu colţi de oţel se sperie și o rupse la fugă. 

Beleth se aplecă înainte, cu o privire întunecată: 

— Băiatul? 

— La lo... Asmodeus se opri la timp şi schimbă răspunsul. 
Băiatul, Stăpâne? 

În mod normal, ei ar fi comunicat telepatic, fără a exista astfel 
posibilitatea unei interpretări greșite. Însă aici, departe de vrăjile de 
amplificare din orașe, le era mai uşor să revină la vorbire. 

Beleth tună cu nerăbdare: 

— Băiatul! Băiatul! Idiotul ăla de băiat! 

Asmodeus își trecu limba peste buze. 

— În câteva zile, Stăpâne. 


! Blum — oţel semilaminat în formă de bară, cu secțiune în general pătrată; lingou de oţel 
turnat și eboşat prin laminare (n.tr.) 

Spera din tot sufletul să fie adevărat. Beleth l-ar fi jupuit de viu 
dacă ceva n-ar fi fost în regulă. 

Însă pentru moment Beleth păru mulțumit de răspuns. Se ridică 
în picioare și măsură cu pasul sala străveche. Se întoarse. Se uită 
urât. Zâmbi. 

— Deci, zise el triumfător, cucerirea Tărâmului Elfilor poate 
începe de acum! 


UNU 


Aroma de mirodenii era copleşitoare. 

Chiar în faţa ușii, în interior, erau trei saci de pânză desfăcuţi: unul 
plin cu păstăi uscate de vanilie, unul cu boabe de piper şi unul cu halud, 
fin măcinat, de culoare aurie, ce răspândea o aromă îmbătătoare. Din- 
colo de sacii de pânză erau butoiașe și lădiţe, pline ochi cu plante aro- 
matice. Multe dintre ele străluceau, răspândind tente de portocaliu, 
roșu și verde. În spatele lor se afla o tejghea dintr-un lemn de culoare 
închisă cu niște rafturi înţesate cu mistere — asafetidă! pentru controlul 
demonilor, rădăcină măcinată de lotus, bulbi de tilosa, scorţişoară, 
păstăi de cardamom?, seminţe de susan și mătrăgună? special ameste- 
cate pentru a deschide încuietori magice. 

Maestrul Ghicitor în Mirodenii o privea pe Blue de după tejghea. 
Era un bărbat mic de statură şi subţirel cu spinarea încovoiată, care 


fie refuzase tratamentele de reîntinerire, fie era prea bătrân acum și 


1 Asafetidă — (cunoscută și drept balega diavolului, gumă puturoasă, hrana zeilor, chimen 
uriaș, etc.) este o specie de Ferula originară din Iran. E folosită drept condiment. (n.tr.) 
2 Cardamom — arbust înrudit cu ghimberul, reprezintă una dintre cele mai căutate și mai 
scumpe mirodenii din lume. (n.tr.) 

3 Mătrăgună — plantă erbacee otrăvitoare din familia solanaceelor, cu flori brune-violete 
care conţin atropină și cu fructe negre, lucitoare, întrebuințată în medicină pentru pro- 
prietăţile ei antiseptice şi cardiace; beladonă, doamna-codrului, doamnă-mare. (n.tr.) 

nimic nu-i mai putea schimba culoarea părului sau îndepărta ridurile 
de pe chip. Avea nişte ochi foarte spălăciţi și o privire inteligentă. 

Blue se apropie cu prudenţă de el, întrebându-se dacă o putea 
recunoaște, așa cum era ea deghizată. De data asta nu se pusese pro- 
blema să se îmbrace în haine de băiat, bineînţeles — exista o foarte 
mare șansă să se işte un scandal. Însă felul în care arăta, într-adevăr 
ar fi păcălit pe oricine. Vraja artizanală de iluzie o transformase într-o 
femeie de treizeci şi un pic de ani (de două ori și ceva vârsta ei actuală!) 
şi purta veșmintele obscure ale unei casnice sărmane. Ar fi putut să 
aibă şi vreo câţiva copii care să o tragă de fustă, deși — Blue se cutre- 
mură — Slavă Domnului nu avea. Însă arăta de parcă ar fi avut, ceea 
ce îi oferea garanţia că nimeni nu și-ar fi închipuit că se afla în 
prezenţa Reginei. În mare, îi garanta faptul că nimeni n-o observa 
chiar deloc. 

Singura ei problemă era părul. Dintr-un moft îşi comandase un 
păr des şi blond, de divă, lung până în talie care — iată! — strica tot 
efectul, aşa că fusese nevoită să şi-l prindă. Fie că era iluzie sau nu, 
părul ăla atârna greu. Se simţea de parcă ar fi purtat un coif militar. 
Oare Maestrul Ghicitor în Mirodenii va observa? Avea o reputaţie 
teribilă. Oare va putea el să vadă prin vraja de iluzie la fel de ușor cum 
se presupunea că vede prin... alte lucruri? Nu că asta ar fi contat. Ea 
era oricum așteptată. 

Îi trecu prin minte, așa într-o doară, că el ar putea spune ceva, că 
i-ar putea oferi chimen dulce sau chilli sau un colac din făină de 
porumb, însă el doar o privi fix. 

Blue spuse foarte încet: 

— Înţeleg că Doamna Pictată v-a povestit despre mine, Mare 
Maestru Ghicitor în Mirodenii. 

Preţ de o clipă, el păru derutat. Apoi îngăimă un „Ah“ şi ieşi 
încetișor de după tejghea şi trase zăvorul de la ușă. Ea auzi clinchetul 
unor sisteme magice de siguranţă. Vitrina rămase în întuneric. Erau 
siguri în prăvălie. Nimeni nu putea vedea înăuntru. 

Maestrul Ghicitor în Mirodenii se întoarse spre ea: 

— Alteță... exclamă el. 

În vocea lui se simţea o uşoară urmă de întrebare, însă totodată 
făcu o plecăciune adâncă. Coloana sa strâmbă îl făcu să se aplece 
într-o parte. 

— Putem fi auziţi? întrebă Blue. 

El își îndreptă spatele cu un efort extraordinar și scutură din cap. 

— Vrăjile care asigură intimitatea au intrat în funcţiune în momen- 
tul în care am închis ușa. 

— Perfect, zise Blue. Mare Maestru Ghicitor în Mirodenii, eu... 

— Memnon, şopti el şi, surprinzându-i expresia feței, adăugă: 
lertaţi-mă, Alteță, însă nu se cuvine ca Regina să mi se adreseze cu 
titlul pe care îl am. Îşi plecă ochii: Numele meu este Memnon. 

Blue își înăbuși un zâmbet. Memnon Maestrul Ghicitor în Miro- 
denii era un alt fel de Madame Cardui, un maniac în privința manierelor 
alese și al etichetei. Nu era de mirare că Madame Cardui îi vorbise 
atât de frumos despre el. 

— Maestre Memnon, zise Blue, adresându-i-se cu un titlu onorific 
pentru a-l putea înlocui pe celălalt. Madame Cardui v-a spus de ce 
mă aflu aici? 

EI încuviinţă: 

— Da, Alteță. 

— Ştiţi că nu aveţi voie să vorbiți cu nimeni despre această vizită. 

— Da, Alteță. 

— Şi puteţi face lucrul pe care îl vreau de la dumneavoastră. 

De data asta se simţi o uşoară undă de îndoială înainte ca el să spună: 

— Da, Alteță. 

— Ce se întâmplă? întrebă Blue pe dată. 

— Alteță, îmi daţi voie să şed în prezență Domniei Voastre? 

Blue îl privi chiorâș, apoi înțelese ce anume îi ceruse. Memnon 
era foarte bătrân şi problema pe care o avea la coloană făcea ca statul 
în picioare să fie ceva mai dificil. 

— Da, da, bineînţeles. 


De data aceasta el se mișcă chiar și mai încet. 

— Am un taburet în spatele tejghelei, Alteță. Pe când se așeza, 
zise: Pot face ceea ce doriţi, însă Doamna Pictată mi-a spus că trebuie 
să lucrez fără asistenţi. 

— Chestiunea e confidențială, zise Blue. Nimeni în afară de mine 
şi de dumneata nu trebuie să afle. 

„Și nici măcar tu nu vei ști, gândi ea, dacă ceea ce mi-a spus 
Madame Cardui e adevărat.“ 

EI își îndepărtă privirea de parcă ar fi fost stânjenit într-un fel. 

— Atunci Domnia Voastră trebuie să-mi dea o mână de ajutor, 
Alteță, bâigui el. 

Fusese prevenită că era posibil să se întâmple acest lucru. 

— Asta nu va fi o problemă, Maestre Memnon, zise ea cu hotărâre. 
Spuneti-mi doar ce trebuie să fac și voi face. 

— Da, Alteță. 

Mai era şi altceva: își putea da seama după tonul vocii lui. 

— Ce mai e? 

Maestrul Ghicitor în Mirodenii îşi ridică uşor capul și o privi drept 
în ochi. 

— Alteță, a rămâne singură cu mine în labirint se poate dovedi a 
fi un lucru periculos. Ezită preţ de o clipă, apoi adăugă: Foarte peri- 
culos, într-adevăr. 


DOI 


Henry era agitat la gândul că-şi vizita tatăl. 

Nu-şi dăduse încă seama de ce anume. Te-ai fi putut gândi că ar 
fi fost fericit să scape de mama lui pentru o perioadă. Și era. Însă asta 
nu-l împiedica totuși să fie agitat. Odată intrat în apartament, tata ar 
fi dat bucuros mâna cu el și i-ar fi zâmbit larg și i-ar fi spus: „Intră, 


pec 


bătrâne, intră!“ (Taică-su îi spunea „bătrâne“ tot timpul de când se 
despărțise de mama lui). Însă cu toate astea, Henry tot era agitat. 

Poate era zona de vină. Acum un an, tata își luase viaţa în propri- 
ile mâini și se lăsase purtat de val. Acum locuia într-un cartier ultra- 
modern. Detesta să se gândească la cât plătise tata ca să locuiască 
acolo. (Îi arătase odată broşura. Era o lucrare groasă şi costisitoare ă 
la Metro Goldwyn Mayer cu foiţă peste o fotografie în culori. Şi nu 
se numea broșură, i se zicea pliant.) Cel puţin nu trebuia să stea mult. 
Avea pregătită scuza cu Hodge. Se ducea să hrănească pisica dom- 
nului Fogarty. 

Henry tinu degetul mare apăsat pe sonerie și aşteptă. După un minut, 
sună din nou. Cu un ciudat sentiment de uşurare, începu să creadă că 
tata ar putea fi plecat în oraş. Sună a treia oară, hotărându-se că dacă 
nu ieșea nimeni în zece secunde, avea să plece. O să dea telefon mai 
târziu, o să spună că a sunat la ușă și o să crească în ochii tatei fără să 

se ciodănească cu el. Nu că tata ar fi vrut să se ciodănească. Doar că 
tot întreba ce face mama. Şi nu întrebările erau cele care îl deranjau 
pe Henry, ci privirea din ochii tatei când punea acele întrebări. 

„„„ Nouă... zece... unsprezece... doisprezece... treisprezece... 
paisprezece... Nu era cu siguranță nimeni acasă. Era liber ca pasărea 
cerului, își făcuse datoria. Putea pleca acum. Era ca şi cum ar fi fost 
învoit de la şcoală. 

Fără să vrea, întinse mâna și împinse ușa. 

Uşa nu era încuiată. Se crăpă vreo câţiva centimetri. Henry se uită 
prostește la ușă, întrebându-se despre ce era vorba. Nimeni nu ieșea 
şi lăsa uşa deschisă, chiar şi atunci când apartamentul era gol. Era ca 
şi cum ai fi căutat problemele cu lumânarea. Chiar și tatăl său știa cu 
siguranţă asta. Prelungirea asta a canalului poate că era acum ultra- 
modernă, însă zona din jurul ei era încă destul de periculoasă. Noile 
apartamente cu vedere spre țărm reprezentau desigur ţinta oricărui 
nemernic din cartier. 

Henry împinse din nou uşa și aceasta se deschise și mai mult. Îi 
trecu prin minte un gând oribil. Și dacă tata nu lăsase uşa descuiată 
când plecase. Şi dacă o încuiase, așa cum făcea întotdeauna. Și dacă 
venise vreun nemernic și distrusese încuietoarea! Vreun nemernic 
care era acum înăuntru, cotrobăind prin toate sertarele... 

Lui Henry i se strânse stomacul de o frică maladivă. Văzuse prea 
multe filme de groază. Împingi o uşă descuiată şi intri într-un aparta- 
ment gol şi ceva cu o mască ca în Scream ţâşnește din umbră şi-ţi 
zdrobeşte țeasta cu un vătrai. Însă nu se temea doar pentru el. Se tot 
gândea că poate tata se întorsese acasă şi chestia cu mască, la fel ca 
în Scream, se ivise în spatele lui. Îi tot apărea în minte un trup pe 
podea şi sânge ce păta covorul în culori șterse. 

Cu inima bătându-i tare, Henry împinse cu putere ușa şi se stre- 
cură în apartament. 

Uşa din faţă se deschidea spre un hol dreptunghiular ce avea un 
cuier-pom, o oglindă de perete și o caraghioasă măsuţă lăcuită care se 
voia să arate în stilul secolului al XVIII-lea. Erau două uși care dădeau 
din hol. Cea mai îndepărtată ducea în ceea ce pliantul descria ca fiind 


14 HERBIE BRENNAN 


„Dormitorul Principal“, ce avea un covor pufos din lână pură virgină, 
un pat dublu — la ce-i mai trebuia tatei un pat dublu acum că nu mai 
locuia cu mama? — şi nişte ferestre-uși meschine ce dădeau într-un 
balconaş cu scară de incendiu. Mai erau acolo, Henry ştia asta, o ușă 
ce dădea în camera de zi şi o baie. Ușa mai apropiată din hol dădea 
şi ea spre camera de zi. Pliantul o numea „„Foaier“. 

Henry apăsă cu prudenţă clanţa ușii de la camera de zi. 

Încerca să se mişte în cea mai mare linişte, însă inima îi bătea atât 
de tare acum încât avea impresia că putea fi auzită de la jumătatea 
drumului din stradă. Simţea că i se face rău de la stomac. Cel mai rău 
lucru dintre toate era că știa, știa cu siguranţă că avea să-şi găsească 
tatăl zăcând pe podea mort sau pe moarte. Îşi dorea să fi avut cu el o 
armă de orice fel, însă acum era prea târziu. 

Foaierul era cea mai mare cameră din apartament, garnisit cu 
piele albă, extrem de costisitoare, cu o scară îngustă în spirală ce 
şerpuia spre o „chilie“ pe care pliantul o numea cameră de oaspeţi. 
Mai vedeau și o uşă ce dădea spre o bucătărie, o uşă către o a doua 
baie, o uşă către un birou pe care tatăl lui nu-l folosise niciodată 
(probabil pentru că fusese proiectat pentru un pitic), o uşă spre dor- 
mitorul principal. Erau şi ferestre ce se deschideau spre un alt balcon, 
de data aceasta fără scară de incendiu, cu vedere spre canal. Covorul, 
el văzu asta imediat, era curat și nu zăcea nici un trup pe el. 

Henry oftă şi simţi cum inima i se mai domoleşte. 

— Tati...? strigă el, încruntându-se. 

Însă privirea încruntată era doar un obicei — nu era nici un trup pe 
podea, nici un strop de sânge pe covor. Poate că cel mai bun lucru 
dintre toate era că întregul loc era strălucitor și luminos, fără umbre 
din care să ţâșnească personaje cu măști ca în filmul Scream. 

— Tati...? 

Nu primi nici un răspuns. Locul era pustiu. 

Se simţi ușurat, doar că nu-și putea explica de ce lăsase tata ușa 
deschisă. Poate că începea pur și simplu să uite. Dumnezeu știa că 
avea destule pe cap în ultimul timp. În primul rând era chestia aia cu 
mama lui Henry care avea o relaţie cu secretara lui. Apoi era faptul 

că aceasta îl dăduse afară din propria lui casă. (Pretinseseră că fusese 
„de comun acord“, însă Henry știa mai bine cum stăteau lucrurile.) 
Apoi mama insistase ca ambii copii — Henry fiind cel care se împo- 
trivise — să rămână la ea. Dacă te gândeai bine, mama lui Henry avea 
de dat socoteală pentru o grămadă de lucruri. 

Henry se gândi că ar fi mai bine să mai rămână un pic pe-acolo. 
Nu putea pur și simplu să se cărăbănească acum și să lase ușa din faţă 
deschisă. Însă nici nu o putea încuia, în cazul în care tata plecase fără 
cheie, poate că doar se dusese puţin până la magazinul din colţ, 
riscând să dea ochii cu nişte Nenorociţi Anonimi. Deci tot ceea ce-i 
rămânea era să-și facă un ceai și să aştepte. După ce se întorcea tata, 
îl putea saluta și putea pleca apoi să-l hrănească pe Hodge. 

Găsi destul de ușor pliculeţele de ceai — dintr-un motiv ştiut numai 
de el, tata le ţinea în frigider şi nu avea mare lucru pe-acolo. Introduse 
pliculețul de ceai într-o cană pe care scria „Teleportează-mă, Scottie, 
nu e nici o urmă de inteligenţă aici“. Și de vreme ce nu era nici lapte, 
încercă să pună o lingură de iaurt natural și îşi luă cana cu el în camera 
de zi. Se așeză pe canapeaua costisitoare din piele şi se zgâi cu tristeţe 
în cana lui de ceai. laurtul fusese o greşeală. Se separase și plutea dea- 
supra sub formă de buline inegale. Se gândi dacă să riște și să-l guste 
sau să se ducă înapoi în bucătărie și să-și facă alt ceai. 

Încă nu ajunsese la nici o concluzie când uşa băii se deschise şi 
de acolo ieşi o tânără. Avea părul ud, era desculță şi-şi ţinea un 
prosop înfăşurat în jurul ei. 

ÎL zări pe Henry şi ţipă. 


TREI 


Labirintul Maestrului Ghicitor în Mirodenii se afla pe podeaua 
pivniţei de sub prăvălie. Blue fu surprinsă de dimensiunea acestuia. 
Și-l închipuise ceva mai mare. Însă se gândi că ştia el ce face. 
Madame Cardui îi zisese că el exersase — în foarte mare secret — timp 
de două generaţii. 

Blue se uită în jurul ei în cameră. Spirala labirintului era evidenţiată 
de mici bucăţi de cristal de stâncă. La intrare se găsea un vas de alamă 
pentru ars tămâie, așezat pe un trepied. Lângă acesta era o măsuță 
joasă cu un vas din cupru brunat! şi două flacoane de sticlă, una con- 
ţinând mirodenii, cealaltă un lichid limpede. În apropierea mesei se 
afla unul din acele scaune de modă veche, fără spătar, cu tăblia acope- 
rită cu piele. Într-o latură se găsea un bufet sau probabil un şifonier: 
era greu de deslușit. Și asta era tot, cu excepția globurilor de ilumi- 
nat fixate de grinziele din tavan. Păreau murdare şi slab luminate. 

— Ce vreţi să fac eu? întrebă ea. 

Memnon tocmai încuia uşa. Acum părea chiar și mai supărat. 

— Alteță, sunteţi sigură că nu doriţi să fie prezent și altcineva? 
Poate o gardă de încredere...? 


! Brunat — (despre piese de oţel sau de cupru) acoperit prin brunare cu un strat protector 
de oxizi de culoare închisă (n.tr.) 

— Nimeni, zise Blue cu hotărâre. 

Nu era atât faptul că se afla aici — ceea ce plănuise nu era ilegal —, 
cât era posibilitatea ca întrebările ei și răspunsurile lor să poată ajunge 
la urechile... ei bine... tuturor. În această cameră ea va confecţiona 
secrete de stat. 

În momentul în care el se îndepărta de ușă, Blue întrebă: 

— Despre ce pericol e vorba? Adică, în ceea ce mă privește. 

Maestrul Ghicitor Memnon părea cu gândurile în cu totul în 
altă parte. 

— Aș putea încerca să vă omor, Alteță. 

Blue îi aruncă o privire bătrânelului şi îşi înăbuși un zâmbet. 
De-abia dacă era destul de puternic să strivească o muscă, darămite 
să-i facă ei vreun rău. Însă aprecia atât îngrijorarea, cât şi devota- 
mentul lui, așa că spuse cu calm: 

— Mare Maestru Ghicitor, îmi asum responsabilitatea deplină a ceea 
ce are să se întâmple. Dacă veţi încerca să-mi faceţi vreun rău, veți fi 
scutit de acuzaţiile de crimă, trădare și orice altceva de acest gen. 

Expresia de pe chipul acestuia îi spuse că el era departe de fi 
liniştit, așa că adăugă cu bândeţe: 

— De ce nu-mi spuneţi cu exactitate ce se întâmplă ca să fiu 
pregătită? Ea zâmbi apoi. Ca să mă apăr. Dacă e nevoie. 

Memnon oftă. 

— Ceremonialul este unul foarte simplu, Alteță. Atunci când voi 
fi îmbrăcat cu mantia, voi înghiţi mirodenia şi voi intra în labirint. În 
momentul când ajung în centru, mirodenia va fi început deja să-și 
facă efectul. Când zeul își face apariţia, puteţi intra în labirint să-i 
puneti întrebări. 

— Și când e posibil să fiu în pericol? 

— Atunci când zeul îşi face apariția. 

Ei bine, era destul de simplu. Însă zeul îşi va face apariţia prin 
Maestrul Ghicitor, folosindu-i trupul, așa că nu va fi chiar un atac 
din partea unui taur înfuriat. Dacă asta chiar avea să se întâmple 
cu adevărat. 

Pentru a-i distrage atenţia, îl întrebă: 

— Și cum anume doriți să vă ajut în acest ceremonial? 

— Alteță, voi avea nevoie de ajutorul dumneavoastră ca să îmbrace 
mantia. Pe lângă asta, vă voi ruga să bateţi la tobă în momentul în 
care intru în labirint. 

Și lucrul ăsta părea simplu. Îi ţinea haina și bătea la tobă. Nu că 
ar fi avut nevoie de ajutor pentru aşa ceva, însă până şi ceremoniile 
simple aveau protocolul lor. 

Îi trecu un gând prin minte şi spuse: 

— N-am mai bătut niciodată la tobă. 

— Nu e mare scofală, zise Maestrul Ghicitor neclar. 

Părea să fie cu gândul în altă parte. 

— Alteță, sunteți sigură...? 

Blue zise „da“ și urmări cum se prăbușește în cele din urmă acea 
încăpățânare a lui. El nu voia, însă avea să facă acel lucru. 

Memnon spuse încetişor: 

— Țineti asta, Alteță. 

Pentru o clipă ea nu-și dădu seama ce se întâmpla, apoi văzu că 
el îi întindea un pacheţel transparent, ceva mai mare decât o monedă, 
cu o mirodenie de culoare galbenă-portocalie. 

— Ce e asta? întrebă ea în momentul în care palma i se închise în 
jurul acestuia. 

— Nard! modificat genetic — vă poate oferi oarecare protecţie. El 
îşi cobori privirea. Putem începe, Alteță? 

Bufetul se dovedi a fi un șifonier, iar mantia ce atârna în el era 
de-a dreptul magnifică. Era un veșmânt încărcat, lung până în podea, 
făcut din penele vreunei păsări exotice care ar fi făcut până şi un 
păun să se rușineze. Chiar și în lumina slabă a globurilor de strălucire, 
culorile dansau şi licăreau. O mantie demnă de un zeu, gândi ea, și se 
întrebă cum va arăta gârbovitul de Maestru Ghicitor îmbrăcat cu ea. 


l Nard, s.m. — 1. Nume dat mai multor specii de plante erbacee originare din regiunea 
munţilor Himalaya (Nardostachys); spec. plantă cu rădăcină scurtă şi groasă, fibroasă și 
foarte aromată, cu frunze moi şi flori roşii-purpurii (Nardostachys iatamansi). 2. Esenţă 
parfumată extrasă din rădăcina de nard. — Din ngr. nârdos. (n.tr.) 

Însă el mai luă din șifonier și o tobă mică din lemn, care arăta mai 
degrabă jerpelită. 

— E din piele de dragon, murmură el în timp ce i-o întindea. 

Blue se uită în jos la suprafaţă aceea uzată de culoare verde. 

— Aţi zis cumva piele de dragon? 

— Doar o bucăţică, Alteță. Animalul nu a fost rănit în nici un fel 
când a fost luată. 

Blue continuă să se zgâiască la tobă. Nu-și putea închipui cum 
putea cineva preleva o bucată de piele de la un dragon fără a-l răni... 
sau fără a fi devorat, că tot veni vorba. Poate că el minţea. Dragonii 
fuseseră protejaţi de ani de zile şi pedepsele pentru omorârea unuia 
erau severe. Însă avea alte lucruri în minte pentru moment. ÎI privi pe 
Maestrul Ghicitor drept în ochi. 

— Și ce fac cu asta? 

Dacă Alteța Voastră ar dori să ia loc pe un scaun și să — el reuși 
să pară preocupat, nervos şi stânjenit în același timp — așeze toba între 
genunchii Alteţei Sale... 

Blue făcu acest lucru fără prea mare tamtam, împingând fusta în 
jos şi aşezându-și toba în poală. 

— Acum, Alteță, bateti în tobă încetişor: unu-doi. 

Blue bătu în tobă cu vârfurile degetelor. Pentru un instrument atât 
de mic, făcea un zgomot surprinzător de tare și de răsunător. Se uită 
în sus la Maestrul Ghicitor. 

— Încetișor, Alteță, sublinie el. Lăsaţi pielea de dragon să facă 
toată treaba. 

Ea bătu din nou, de data asta mai încet. Nota suna tot tare, însă de 
data asta Maestrul Ghicitor păru mulțumit. 

— Acum, zise el, unu-doi, ca bătaia unei inimi omeneşti. 

Blue întinse mâna şi mângâie pielea de dragon. Se simţea netedă, 
însă mai simţea și un înveliş fin de păr verde sub degetele ei. Bum-bum. 
Se uită în sus la Maestrul Ghicitor. Bum-bum. 

— Perfect! zise el. Așa. Exact așa și la viteza asta, până ajung în 
centrul spiralei. Apoi mai lent şi mai uşor. Înțelegeți? El clipi şi 
adăugă: Alteță? 

Blue încuviinţă. 

— Acum, Alteță, zise Maestrul Ghicitor, dacă aţi dori să lăsaţi toba 
pe scaun şi să mă ajutaţi cu mantia... 

Era completamente nepregătită pentru mantie. Deşi părea volu- 
minoasă, era făcută din pene, așa că se aştepta ca aceasta să fie uşoară, 
însă în clipa în care încercă să o ia de pe umeraș, mantia se zvârcoli 
şi se răsuci asemenea unei vietăți și se dovedi a fi atât de grea încât 
fu nevoie de toată forţa ei ca să o poată ţine. Doar Dumnezeu știa cum 
avea să se descurce cu ea Maestrul Ghicitor. 

— Luptaţi-vă cu ea! îi ordonă el imediat. Nu reprezintă un pericol 
real, însă va încerca să vă sugrume! 

Cum putea să nu reprezinte un pericol real dacă ceva încerca să 
te sugrume? Şi de ce dobitocul ăsta bătrân nu-i menţionase de 
nenorocita de mantie dacă era atât de preocupat de siguranţa ei? Însă 
se luptă vitejeşte cu veșmântul războinic. 

— Pe umeri! strigă Maestrul Ghicitor. Puneţi-mi-o pe umeri! Se va 
calma de îndată ce va veni în contact cu mine! 

„Dacă i-o pun pe umeri o să-l trântească la pământ“, se gândi 
Blue. Chestia se simţea de parcă ar fi cântărit o tonă. Însă el se încovo- 
iase, iar mantia devenise acum atât de violentă, încât fu cât pe ce să-i 
scape din mâini. Brusc se află pe umerii lui. Maestrul Ghicitor se 
clătină puţin, genunchii i se încovoiară, însă reuşi să se ţină drept. 
Mantia, aşa cum prezisese el, se linişti pe dată. 

— Vă mulţumesc, Alteță, zise el. 


Blue se așeză pe scaunul din piele, mângâind absentă cu o mână 
pielea de dragon. Era aproape ca şi cum ar fi dezmierdat o pisică. Pielea 
vibră încetişor de parcă ar fi tors. Însă îşi ţinea ochii aţintiţi la Maestrul 
Ghicitor, care se afla acum la intrarea în labirint. Arăta magnific în 
mantie, mult prea magnific pentru un bărbat de statura lui. Veșmântul 
îl schimbase, împrumutându-i o uriașă autoritate și prestanță. Pentru 
prima dată se pomeni întrebându-se dacă n-ar fi fost, la urma urmelor, 
o idee bună să aducă o gardă cu ea. Însă lăsă deoparte acest gând. 

Oricare ar fi fost iluzia de mărime, el rămânea tot bătrânelul plăpând 
de dedesubt. Era în perfectă siguranţă. 

El vărsă conţinutul lichid dintr-un flacon — era oare apă? — în 
vasul de cupru; apoi, scoase dopul celui de-al doilea flacon. Pe dată 
un miros îmbătător de nucşoară umplu aerul. Totuși mirodenia nu era 
nucșoară: își dădu seama de asta imediat. Erau ușoare note citrice și 
un puternic iz de mosc care avea în el o curioasă notă de ceva în 
putrefacție. Maestrul Ghicitor goli flaconul în lichid și amestecă cele 
două elemente cu o spatulă. Aruncă o privire spre Blue. 

— Bateti în tobă, vă rog, Alteță. 

Blue tresări ușor, apoi bătu în tobă. Cu o singură mişcare rapidă, 
Maestrul Ghicitor dădu pe gât amestecul din vas şi intră în labirint. 


PATRU 


Pyrgus trebuia să recunoască în sinea lui că îi era teamă. 

Ca Prinţ Moștenitor, nu i se permisese niciodată să viziteze orașul 
Yammeth — sau orice alt loc din Cretch, la drept vorbind — şi chiar şi 
atunci când fugise, o prudenţă firească îl ţinea departe de locul respec- 
tiv. Însă acum era aici; şi nu-i plăcea acest lucru. 

Orașul nu era deloc așa cum şi-l imaginase el. Era mai curat, în 
primul rând — mult mai curat decât capitala, căreia fiecare Elf al 
Luminii îi făcea reclamă ca fiind un exemplu remarcabil pentru 
Tărâm. Era de asemenea — detesta să o admită — mai bine organizat, 
deşi acest lucru nu era surprinzător, de vreme ce era un oraș mai nou. 
Capitala avea aproape două mii de ani vechime. Orașul Yammeth 
fusese construit cu mai puţin de patru sute de ani în urmă, când ţinutul 
Cretch fusese cedat Elfilor Nopţii după Războiul de Independenţă 
Parţială. ÎI construiseră pornind de la zero, cu ajutorul trudei demo- 
nilor, și îl proiectaseră, spuneau unii, cu scopul de a imita întinderile 
metalice ale Tărâmului Hael. 

Poate tocmai acest lucru îi dădea o stare de nervozitate. Sau poate 
era din cauza nivelului luminii. 

Pyrgus era obișnuit cu aleile întunecate. (Slavă Domnului, 
locuise pe o astfel de alee până îl decoperiseră gărzile tatălui său.) 

Însă aceasta era diferită. Chiar şi străzile principale din Yammeth 
erau slab luminate. Şi nu doar slab luminate: globurile de strălucire 
din felinarele stradale răspândeau o lumină de culoare verde-albăs- 
truie care făcea ca totul să pară de parcă fusese năpădit de ciupercă. 
Ochelarii înrăutăţeau lucrurile și mai mult. Toată lumea purta aici 
ochelari, inclusiv Pyrgus, asta făcând parte din deghizarea lui. Însă 
Elfii Nopţii aveau nevoie de ei din cauza ochilor lor sensibili la 
lumină. Pentru Pyrgus, tot ceea ce reușeau să facă ochelarii era să 
întunece şi mai tare lucrurile. Deja se împiedicase de vreo două ori și 
încercase să treacă printr-o uşă de sticlă. Pesemne că fusese nebun să 
vină aici. 

Traficul nu ajuta cu nimic. Cea mai populară formă de transport 
printre Elfii Nopţii era ceva ce pur şi simplu nu vedeai în alte zone 
ale Tărâmului: o placă plutitoare de un singur loc pe care o încălecai. 
Din nefericire, plăcile erau stăpânite de vrăji ieftine, setate mai degrabă 
pentru viteză decât pentru altitudine, şi majoritatea Elfilor Nopţii le 
conduceau cu o viteză ameţitoare chiar pe deasupra capetelor trecă- 
torilor. Dacă erai pieton, aşa cum era Pyrgus, aveai o foarte mare 
şansă să-ţi pierzi capul înainte ca urechile să apuce să perceapă 
zumzăitul care se apropia. Ceea ce însemna că evita arterele principale 
întunecate și rămânea pe străzile lăturalnice și mai întunecate. Pentru 
a ajunge oriunde, aici îţi lua o eternitate. 

Totodată, părea să fi ajuns la zidul de hotar al Moşiei Ogyris. 
Chiar şi în lumina asta amărâtă, putea zări roșul şi auriul specifice 
crestei Ogyris de pe pânza ornamentală din vârf. 

Pyrgus se uită în jurul său. Nu-și putea permite să folosească 
poarta principală, însă ştia că mai erau şi altele şi trebuia să găsească 
una anume. Ceea ce căuta el acum era statuia Lordului Hairstreak. 
Însă aceasta era sculptată din sticlă vulcanică şi era aproape imposi- 
bil de văzut în această lumină slabă, doar dacă nu cumva te loveai de 
ea. Cu siguranţă nu o putea vedea acum. De-abia dacă putea zări ceva 
acum. În disperare de cauză riscă și-și scoase ochelarii — câţi trecători 
s-ar putea uita la el suficient de aproape încât să descopere că nu avea 

ochi de pisică? — și o zări! Cel puţin crezu că o zărise: o gâlmă pe un 
promontoriu impunător. Trebuia să fi fost o alee spre sud... 

Da! O văzuse! Iată aleea, delimitată, într-o parte, de zidul moșiei. 

Pyrgus îşi puse din nou ochelarii pe nas şi se furișă încetişor pe 
alee. Din fericire, aceasta părea a fi pustie. Însă cum putea fi cineva 
sigur că vede bine cu nenorociţii ăştia de ochelari? Şi-i scoase din nou 
şi aleea era într-adevăr pustie. Înaintă cu repeziciune, pipăind cu o 
mână zidul, şi ajunse într-o clipă la poarta laterală. Era încuiată, 
bineînţeles, și luciul maroniu al învelișului de vrajă sugera că a se 
căţăra pe ea s-ar putea dovedi letal. Însă nu poarta îl interesa pe el. 
Conform informaţiilor pe care le deţinea, trebuia să existe o mică 
intrare pentru pietoni — nu mai mare decât o uşă îngustă din lemn — 
puţin mai... 

Da, iat-o: o mică nișă în zid. Se strecură prin ea, încercă uşor 
clanţa şi — da!!! — era deschisă, exact aşa cum i se promisese. Pyrgus 
intră, închise ușa şi spuse în gând o rugăciune triumfătoare de 
mulțumire. Se afla pe Moşia Ogyris! 

Lucru destul de ciudat, putea vedea mai bine aici, în parte datorită 
faptului că moşia era sub cerul liber, în parte pentru că putuse acum 
să scape de nenorociţii de ochelari. Dacă îl zărea cineva era oricum 
mort, fie că descopereau că era un Elf al Luminii sau nu. Se uită în 
jurul său. Se afla pe o potecă îngustă care cotea printr-o pajiște întinsă, 
pentru a dispărea într-un crâng. Vor fi gărzi la capătul acesteia, asta cu 
siguranță. Familia Ogyris poate că nu era de origine nobilă, însă era 
teribil de bogată, ceea ce-o făcea să fie un magnet pentru orice hoţ 
din Tărâm. De fapt, gărzile erau probabil apărarea lor cea mai slabă. 
Se înfioră, gândindu-se la câmpul de mine care păzea odinioară fosta 
Fabrică de Lipici Miraculos a lui Chalkhill şi Brimstone. Nu puteai 
şti niciodată cât de departe puteau merge Elfii Nopţii. 

Pyrgus se pomeni că se oprește chiar la intrare şi îşi îndreptă 
spatele pentru a-și aduna forţele. Se afla în siguranță atâta timp cât 
urma instrucţiunile. În perfectă siguranţă. Nu fusese niciodată în mai 
mare siguranţă ca acum. 

Necazul era că instrucţiunile erau complicate. 


STĂPÂNUL TĂRÂMULUI 25 


Scoase bucata de hârtie din buzunarul vestei şi descoperi, spre 
oroarea lui, că și fără ochelari nu putea citi notițele. Ce nu era în 
regulă cu el? Ar fi fost atât de simplu să ia cu el un glob de strălucire 
portabil sau măcar un breloc-lanternă. Dar nu. Poate că fusese puţin 
prea... entuziasmat...? 

Fie că fusese sau nu prea entuziasmat, acum avea posibilităţi 
limitate. Se putea întoarce în stradă să recitească instrucțiunile sub un 
felinar și să riște să fie văzut de toată lumea. Sau se putea încrede în 
memoria sa. Nu era loc de dispută aici, zău așa. Nu se putea expune 
riscului ca cineva să afle ce punea el la cale. 

Pyrgus părăsi poteca şi o tăie de-a curmezișul pajiştii. Se rugă în 
gând să se îndrepte spre o boltă de trandafiri căţărători. 

Moșia era mult mai mare decât și-o închipuise el. După cinci- 
sprezece minute tot nu vedea casa, deși găsise obeliscul, ceea ce era 
totuși un lucru liniștitor. Odată ce găsea și lacul, putea merge de-a 
lungul malului apei până ce ajungea la ponton. 

Lacul, atunci când îl găsi, era de asemenea mult mai mare decât 
şi-l închipuise el. O proprietate privată de dimensiunea asta în 
mijlocul unui oraș trebuie să fi costat cât răscumpărarea unui Împărat. 
Mergea pe malul apei, căutând din priviri silueta pontonului, când o 
lumină ţâşni în stânga lui. 

Pyrgus se lăsă în jos pentru a se ascunde. Primul său instinct fu 
că declanşase vreo cursă, însă în momentul în care privi atent spre 
boscheţi, descoperi că o seră uriaşă fusese brusc iluminată. Rămase 
întins acolo unde se afla, așteptând. Exista şansa ca cineva să fi aprins 
globurile de strălucire. Însă nu văzu nici o siluetă care se mișca, nici 
o umbră, nimic care să sugereze că se afla cineva prin preajmă. 
Globurile de strălucire puteau fi setate să se aprindă automat. 

După o vreme, începu să se târască înainte. Cu precauţie. 

Cu cât se apropia mai tare, cu atât se convingea mai mult că nu 
era nimeni în seră. Sau dacă era, stătea nemișcat. Ajunse la o con- 
cluzie, riscă și se ridică în picioare. Aşteptă. Stătea în picioare la mar- 
ginea luminii ce se revărsa dinspre seră, perfect vizibil pentru oricine 

se întâmpla să se uite în direcţia lui... însă încă destul de departe ca 
să poată fugi dacă cineva ar fi făcut-o. 

Nimic. Nici o voce speriată, nici un zgomot de alarmă. Se pare că 
globurile de strălucire erau setate să pornească automat. 

Își dădu seama că-și ţinea respiraţia şi-i dădu drumul cu un suspin. 
Acum că părea să nu fie în nici un fel de pericol, se opri să privească 
mai bine sera. Era o construcţie cu mult mai solidă decât crezuse el 
Și, în momentul în care se apropie mai mult, observă că sticla avea 
strălucirea denunțătoare a unui înveliş de ranforsare magic. Înăuntru 
se afla ceva valoros. Mintea sa se întoarse brusc la momentul în care 
el eliberase pasărea Phoenix a Lordului Hairstreak. Pasărea fusese 
închisă într-o cușcă de sticlă cu același tip de înveliş de vrajă. Tinea 
oare Ogyris aici nişte biete creaturi? Sera era cu mult mai mare decât 
cușca lui Hairstreak. 

Pyrgus îşi lipi nasul de sticlă și văzu pe dată că era un lucru cu 
totul diferit. Înăuntru, aşezate în tăviţe, erau şiruri întregi de flori exo- 
tice, iar petalele lor licăreau şi scânteiau în lumină. Însă chiar și arun- 
când o privire fugară își dădu seama că acestea nu erau plante naturale. 
Fiecare tulpină, fiecare boboc, fiecare inflorescenţă, fiecare frunză 
erau delicat sculptate din cel mai fin cristal de stâncă. Întregul con- 
ținut al serei era un artefact, o operă de artă uimitoare, neprețuită, 
aproape de nepătruns, expusă în ciudăţenia unui cadru natural. 

Oare fiecare floare fusese cu adevărat sculptată în parte? Singura 
posibilitate diferită era magia şi nu cunoştea nici o vrajă care ar fi putut 
crea un asemenea efect. Vrăjile de iluzie erau de departe mult prea 
grosolane, iar cele de transformare se dovedeau mult prea limitate. 
Vreun maestru sculptor crease, poate, cu multă afecțiune fiecare piesă, 
iar Negustorul Ogyris le așezase una câte una în această seră uriașă. 
Erau sute de flori de cristal. Costurile trebuie să fi fost ameţitoare. 

Pyrgus încă se mai zgâia, cu un amestec de teamă și admiraţie, la 
florile de cristal, când simţi o mână pe umăr. 


CINCI 


— Eşti fiul lui Tim? întrebă fata cu neîncredere, după ce Henry 
reuși să o calmeze. Nu mi-a spus că are un fiu. 

Bună treabă, tată, gândi Henry. Fata nu părea să aibă mai mult de 
douăzeci și cinci de ani, mult prea tânără pentru tatăl său care era în 
mod categoric o persoană de vârsta a doua, pentru numele Domnului! 
Ea avea părul castaniu-roșcat — ei bine, ca altcineva, din altă parte — 
şi o siluetă cu nişte forme grozav de rotunjite, iar acel prosop nu părea 
să-i ofere prea multă siguranţă din moment ce ea țipase. 

— Ţi-a spus totuşi că are o soţie? întrebă Henry, apoi își dori să nu 
fi avut limbă. 

Era genul de chestie care suna foarte, foarte răutăcios; şi dacă 
tatăl său nu-i spusese, atunci era posibil ca Henry să-i fi stricat proas- 
păta „vrăjeală“ de la prima întrebare pe care o pusese. Era cât se 
poate de sigur că aceasta era noua „vrăjeală“ a tatei şi, deși fata era 
de departe foarte tânără, Henry nu-l putea condamna. Nu după tot 
ceea ce făcuse mama lui. 

— Da, bineînţeles, zise fata, încruntându-se, însă fără să pară deloc 
deranjată. Dar, am crezut că soţia lui e lesbiană. Nu ştiam că lesbie- 
nele au copii. 

Chestia asta îl frapase şi pe Henry atunci când ieşise la iveală. 

— Ba da, au, zise el pe un ton serios. Cel puţin, mama are. Da” poate 
că nu era lesbiană când ne-a avut pe noi — se mai întâmplă uneori. 

El zise acest lucru într-un mod atât de jalnic, încât expresia de pe 
chipul fetei se mai înmuie puţin. 

— Îmi pare rău, zise ea. E groaznic — nici măcar nu-ţi ştiu numele. 

— Henry, îi spuse băiatul. 

Își dorea să fi adunat dinainte bilele albe și să se fi dus direct spre 
casa domnului Fogarty. 

— Şi al tău care e? 

— Să nu râzi — e Laura Crofi. 

Henry o privi fără nici o expresie. 

— Ştii tu, la fel ca jocul ăla pe calculator. Şi filmul. Doar că pe ea 
o cheamă Lara. 

— Oh, da... zise Henry ca să se afle în treabă. 

Nu juca jocuri pe calculator şi părea să n-aibă niciodată timp să 
meargă la film. 

— Mă bucur să te cunosc Laura. 

El întinse mâna, apoi își dori să nu o fi făcut-o pentru că era 
foarte îngrijorat de ceea ce s-ar fi putut întâmpla dacă ea dădea dru- 
mul la prosop. 

Însă ea îi strânse mâna fără nici o problemă, apoi, fie că îi citise 
gândurile sau probabil pentru că îi urmărise privirea, zise: 

— Păi, mă duc să mă îmbrac. Eram la duș — de aceea nu te-am 
auzit. Tatăl tău trebuie să se întoarcă dintr-o clipă într-alta. Fă-ţi un 
ceai sau ceva de genu’. 

Ea se uită la cana din mâna lui. 

— Oh, ţi-ai făcut deja — asta-i bine. Mă întorc într-o secundă. 

El observă că ea dispare prin ușa dormitorului principal, şi nu că 
urcă scara în spirală. 

Se aşeză pe canapea, întrebându-se cum avea să scape din poves- 
tea asta înainte ca tata se întoarcă. Ceea ce se întâmplase era destul 
de rău. Gândul la o conversaţie în trei cu tata și noua lui prietenă 
era ceva groaznic de imaginat. Îşi sorbi ceaiul și descoperi că se 
răcise, nu conta, pentru că oricum avea un gust scârbos. Însă renunță 

la gândul de a-și face altul. Renunţă de asemenea și la gândul de a-i 
pomeni mamei despre toată această întâmplare, chiar şi faptul că tre- 
cuse să-l vadă pe tata. 

Fata se întoarse purtând un costum galben de culoarea muștarului 
care ar fi înnebunit pe oricine și care, într-un fel, se potrivea cu nuanța 
părului ei. Avea părul încă ud, însă și-l pieptănase peste cap. Îi zâmbi 
pe neașteptate. 

— Ştii cum mi-am dat seama că eşti într-adevăr fiul lui Tim, şi nu 
vreun ucigaş psihopat care se dă drept el? 

Henry scutură din cap. 

— Eşti o copie fidelă a lui, zise Laura. Apoi adăugă cu seriozitate: 
Ai o privire atât de emotivă. 

— Uite ce e, zise Henry stânjenit, trebuie să plec. 

Era cât pe ce să adauge „am o pisică de hrănit“, însă își dădu 
seama că asta ar fi sunat de-a dreptul stupid. 

— N-ai cum să pleci încă, îi spuse Laura cu hotărâre. Tim m-ar 
omorî. Lasă-mă să-ţi fac alt ceai. Ea aruncă o privire în ceaşca lui cu 
cocoloașe de iaurt. Acela arată ciudat. 

Henry se aşeză din nou pe canapea. Nu-și dădea seama cum putea 
pur şi simplu să plece, oricât de mult și-ar fi dorit acest lucru. Laura se 
duse la bucătărie. El o urmări prin ușa deschisă, umblând de colo-colo 
cu dezinvoltura celui care locuiește de mult într-un anumit loc. 

— Vrei lapte şi zahăr? strigă ea. 

— Nu mai e lapte, zise Henry. 

— Oh, ba da, e. 

Şi era. Ea se întoase cu un ceai făcut într-o cană adecvată, deși el 
nu-și închipuia unde anume o găsise. Sau unde găsise laptele. 

Luă o înghiţitură. 

— Tu şi tata sunteți... știi tu...? 

Ea îl privi o clipă zâmbind, apoi îl ajută zicând: 

— Un cuplu? Da. Suntem. Nu e chiar atât de bătrân faţă de mine. 

— Cred că nu, zise Henry, deşi nu credea deloc asta. 

— Nu sunt o vânătoare de averi, îl asigură Laura. 

Henry o privi cu surprindere. Nu-i trecuse niciodată prin minte că 
tatăl lui avea o avere destul de mare care să merite a fi vânată. Însă 
acum că se gândea la asta, Tim Atherton era administratorul unei 
companii de succes — conducea un Merţan, pentru numele lui Dum- 
nezeu — ceea ce trebuie să fi însemnat că era destul de bine situat. Și 
avea un cont de cheltuieli pentru a-şi distra partenerii de afaceri, așa 
că ştia cele mai bune restaurante. Pentru cineva care nu avea familie, 
părea probabil bogat. 

Henry zise, de data asta cu sinceritate: 

— Nici n-am crezut că ești. 

Laura se aşeză lângă el pe canapea. Își făcuse şi ea un ceai. 

— Numai că, vezi tu... zise ea. Ezită, însă doar o fracțiune de secundă. 
Nu ştiu de ce nu mi-a spus despre tine, Henry — bănuiesc e chestia aia 
care are legătură cu vârsta: e foarte sensibil în această privinţă — însă 
vreau să știi că-l iubesc pe tatăl tău. Adică, nu mă aștept ca tu să mă 
accepti, sau să mă placi măcar — îţi iubeşti mama, știu asta. Însă nu 
eu le-am distrus căsnicia: n-am nici o legătură cu asta. Și e important 
să știi că nu sunt vreo fufă pusă pe căpătuială. 

Chestia asta era groaznic de stânjenitoare, însă în ciuda discon- 
fortului, tot ceea ce gândea el era că nu mai auzise niciodată pe 
nimeni folosind cuvântul fufă în afara filmelor alb-negru. 

— Nici n-am crezut că ești, zise el din nou. 

Poate dacă o lăsa să-și spună păsul, îl lăsa să plece înainte să se 
întoarcă tatăl lui. Nu credea că o să iasă basma curată dacă tata se în- 
torcea. Ca să o încurajeze, o întrebă cu ezitare: 

— Cum v-aţi întâlnit — tu şi tata? 

— Într-un club, zise Laura. 

O clipă se gândi că ea trebuie să-l fi luat în balon, apoi văzu după 
figura ei că vorbea serios. Tata mergea în cluburi? Era cel mai bătrân 
fante din oraş? Deschise gura să spună ceva, nu găsi nimic de zis şi 
o închise iar. Din fericire Laura trăncănea întruna. 

— De obicei nu merg în cluburi, însă soră-mea m-a târât în ăsta. 
Mi-a zis că o să-mi ridice moralul, însă de fapt tot ceea ce dorea ea 
era companie. Era pur şi simplu la fel de groaznic cum sunt cluburile 

de obicei. Nu prea umblu după bărbaţi de vârsta mea — ăștia sunt 
mereu la agăţat și singurul lucru despre care ştiu să vorbească este 
fotbalul. M-am hotărât să stau o jumătate de oră doar ca să-i fac pe 
plac Sheilei — Sheila este soră-mea — după care să plec acasă. Dar atunci 
l-am văzut pe Tim, singur la bar. Bea vin; toţi ceilalți bărbaţi — de 
fapt, băieţi — beau bere. Arăta atât de byronian!: înţelegi ce vreau să 
spun, avea o figură atât de tragică. 

Ăla era sigur tata — o figură tragică. Nevasta lui tocmai îl părăsise 
în favoarea secretarei, copiii tocmai îl părăsiseră în favoarea soţiei, 
tocmai își pierduse casa în favoarea unui apartament cu vedere spre 
țărm, cu un pliant pretenţios. Totuşi, nu era sigur că asta s-ar numi 
byronian. Henry puse ceașca jos pe podea. 

— Uite ce e, îmi pare rău, însă chiar trebuie să plec. Am ceva de 
făcut. A fost — a fost foarte drăguţ să te cunosc şi îmi pare rău că te-am 
speriat când, ştii tu, când ai ieşit din duș și toate astea. Și îţi mulțu- 
mesc pentru ceai: a fost excelent. Totuși, poate o să-i spui tatei că am 
trecut pe-aici... 

O uşă se pocni cu zgomot pe undeva. Laura zise înveselită: 

— Poţi să i-o spui chiar tu. Trebuie să fie el. 

Henry se uită în jurul lui, căutând cu disperare o cale de scăpare, 
însă apoi tata intră în cameră, iar ea zâmbi şi zise: 

— Uite, Tim. Uite cine-i aici! 


l! Byronian — (adj.) de Byron, al lui Byron; în maniera lui Byron, un mare poet englez 
(1788—1824) (n.tr.) 


ŞASE 


În momentul în care Maestrul Ghicitor în Mirodenii ajunse în cen- 
trul spiralei, întreaga sa înfățișare se schimbă. Spatele i se îndreptă. 
Părea mai înalt. Mantia cu pene se umflă, creând iluzia de ceva 
înfiorător de mare. Însă cu mult mai impresionant era felul în care se 
mișca. Pașii ezitanţi, suferinzi ai bătrânului dispăruseră, iar el păşea 
acum asemenea unui războinic. Se răsuci spre a o privi pe Blue şi 
scoase un şuierat. Ochii îi ardeau. 

Cu un fior, Blue văzu că până și faţa i se schimbase. Putea fi încă 
recunoscut — deşi cu greu — însă trăsăturile-i erau pronunţate și 
umflate, buzele i se îngroșaseră şi aveau o nuanţă albăstruie. Lucrul 
cel mai rău dintre toate erau dinţii care, în mod incredibil, se măriseră 
astfel că păreau aproape ca şi cei de animal. Scoase un alt șuierat, un 
sunet sibilant!, lung şi profund, care tăie aerul asemenea unui cuţit. 
Apoi dădu ochii peste cap. Trupul începu să-i fie scuturat de un 
tremur violent. 

— Mare Maestru Ghicitor... şopti Blue alarmată. 

Toba din piele de dragon îi scăpă dintre degete și se rostogoli de-a 
lungul podelei. 


! Sibilânt — în sintagmele consoană sibilantă sau sunet sibilant desemnează o consoană 
articulată prin apropierea vârfului limbii de alveola superioară. (n.tr.) 

Tremurul Maestrului Ghicitor deveni şi mai violent, un fel de con- 
vulsie, ca cineva care se pregătește să aibă o criză de proporții. Capul 
începu să i se tragă înapoi ritmic cu forță crescândă. 

— Mare Maestru Ghicitor! exclamă Blue din nou. 

El se lăsase acum în patru labe, ca un animal, însă convulsiile erau 
încă şi mai violente. Ceea ce o îngrijora pe ea într-adevăr era acea 
smucitură a capului — se gândea că bărbatul își putea rupe gâtul. În 
ciuda accesului brusc de teamă, ea începu să înainteze spre el. Orice 
s-ar fi întâmplat, el avea mare nevoie de ajutor. 

— Înapoi! şuieră Maestrul Ghicitor. 

O privi fix pentru o clipă cu acei ochi fioroşi, apoi capul își reluă 
smuciturile. Scoase un urlet ca de lup şi îşi cuprinse ţeasta cu am- 
bele mâini. 

— Stai... departe... icni el cu un efort extraordinar. Nu... ești... 
în siguranţă... în interiorul spiralei! 

Blue se opri, cât pe ce să pună piciorul la intrarea în labirint. 
Mintea îi era răvăşită. Spirala nu reprezenta altceva decât nişte semne 
pe podea. În interiorul sau în exteriorul ei nu era nici o diferenţă. Și în 
afară de asta, el avea nevoie de ajutor. Nu-l putea lăsa să se rănească, 
oricât de importantă ar fi fost această consultaţie pentru ea. Cu toate 
astea, ezită. 

Dar apoi, în mod cu totul incredibil, Maestrul Ghicitor fu din nou 
în picioare, însă de data asta era cu totul schimbat. Nu se mai vedea 
nici urmă de bătrânul acela gârbovit. În locul său se înălțase o crea- 
tură de proporţii gigantice. Pentru o clipă creatura păru voluminoasă 
şi înaltă. Îi trecu prin minte gândul că ar putea fi vorba de o vrajă de 
iluzie, însă aceasta nu era nici un fel de iluzie; sau cel puţin nu era 
nici o iluzie pe care să o fi văzut-o ea vreodată. În ciuda tuturor aces- 
tor lucruri, Maestrul Ghicitor în Mirodenii nu se schimbase. Îi putea 
încă recunoaște trăsăturile sale îmbătrânite, bietul trup deformat. Însă 
era ca şi cum vreo entitate extraterestră ar fi pătruns în el și l-ar fi 
umflat asemenea unui balon. Se aștepta ca dintr-o clipă într-alta să-i 
vadă pielea crăpând și ceva uriaş să iasă la iveală. 

Creatura care fusese Maestrul Ghicitor în Mirodenii începu 
să danseze. 

Era un dans grosolan și neprelucrat, un dans împiedicat și șovăi- 
tor care evoca scene ale unor terenuri mlăștinoase şi te ducea cu 
gândul la furia fiarelor pădurii. Undeva în mintea sa, Blue îşi ima- 
gină că aude ritmurile sălbatice ale muzicii primitive şi sunetul unor 
voci mormăite. 

Creatura se răsuci și se uită drept în ochii ei... 

Şi îi zâmbi. 

Vocea care răsună în cameră nu ar fi ieșit niciodată din beregata 
Maestrului Ghicitor în Mirodenii. Răsună asemenea pielii de dragon, 
însă păstră în ea fiorul infinit al abisului, o voce atât de străină, atât 
de altfel încât o făcu să se cutremure. 

— Te văd pe tine, Regină a Elfilor, zise acea voce. 


ȘAPTE 


Pyrgus se răsuci, ducând instinctiv mâna la cuțitul ce-l ţinea la 
brâu. Apoi văzu revărsarea de păr negru şi lung. 

— Ce naiba faci aici? întrebă Gela supărată. Ţi-am spus să te duci 
la ponton! 

Avea o voce minunată, însă un accent ciudat, probabil datorită 
faptului că originile familiei Ogyris proveneau din Haleklind. 

— M-am pierdut, îi spuse Pyrgus la repezeală. 

Ceea ce nu era întocmai adevărat de vreme ce sera îi atrăsese 
atenţia în timp ce căuta pontonul, însă descoperise că trebuia să aibă 
foarte mare grijă cu Gela, altfel riscai să te bombardeze cu o mie şi 
una de întrebări. Inima îi bătea încă cu furie, însă n-avea nimic de-a 
face cu șocul trăit în momentul în care simţise acea mână pe umăr. 

— Cum oare te puteai pierde? întrebă Gela. Ţi-am dat instrucțiuni 
precise. Nu ştii că poţi fi omorât dacă te pierzi? 

Începea interogatoriul. Pyrgus se hotărî să răspundă la prima 
întrebare și să o ignore pe a doua. 

— Nu ţi-am putut citi instrucțiunile, zise el. 

— De ce? Tu ai fost ăla care le-a notat. Nu te poţi plânge că nu 


mi-ai înţeles scrisul. 

— Nu, nu pot. Şi nici n-o fac. Spun doar că nu am putut citi instruc- 
ţiunile — instrucţiunile pe care eu le-am notat. Ezită, apoi adăugă: 
Pentru că... Era cât pe ce să spună „Pentru că nu le-am văzut“, dar 
îşi dădu seama că răspunsul ăsta ar duce la o altă întrebare și schimbă 
cu: Pentru că nu am adus nici o sursă de lumină cu mine. 

— N-ai adus nici o sursă de lumină cu tine? întrebă Gela neîn- 
crezătoare. 

Ea îşi scutură capul cu neîncredere. 

Pyrgus se hotărî să oprească această discuţie prostească punând 
la rândul lui o întrebare: 

— Ce sunt chestiile alea din seră? 

Gela era o fată cam de vârsta lui, însă aici înceta orice fel de 
asemănare. Pyrgus era un prinţ care arăta ca un ţăran: mic și îndesat. 
Nimeni n-ar fi luat-o pe Gela drept ţărancă nici într-o mie de ani. 
Hainele pe care le purta aveau emblema estompată a unor meșteri 
iscusiți. Părul avea aspectul și strălucirea unei tunsori făcute de o mână 
expertă, iar trăsăturile chipului ei erau foarte fin conturate. Pentru un 
Elf al Nopţii avea ochii mari. Mari şi limpezi. Era, pur și simplu, cea 
mai exotică creatură pe care o văzuse el vreodată. 

— Aa, zise ea. 

Pyrgus aşteptă răspunsul. 

— Aa? 

— Alea sunt niște chestii pe care tu nu trebuia să le fi văzut. 

Pyrgus aruncă o privire spre seră. 

— De ce nu? întrebă el curios. 

— Oh, vezi tu... 

Gela ridică din umeri şi zise cu nonşalanţă: 

— Sper că n-ai atins geamul, da? 

— Nu... 

Sau poate că o făcuse. Nu-și lipise el oare nasul de geam? Acum, 
că Gela stătea atât de aproape de el, Pyrgus nu-și putea aminti. Se uită 
la ea cu suspiciune. 

— De ce? 

— Tata are un sistem de alarmă la el. Un câmp de forțe letal şi 
chestii de genu” ăsta. 

— Câmp de forţe letal şi chestii de genu’ ăsta? 

Gela ridică din umeri iar. 

— Ei, ştii tu. Ar putea să te omoare. 

— Doar atingând geamul? 

Nu-i venea să creadă. Chestia asta era mai rea decât câmpul de 
mine din piatră cubică a lui Chalkhill și Brimstone. 

— Nu sunt prea sigură, zise Gela. Poate că nu doar atingându-l. 
Însă dacă ai încercat să intri... 

— Ei bine, n-am încercat, zise Pyrgus. Și nici să ating geamul. Se 
încruntă: Chestia asta nu e puţin cam... extremă? Adică știu că sculp- 
turile trebuie că sunt foarte valoroase, însă... 

— Oh, nu-i vorba de asta. E pur şi simplu o politică stupidă. 

Politică? Chestia asta devenea din ce în ce mai confuză. 

— Ce are a face o seră cu politica? 

Gela oftă profund. 

— Eu n-ar trebui să ştiu asta, însă tata le cultivă pentru cineva. 

— Cultivă ce? întrebă Pyrgus, total bulversat. 

Ea făcu semn în direcţia serei. 

— Florile. 

— Alea nu-s flori, zise Pyrgus. Sunt sculpturi. 

Gela își înclină capul şi îi azvârli o privire dispreţuitoare. 

— Dacă nu sunt flori, pufni ea, de ce crezi tu că sunt lumi- 
nile aprinse? 

Pyrgus se uită la ea cu o privire goală. 

Gela zise cu răbdare exagerată: 

— Dacă ar fi doar sculpturi, de ce ar lăsa tata luminile aprinse în 
toiul nopţii? De ce ar vrea ca locul să fie luminat în totalitate și să 
atragă în felul ăsta atenţia oamenilor când nu-i nevoie să o facă? Și, 
în primul rând, de ce le-ar ţine într-o seră? Și de ce nu te-ar lua la 
bătaie gărzile lui nesuferite chiar în clipa asta? 

Singura dintre întrebările Gelei care într-adevăr avea sens era 
ultima. „De ce nu mă iau la bătaie gărzile lui nesuferite chiar în clipa 

asta?“ se întrebă el. Nu credea ce spusese ea despre flori, însă erau 
sute de sculpturi de cristal înăuntru, fiecare dintre ele valorând o 
avere. De ce nu avea tatăl Gelei o întreagă armată de gărzi în jurul 
lor? Şi-ar fi putut-o cu siguranţă permite. 

Chipul Gelei luă una dintre acele priviri periculoase pe care o 
avea când era nerăbdătoare. 

— Pentru că gărzile atrag atenția. Vezi tu, nici una din chestiile 
astea nu trebuie să se întâmple. Pui niște gărzi în jurul a ceva și toată 
lumea ştie că acel lucru e important. Tata nu vrea decât să-și cultive 
florile în liniște, noaptea, când nu e nimeni prin preajmă. Face sticla 
să devină opacă în timpul zilei, aşa că înăuntru nu se poate zări 
nimic. Ea clipi încetișor, acoperindu-și și descoperindu-și acei ochi 
minunati. Și în afară de asta, are niște vrăji cu adevărat periculoase 
în acea clădire. 

— Şi de ce n-o face opacă şi noaptea? Înăuntru sunt globuri 
de strălucire. 

— E ceva legat de lumina stelelor, zise Gela neclar. Ea aruncă o 
privire peste umăr. Uite ce e, ai de gând să stăm aici toată noaptea și 
să discutăm despre horticultură? 

— Pentru cine le cultivă? întrebă Pyrgus. 

Nu era încă sigur dacă credea că acelea erau într-adevăr flori, însă 
se putea dovedi a fi ceva folositor dacă intra puţin în joc. 

— Ăsta-i un secret, îi spuse Gela cu asprime. 

— Tu ştii? 

— Bineînţeles că știu — doar sunt favorita lui tati, nu-i așa? Pufni. 
Însă ţi-am spus deja prea multe. Înălță din nou capul. Acum, mergem 
la ponton pentru întâlnirea noastră, sau ai uitat tot tămbălăul pe care 
l-ai făcut în legătură cu asta? 

— Mergem la ponton, zise Pyrgus. 

Se dovedi că pontonul nu era chiar aşa departe — îşi amintise 
instrucţiunile destul de bine înainte ca sera să-i atragă atenţia. O urmă 
de-a lungul malului lacului, apoi în sus pe o potecă scurtă până la un 
debarcader mititel. Într-o parte a lui era o mică construcție din lemn. 

Gela împinse ușa şi dispăru în interior. Pyrgus ezită preţ de o clipă, 
apoi o urmă. 

Înăuntru era o beznă de-ţi băgai degetele-n ochi. Vocea Gelei 
pluti poruncitoare prin întunericul din faţa lui. 

— Închide uşa. 

Pyrgus închise ușa în urma lui şi pe dată un glob de strălucire se 
aprinse undeva deasupra. Răspândea o lumină slabă aşa cum preferau 
Elfii Nopţii, însă el reușea să vadă destul de bine. Gela stătea în 
picioare câţiva metri mai departe lângă două bărci cu vâsle şi un echi- 
pament de pescuit. Arăta înnebunitor. 

— Ei bine, întrebă ea, ai de gând să-mi spui de ce suntem aici? 

Pyrgus se duse ţintă spre ea şi o sărută. 


OPT 


Henry scăpă în cele din urmă, oarecum consolat de faptul că tatăl 
său era chiar și mai stânjenit decât el. 

Înţelegea foarte bine de ce tatăl lui neglijase să-i menţioneze 
despre copii unei iubite care era suficient de tânără pentru a-i fi 
fiică. Nu era mare scofală. Însă tata se simţea vinovat — se putea 
vedea asta în ochii lui. Își văzuse noua drăguță așezată pe canapea 
şi pe Henry stând stânjenit lângă ea și ai fi crezut că fusese prins cu 
mâna-n sac. 

— Aa, Henry, bătrâne. Nu mă aşteptam să vii azi. Văd că ai cunos- 
cut-o pe... pe... văd că ai cunoscut-o pe Laura. Ea, îi, stă la mine 
vreo câteva... 

Şi pentru că el se cam pierduse cu firea, Laura zise cu răutate: 

— Nu mi-ai spus că ai un fiu, Tim. Apoi clipi şi adăugă: Sau 
o fiică. 

Şi bietul Tim, care mergea la discotecă și era acum pe cont pro- 
priu, se lansă într-o explicaţie atât de întortocheată că Henry nu-și 
putu aminti nici o iotă. Şi probabil că ar fi continuat să explice dacă 
Henry n-ar fi spus, „Este OK, tati“, şi ceva din vocea lui îl convinse pe 
Tim că într-adevăr era OK: adică, dacă făcuse ceva groaznic, se dove- 
dise necredincios sau ceva de genu”, fusese oricum iertat. Nu părea 

să se îngrijoreze în privința Laurei, probabil pentru că era clar după 
zâmbetul ei că nu-i păsa chiar deloc. 

Când episodul explicaţiilor luă sfârşit, tata deveni brusc atât de 
însuflețit și propuse ca Henry să rămână și după-amiază ca să meargă 
împreună să ia masa undeva mai târziu, de parcă mama lui n-ar fi 
tunat şi fulgerat dacă ar fi descoperit vreodată acest aranjament. 
Henry spuse nu și mai bâigui ceva legat de domnul Fogarty. 

După asta, discuţia degeneră într-una din acele conversații inco- 
mode de genul: „Și ce naiba mai faci?“ până în momentul în care 
Henry se ridică şi anunță cu hotărâre că pleacă, ceea ce era probabil 
o uşurare pentru toată lumea. 

Acum se afla în capul străzii domnului Fogarty şi era foarte 
îngrijorat. 

Până acum, Henry se obișnuise cu gândul că părinţii lui vor divorța. 
Trăiau separat, mama lui avea o altă parteneră de viață, așa că ce 
altceva aveau de gând să facă? Însă faptul că tata își găsise o altă 
femeie făcuse, într-un fel, ca situaţia să se definitiveze. Dacă exista 
cea mai mică şansă ca mama şi tatăl lui să se poată împăca, aceasta 
dispăruse acum definitiv. Sau va dispărea de îndată ce mama lui afla 
despre Laura. Nu conta că mama fusese cea care stricase lucrurile în 
primul şi în primul rând. De îndată ce ar afla că tata se consola cu 
altcineva — cineva tânăr şi drăguţ — nu i-ar fi putut-o ierta niciodată. 
După asta, rămâneau doar formalităţile legale. 

Inclusiv custodia. 

Henry se întrebă dacă el și Aisling vor trebui să se prezinte la pro- 
ces. Dacă trebuia, poate că judecătorul o să-i întrebe cu ce părinte vor 
dori să stea. Ce mai coșmar va fi atunci. Nu putea să ceară pur și sim- 
plu să stea cu tata acum că era în tandreţuri cu Laura. Nu într-un 
apartament micuţ — în care erai obligat să auzi tot felul de lucruri. Însă 
dacă spunea că stă cu mama, ştia că tatăl lui o să sufere. Şi, în afară 
de asta, nu voia să stea cu mama. O ura la fel de tare cum o iubea și 
nu se îndoia că nu era decât o chestiune de timp până ce Anais avea 
să se mute la ei acasă. 

Dar poate că judecătorul nu te întreabă. Poate că decide el pur şi 
simplu ce trebuie să se întâmple şi tu nu ai ce spune în privinţa 
aceasta. Ridică din umeri. 

— Bună, Hodge, zise el cu tristeţe când bătrânul motan apăru ca 
din senin și începu să se frece de gleznele lui. 

În bucătăria domnului Fogarty era întuneric, aşa că el atinse uşor 
întrerupătorul înainte de a lua un pliculeţ de Whiskas din dulap. Apoi 
la repezeală îl luă și pe al doilea. Domnul Fogarty nu era de acord cu 
pliculeţele Whiskas, despre care susţinea că nu erau prea bune pen- 
tru un motan, însă Hodge părea cam slăbuţ în ultimul timp — trebuia 
să i se facă probabil o deparazitare —, iar domnul Fogarty nu era aici. 
Domnul Fogarty se dusese să-și viziteze fiica în Noua Zeelandă. 

Dacă ăsta chiar era adevărul-adevărat. 

Gândul acesta îl lovi pe Henry ca un trăsnet. Ştia că domnul 
Fogarty era Înalt Portar al Tărâmului Elfilor. Ştia că Blue fusese înco- 
ronată Împărăteasă a Elfilor. Vizitase chiar el Tărâmul. Însă stând 
aici în bucătăria domnului Fogarty și hrănindu-i motanul, totul i se 
păru... totul i se păru... 

Lumina se stinse de parcă becul s-ar fi ars. Henry ignoră asta. Nu 
era încă atât de întuneric și putea schimba becul mai târziu. Oricum 
o să plece de aici în câteva clipe. 

... Totul i se părea o nebunie, asta era ce voia să spună. Era un 
adolescent, pentru numele lui Dumnezeu. Câţi adolescenţi cunoştea 
el care credeau în elfi? Nu existau lucruri precum elfii, nu exista un 
loc precum Tărâmul Elfilor. Nu exista un loc precum Tărâmul Elfilor. 
Propoziția asta îi răsună în minte asemenea unei voci. 

Necazul era că își amintea de Tărâmul Elfilor. Henry așeză 
pliculeţele de Whiskas lângă farfurioara lui Hodge pe blatul de bucă- 
tărie. Dacă își amintea de Tărâmul Elfilor, înseamnă că ceva nu era 
în regulă. Da, ceva nu era în regulă cu memoria lui. Se uită în jos la 
motan, care se uita în sus la el cu nişte ochi mari, rugători. Nu încăpea 
îndoială, ceva nu era în regulă cu mintea lui! 

Dintr-odată lui Henry îi fu foarte teamă. 

leşi din bucătărie în mieunatul indignat al lui Hodge şi se duse în 
grădina din spatele casei. Simţea o apăsare în piept şi avea nevoie de 
aer. Crepusculul de afară luase o tentă albăstruie și se simţea o uşoară 
trepidaţie în pământ de parcă ar fi trecut nişte camioane de mare 
tonaj. Henry simţi că-i vine să vomite. 

Nu există un loc precum Tărâmul Elfilor, repetă vocea din capul său. 

Totul începea să capete un sens înspăimântător. Ştia că stresul te 
poate îmbolnăvi — tatăl său avea un ulcer supărător de ani de zile, 
doar pentru că avea o slujbă importantă —, iar prea mult stres te poate 
îmbolnăvi mintal. Oricine ştia asta. Doar că te gândești că acest lucru 
nu ţi se poate întâmpla ţie niciodată. 

Şi avusese parte de mult stres în ultimul timp, nu-i aşa? Mama lui 
avea o legătură amoroasă. Tatăl său fusese dat afară din casă. (Şi își 
găsise o iubită, a nu se uita acest lucru.) Părinţii săi urmau cu sigu- 
ranţă să divorţeze, deşi nici unul din ei nu ar fi admis acest lucru. 
Ceea ce însemna că era posibil ca Henry să fie trimis într-un fel de 
orfelinat până făcea optsprezece ani. Sau va trebui să locuiască cu 
mama şi cu Aisling, ceea ce era chiar mai rău. Bineînțeles că era stre- 
sat. Chiar în acest moment era mai stresat decât fusese vreodată în 
viaţa lui. 'Tot ce voia era să scape, să scape de nenorocita de maică-sa 
şi de nenorocita de soră-sa și de dobitocul ăla slab de tatăl său și de 
toate certurile de acasă... 

Şi nu era asta exact lucrul pe care-l făcuse? Nu scăpase el oare de 
toate astea? Nu-și crease el o lume imaginară și pur și simplu... 

Nu există un loc precum Tărâmul Elfilor. 

... trăise în el? 

Cu cât se gândea mai mult la asta, cu atât căpăta mai mult sens. 
Tărâmul Elfilor din imaginaţia sa nu era deloc ca Tărâmul Elfilor 
despre care citeşti în cărți. Al lui era plin de eroi — genul de oameni 
aşa cum își dorea Henry să fie şi cum nu fusese el niciodată. Şi ado- 
lescenţii erau la putere. Pyrgus era un prinț şi ar fi putut deveni 
Împărat dacă l-ar fi interesat asta. Blue era Regină acum, stăpână 
absolută a Tărâmului. Putea face orice îşi dorea. Dacă ai fi adolescent 

şi ai vrea să-ţi creezi o lume imaginară, nu ţi-ai închipui una în care 
adolescenţii să fie la putere? 

Trepidaţiile de sub picioarele lui părură că devin din ce în ce mai 
puternice. Oare câte camioane puteau trece? 

Henry se uită la tufa de liliac sălbatic unde îl întâlnise prima dată 
pe Pyrgus. Unde crezuse el că-l întâlnise prima dată pe Pyrgus. Totul 
părea atât de real. Însă visele par reale când le visezi, iar halucinaţiile 
i se par reale unui nebun. 

Blue părea reală. Henry își aminti prima dată când o văzuse. 
Atunci când intra în cadă. 

Brusc își dădu seama de unde provenea toată treaba asta. N-avea 
iubită. Ei bine, o avea pe Charlie Severs, însă ea era o prietenă care, 
pe deasupra, se mai întâmpla să fie și fată. Nu erau o pereche sau ceva 
de genu”. Ei doi nu... ei bine, se înțelege. Toți băieţii de la şcoală 
aveau iubite. Sau cel puţin ieșeau cu multe fete. Majoritatea pretin- 
deau că făceau treaba aia. Și el pretinsese uneori că o făcuse, dar fără 
să fie adevărat. Era puţin cam ruşinos în prezenţa fetelor când se 
ajungea la genul ăsta de lucruri. Nu-și putea închipui niciodată să-i 
ceară vreuneia să... Dar asta nu însemna că nu voia. Te cred şi eu că 
voia! Orice băiat de vârsta lui voia, fie că o făcea sau nu. 

Era altceva. Și-ar fi tăiat mai degrabă degetele decât să o admită, 
însă era puțin cam romantic. Nu voia doar aventuri de-o noapte. Voia 
o fată pe care să o poată, se înţelege (chiar și în gând mormăia cu 
ruşine acel cuvânt), iubi. Să alerge împreună prin lanuri de grâu și să 
o salveze când avea nevoie să fie salvată, și să o ţină de mână, și să-i 
aducă flori, şi să-i scrie poezii, și... şi... 

Şi chestii de genu” ăsta. 

Doar că fetele nu mai erau interesate de genul ăsta de lucruri. 
Dacă începeai să scrii poezii şi să aduci flori, fetele te luau drept 
un obsedat. 

Aşa că el îşi imaginase o fată frumoasă de care să se îndrăgos- 
tească. O fată de modă veche, genul de fată prinţesă a elfilor. Și Blue 
chiar că era o prinţesă a elfilor. Cel puţin până o încoronaseră Regină. 
Şi ei făcuseră chestii eroice împreună, ca de exemplu să-și salveze 

fratele. Şi fratele ei era cel mai bun prieten al lui. Şi totul se întâmpla 
pe Tărâmul Elfilor, pentru numele lui Dumnezeu, aşa că nu avea cum 
să aibă de-a face cu nenorocita de maică-sa sau cu nenorocita de 
soră-sa, sau oricare din problemele lui reale. 

Se mişca precum un zombi în clipa în care părăsi curtea luminată 
în albastru a casei domnului Fogarty şi o luă în sus, pe stradă, spre 
stația de autobuz. Nu mai trecea nici un tir. 

Când ajunse acasă, descoperi — în ciuda tuturor promisiunilor și 
declaraţiilor solemne ale maică-sii — că Anais se mutase la ei. 


NOUĂ 


— Cine ești? șopti Blue. 

Voia să spună: „Ce eşti?“ însă i se părea că sună necuviincios şi 
chiar periculos. Creatura din centrul spiralei nu mai era Marele 
Maestru Ghicitor în Mirodenii. Se contura drept un uriaș înaripat şi 
o privea ca un animal sălbatic. 

— Eu sunt Yidam, replică creatura. 

Nu mai auzise niciodată acest cuvânt şi nu ştia dacă era vorba de 
un nume sau de o descriere. Madame Cardui zisese că Maestrul Ghi- 
citor Memnon era posedat de un zeu când îşi făcea prevestirile, însă 
era unul din Zeii Vechi care stăpâniseră lumea înainte de venirea 
Luminii. Din câte își dădea Blue seama, Zeii Vechi erau atât de 
fioroşi încât puteau foarte bine să fi fost şi demoni. Asta chiar arăta 
ca un demon. 

— Zeule Yidam, zise Blue doar ca să se afle în siguranţă, poți 
vedea viitorul? 

— Eu exist în afara timpului, replică Yidam. 

Blue ezită. Nu voia să enerveze entitatea, însă era important ca 
lucrurile să fie clare. 

— Îmi poti vedea viitorul? 

Spre uimirea ei, Yidam zâmbi. 

— Vino și așază-te lângă mine, Regină a Elfilor, zise acesta. 

În cameră nu se auzea nici un zgomot cu excepţia bătăilor inimii 
ei. După o clipă destul de îndelungată, Blue se hotărî să fie mai 
degrabă sinceră decât diplomată. 

— Marele Maestru Ghicitor mi-a spus că ai putea să mă omori 
dacă pătrund în spirală. 

— Marele Maestru Ghicitor s-a înşelat. 

Şi iată cum îi fusese ei spus acest lucru drept în faţă în câteva 
cuvinte simple. ÎI credea ea oare pe Maestrul Ghicitor? Sau îl credea 
pe Yidam? Putea ea oare risca să se apropie de el? 

Lui Blue îi trecu prin minte deodată că singurul lucru între Yidam 
şi ea era desenul unei spirale pe podea. Ar fi putut să parcurgă spațiul 
dintre ei doar printr-o simplă săritură. Orice senzaţie de siguranţă pe 
care o simţea era de fapt o iluzie. Își înfrânse teama și intră în spirală. 

În timp ce se lăsa pe vine lângă el, Blue înţelese că acea creatură 
îl transformase complet pe bătrânul Maestru Ghicitor. Creatura se 
ridica deasupra ei şi, de foarte aproape, ochii acesteia păreau mistuiţi 
de flăcări interioare. Se luptă din răsputeri să nu se ferească în 
momentul în care creatura întinse spre ea niște mâini enorme, de 
parcă ar fi vrut să o sugrume. 

Însă mâinile se lăsară încetişor pe coroana de pe capul ei. Blue simţi 
cum pişcătura unui fulger îi coboară încet de-a lungul şirei spinării şi 
își dădu seama că primise o binecuvântare. 

— Îți mulţumesc, Zeule Yidam, murmură ea. 

Orice binecuvântare era plăcută, însă dacă creatura nu-i putea 
vedea viitorul, atunci îşi pierduse degeaba timpul. 

Yidam se aplecă uşor în faţă. 

— Eşti curajoasă, Regină a Elfilor. 

Părea ceva de-a dreptul incredibil, însă pentru o clipă avu impre- 
sia că ochii aceia fioroşi începură să scânteieze. 

— Dar ești suficient de curajoasă pentru a înfrunta ceea ce aș putea 
eu să-ți spun? 

Blue îl privi printre gene. Cuvintele lui Yidam erau tulburătoare. 
Aduceau în discuţie ceva ce îi bântuise gândurile chiar din clipa în 

care se hotărâse să-l consulte pe Maestrul Ghicitor în Mirodenii. Îşi 
dorea ea oare cu adevărat să cunoască viitorul? Un viitor care ar 
putea cuprinde şi detalii referitoare la moartea ei? Sau, chiar mai 
rău, moartea lui Pyrgus sau a lui Henry? Ar putea ea trăi dacă ştia 
toate acestea? 

Chiar își dorea ea să cunoască viitorul Tărâmului? Şi dacă Yidam 
îi spune că vor cădea pradă dușmanilor sau hoardelor de demoni? Și 
dacă totul avea să se năruie și să se destrame? Cum ar putea ea con- 
tinua să trăiască, știind că tot efortul ei fusese în zadar? 

Însă era aici şi avea nevoie de îndrumare. Și asta trecea înaintea 
tuturor acestor lucruri. 

— Zeule Yidam, zise Blue, ce se va întâmpla dacă pornesc un 
război împotriva Elfilor Nopţii? 


ZECE 


— Crezi în elfi? întrebă Henry. 

— Pardon? 

Henry se aplecă înainte. 

— Crezi în elfi? întrebă el din nou, cu voce şi mai joasă. 

Se aflau într-o cafenea nouă numită La Ropo care se dovedise 
extrem de populară printre toți cei de la școală. Erau cel puțin zece 
alți elevi la mesele alăturate (câţiva dintre ei îmbrăcaţi ca niște 
punkeri) şi el cu siguranţă nu-și dorea ca ei să-l audă. 

— În elfi? repetă Charlie, privindu-l straniu. Ca ăia care se pun în 
vârful bradului de Crăciun? 

Henry încuviinţă. 

— Doar că ăștia sunt reali. 

— Sunt reali? 

Charlie era evident maestră în repetarea a tot ceea ce spunea el în 
seara asta. 

— Cum ar fi omuleţii ăia mici cu aripi care zboară repede prin- 
tre toporași? 

Henry se dădu bătut și spuse: 

— Cred că am văzut unul odată. 

— Crezi că ai...? 

— Charlie, zise Henry printre dinţi, te rog să încetezi să tot repeți 
orice spun eu. Da, am zis că am văzut unul odată. 

— Ai văzut un omuleţ cu aripi care zbura repede printre toporași? 

— Eram foarte stresat atunci, zise Henry. 

Asta îi captă atenţia. Charlie ştia totul despre stresul în care se afla 
Henry. Ea se încruntă. 

— Din cauza maică-tii ai început să vezi lucruri? 

Charlie părea scandalizată. 

— Cred că da, zise el. Adică, ce altceva ar putea fi? Îi trecu prin 
minte un gând. Și nu zbura printre toporași: l-a prins Hodge. 

— Motanul domnului Fogarty? 

Henry încuviinţă. 

— Da. 

Umbra unui zâmbet înăbușit se ivi pe buzele lui Charlie. 

— Motanul domnului Fogarty a prins un elf? 

— Uite ce e, zise Henry cu insistenţă, până azi, am crezut că toate 
astea au fost reale. Apoi am mers să-l văd pe tata, și el are o iubită, și 
când m-am întors acasă, mama o instalase deja pe Anais la noi. 

— Oh, Doamne! exclamă Charlie, în mod evident şocată. 

Orice urmă de zâmbet îi dispăruse de pe chip. 

— Adică va trebui să stai cu maică-ta și cu Aisling, iar acum şi cu 
această îngrozitoare Anais? 

— Nu e chiar atât de îngrozitoare. Şi e destul de drăguță, pe bune. 
Adică, vreau să spun că se străduieşte. Însă, înţelegi tu... 

— Oh, înţeleg foarte bine, zise Charlie cu încrâncenare. O să divor- 
teze, nu-i așa? Dacă taică-tău și-a găsit o iubită? 

Henry încuviinţă cu tristeţe: 

— Cred că da. 

Charlie îi luă mâna între ale ei. 

— Nu-i chiar atât de rău cum crezi, Henry. E destul de groaznic, 
însă nu e chiar atât de rău cum crezi. Şi când totul e gata, s-a termi- 
nat definitiv. 

Părinţii lui Charlie divorțaseră și mama ei se recăsătorise cu un 
bărbat pe care Charlie îl adora. 

Henry zise nesigur: 

— Ştii ce se întâmplă cu copiii? Ca mine şi Aisling? Adică trebuie 
să mergem la tribunal? Și cine spune unde o să locuim? El înghiţi cu 
greutate. Adică, nu vreau să locuiesc cu mama şi Anais — asta ar fi 
pur şi simplu prea îngrozitor pentru tata —, însă nu pot nici să mă mut 
la el dacă are o iubită. Ți-am spus că e tânără? Doar cu câţiva ani mai 
mare decât noi. Nu mă pot muta acolo, nu că și-ar dori și el asta 
oricum, aşa că trebuie să merg la orfelinat sau ceva asemănător până 
fac optsprezece ani? 

— Nu ştiu, Henry, zise Charlie. Eram prea mică pentru a ţine minte 
ceva. Oricum, cred că mama și tata au aranjat lucrurile între ei și mie 
mi-a plăcut să locuiesc cu mama — îl uram pe tatăl meu bun. Nu era 
deloc o situaţie asemănătoare cu a ta. Ea privi gânditoare într-o parte 
preţ de o clipă, apoi își întoarse din nou privirea spre Henry. Care e 
treaba cu elfii? 

Henry oftă. 

— Oh, e o prostie. Scutură din cap şi încercă să zâmbească. Se în- 
tâmpla după ce a început toată tărăşenia asta — cu mama și Anais. Sau 
cel puţin după ce am auzit de asta. Cred că pur și simplu nu m-am 
putut împăca cu ideea. Adică, cât de des afli că maică-ta e lesbiană? 
Cred că voiam să evadez: înţelegi tu, să scap de... toate lucrurile 
astea. Şi de vreme ce nu era alt mod de a scăpa, cred că am... am 
început să inventez chestii. În mintea mea. Bănuiesc că mi-am creat 
o întreagă altă lume stupidă în minte... 

Din nou acel zâmbet nedeslușit. 

— Şi pur şi simplu, într-un fel... am intrat în ea. 

Privirea de pe chipul lui Charlie îl făcea să plângă. 

— Da’... ce s-a întâmplat de fapt? întrebă ea cu un curios amestec 
de confuzie şi compasiune. 

Ajunsese deja prea departe ca să mai poată acum da înapoi. Şi, în 
afară de asta, avea încredere în Charlie. Vorbise întotdeauna cu ea, 
încă de când erau mici. Trase adânc aer în piept şi reuși să vorbească 
destul de jovial. 

— Am avut această... chestie... nu ştiu cum să-i spun, halucinație 
sau ceva asemănător, sau vis, sau falsă memorie sau... 

— Henry, spune-mi doar ce s-a întâmplat. 

Henry continuă stânjenit: 

— Păi, după ce a ieşit totul la iveală despre mama, m-am dus acasă 
la domnul Fogarty. Trebuia să-i fac curat în şopron. Și în timp ce 
eram acolo, Hodge a apărut şi avea ceva în gură. O chestie care 
semăna cu un fluture. Ştii şi tu cum sunt pisicile. Îl prinsese, da” nu 
era mort, aşa că am încercat să i-l iau. Ezită, apoi adăugă: Şi atunci 
am văzut că era un elf. 

— Ai crezut că era un elf? 

— Da. 

După o clipă, Charlie zise: 

Spune mai departe. 

— Cred că era doar un fluture, zise Henry. Dar am creat această 
poveste fantastică despre un fluture care era un prinţ elf pe nume 
Pyrgus... 

— Pyrgus? repetă Charlie. 

Henry încuviinţă. 

— Mai avea şi alt nume? 

— Pyrgus Malvae, răspunse Henry. 

— Ăsta-i un nume de fluture, zise Charlie. Asta-i denumirea latină 
pentru un fluture hesperida. 

— Așa e? se minună Henry. După un răstimp adăugă: Bănuiesc că 
trebuie să fi ştiut asta. În mod subconștient. Şi fluturele ăsta hesperida 
are nişte aripi maronii cu pete albe? 

Charlie încuviinţă. 

— Da. 

Henry scutură mirat din cap. 

— Cred că am adăugat asta la povestea mea fantastică. Fluturele 
hesperida se transformă în elf şi eu i-am dat numele lui de fluture în 
latină. Scutură iar din cap. Mă aflu într-o mare belea, Charlie. 

— Cred că s-ar putea să ai dreptate, zise Charlie încetișor. 


UNSPREZECE 


Henry pierdu ultimul autobuz spre casă. 

Locuia la aproape şase kilometri și jumătate în afara orașului şi 
când își sună mama în speranţa că ar putea să vină să-l ia, îi răspunse 
robotul (cu vocea tatei imprimată pe bandă, ceea ce fu o adevărată 
dezamăgire). Așa că acum mergea prin ploaie. Nu că i-ar fi păsat prea 
mult de asta. Nu se putea gândi decât la cele câteva cuvinte spuse de 
Charlie: „Cred că s-ar putea să ai dreptate“. 

Charlie era cea mai dulce şi mai bună fată pe care o cunoștea. 
Dacă ar fi fost vreo cale prin care să-l menajeze, ar fi găsit-o. Însă 
Charlie crezuse că el avea probleme. Charlie crezuse — și o spusese 
într-o manieră foarte diplomatică — că el ar putea avea nevoie de „aju- 
tor“. Prin care se înțelegea ajutor psihiatric, deși ea, de fapt, nici nu 
pronunțase cuvântul psihiatru: spusese „terapeut“. 

În spatele lui se auzi zgomotul unui motor şi o lumină de la 
farurile unei maşini care se apropia. Henry se dădu mai aproape de 
marginea drumului fără să se uite în urmă: purta o jachetă de culoare 
deschisă, deci putea fi uşor reperat de către cel din mașină. Charlie 
nu spusese nici „o problemă psihică“. A vorbit foarte frumos despre 
„niște tensiuni emoţionale“ și „surmenaj“. Exact genul de lucru la 
care se gândise şi el. Era calmă, optimistă şi încrezătoare, în maniera 

în care se presupune că trebuie să te porţi cu nebunii. Însă concluzia 
era totuși aceeași. Ea crezuse că era nebun de legat. 

Maşina dădu impresia că încetinește, însă nu păru că vrea să-l 
depășească. Henry aruncă o privire în spatele lui. 

Deasupra drumului se vedea plutind un disc argintiu şi strălucitor. 


DOISPREZECE 


Era ca atunci când fugise de tatăl lui. Acum își vedea de treaba sa, 
încercând să-l convingă pe barman că era suficient de mare ca să 
poată comanda bere, pentru ca în clipa următoare să se zgâiască la un 
grup de soldaţi mătăhăloşi care i se adresau cu domnule pe un ton de 
o politeţe exagerată, dar care erau completamente pregătiți să-i rupă 
mâinile dacă nu făcea exact ceea ce spuneau. 

Doar că de data asta nu era tata cel care îi trimisese: era sora lui 
mai mică, pentru numele lui Dumnezeu! El ştiuse întotdeauna că avea 
să i se urce la cap acum că devenise Regină. Era destul de autoritară 
încă de pe vremea când era doar prinţesă. 

Pyrgus zâmbi la cei şase soldaţi înalți şi mătăhăloşi ce stăteau în 
jurul mesei sale de la han și încercă să pară mai încrezător decât era 
în realitate. 

— Vă rog să-i prezentaţi complimentele mele Maiestăţii Sale, îi 
spuse el cu importanţă ofițerului care îi însoțea, şi să o informaţi că 
mă voi întoarce la palat cât voi putea eu de repede. 

Rostise aceste cuvinte, fără însă să spere că va avea succes. 

— Îmi pare rău, domnule, zise căpitanul, dar Maiestatea Sa a insis- 
tat ca dumneavoastră să veniţi chiar acum, domnule. Avem ordin să 
vă escortăm, domnule. Căpitanul clipi încetişor. Acum, domnule. 

Pyrgus știa despre ce era vorba, bineînţeles. Avusese deja două 
mesaje de la Blue, care-i fuseseră înmânate de către un Trinian por- 
tocaliu. Primul era un bileţel prietenos prin care i se cerea să vină la 
palat „pentru a vorbi despre ceva important“. Și pentru că pe acesta 
îl ignorase, Trinianul apăruse pe neașteptate câteva zile mai târziu. 
De data aceasta tonul era mai puţin prietenos. I se „ordona“ să se 
prezinte la palat imediat „pentru a discuta probleme de importanță 
majoră pentru Tărâm“. El îl ignoră și pe acesta. Blue ar face bine 
să-și dea seama că nu toată lumea avea să-i cadă la picioare de îndată 
ce pocnea din degete. Însă acum trimisese artileria grea. 

Mai făcu o încercare. 

— Dacă mi-aţi permite să merg până acasă și să mă schimb... zise 
el și gesticulă vag, cu zâmbetul încă pe buze. După cum vedeţi, nu 
sunt îmbrăcat așa cum trebuie pentru a participa la o întâlnire la palat. 

Lucru care chiar era adevărat. De când abdicase de la tron, își 
făcuse o virtute din a se îmbrăca neîngrijit. În acel moment, purta o 
jachetă zdrenţuită din piele și o pereche de pantaloni maro care ar fi 
fost o rușine până şi pentru un crescător de porci. Simţul libertăţii era 
un sentiment extraordinar. 

— Îmi pare rău, domnule, zise căpitanul, ordinul Maiestăţii Sale 
spune să veniţi imediat. A fost fost foarte clară în acest sens. Nu a 
menționat nimic despre îmbrăcăminte. Se uită chiorâș la Pyrgus. Cred 
că hainele dumneavoastră sunt acceptabile, domnule. 

Pyrgus oftă. 

— Oh, prea bine, căpitane — o să vin cu voi. 

— Acum, domnule? 

— Chiar acum, căpitane. 

Afară îi aştepta un ouklo galben. Plutea la o înălțime de câţiva 
centimetri pentru a se putea avea cu ușurință acces la el şi scotea un 
ușor bâzâit din cauza excesului de energie provenind de la o recentă 
vrajă de alimentare. Cel puţin, Blue se gândise la confortul lui. 

Trăsura se clătină ca o barcă în momentul în care se sui la bord. 
Spre surprinderea lui, căpitanul şi doi dintre oamenii săi se urcară și 
ei în ouklo şi se așezară în faţa lui cu niște expresii împietrite pe chip. 

Cele trei gărzi care mai rămăseseră se urcară repede în față împreună 
cu vizitiul. Trăsura porni încetișor de îndată ce uşa se închise. Pyrgus 
auzi zgomotul unei încuietori magice şi schiță un zâmbet. Nu voiau 
să riște şi să-l piardă. 

— Şi bănuiesc că nu ştiţi despre ce e vorba, aşa-i? îl întrebă el pe 
căpitan doar de dragul conversaţiei. 

— Nu, domnule, mă tem că nu, domnule. 

— Nu e nici o criză? Nu e pe cale să izbucnească nici un război? 
N-a fost eliberat nici un demon? 

— N-am auzit să se fi întâmplat ceva din toate astea, domnule, zise 
cu răceală căpitanul. 

— Nu, şopti Pyrgus. Bănuiesc că n-ai auzit. 

Soldaţii profesioniști nu știau niciodată nimic despre astfel de lucruri. 
Renunţă la a mai face conversaţie, se lăsă pe spate și închise ochii. 

Scaunele oukloului erau umplute cu acea spumă ortopedică 
tratată cu vrajă, care se mula pe fund și i-l presau încetişor din când 
în când, prevenind astfel disconfortul unei călătorii prea îndelun- 
gate. Sentimentul era că stăteai pe o mână gigantică, iar Pyrgus nu 
era pe de-a-ntregul convins că-i plăcea asta. Indiferent cât de tare se 
încorda, orice astfel de strângere îl lua mereu prin surprindere așa 
că avu o uşoară tresărire involuntară. Era ca şi cum ar fi avut un tic 
facial enervant, doar că de data asta nu era vorba de faţă. 

Pentru a-și distrage atenţia de la asta, aruncă o privire prin gea- 
mul trăsurii. 

— Acesta nu e drumul spre palat, zise el brusc. 

— Nu, domnule, într-adevăr, domnule. Asta pentru că nu mergem 
la palat, domnule. 

— Unde mergem? se încruntă Pyrgus. 

— Nu ne e permis să vă spunem, domnule. Din motive de securi- 
tate, domnule. 

Chestia asta era ceva tipic pentru Blue. Se dovedea aproape la 
fel de paranoică ca şi domnul Fogarty. Totuşi, pesemne că era vorba 
despre ceva destul de serios dacă voia să-l întâlnească altundeva 
decât la palat. 

Îi trecu prin minte un gând şi întrebă: 

— Doar eu vin la această întâlnire? 

— Nu aş putea să vă spun, domnule, zise căpitanul. 

Scaunul îi presa fundul într-un fel care îi distrăgea atenţia. Ignoră 
asta și se uită din nou pe fereastră. Poate că se pripise puţin, atunci 
când ignorase primul mesaj al lui Blue. O fi ea autoritară, dar proastă 
nu e, şi acum, după ce a devenit Regină, răspunde de tot ce se petrece 
în Tărâm. Ştia ce părere avea el referitor la chestiunile legate de Stat, 
așa că era puţin probabil ca să fi trimis după el dacă n-ar fi fost ceva 
important. Puţinul lucru pe care îl putea face era să o sprijine. Se 
încruntă. Acum se simţea vinovat. 

Trăsura, își dădu el seama, părăsea orașul prin Cripple's Gate. 
Ceea ce însemna că Blue îl convocase nu doar departe de palat, dar 
şi departe de orice reședință oficială. După toate probabilitățile închi- 
riase sau, și mai probabil, o pusese pe Madame Cardui să pregătească 
vreo casă ferită de ochii curioşilor. Se întrebă unde anume ar putea fi 
acel loc. 

Vreo douăzeci de minute mai târziu, locul ales de Blue se dovedi 
a fi un mic conac, înconjurat de copaci și de atât de multe dispozitive 
de securitate că Pyrgus se stăpâni cu greu să nu râdă. Chiar trebuia să 
vorbească cu Blue despre toată prostia asta. Doar că silueta din pragul 
uşii nu era a lui Blue. 

Era a lui Black Hairstreak. 


TREISPREZECE 


Henry îngheță. Chestia asta semăna îndeaproape cu o Întâlnire 
de Gradul Trei. Aeronava era masivă — de dimensiunea a două sau 
trei camioane cu remorcă — şi plutea hârâind, la aproximativ doi 
metri deasupra suprafeţei drumului (care vibra așa cum vibrase 
pământul acasă la domnul Fogarty, gândi el fără să acorde o impor- 
tanță prea mare acestui lucru). Era asemănătoare oricărei fotografii 
trucate a unei farfurii zburătoare pe care o văzuse el vreodată — un 
fel de disc de metal strălucitor cu o umflătură în vârf și o lumină ce 
se revărsa prin partea de jos. Era și un șir de hublouri mici și rotunde 
(deşi el nu putea vedea nimic prin ele) şi deasupra lor un alt cerc de 
lumini. În orice clipă, dacă era să fie ca în filme, avea să se aştearnă 
o rampă argintie şi un omuleţ verde cu cap mare și ochi enormi avea 
să îşi facă apariţia. 

Farfuria zburătoare desfășură o rampă argintie şi un omuleţ verde 
cu cap mare şi ochi enormi ieși. 

Henry încercă să fugă, apoi brusc se simţi cuprins de un calm 
neașteptat. 

În această stare calmă şi înghețată deveni foarte conştient de 
tot ce se petrecea în jurul lui. În mod special de liniște. Nu se mai 
auzea zgomotul traficului. Micile sunete de fundal ale animalelor 

şi insectelor de noapte încetaseră. Hârâitul farfuriei zburătoare nu 
se mai auzea. 

Era o farfurie zburătoare frumoasă. Foarte frumoasă, într-adevăr. 

Omuleţul era în mod clar verde, însă nu era verdele acela deschis, 
sau oliv, sau culoarea ierbii, sau ceva de genul ăsta. Dacă ar fi fost să 
completezi un raport pentru poliţie (deşi era o prostie să te gândeşti 
să completezi un raport pentru oricine) ar fi trebuit să spui că acesta 
avea o nuanţă verzuie a pielii, ceea ce de altminteri ar fi putut fi gri. 

Omuleţul verde se întoarse spre el. Ochii lui erau foarte mari, 
foarte negri și foarte frumoși. Dacă Henry se uita adânc în ei, putea 
vedea stele și constelații. Putea vedea profunzimile Spaţiului. Omu- 
leţul verde începu să se îndrepte spre Henry. 

Undeva adânc îngropat în acel Henry care era calm era un al 
doilea Henry care ţipa să fie eliberat. Cel de-al doilea Henry era 
panicat, isteric, îngrozit. Cel de-al doilea Henry voia să se lupte, voia 
să-l doboare pe omuleţ, să-l strivească de pământ asemenea unui gân- 
dac (și ar fi putut să o şi facă, de vreme ce membrele omuleţului erau 
fusiforme ca niște vergele). Însă cel mai mult dintre toate, cel de-al 
doilea Henry voia să fugă de omuleţul verde şi de farfuria mare şi 
strălucitoare, de parcă ar fi fost fugărit de însuşi dracul. 

Henry urlă, însă nu reuşi să scoată nici un fel de sunet. Nu se putea 
mișca. Omuleţul verde se uita la el şi el era complet paralizat. Îi trecu 
prin cap că avea să moară. 

Omuleţul verde îl privi adânc în ochi și îi pătrunse în minte. 

Era oribil să ai pe cineva în capul tău: ca o insectă care se zvârcolea 
fără încetare în urechea lui, doar că era mai rău. Omuleţul verde se 
zvârcolea fără încetare în mintea lui Henry, ridicând trape ici şi colo 
şi uitându-se în cele mai intime gânduri ale lui Henry. Iată, într-unul 
era sora lui Henry, Aisling, cu un pumnal înfipt în cap. lată, era Blue 
în baie. Iată, într-altul era mama lui Henry explicând de ce anume tot 
ceca ce făcuse ea fusese, de fapt, spre binele lui Henry. 

Omuleţul verde părea să caute ceva. Sau poate doar se convingea 
cine anume era Henry. Se zvârcoli, se tot zvârcoli şi cercetă şi scormoni. 

O dată urmări o amintire de-a lui Henry care stătea pe WC. Se duse 
peste tot, nu-i rămase nimic nescormonit. 

Apoi se retrase. 

O rază de lumină albastră şi strălucitoare izbucni de la farfuria 
zburătoare şi se jucă pe deasupra capului lui Henry. Deși nu se mişcă, 
se simţi de parcă ar fi fost răsturnat cu picioarele în sus și așezat în 
cap. Apoi fu întors din nou în poziţia iniţială şi începu să tremure. 
Tremurul deveni o vibraţie și vibrația deveni un țipăt. Lumina albas- 
tră începu să-l ridice pe Henry şi să-l îndrepte spre farfuria zburătoare. 

Ceva în interiorul lui îi spuse că probabil visa. Era singurul lucru 
care avea sens. Probabil că obosise de la atâta mers pe jos către casă 
şi se așezase undeva la marginea drumului ca să tragă un pui de somn. 
Acum visa. Peasemne că asta făcea, pentru că plutea spre carcasa de 
metal, lucru care ar fi fost imposibil dacă n-ar fi visat. 

Henry era în interiorul farfuriei zburătoare. Lumina dispăruse, 
omuleţul verde dispăruse şi nu părea să fie nimeni altcineva înăuntru. 
Nu mai era nici paralizat. Îşi putea mişca mâinile, braţele şi picioa- 
rele. De fapt, se simţea ca un om normal. Însă ceea ce se întâmpla nu 
era normal. Se afla la bordul unei farfurii zburătoare și extratereștrii 
se căraseră undeva. Asta însemna că putea fugi. 

Voia să fugă. Numai Dumnezeu ştia cât voia el să fugă. Dar... 

Era ceva în neregulă cu el. Acum ştia acest lucru cu siguranță. Nu 
visa. Era prea real ca să viseze. Dar, în același timp, era exact la fel 
ca un vis. Lucrurile se întâmplaseră. Acum lucrul care se întâmplase 
era că se descoperise pe el explorând, nu fugind. 

Farfuria zburătoare era la interior mai mare decât părea din exte- 
rior, ca un tardisl. Se afla într-o cameră cu pereţi argintii și o podea 
moale și pufoasă care părea într-un fel... organică. Nu erau ferestre 
şi nu putea vedea nici o sursă de lumină. (Deşi era lumină: o strălucire 


trandafirie şi prietenoasă.) Era și o ușă fără clanţă, însă când se 


l Tardis (engl. Time and Relative Dimension(s) in Space) este o mașinărie spaţială sau o 
navă spaţială în literatura science-fiction britanică. (n.tr.) 

apropie de ea, aceasta se deschise în mod automat așa cum se deschi- 
deau ușile în Star Trek. Sau la supermarketul Tesco. 

Se afla pe un coridor care șerpuia asemenea unui curs de apă. Şi 
din acest coridor şerpuiau alte coridoare mai mici — adeseori lungi 
doar de câţiva metri — care ducea spre alte camere. Henry şerpui şi 
el de-a lungul coridorului şi descoperi camere cu nişte păstăi meta- 
lice, camere cu suporturi pentru arme (armele semănau cu niște puști 
cu laser), o cameră plină ochi cu niște ouă gigantice. (Cel puţin aşa 
crezu el că ar putea fi ouă gigantice, din moment ce erau mari și 
albe şi aveau formă de ou.) I se păru că rătăcise ore bune, uitându-se 
atent în toate camerele. Lucrul amuzant era că nu găsise nici o bucă- 
tărie şi nici o baie. 

Descoperi o cameră oribilă și înspăimântătoare. 

Deschise ușa şi fu pe jumătate orbit de-o lumină strălucitoare. 
Apoi ochii i se obișnuiră și se pomeni uitându-se la niște tuburi uriașe 
şi transparente, fiecare mai mari decât el. Era și un labirint de fire şi 
conducte ce duceau de la tuburi la un pupitru de comandă aflat în mij- 
locul camerei. Aproape jumătate din tuburi erau iluminate în violet, 
așa că puteai vedea că înăuntru era un lichid gros și unsuros, ce fier- 
bea încet ca într-un acvariu mare. În lichid pluteau zeci de bebeluşi 
goi, cu ochii închişi, iar mânuţele lor se deschideau și se închideau 
într-un ritm înspăimântător. 

Încercă să spargă tuburile ca să elibereze bebeluşii, însă tuburile 
erau făcute dintr-o sticlă care nu se spărgea. Se întrebă dacă își putea 
da seama cum să le deschidă folosindu-se de pupitrul de comandă, 
dar îi era teama ca nu cumva, accidental, să le facă rău. După ceva 
vreme părăsi camera, suferind cumplit. 

În spatele lui, bebelușii îşi deschideau și-și închideau mânutele... 


Anra 


îşi deschideau mânutele și-și închideau mânutele... îşi deschideau... 

Descoperi un hublou și privi prin el. Se aştepta să vadă drumul pe 
care mersese, însă în loc de asta privi într-o întunecime presărată cu 
cele mai strălucitoare stele. Privea în Spaţiu. Farfuria decolase. Nu 


mai era nici o posibilitate de scăpare. 

O tristeţe mare îl copleși şi se așeză, jos, lângă hublou ca să 
doarmă puţin. 

Se trezi înconjurat de omuleţi verzi care se zgâiau la el cu niște 
ochi negri enormi. Erau conduși de o femeie înaltă, cu părul blond, 
care arăta în totalitate ca o ființă umană şi era foarte, foarte frumoasă. 

— Vreau să-ți arăt ceva, Henry, zise femeia, şi el o auzi destul de 
clar, cu toate că ea nu-și mișcase buzele deloc. Femeia înaltă şi fru- 
moasă îl privi cu tristeţe. Vreau să-ți arăt ce se va întâmpla dacă 
oamenii nu învaţă să-și respecte planeta. 

Ea se întoarse și făcu un gest spre un monitor aflat pe un perete 
în spatele ei. 

Ecranul se lumină cu imagini ale unei lumi devastate. Văzu oraşe 
distruse de războiul nuclear. Văzu oceane năpădite de poluare. Erau 
şi copii care mureau de foame pentru că Pământul era suprapopulat. 
(Printre ei se vedeau și copii albi, nu doar obișnuiţii puşti cu ochii 
mari și cu burţile umflate din Africa.) Se vedeau oameni ale căror feţe 
erau năpădite de cancer pentru că pătura de ozon fusese în cele din 
urmă distrusă. Imaginile înfățișau uragane și cutremure, şi valuri mis- 
tuitoare care înghiţeau continente întregi. Erau şi mutanţi din cauza 
radiaţiilor, care nu mai erau ființe umane, care se târau de-a lungul 
deşerturilor sterile. 

Încercă să-şi îndepărteze privirea, însă nu-și putu mișca capul. 

— Le vei spune? întrebă femeia. Îi vei preveni de ceea ce are să 
se întâmple? 

Alte voci se auziră în cor în capul lui: 

— Henry va fi Cel Ales! 

Fără nici un fel de avertizare, Henry fu dezbrăcat și aşezat pe-o 
targă mobilă. Era înconjurat de omuleţi verzi, însă aceștia purtau 
acum halate albe. Spre stinghereala lui, femeia aceea frumoasă se afla 
şi ea acolo. Purta şi ea un halat alb. Lângă targa mobilă se aflau tăvițe 
cu instrumente chirurgicale şi un fel de mașinărie cu nişte braţe 
ascuţite, cu freze și bisturie ce arătau de parcă ar fi fost adunate lao- 
laltă de un dentist nebun. 

Femeia cea frumoasă zâmbi cu bunăvoință. 

— Trebuie să te pregătim, spuse ea. 

— Henry va fi Rege, ziseră vocile în cor. Henry va fi Regele cel Ales. 

Mâinile extratereștrilor se întinseră și-l atinseră. Se simţea un 
miros îmbătător de antiseptic. O spumă fu împrăștiată pe tot trupul 
lui, la început rece, apoi ca un acid care ardea atât de tare, că de-abia 
îl putea suporta până în momentul în care altceva se revărsă peste 
trupul lui şi îndepărtă acea spumă. Creaturile îi examinară fundul și 
organele genitale. 


(Ka 


„Lăsaţi-mă în pace!“ gândi Henry, însă descoperi că nu putea vorbi. 
— Pregătiți implantul, zise o voce aspră în mintea lui, diferită de 
toate vocile pe care le auzise înainte. 
Femeia cea frumoasă era aplecată deasupra lui, încă zâmbindu-i 
larg. În mână ţinea freza de dentist, care se învârtea cu un vaiet ascuţit. 
Însă nu o îndrepta spre gura lui: o îndrepta spre ochiul lui. 


Henry începu să tipe şi nu se mai putu opri din ţipat. 


PAISPREZECE 


— Are sens, zise Blue. 

Stăteau așezați printre orhidee în sera din spatele Sălii Tronului. 
Era un loc ciudat pentru un Consiliu de Război, însă tatăl ei protejase 
locul cu atât de multe vrăji încât era cea mai secretă cameră din palat. 

Blue îşi plimbă ochii de la unul la celălalt. Înaltul Portar Fogarty 
arăta tot ca un bătrânel, însă tratamentele de întinerire începuseră să 
dea roade. Se simţea în el o energie deosebită şi pielea îi arăta mai 
bine. Lângă el, Madame Cardui stătea cu ochii închiși, dar Blue ştia 
că era cât se poate de trează. Aceștia doi erau prietenii ei. Privirile 
dezaprobatoare veneau din partea celor trei generali în uniformă: 
Creerful, Vanelke și Ovard. Își dorea ca Pyrgus să fi fost aici. Se simţea 
depăşită numeric. 

Blue îşi trecu limba peste buze. 

— Priviţi problema aşa cum o fac ei, zise ea. Totul a fost cu susul 
în jos de luni bune de zile. Unchiul Hairstreak a încercat să preia 
tronul de două ori şi a eșuat... 

— Tocmai de aceea e puţin probabil să încerce din nou, Maiestate, 
interveni generalul Ovard răbdător. 

Fusese cel mai apropiat sfătuitor militar al tatălui său. Însă ea nu-și 
putea permite să arate că era slabă. 

— Daţi-mi voie să termin, generale. 

Apoi, fără să aștepte vreun răspuns, se întoarse către ceilalți. 

— Hairstreak este totuși ambițios. Şi cu toate că a eșuat, Elfii 
Nopţii încă îl susţin. 

— Nu vor mai suporta încă o înfrângere, mormăi Ovard. 

De data asta Blue îl ignoră. 

— Acum vreau să priviţi cealaltă latură a situației. Noi am fost cât 
pe ce să pierdem prima dată. Ce s-a întâm... 

— Oh, haideţi, Maiestate, cu greu aș spune că am fost cât pe ce 
să pierdem. 

De data asta nu era Ovard, ci generalul Creerful. Erau bătrâni. 
Militarii importanţi erau întotdeauna bătrâni. Împărăteasă sau nu, 
n-o vor lua niciodată în serios. Se uitau la ea și vedeau o fetiță. 

Blue îi aruncă o privire aspră. 

— Tatăl meu, Împăratul-de-Purpură, a fost asasinat, generale. Aș 
spune că asta ne-a adus destul de aproape de eșec. 

Creerful lăsă privirea în jos și nu mai zise nimic. După un răstimp, 
Blue continuă: 

— Ce-a urmat a fost un complot iscusit care ar fi putut avea şanse 
de izbândă. De fapt, aproape că aşa s-a și întâmplat. Nu uitaţi că 
fratele meu a fost exilat din Palatul de Purpură. Am avut foarte, foarte 
mult noroc să găsim niște aliați. Nu am fi înclinat niciodată balanța 
în favoarea noastră fără ajutorul lor. Nu putem sconta pe un astfel de 
noroc a doua oară și unchiul meu ştie asta. 

Madame Cardui deschise ochii. 

— Elfii Pădurii sunt prietenii noștri, zise ea cu blândeţe. Sunt 
sigură că ar putea fi convinşi să ne ajute din nou. 

Blue o admira extrem de tare pe Madame Cardui, însă o fixă cu 
o privire fermă. 

— Elfii Pădurii sunt prietenii dumneavoastră, zise ea cu hotărâre. 
Nu e același lucru. Când ne-au ajutat, au făcut-o pentru că şi propriile 
lor interese erau în joc. Nu putem fi siguri că ne vor ajuta iar. 

Madame Cardui încuviinţă cu blândeţe și închise iar ochii. 

— Probabil că aveţi dreptate, Maiestate. 

Blue se întoarse spre ceilalți. 

— Acum priviţi ce s-a întâmplat în maniera în care ar face-o un 
Elf al Nopţii. Împăratul-de-Purpură a fost omorât. Noul Împărat-de- 
Purpură a abdicat. Acum pe tron e un copil. Care pe deasupra mai 
e și fată! 

Brusc, toată lumea începu să vorbească deodată. Chiar şi Madame 
Cardui deschisese ochii iar. 

Blue ridică o mână pentru a calma spiritele. 

— Uitaţi cum stă treaba! zise ea cu sălbăticie. Eu am doar şaispre- 
zece ani. N-am experienţă în politică sau războaie, sau orice altceva 
de acest gen. Și sunt fată. Mă aflu acum aici doar pentru că fratele meu 
n-a vrut tronul. N-aș fi devenit Regină niciodată. Eu trebuia să cresc 
liniştită şi să mă mărit cu vreun prinţ străin, şi să-i dăruiesc o droaie 
de plozi idioţi. Nu trebuia să cunosc treburile Statului. Trebuia să arăt 
bine și să mă obișnuiesc cu asta. Aşa mă vedea tatăl meu. Aşa mă 
vede şi unchiul meu. Așa sunt văzută de Elfii Nopţii. 

Înaltul Portar Fogarty vorbi pentru prima oară de când înce- 
puse consiliul. 

— Are dreptate, zise el. 

Blue îi aruncă o privire recunoscătoare. 

— Puneţi-vă în locul lor. Duşmanul vostru e slăbit deja și e condus 
acum de un copil care nu știe chiar nimic. Vă puteţi gândi la un moment 
mai propice pentru atac? 

Fogarty zise neîndurător. 

— Deci care e soluţia? 

Asta era. În ciuda întrebării lui, domnul Fogarty ştia în ce direcţie 
bătea ea. Era momentul ca și ceilalți să facă același lucru. 

— V-am spus soluţia mea înainte de-a începe acest consiliu, Înalt 
Portar. Atacăm noi primii. 

Generalul Ovard se înecă, apoi se întoarse spre ea gata-gata să 
facă o criză de apoplexie. 

— Asta ar declanşa un război civil! 

Blue trase adânc aer în piept. 

— Da, zise ea. 

Se lăsă o tăcere apăsătoare, pe care generalul Vanelke o rupse în 
cele din urmă. Era cel mai în vârstă dintre cei trei generali, un veteran 
al câtorva campanii militare și de obicei primul care-și exprima 
părerea. Fusese neobișnuit de tăcut în timpul acestui consiliu, însă 
acum își drese glasul. 

— Sunteţi o copilă, Maiestate, zise el fără menajamente. Dacă e să 
fim corecti, trebuie toţi să admitem asta, și e treaba capetelor mai în 
vârstă să vă-ndrume acolo unde pot. Însă mult mai important e fap- 
tul că n-aţi văzut niciodată ce înseamnă un război. Prima acţiune a 
Elfilor Nopţii a fost oprită înainte de-a lua amploare cu adevărat. Cea 
de-a doua a fost un act de trădare care a produs doar o mică bătălie. 
În nici unul din cazuri nu s-a ajuns la război. Însă ceea ce propuneţi 
acum e războiul, Maiestate. 

Blue încuviinţă, privindu-l cu atenţie. 

— Da. Şi ce anume doriţi să spuneţi, generale Vanelke? 

— Ce vreau eu să spun, zise bătrânul general cu sobrictate, e că 
aceia care n-au trăit niciodată experienţa unui război sunt adeseori cei 
mai grăbiţi să meargă la război. Pur şi simplu nu-şi dau seama de 
enormitatea acestui pas. Se aplecă în faţă. Daţi-mi voie să vă explic, 
Maiestate, că războiul — și în special războiul civil — va face rău 
Tărâmului. Înainte de toate va însemna moarte. Nu sute, ci mii, poate 
chiar milioane își vor pierde vieţile. Şi nu bătrânii şi cei neputincioşi, 
ci cei mai tineri și cei mai buni, însăși floarea Tărâmului nostru, cei 
cu cel mai mare potenţial și care au toată viaţa în faţa lor. Pierderea 
doar a unei singure astfel de persoane ar fi o tragedie. Războiul înmul- 
țeşte această tragedie peste măsură. 

Blue vru să spună ceva, dar el o ţintui cu privirea și continuă: 

— În al doilea rând, va fi suferinţă. Pentru dumneavoastră, Maiestate, 
războiul e o decizie, o mâzgăleală pe hârtie. Pentru alţii, poate repre- 
zenta pierderea braţelor și picioarelor, orbire, invaliditate. Și nu doar 
pentru soldaţii Maiestăţii Voastre. Sunt plătiți într-o oarecare măsură 
pentru a accepta astfel de riscuri. Însă vor suferi şi civilii. În orice 
război civil, pierderile în rândurile civililor sunt întotdeauna enorme. 
Apoi vor fi multe distrugeri. Chiar și un război decisiv şi de scurtă 

durată — cum sunt rareori războaiele civile — provoacă o distrugere 
la scară largă. Vrăjile-armă au ajuns la niște performanţe formidabile 
în zilele noastre. Duşmanul nostru e bine echipat. Sunteţi pregătită să 
administraţi astfel de vrăji propriilor oameni? Sunteţi pregătită să soco- 
titi prețul care va fi plătit de generaţiile viitoare? Își îndreptă umerii. 
Şi, în sfârșit, zise el, deşi puteți considera aceasta drept trădare, există 
posibilitatea să nu câştigăm. 

Blue zise încetişor: 

— Cauza noastră este una dreaptă, generale. 

Ştia că ceea ce spusese el era adevărat, fiecare cuvinţel pe care-l 
rostise, însă dacă nu exista posibilitatea de-a alege între război și 
pace? Dacă exista doar posibilitatea de-a alege între un război și altul 
mai mare, un război mai îndelungat, unul chiar mai sângeros? Deși 
se lupta din răsputeri să nu arate ceea ce simţea, Blue era îngrozită. 
Se gândise mult şi bine la ce avea de gând să facă. Era sigură — cât se 
poate de sigură — că asta trebuia să facă. Însă era îngrozită că ar putea 
să se înșele. Generalul Vanelke, probabil fără să ştie, nu făcuse 
altceva decât să dea glas îndoielilor pe care ea însăşi le avea. 

Dreptatea n-are nimic de-a face cu asta, continuă el necruţător. 
Dumnezeu e de partea celui puternic şi învingătorul scrie cărțile de 
istorie. Aţi vorbit o clipă mai devreme despre Elfii Pădurii drept posi- 
bil aliaţi — sau cel puțin Doamna Pictată a făcut-o. Elfii Nopţii au și 
ei propriii aliați puternici — hoardele de demoni din Hael. Poate că or 
fi portalurile închise acum, dar războiul ar constitui un enorm stimu- 
lent pentru a le redeschide. Şi când se vor redeschide, vom descoperi 
că am mușcat mai mult decât putem mesteca. 

Şi asta era adevărat. Faptul că portalurile Hael erau închise fusese 
un factor important în decizia ei. Însă, la fel ca şi Vanelke, știa că 
acestea nu vor sta închise la nesfârșit. Totul depindea de cât de repede 
se mişcau, cât de repede câștigau. Se simţi brusc foarte bătrână. 
Înainte de a deveni Împărăteasă, totul păruse atât de simplu. Aveai 
Tărâmul și îl conduceai — ce putea fi mai ușor de-atât? Însă odată aşe- 
zată coroana pe fruntea ei, totul devenise atât de complicat. 

— Problema, generale Vanelke, zise ea răbdătoare, e că dumnea- 
voastră vorbiţi de parcă am putea alege între război şi pace. Însă nu 
cred că aceasta e alegerea cu care ne confruntăm. Cred că unchiul 
meu va decide foarte curând să înceapă el însuși un război și ne vom 
confrunta cu toate ororile pe care le descrieţi şi chiar mai rău, și cu 
alte două dezavantaje: nu vom fi pregătiți şi vom fi pierdut elemen- 
tul surpriză. Cel puţin dacă lovim noi primii, vom putea obţine o vic- 
torie rapidă și vom reduce la minimum ororile. 

— Probabil că putem evita completamente toate aceste orori, o 
întrerupse altă voce. 


CINCISPREZECE 


— Unde ai fost? îl întrebă Blue îmbufnată. 

Îi lăsaseră pe ceilalți în mica seră şi stăteau ghemuiți unul într-altul, 
într-una din nişele de siguranță din spatele tronului principal. 

Pyrgus zise acuzator: 

— Ţi-ai trimis gărzile după mine! 

— Ce altceva puteam face? șuieră Blue cu furie printre dinți. Ţi-am 
trimis două mesaje şi tu le-ai ignorat. 

— Da, ei bine, mica ta armată a fost deturnată, nu-i aşa? 

Blue se holbă la el. 

— Ce? 

— Gărzile tale. S-au lăsat deturnate. Unde crezi că am fost în tot 
acest timp? 

— Tocmai asta te-am întrebat şi eu, sublinie Blue, exasperată. 

— Am fost cu unchiul Hairstreak, zise Pyrgus. 

Şi chestia asta i-a închis gura, observă el cu satisfacție. 

Însă după o clipă, ea zise: 

— Hairstreak te-a răpit? 

— E un fel de-a spune. 

— Mă enervezi la culme, Pyrgus. Ce vrei să spui prin „e un fel de 
a spune“? 

Pyrgus hotărî că se distrase destul. 

— I-a făcut un zălog căpitanului gărzilor. Bietul băiat m-a dus 
direct la el, în loc să mă aducă la tine. 

— Şi celelalte gărzi? 

— Au urmat ordinele. 

Blue îl privi dusă pe gânduri. Un zălog era o vrajă foarte costisi- 
toare, chiar și pentru cineva care poseda o avere ca cea a lui Hairstreak. 
Era clar că-și dorea foarte tare să pună mâna pe Pyrgus. 

— Zi-mi ce e mai rău, îi ceru ea. 

— De fapt... zise Pyrgus, s-ar putea să nu fie cel mai rău. De aia 
voiam să vorbesc cu tine departe de urechile celorlalți. Ţi-a trimis 
un mesaj. 

— Referitor la ce? 

Pyrgus, care era într-adevăr puțin cam prea înalt pentru nişa de 
siguranţă, se lăsă să alunece până ce se ghemui confortabil pe podea. 
După o ușoară ezitare, Blue i se alătură. Era genul de cuibăreală pe 
care o practicau când erau copii, când viaţa era de departe mai puţin 
complicată. 

— Nu ştiu dacă să cred asta sau nu, zise Pyrgus încetişor, însă uite 
ce s-a întâmplat... 


Pyrgus încă avea cuțitul halek și se întreba ce repercusiuni poli- 
tice ar fi avut folosirea acestuia asupra unchiului său. Dar însuși 
faptul că avea cuțitul halek era ciudat. Conacul mișuna de oamenii 
lui Hairstreak, cu toate astea nu fusese perchiziționat nici măcar o sin- 
gură dată. Asta nu era deloc tipic pentru Hairstreak, care era în viaţă 
astăzi doar pentru că tratase chestiunile legate de securitate într-un 
mod foarte serios. 

Pentru moment, Pyrgus se decise să-și țină mâinile deoparte şi să 
aştepte. Hairstreak zise scurt: 

— O gustărică? Ordle, sau ceva de genul ăsta? Sau ai prefera 
ceva de băut? Bănuiesc că ești destul de mare acum ca să bei o bere, 
nu-i așa? 

Pyrgus credea că era, însă avea nevoie să aibă capul limpede. Nici 
mâncarea nu-l inspira. Era aproape o tradiţie să otrăveşti porția de 
ordle atunci când voiai să scapi de un duşman. Patru Împăraţi-de-Pur- 
pură muriseră aşa în ultimii cinci sute de ani. Pyrgus fusese deja 
otrăvit o dată şi nu-și mai dorea să repete experienţa. 


STĂPÂNUL TĂRÂMULUI 73 


— Nu, mulțumesc, zise el cu răceală. 

Stăteau împreună în ceea ce semăna cu o sufragerie mititică. În 
şemineu ardeau niște bușteni și mirosul îi amintea lui Pyrgus de pădure. 
Hairstreak stătea cu spatele la foc, un vechi truc care să-l arate mai 
masiv şi să-l facă să pară mai amenințător. Însă nu făcu nici o tenta- 
tivă de a părea amenințător în momentul în care zise: 

— Bănuiesc că ar trebui să spun că-mi pare rău că te-am adus aici 
în aceste condiţii. 

Era prima dată când Pyrgus îl auzise pe Lordul Hairstreak cerân- 
du-și scuze pentru ceva. Așteptă. 

Haistreak zise: 

— Ar trebui să vorbesc cu sora ta, dar ea nu vrea să mă vadă și, sin- 
cer să fiu, nu e aşa de ușor de găsit ca tine. Îşi schimonosi faţa în ceea 
ce probabil credea el că e un zâmbet „de unchi“. Ar trebui să acorzi 
într-adevăr mai multă atenţie siguranţei tale, Pyrgus. 

Pyrgus îl urmări, întrebându-se în doru” lelii dacă unchiul său n-ar 
trebui să-și urmeze el însuși sfatul. Trei pași, cel mult patru, și ar fi 
putut să-i împlânte cuțitul halek în stomac. Dacă lama cuţitului nu se 
sfărâma, asta era. Lordul Hairstreak ar fi mort şi Tărâmul ar avea o 
problemă mai puţin. Dar, în acest stadiu, era doar o foarte neînte- 
meiată speculație. Aşteptă. 

Hairstreak zise: 

— În orice caz, vreau să-i duci un mesaj surorii tale. 

Lui Pyrgus îi trecu prin cap că probabil sora lui se întreba unde se 
dusese el. Cu cât stătea mai mult cu Lordul Hairstreak, cu atât era 
posibil ca ea să se îngrijoreze şi mai tare. Să fie îngrijorată și iritată. 
S-ar putea împăca probabil cu faptul că era îngrijorată, era chiar amu- 
zant atunci când era vorba de soră-sa, însă devenea foarte greu de 
controlat când era iritată. 

— Care e mesajul? întrebă el brusc. 

— Că Elfii Nopţii doresc să negocieze, zise Hairstreak. 

— Ce să negocieze? întrebă Blue. 

— O nouă relaţie, zise Pyrgus. 


ȘAISPREZECE 


Henry deschise ochii și descoperi că era din nou înapoi pe drum. 

Nu mai era întuneric, era plină zi. Se uită în jurul său, întrebân- 
du-se cum se întâmplaseră toate astea. Ultimul lucru pe care şi-l amintea 
era că mergea pe jos către casă, târziu în noapte, după ce petrecuse 
ceva timp cu Charlie. Se dăduse mai spre marginea drumului ca să 
lase o maşină să-l depăşească şi brusc farurile mașinii se transforma- 
seră în lumina zilei. Lucru care nu părea posibil, însă așa era. 

Dar unde se afla? 

Se uită iar în jurul său. Drumul pe care se afla părea undeva departe, 
la ţară. Șerpuia printr-un amestec de mici câmpuri care nu păreau 
deloc cunoscute. 

Soarele strălucea. 

Cum ajunsese aici? În mod evident trecuse de locul unde trebuia 
să cotească spre casă și ajunsese undeva la ţară. Lucrul cu adevărat 
înfiorător — înspăimântător chiar, dacă era să fie cinstit — era că uitase 
tot ce se întâmplase între momentul în care se apropia mașina și clipa 
de acum. Asta n-avea cum să fie un lucru bun. Asta însemna că păţise 
ceva la cap sau ceva asemănător. Poate că mașina îl lovise. 

Se opri şi se pipăi cu grijă pe tot corpul. Nimic nu părea rupt și 
nu vedea nici urmă de sânge. Totuşi, o lovitură serioasă putea să-ţi 

afecteze memoria. Era cât se poate de sigur că auzise despre boxeri 
care se cam scrântesc după ce primesc multe lovituri în cap. Devin 
energici, vorbesc singuri și probabil că nici nu-și mai amintesc anu- 
mite lucruri. 

Problema era că nu-l durea nimic. Nici capul şi nici altceva. ÎI 
mânca puţin nasul într-o parte, dar nu de asta ai parte atunci când te 
loveşte o mașină şi îţi zdrobeşte capul? 

Totuși, unde se afla? În faţă se vedea un zid şi o plăcuţă pe care 
scria: „Fermă de cai“. În regiune erau ferme de cai, însă nici una nu 
se afla atât de aproape de zona unde locuia el. Când trecuse de coti- 
tura respectivă, continuase în mod clar să meargă mai departe. Și 
mersese. Şi mersese... 

Era ciudat că nu-l dureau picioarele. Mersese toată noaptea. 

Teama pe care o simţea Henry coborî până la nivelul unei dureri 
îndepărtate. Nu ştia unde se afla. Nu ştia cum ajunsese aici. Fără 
prea multă emotie îşi dădu seama că începea să se scrântească. Nu 
încăpea îndoială că începea să se scrântească. Mai întâi văzuse elfi, 
acum se pierduse. 

Se întoarse și începu să meargă către ce anume spera el să fie 
direcţia spre casă. 


ȘAPTESPREZECE 


— Ce fel de nouă relaţie? întrebă domnul Fogarty cu suspiciune. 

Blue se uită la Pyrgus care zise: 

— Lordul Hairstreak crede că ar fi în interesul tuturor dacă Elfii 
Nopţii și Elfii Luminii semnează un tratat de non-agresiune. 

Toţi din cameră se priviră unii pe alţii. Majoritatea părură șocați, 
cu o generoasă revărsare de neîncredere. După o clipă... 

— În ce condiţii? întrebă generalul Vanelke. 

Pyrgus nu era încă sigur ce anume simţea în legătură cu toate 
astea. Avea la fel de puţină încredere în unchiul său ca și Blue și dez- 
involtura cu care Hairstreak îl răpise îl lăsase mai tulburat decât o 
admitea. Ridică din umeri. 

— În esenţă fiecare parte e de acord să nu pornească războiul împo- 
triva celeilalte. Dacă sunt controverse, acestea se soluţionează prin 
negociere sau arbitraj. El a zis că detaliile pot fi stabilite mai târziu, 
însă dacă suntem de acord cu principiul acum, acest lucru ar putea 
deschide drumul spre o nouă eră de cooperare care ar fi benefică pen- 
tru ambele părți şi ar înlătura toate neînțelegerile noastre istorice. 
Astea au fost cuvintele lui. Mai mult sau mai puţin exacte. 

Fogarty zise: 

— ÎI crezi? 

Întrebare capcană. Nimeni zdravăn la cap n-ar avea încredere în 
Lordul Hairstreak nici cât negru sub unghie. Însă în acelaşi timp 
părea sincer. Pyrgus ridică iar din umeri. 

— V-am spus povestea așa cum mi-a spus-o el mie. 

— Ce părere aveţi, Înalt Portar? întrebă Blue. 

— Aş vrea să mă gândesc puţin la asta, pufni Fogarty. Apoi 
adăugă: Însă în general, n-aş avea încredere în Lordul Hairstreak 
nici cât într-un nebun. 

Pyrgus îl privi cu admiraţie. Comparaţiile din Lumea Analoagă 
păreau întotdeauna mult mai colorate decât cele folosite în Tărâm. 

— Cred că ar trebui să vorbim cu Lordul Hairstreak, zise generalul 
Vanelke, fără să fie întrebat. Îi aruncă o privire cruntă lui Fogarty: În 
general, cred că discuţia este preferabilă războiului. 

— Generale Creerful? întrebă Blue. 

— Una peste alta, sunt de acord cu Vanelke. Ce rău ar putea face 
o discuţie? Ambele părţi ar putea lua cu ei endolgi drept dovadă 
de încredere. 

Această idee îi surâse lui Pyrgus care iubea animalele. 

— Endolgul lui Henry este încă la palat, nu-i aşa? o întrebă el pe 
Blue. Cel pe care tu l-ai făcut cavaler? 

— Nu sunt convinsă că ar trebui să mă întâlnesc cu unchiul meu, 
zise Blue, ignorându-l. 

Generalul Ovard declară: 

— Detaliile trebuie stabilite de către slujitori civili de ambele părți. 
Nu va fi nevoie să fiţi implicată până la semnarea oficială. 

— Presupunând că se va semna o convenţie, şopti Madame 
Cardui alene. 

— Deci sunteţi pentru discuţii? întrebă Blue, uitându-se la gene- 
ralul Ovard. 

Ovard încuviinţă: 

— Da. 

Blue studie cu atenţie figurile sobre. Erau toți atât de maturi, aveau 
atâta experienţă. Chiar şi Pyrgus era mai mare decât ea. Discuţiile 
păreau o soluţie rezonabilă. Dar dacă era o cursă? Hairstreak era 

capabil de orice înșelătorie. Întregul ei instinct îi spunea să nu aibă 
încredere în el. Totuşi, toţi cei trei lideri militari ai săi fuseseră de 
acord că trebuiau să aibă loc discuţii. 

În acea clipă, Blue îşi văzu brusc viața aşa cum ar fi putut să fie. 
Dacă tatăl ei ar fi trăit sau Pyrgus ar fi acceptat tronul, nu ar mai fi 
avut nici una din aceste griji acum. Ar fi avut timp pentru lucrurile 
care îi făceau într-adevăr plăcere. Era fată, pentru numele lui Dum- 
nezeu. Ar trebui să se gândească la haine, muzică și ar trebui să vadă 
lumea. Ar trebui să se gândească la dragoste. Ar trebui să se gân- 
dească la... Henry. Era prea brutal că trebuia să se confrunte cu 
decizii de viaţă şi de moarte, referitoare la viitorul Tărâmului. 

Fie că era brutală sau nu, viaţa pe care o ducea acum era cea pe 
care şi-o alesese. 

După o clipă, zise: 

— Vă mulțumesc, domnilor generali. Aş dori să discut această 
problemă mai departe cu sfătuitorii mei politici. Voi vorbi din nou cu 
dumneavoastră după ce se va lua o decizie. Nu avu nici o ezitare în 
momentul în care adăugă: Între timp, vreau să faceţi pregătiri pentru 
o lovitură militară îndreptată împotriva Yammeth Cretch. 


OPTSPREZECE 


De îndată ce bătrânii soldaţi plecară, Fogarty zise: 

— Deci nu crezi în ideea că vrea să încheie un tratat? Schiţă un 
zâmbet rece. Evident că nu. 

Blue oftă. Atunci când generalii erau prezenți, întâlnirea trebuia 
să fie una formală. Acum că se afla printre prieteni, se putea relaxa 
puţin. Se uită la Înaltul Portar Fogarty și scutură din cap. 

— Cred că-i o capcană. Sau cel puţin ar putea fi. 

Cu colţul ochiului îl vedea pe Pyrgus care examina o orhidee. 
Arăta exact ca tatăl lor când îngrijea plantele. 

— Ce crezi că pune la cale? o întrebă Fogarty. 

Blue nu ştia ce punea Hairstreak la cale. Nu era sigură dacă acesta 
chiar punea ceva la cale. Ceea ce știa într-adevăr era că se temea să 
nu facă vreo greșeală. Avusese această teamă bolnăvicioasă încă din 
ziua când acceptase coroana. 

— Să câștige timp, zise Blue cu mai multă convingere decât simţea 
în realitate. Eu tot cred că e posibil să atace înainte ca eu să capăt ceva 
experiență despre cum se conduce Tărâmul. Dar s-ar putea să nu fie 
încă pregătit. Fie asta, fie vrea pur și simplu să ne prindă cu garda jos. 
Dacă ne-am afla în mijlocul negocierilor de pace, ultimul lucru la care 
ne-am aştepta ar fi războiul. 

— Endolgul nostru ar sesiza asta imediat, spuse Fogarty. 

— S-ar putea să nu fie de acord cu prezenţa endolgilor, zise Blue. 

— Şi asta n-ar trezi suspiciune? 

— Da, însă s-a întâmplat și în trecut. 

Singurul lucru pe care îl făcuse ea cu conștiinciozitate fusese să 
studieze politica. Istoria Tărâmului era o lungă și tristă litanie a 
trădării şi decepţiei. Îl privi sobru pe domnul Fogarty. 

— Ba chiar, majoritatea tratatelor au fost intermediate fără ajutorul 
endolgilor. 

— De fapt, spuse Pyrgus, m-am mai gândit la lucrul acesta și un 
endolg nu ar garanta buna-credinţă. Generalul Ovard a zis că detaliile 
vor fi stabilite de către slujitorii civili. Asta se va întâmpla cu sigu- 
ranţă. Dacă oamenii lui Hairstreak cred că el e sincer, un endolg nu 
va sesiza că ceva nu-i în regulă. 

— Mai rămâne semnarea oficială, zise Fogarty. 

— Până atunci s-ar putea să fie prea târziu, se îngrijoră Pyrgus, uitân- 
du-se de la un chip la altul. Sincer să fiu, endolgii nu sunt un răspuns. 

Madame Cardui exclamă deodată: 

— Asta nu-i tot, nu-i așa, drăguță? 

Pyrgus îi aruncă o privire, însă ea se uita la Blue. 

Era probabil momentul să le spună. Blue era obişnuită să facă 
lucruri de capul ei, aşa făcuse de când era fetiţă. Însă acum, lucrurile 
erau diferite. Acum era răspunzătoare pentru întreg Tărâmul. Trebuia 
să înceapă să le împărtășească și celorlalți. Zâmbi, ușor rușinată. 

— Nu, asta nu-i tot. Am fost la oracol. 

— Ah! zise Madame Cardui. 

Se lăsă o tăcere apăsătoare, apoi Pyrgus întrebă: 

— Ce oracol? 

— Blue a fost la Marele Maestru Ghicitor în Mirodenii, zise 
Madame Cardui. 

— Cine-i Marele Maestru Ghicitor în Mirodenii? întrebă Fogarty. 

— Cu ce zeu ai vorbit? întrebă Pyrgus brusc emoţionat. 

Şi ca răspuns la întrebarea lui Fogarty, Pyrgus adăugă: 

— E un oracol. 

— Minunat, bodogăni Fogarty. 

Blue spuse: 

— L-am întrebat... Ezită puţin: Am vorbit cu Yidam. E bine? 

Se uită de la Pyrgus la Madame Cardui. 

— E bine, da? e periculos, zise Madame Cardui. 

— Şi înşelător, adăugă Pyrgus. Cel puţin aşa zice toată lumea. N-aș 
avea niciodată curajul să merg la Marele Maestru Ghicitor în Mirodenii. 

Se uită cu admiraţie la sora lui. 

— Îmi spune și mie cineva despre ce-i vorba? întrebă Fogarty 
cu acreală. 

Madame Cardui îl luă de mână. 

— Marele Maestru Ghicitor în Mirodenii e instruit să invoce 
Vechii Zeii care au guvernat înaintea Luminii. Ei îţi pot spune une- 
ori viitorul, dacă eşti pregătit să-ți asumi riscul. Întinse mâna şi lovi 
uşor cu palma genunchiul lui Fogarty. Îţi voi explica totul mai târziu, 
dragul meu. Se întoarse, în expectativă, spre Blue: Ai întrebat despre 
intenţiile lui Hairstreak? 

Blue scutură din cap: 

— Nu. Am întrebat ce s-ar întâmpla dacă i-am ataca pe Elfii Nopţii. 

Se pomeni privind de la unul la altul așteptând aprobare şi se opri 
imediat. Trebuia să fie fermă. 

— A zis că am câștiga. Şi asta foarte repede. Şi pentru că nimeni 
nu vorbi, adăugă: A zis și că sunt în pericol de-a fi trădată de cineva 
apropiat. Clipi. De fapt m-am înţeles foarte bine cu el. Cu Yidam. 
Cred că m-a plăcut. 

— În pericol de-a fi trădată? repetă Pyrgus. 

— Trebuie să fie vorba de Lordul Hairstreak, zise Blue sobru. Cine 
altcineva e mai apropiat decât un unchi. Vă puteţi da seama de ce nu 
am încredere în tratatul lui. Aștepta din nou aprobare. Nu se putea 
abtine. Eu tot cred că ar trebui să atacăm. 

Izbuti într-un fel să nu transforme afirmaţia într-o interogație. 

Vocea iritantă a domnului Fogarty rupse tăcerea. 

— Chiar a zis acest oracol că am câștiga? Cu cuvintele astea: Veţi 
câștiga războiul? 

Blue zise uşor nerăbdătoare: 

— Nu, nu exact cu cuvintele astea, Înalt Portar. A zis ceva de 
genu”... „ Un dușman va fi repede distrus “. Cam aşa ceva. Însă asta 
a vrut să spună. 

— Ah, zise Fogarty. Pufni: Ale dracului oracole! 

Se uitară la el. Madame Cardui întrebă în cele din urmă: 

— Ce înseamnă asta, dragul meu? 

— Aveam şi noi un oracol acasă — ei bine, cu secole în urmă, 
povesti Fogarty. Se numea Oracolul din Delphi. Ceva asemănător cu 
Maestrul ăsta Ghicitor în Mirodenii al vostru, după cum sună, doar 
că ăsta era femeie. S-a lăsat posedat de un zeu și a prezis viitorul? 
Asta s-a întâmplat, nu-i aşa? 

Blue încuviinţă. 

Fogarty zise: 

— Întreg acest sistem era faimos în lumea antică. Trase adânc aer în 
piept şi oftă. Era un rege care se numea Cressus care voia să-i atace pe 
perşi. Oracolul i-a spus că dacă îi ataca, un mare imperiu va fi distrus. 

Se uită pieziş pe sub sprâncene, la Blue. 

— Şi atacul lui a reușit? întrebă Blue, încruntându-se. 

— Perșii l-au bătut de i-a sunat apa-n cap, zise Fogarty. Marele 
imperiu care a fost distrus a fost al lui. Se uită la ea cu niște ochi albaştri 
şi reci. Trebuie să ai foarte mare grijă cum interpretezi un oracol. 

— Oh! exclamă Blue. 

Pyrgus zise: 

— Aşa-i că dumneavoastră nu i-aţi ataca pe Elfii Nopţii, dom- 
nule Fogarty? 

— Oh, eu i-aş ataca imediat, zise Fogarty. Nu mă încred în oracole. 


NOUĂSPREZECE 


Hairstreak aşteptă până ce trăsura care-l ducea pe Pyrgus dispăru 
din vedere. Băiatul era viclean, însă avea încredere că va transmite 
un mesaj simplu surorii sale. Ce avea să se întâmple putea ghici oricine. 
Blue fusese încăpăţânată peste poate încă de pe vremea când era copil. 
Darămite acum că era Regină... 

Ei bine, acum era Regină. Acea trăsătură de încăpățânare îi putea 
fi de foarte mare folos în realizarea planurilor lui. 

Se încruntă în timp ce intra în casă. Pesemne că ei îl aşteptau deja, 
toți. ÎI aşteptau să-i pună întrebările lor idioate. Nu că asta ar fi contat. 
Şi el putea aștepta, mai mult decât o puteau face ei toţi la un loc. 

Pelidne stătea chiar în dreptul uşii de la intrare. Hairstreak se uită 
la el cu o undă de dezgust. Îi părea așa de rău pentru Cossus Cossus. 
Era o mare bătaie de cap să pregăteşti un nou Înalt Portar, dar nu puteai 
niciodată avea încredere în cineva cu un vierme în fund. Şi dacă 
Pelidne n-avea experienţă, compensa handicapul ăsta prin devota- 
mentul pe care-l arăta. Ca să nu mai vorbim de talentele lui intere- 
sante care i-ar fi cu siguranţă de folos. 

— Sunt aici? întrebă el brusc. 

Pelidne încuviinţă. 

— I-am condus în Sala de Şedinţe, domnule. 


84 HERBIE BRENNAN 


— Sistemele de securitate sunt instalate? 

— Da, domnule. 

— Şi-au luat măsuri de precauţie în cazul în care erau urmăriți? 

Pelidne păru speriat. 

— Presupun că da, domnule. 

— Presupui pe dracu”, îi zise Hairstreak. Sunt nişte idioţi — toți. 
Pune un contingent de gărzi să cerceteze subsolurile. Dacă găsesc 
pe cineva, interogaţi-l şi omorâţi-l încetul cu încetul, ca să sufere 
cât mai mult. Puteţi apoi să-i daţi trupul hrană la slith. Bietul de el 
n-a mâncat de zile bune. 

— Da, domnule. 

Sala de Şedinţe se afla la mai mult de nouă metri sub fundaţia 
conacului. Era o încăpere funcţională şi protejată prin vrajă. Se lăsă 
o tăcere bruscă în momentul în care Hairstreak păși înăuntru, de parcă 
l-ar fi vorbit pe la spate. Ceea ce probabil că şi făcuseră. Îşi lăsă ochii 
să alunece cu răceală de la unul la altul, fără să zâmbească. Bătrânul 
Duce Electo era acolo, îmbrăcat în revoltătoarea lui robă de culoarea 
fucsinei! şi arătând mai bătrân decât Dumnezeu însuși. În ultimul 
timp, își părăsea foarte rar castelul, ceea ce arăta importanţa pe care o 
acorda situaţiei prezente. Hairstreak făcu semn din cap în chip de salut. 

Restul, cu câteva excepţii notabile, îl reprezenta mulțimea 
obişnuită — Anthocharis Cardamines, împreună cu ticul lui enervant, 
înfiorătoarele gemene Colias, Hecla şi Lesbia, privindu-l cu rea voință, 
acel imbecil de Croceus care își omorâse tatăl, și toate acele corcituri 
nenorocite care îi fuseseră băgate pe gât datorită titlurilor lor. Titlu- 
rilor lor moștenite. Nu era nici unul de valoare printre ei. 

Însă excepţiile erau interesante. Hamearis, Ducele de Burgundia, 
stătea tolănit într-un scaun la capătul mesei. Era întuneric, însă bărbatul 
acela era cu adevărat enorm! Chiar şi aşezat părea să-i copleșească 
pe ceilalţi prin statura lui. Ştia să se pună în valoare, bineînţeles. Acei 
umeri se datorau în parte armurii sale înzorzonate. Însă asta nu 


1 Fucsină — substanţă colorantă roşie, întrebuințată pentru vopsirea pieilor, a ţesăturilor 
şi, în histologie, la pregătirea preparatelor microscopice (n.tr.) 

însemna că trebuia subestimat. Purtase o mare parte din bătălii în 
numele lui Hairstreak și îşi atrăsese mulți adepţi pentru că era un 
erou. Fusese odinioară cel mai apropiat aliat al lui Hairstreak. Acum 
Hairstreak nu mai era sigur de lucrul acesta. Aveau idei diferite în 
privinţa situaţiei actuale. 

Apoi mai era şi Fuscus, dragul, minunatul, copilărosul Fuscus, cu 
armata lui personală și garderoba plină de uniforme militare. Se 
spunea că purta una diferită în fiecare noapte şi se împăuna în jurul 
zidurilor cetăţii fluturând o sabie din ambră. Era atât de teatral. Hair- 
streak se îndoia că Fuscus trăsese vreodată un pumn la mânie. Însă 
armata particulară era o cu totul altă chestiune. O forţă de elită, bine 
instruită, bine înarmată şi gata să se supună poruncii stăpânului ei. 
Ceea ce făcea din Fuscus o forţă demnă de luat în seamă. Fusese o 
vreme când Hairstreak crezuse că ar fi putut deveni un aliat apropiat, 
însă acum era omul Ducelui de Burgundia, iar Hairstreak nu mai era 
sigur de Duce. 

Exceptia finală era chiar și mai interesantă. Zosine Typha Ogyris, 
singurul elf din cameră fără un titlu. Însă ceea ce-i lipsea prin rasă 
compensa prin bogăţie. Stătea acolo, o creatură mică, cheală aseme- 
nea unei broaște râioase, cu mâinile împreunate calm în poală. Părea 
inofensiv, însă dispunea de resurse chiar mai multe decât șase case 
nobile la un loc. Bărbatul acesta era incredibil. Sosise în Tărâm fără 
un chior, ca refugiat din Haleklind. Cineva pretinsese că-și întemeiase 
averea din transportul de bălegar pentru grădinile de zarzavat. Auzi 
colo, bălegar! Hairstreak avusese multă bătaie de cap încercând să-i 
întărească locul în acest consiliu. Reprezentanţii aristocrației credeau 
că e sub demnitatea lor să şadă lângă cineva care n-avea un titlu. Însă 
Zosine era acum aici, fără doar și poate. Și oricare ar fi fost îndoielile 
pe care le avea în ceea ce-l privea pe Hamearis, Hairstreak putea conta 
pe deplin pe Zosine. 

În mod cu totul și cu totul enervant, Hamearis fu cel care avu 
inițiativa. 

— Aa, Blackie, zise el, de parcă el ar fi condus consiliul, ai făcut 
ce trebuia să faci? 

Hairstreak se întrebă într-o doară dacă un stilet otrăvit ar putea 
pătrunde prin armura înzorzonată a lui Hamearis. Îşi menţinu însă 
chipul impasibil şi reuși chiar să arate o figură binevoitoare în momen- 
tul în care își întoarse privirea spre Ducele de Burgundia. 

— Bineînţeles, zise el. 

— Și ai deja un răspuns? 

— Nu prea, zise Hairstreak calm. Îşi trase un scaun din capul 
mesei. Mesajul de-abia a fost expediat. 

— Şi de ce întârzierea aceasta? întrebă ascuţit Hecla Colias, întot- 
deauna pusă pe harță. 

Hairstreak o fixă cu o privire prevenitoare. 

— Pentru că n-am considerat că venise timpul pentru asta. 

Observă, cu o oarecare satisfacţie, că ea își plecă imediat ochii în 
pământ. Se lăsă pe spate în scaun pentru a da impresia de relaxare şi 
studie cu atenţie adunarea. 

— Prinţul Moștenitor Pyrgus... Se opri, schiță un zâmbet, apoi 
continuă: Sau ar trebui mai degrabă să spun fostul Prinţ Moștenitor 
Pyrgus, a primit detalii ale ofertei noastre și acum e pe drum pentru 
a i le transmite tinerei Regine. Ceea ce eu... 

— Sunt în scris? îl întrerupse cineva. 

Hairstreak recunoscu vocea lui Cardamines care era mai degrabă 
o pacoste decât un duşman. Era un tip pedant. 

Hairstreak se sili să zâmbească. 

— Nu văd de ce ar fi fost nevoie, Anthocharis. În stadiul de faţă 
ne-am oferit doar să negociem. 

Cardamines încuviință și mormăi ceva. Apoi zvâcni nervos. 
Hairstreak se întoarse din nou spre ceilalți. 

— Scopul întâlnirii acesteia e de a ne îmbunătăţi imaginea în cazul 
în care Maiestatea Sa e de acord... Făcu o scurtă pauză. Și de a ne 
defini poziţia în cazul în care refuză. 

Scopul întâlnirii n-avea nimic de-a face cu asta, însă suna bine. 
Tăcu şi aşteptă o reacţie inevitabilă. 

Care veni fără întârziere. 

— Am crezut că ne-am hotărât asupra acestui aspect, tună vocea 
aspră a lui Electo. În ambele situaţii. 

— Așa am crezut şi eu, zise iute şi Lesbia care era la fel de mușcă- 
toare ca şi sora ei, însă ceva mai bună la pat după cum își amintea 
Hairstreak. 

— Poate că nu în ambele situaţii, zise pedant Cardamines zvâcnind 
din nou. 

Şi apoi se porniră. Hairstreak închise ochii şi lăsă discuţia să curgă 
pe lângă el. Bineînțeles că lucrurile fuseseră hotărâte deja. Era cea 
mai serioasă înfrângere pe care o suferise în fața Consiliului Elfilor 
Nopţii. Situaţia era cu atât mai rea cu cât era în întregime de aşteptat. 
Să negocieze o soluţie de pace? Aproape că-l trecu un fior. Dar odată 
deschisă discuţia — de către un nobil neînsemnat, aflat în mod evident 
la ordinele cuiva — ei îi forțaseră mâna. Chiar și Hamearis îl părăsise 
şi nu înţelegea de ce anume. 

Rezultatul final era destul de clar. Fusese o schimbare de atitu- 
dine în rândul Elfilor Nopţii. Își pierduseră, într-un fel, coloana ver- 
tebrală, își pierduseră dorinţa de-a lupta. Fusese pus chiar la stâlpul 
infamiei pentru ultimele lui încercări de a pune mâna pe tron. Și acum 
ei doreau pacea. Și, mai rău de atât, doreau acest lucru cu orice preț. 
Oferta de negociere ascundea capitularea totală. Dacă Blue voia 
pacea, o putea avea. Dacă o accepta rapid, nu mai avea ce face în acest 
sens. Îşi pierduse susţinerea și fără susținere nu reprezenta nimic. 

Însă Blue nu va accepta repede, din câte o cunoștea el. Avusese 
întotdeauna un caracter extrem de suspicios şi acum era sfătuită de 
Înaltul Portar care era nebun de legat. Ar bănui că e o capcană. Ar 
trage de timp. Ar amâna negocierile până ce baborniţa spion-șef ar 
încerca să afle ce se află în spatele acestora. Şi toate aceste lucruri 
i-ar da lui timpul necesar ca să-i întoarcă pe membrii Consiliului în 
favoarea lui. 

Începând de-acum. 

Aruncă o privire peste umăr și văzu că Pelidne intrase, în liniște, 
în cameră. 

— O gustare, ordonă Hairstreak scurt. 


88 HERBIE BRENNAN 


Făcu un uşor semn de încuviinţare cu capul. 

Pelidne încuviinţă și el, atât de subtil încât nimeni din cameră 
nu-l observă. 

— Bineînţeles, domnule. 

Pesemne că avea deja pregătită o tavă pe undeva, fiindcă se 
reîntoarse imediat în cameră. Croceus privi agitat spre tăvi — erau 
zvonuri că ar fi fost dependent de simbala — însă alese un tap de bere 
în momentul când Pelidne ajunse în dreptul lui. Hamearis luă un 
pahar de simbala și-l dădu repede pe gât, apoi se lăsă pe spate, zâm- 
bind, în timp ce muzica punea stăpânire pe el. Gemenele Colias băură 
vin, și la fel făcu și Fuscus. 

După ce toţi oaspeţii fură serviţi, Pelidne îl servi și pe Hairstreak. 
Întindea mâna după sucul de tamarin! tocmai în momentul în care 
Fuscus începu să tușească. Discuţia reîncepuse, așa că majoritatea îl 
ignorară la început. Însă, apoi răsturnă scaunul pe care stătea cu un 
zdrăngănit asurzitor, stând încovoiat deasupra mesei. Lesbia Colias 
scoase un țipăt strident şi se trase departe de el. Fuscus se zvârcoli și 
vomă pe lemnul lustruit al mesei. Cealaltă geamănă, Hecla, se ridică 
brusc în picioare și îl urmări, cu ochii măriți de groază. Ea slobozi un 
uşor geamăt care suna, în mod suspect, a plăcere. 

— Ce se întâmplă cu tipu” ăsta? întrebă Ducele Electo impacientat. 

Ceva foarte neplăcut se întâmpla cu Fuscus. Pornind de la gură, 
capul începu să i se despice încetișor. Într-o clipă, pe toată masa, nu 
era altceva decât sânge amestecat cu creieri. 

Camera se umplu de zarvă, cu toate că Hairstreak observă că 
Ducele de Burgundia nu se mişcase şi se zgâia foarte intens la el. În 
replică, Zosine Ogyris sări în picioare. 

— Să aducă cineva un doctor, zise el cu o voce curios de răsu- 
nătoare. Bărbatul acesta are refinia. 

Refinia era o boală tropicală, însă era clar pentru toată lumea că 
Fuscus nu mai avea cum să fie ajutat de un doctor. Totuşi, diagnos- 
ticul avu efectul scontat. Refinia era contagioasă. În câteva secunde, 


l Tamarin — arbore exotic din ale cărui fructe se prepară o băutură răcoritoare. (n.tr.) 

toți părăsiră camera, cu excepţia lui Hairstreak, a lui Pelidne și a lui 
Fuscus, al cărui cadavru se dezintegra cu repeziciune. 

— Ai pus ceva în băutură? întrebă repede Hairstreak. 

Pelidne scutură din cap și își suflecă mâneca stângă. Vârful lucios 
al unui ac se ivi din inelul lui cu pecete. 

— Bună treabă, zise Hairstreak. 

Simţi un uşor impuls de satisfacţie. Ducele de Burgundia nu va 
crede nici o clipă povestea cu refinia. Până acum pesemne că-și 
dăduse seama deja că noul său prieten fusese asasinat cu brutalitate, 
în văzul celorlalți. Câţiva dintre ceilalţi vor ajunge și ei, curând, la 
aceeaşi concluzie. 

Era un mesaj important de transmis. În curând, fiecare Casă Aris- 
tocratică își va da seama că Hairstreak era încă un bărbat de temut. 
La momentul potrivit, noua politică va trebui să fie regândită. Singu- 
rul lucru de care avea el, acum, nevoie era ca Blue să-i acorde 
răstimpul necesar. 

Singurul lucru de care avea el nevoie era refuzul lui Blue 
de-a negocia. 


DOUĂZECI 


— Crezi că ea va negocia? întrebă Pyrgus. 

Era o vreme când ar fi știut răspunsul — el și Blue fuseseră întot- 
deauna apropiaţi — însă lucrurile se schimbaseră de când devenise 
Regină. Încă arăta ca sora lui mai mică (mai tot timpul), însă era ceva 
în ea care, brusc, se maturizase. Devenise mai serioasă şi puţin cam 
dură. Nu era sigur dacă-i plăcea asta. Cu siguranţă nu înţelegea asta. 

Nu ştiu, zise Înaltul Portar Fogarty. 

— Crezi c-ar trebui? îl îmboldi Pyrgus. 

Da, răspunse Fogarty fără ezitare. 

— Credeam că ai zis că voiai să-i atace pe Elfii Nopţii, drăguță, 
interveni Madame Cardui. 

Coborau împreună în subsolurile Palatului de Purpură, alături 
de piticul portocaliu al doamnei Cardui, Kitterick, care se dovedise de 
multe ori de-o discreţie absolută; şi era, în orice caz, cea mai bună 
apărare a lor în vremuri tulburi. 

— Nu mai sunt sigur c-am spus asta, se apără Fogarty. Îmi expri- 
mam doar opinia în legătură cu oracolele. 


Merseră câteva clipe în tăcere, apoi spuse: 

— Ştiu că tu ai trimis-o la Maestrul Ghicitor în Mirodenii, Cynthia, 
dar Blue e o persoană sentimentală. N-a învăţat încă să condimenteze 
viaţa. Şi, bineînţeles, înțelege ceea ce vrea ea să înțeleagă. Lucrurile 
sunt încurcate în Tărâm chiar în momentul de faţă. Nu vreau să ia 
hotărâri la sfatul vreunei năluci. Se încruntă: De ce zâmbești? 

— Să condimenteze viaţa. Ce expresie sugestivă, dragul meu. 

— E destul de cunoscută în lumea mea, zise scurt Fogarty, însă 
expresia de pe chip i se mai înmuie. 

Pyrgus privi schimbul de replici cu un interes deosebit. 

— Chiar dacă oracolul a spus în mod deslușit că I veri strivi pe 
Hairstreak ca pe un gândac, asta nu e totuși o promisiune, zise 
Fogarty. Trebuie să vă amintiţi ce anume a întrebat Blue. „Ce se în- 
tâmplă dacă“. A-ţi spune cineva ce se va întâmpla dacă nu înseamnă 
că ar trebui să faci acel lucru. Poate vom câștiga dacă-i atacăm pe 
Elfii Nopţii, da” poate vom câștiga şi dacă negociem; şi asta cu mult 
mai puţine pierderi de vieţi omenești. 

— Te-a impresionat generalul Vanelke, zise Madame Cardui, nu 
fără răutate. 

— Da, m-a impresionat, admise Fogarty. Am trecut printr-un 
război în lumea mea. De acolo mi se trage cicatricea și tot de acolo 
am pierdut un deget de la picior. Am avut un noroc chior că nu mi-am 
pierdut tot piciorul. Asta te face să-ţi vină mintea la cap. Războiul nu 
e nobil, nu e „o prelungire a diplomaţiei prin alte mijloace“. În vocea 
lui răzbătea dispreţ. Războiul e o harababură. De obicei e început de 
vreun idiot care nu trebuie să lupte. Amărâţii cei de jos trebuie să 
plătească acest preţ. 

— N-am ştiu că ai fost ostaş, zise Madame Cardui. 

— Ostaş pe dracu”! pufni Fogarty. Am fost doar un amărât de pion. 
Nu m-aș fi înrolat dacă nu m-ar fi obligat. 

Își îndepărtă privirea de la ei amândoi şi se uită în depărtare. 

— l-aţi spus că ar trebui să negocieze? întrebă Pyrgus. 

— Da, zise Fogarty. l-am spus asta chiar înainte să plecăm. Era 
încă pierdut în amintirile sale, fiindcă adăugă pe un ton de neînțeles. 
Churchill a zis că trăncăneala e mai bună decât războiul. 

— Credeţi că o va face? 

Fogarty se uită la el. 

— M-ai întrebat deja asta. 

— Da, ştiu. Dar poate ar trebui, știți, să încercăm să o convingem. 

Fogarty îi azvârli o privire cinică. 

— Ai reuşit tu vreodată să o convingi pe soră-ta să facă ceva? 

De fapt şi de drept nu reușise, nici măcar atunci când era mică. 
N-avea nici o îndoială că Blue îl iubea, însă supunerea nu era în voca- 
bularul ei. Totodată, lui nu-i plăceau lucrurile care se întâmplau. 

Ca răspuns la întrebarea domnului Fogarty, zise: 

— Nu, n-am reuşit. Da’ cred că știu pe cineva care ar putea să 
o convingă. 

— Henry? zise Madame Cardui și zâmbi. 

Pyrgus încuviinţă. 

— El ştie că e îndrăgostită de el? întrebă Madame Cardui. 

— Nu cred, zise Pyrgus cu un rânjet. 

Ştia de ceva vreme de sentimentele pe care le nutrea Blue pentru 
Henry și îl plăcea pe băiat. 

Domnul Fogarty se opri şi privi orizontul îndepărtat. 

— Hormonii, mormăi el. 

— Nu fi atât de cinic, Alan, îi zise Madame Cardui supărată. Dacă 
la vârsta lor nu te îndrăgostești, atunci când? 

Asta îl înduioşă oarecum pe domnul Fogarty, suficient de tare ca 
să-l facă să zâmbească uşor. 

— Cred că ai dreptate. 

— Vreti să trimitem după el, domnule Fogarty? zise Pyrgus repede. 
Sau ar trebui să mă translatez şi să-l aduc aici? 

Visa la o călătorie în Lumea Analoagă, cu toate că nu putea 
petrece prea mult timp acolo. 

— S-ar putea să nu fie nevoie, spuse domnul Fogarty. Aveţi 
câteva momente? 

De vreme ce se translatase permanent în Tărâmul Elfilor, domnul 
Fogarty se mutase într-un Saram na Roinen, Casa Înaltului Portar, o 
reședință oficială, compusă dintr-o gheretă mare şi nişte dependinţe 
la marginea grădinilor Palatului de Purpură. Pe când Fogarty des- 
chidea ușa, Pyrgus observă că nu pierduse timpul deloc şi-și trans- 
formase locuinţa într-un talmeş-balmeş; însă el îi conduse drept 
înainte și ieșiră prin spate, apoi o luară în jos pe o cărăruie spre una 
din dependinţe. 

Structura de piatră fusese odată un ornitherium, dar ferestrele cu 
zăbrele înalte erau acum acoperite cu scânduri, şi toate prăjinile exte- 
rioare fuseseră înlăturate. Chiar şi cabina străveche de ascultare fusese 
îndepărtată. La interior, doar tavanul cu boltă rămăsese la dimensiunile 
iniţiale. Restul fusese golit și înlocuit cu... înlocuit cu... 

Pyrgus clipi. Fusese înlocuit cu șopronul domnului Fogarty! 
Pyrgus își amintea de acel şopron din vremea când bietul Hodge îl 
confundase cu un șoarece. Însă acesta era în mod evident originalul. 
Erau destule vechituri pentru a umple magazinul unui negustor, iar 
masa de lucru din centru era enormă. Tot felul de piese şi de meca- 
nisme erau împrăștiate peste tot pe masă. 

— E o chestie la care lucrez, zise domnul Fogarty cu entuziasm. 
A văzut vreunul din voi Star Trek? El scutură din cap. 

Nu, bineînţeles că n-aţi văzut — cred că m-am senilizat. Îi conduse 
înăuntru și închise ușa. E un serial de televiziune pe care îl avem 
acasă. Le poţi explica ce e aceea televiziune, Pyrgus — ai văzut asta. 
Star Trek e despre călătoria în spaţiu. Au o navetă spaţială şi o chestie 
care se numeşte transportor. Este doar ficţiune, dar transportorul 
m-a pus pe gânduri. 

Se îndreptă spre masa de lucru. 

— Felul în care funcţionează e că oamenii sunt teleportaţi prin anu- 
mite locuri, jos pe planetă, înapoi pe navetă, oriunde, și chestia e că, 

dacă eşti pe navetă, poţi intra în legătură cu cei care sunt pe planetă 
şi îi poți aduce la bord. Se uită de la unul la altul. Înţelegeți unde bat? 

Pyrgus scutură din cap. 

Nu... zise Madame Cardui. 

— Bănuiesc, domnule, spuse Kitterick, că dumneavoastră credeţi 
că ar putea fi ceva asemănător cu tehnologia portalului nostru, însă 
cât se poate de îmbunătăţită. 

Pyrgus clipi. 

— Exact! exclamă Fogarty. 

Se concentră asupra lui Kitterick. 

E vorba de transmiterea materiei, bineînţeles. Scanezi pe cineva 
până la modelul constitutiv şi transmiţi informaţia către destinaţie, 
unde acesta poate fi „reasamblată“ folosindu-se atomii locali. Pro- 
blema a fost întotdeauna ce rămâne de făcut cu trupul. 

— Care trup? 

— Trupul pe care l-ai scanat la acest capăt. Şi trebuie să faci ceva 
cu trupul, altfel vei fi în două locuri în același timp. Înțelegeţi de ce 
transmiterea materiei n-a devenit niciodată o propunere comercială. 
Imaginaţi-vă o linie aeriană care trebuie „să-și ucidă“ toţi pasagerii 
pentru a-i aduce la destinaţia lor. Cadavrele ar ajunge până la tavan 
la sfârşitul săptămânii. 

— Şi nimeni n-ar mai vrea să călătorească din cauza mirosului, zise 
Kitterick cu blândeţe. 

— Faci mişto de mine? se încruntă Fogarty. 

— Deloc, domnule. Continuati, vă rog. 

Fogarty îşi descreţi fruntea pe măsură ce entuziasmul de mai 
devreme îl învăluia iar. 

— Chestia e că, dacă introduci un portal, rezolvi problema trupu- 
lui. Nu mai e nevoie să transmiti informaţii, poţi transmite atomii 
actuali. Dacă portalul e instalat, nu mai e nevoie de energie. 

— Domnule Fogarty, zise Pyrgus, care nu înţelesese nici un cuvânt, 
ce are asta a face cu Henry? 

Fogarty făcu semn cu capul spre o cutie mică de pe masa lui de lucru. 

— Chestia aia de acolo e un prototip al transportorului portabil 
Mark II. Acesta nu deschide doar un portal ca cele pe care le-am 
făcut înainte, îţi permite să te fixezi asupra unei ţinte şi să o 
aduci încoace. 

— Spre locul ăsta? 

Fogarty se încruntă. 

— Teoretic. 

— Și funcţionează? 

— Nu l-am testat încă. 

După o clipă, Pyrgus zise: 

— Adică vă puteţi fixa asupra lui Henry și să-l translataţi în 
ornither... în șopronul dumneavoastră? Aici și acum? 

— Aș putea face o încercare, zise domnul Fogarty. 


DOUĂZECI ȘI UNU 


Pe Henry îl dureau deja picioarele în momentul în care ajunse la 
capătul străzii pe care locuia, însă necazurile lui începură cu adevărat 
abia când ajunse acasă. Mama lui probabil că auzise sunetul cheii în 
ușă, pentru că îl întâmpină în hol. Era îmbrăcată pentru a merge la 
serviciu, într-unul din acele deux pi&ces-uri hidoase din tuid! ale ei, 
însă avea bluza șifonată şi cearcăne adânci sub ochi. Arăta de parcă 
nu dormise de luni de zile, dar asta nu-i domolise cu nimic furia. 

— Unde naiba ai fost? întrebă ea. Am fost bolnave de îngrijorare. 
Anais a sunat pe la toate spitalele și eu tocmai te-am dat dispărut la 
poliție. Pentru numele lui Dumnezeu, Henry, nu puteai măcar să suni 
şi tu? De ce Dumnezeu crezi că ţi-am luat telefon mobil? Te gândești 
măcar o dată, o singură clipă, la altceva decât la tine în viaţa asta ego- 
istă... a ta? 

Apoi, spre marea lui stânjeneală, ea îl cuprinse cu braţele şi 
izbucni în lacrimi. 

— Oh, Henry, am crezut că ai murit! 

Nu-şi mai văzuse niciodată, înainte, mama plângând şi nu ştia 
cum să facă faţă unei astfel de situaţii. ÎI ţinea atât de strâns că de-abia 


l Tuid — stofă fină de lână cu fibre lungi, grele, care formează, prin coloritul diferit al 
firelor, un model ecosez. (n.tr.) 

mai putea respira și îi simţea lacrimile prelingându-i-se de pe bărbie 
în jos, pe gât. 

— Unde ai fost? suspină ea. Unde? 

Nici la asta nu putea răspunde. Cel puţin nu într-un fel care să o 
mulțumească. Unde fusese? Mersese toată noaptea şi aproape toată 
dimineaţa, după câte se părea. Ea avea să-l întrebe de ce şi el nu știa 
de ce. Era posibil să fi fost lovit de o mașină, dar nu simțea că fusese 
lovit de o mașină. N-avea nici un os rupt, nu-l durea capul, n-avea 
nici măcar o vânătaie. Mintea i se întoarse la un gând pe care-l avu- 
sese mai înainte, seara trecută. Poate acest gol din memoria sa făcea 
parte din căderea asta nervoasă a lui, avea legătură cu faptul că vedea 
elfi şi că vizitase tărâmul elfilor. 

— Mamă... zise Henry. 

Vorbise cu Charlie despre căderea lui nervoasă. Şi Charlie zisese 
ceva în legătură cu asta, dar nu-şi putea aminti ce anume. 

— Mamă... zise Henry iar, luptându-se să se elibereze din strân- 
soarea ei. 

De fapt nu ştia de ce mama lui se comporta în felul acesta. Mai 
fusese plecat şi altădată noaptea de acasă. De obicei fusese la Charlie, 
şi de cele mai multe ori se hotărâse în ultimul moment să rămână 
peste noapte la ea. Sunase întotdeauna, bineînţeles, însă fuseseră dăți 
când mama și tatăl său se duseseră deja la culcare — cât de îngrijoraţi 
puteau fi? — și trebuise să le lase un mesaj pe robot, pentru numele 
lui Dumnezeu! 

Îşi aminti dintr-odată că-i lăsase un mesaj pe robot noaptea tre- 
cută. Nu plănuise să rămână în oraş — voia ca mama să vină și să-l ia 
cu maşina. Însă nu răspunsese nimeni la telefon, aşa că-i lăsase un 
mesaj. Îşi amintea lucrul ăsta destul de clar. „Mamă, am pierdut auto- 
buzul. E vreo șansă să vii să mă iei? Dacă nu asculți mesajul ăsta, 
atunci să ştii că o iau pe jos spre casă.“ 

Îi trecu brusc prin minte motivul pentru care ea era atât de 
supărată. Nu ascultase mesajul. Abia dimineaţă o făcuse. Și apoi îi 
verificase patul şi descoperise că el n-ajunsese acasă încă. Nu era 
îngrijorată, ci vinovată! Era ceva atât de tipic. Nu putea admite că, de 

fapt, fusese vina ei. Nu-şi făcuse deloc griji în privinţa lui. Se dusese 
la culcare şi nici măcar nu se gândise la el până dimineaţă. Acum 
făcea mare tămbălău ca să iasă ea basma curată. 

— Mamă, zise Henry. Îi luă mâinile cu cu gest ferm și o îndepărtă 
de el. Mamă, nu-ţi pasă nici cât negru sub unghie unde am fost. 

Apoi, cu lacrimile șiroindu-i pe obraji, fugi sus în camera lui şi 
încuie ușa. 

În felul său, însă la scară mai mică, camera lui Henry semăna 
mult cu șopronul domnului Fogarty, cu excepţia faptului că hainele 
împrăștiate peste tot luaseră locul sculelor, iar machetele de tot felul 
înlocuiau maşinăriile. Henry se așeză pe marginea patului, gândin- 
du-se la cât de copilărește arătau acele machete. Mai mult de jumătate 
din vapoarele pe care le făcuse erau din plastic, putea cineva crede 
așa ceva? Şi mai era şi macheta aceea din carton ce reprezenta un 
porc zburător. Era incredibil că aceea era ultima machetă pe care o 
făcuse, şi asta doar cu câteva săptămâni în urmă. Şi cât de mândru 
fusese de ea! 

Ea ciocăni aproape imediat la uşă. 

— Pleacă, mamă, zise Henry plictisit. 

O voce spuse: 

— Nu e Martha, Henry — sunt eu, Anais. 

După un moment destul de îndelungat, Henry se ridică în picioare 
şi descuie ușa. 


DOUĂZECI ȘI DOI 


— Pot să intru? întrebă Anais încetișor. 

Era îmbrăcată cu un pulover, jeanși şi pantofi sport de firmă. 
Henry ridică din umeri şi se întoarse cu spatele la ea. Se duse și se 
aşeză din nou pe pat, fără a se uita la ea. 

Anais închise ușa şi rămase în picioare în dreptul acesteia. Cu 
colțul ochiului, Henry vedea că ea părea preocupată, poate chiar puţin 
speriată. Însă vocea îi fu destul de calmă atunci când spuse: 

— Henry, trebuie să stăm de vorbă. 

Şi-o putea închipui şi pe mama spunându-i acelaşi lucru. Ceea ce 
însemna de obicei: Henry, trebuie să mă asculti. După care mama i-ar 
fi spus cu ce a greşit el, de ce n-ar trebui să mai facă acel lucru din 
nou și cum ar putea el să facă numai lucruri bune în viitor. Însă, evi- 
dent, Anais nu era mama. Era cealaltă femeie din casă. 

Ridică din nou din umeri, se zgâi la picioare și zise: 

— Păi, vorbeşte. 

— Crezi că m-aș putea așeza pe undeva pe-aici? întrebă Anais 
cu graţie. 

Schiţă un ușor zâmbet. 

— N-ai unde să te așezi — mormăi Henry. 

Lucru destul de adevărat. Singurul scaun din cameră — un vechi 
fotoliu pliant — era atât de înţesat cu tot felul de resturi că de-abia dacă 
se mai vedea. 

— Aș putea să stau lângă tine pe pat. 

Își înclină capul într-o parte, întrebătoare. 

— Nu vreau să stai lângă mine pe pat! i-o trânti scurt Henry. 

Se simţi brusc extrem de nervos și se strădui din răsputeri să 
se abţină. 

Zâmbetul îi dispăru. 

— Bine, voi sta în picioare, zise ea. Și voi vorbi. Cel puţin până 
când o să ai tu chef să mă asculti. Îndeosebi aș vrea să-ți spun că-mi 
pare rău. 

Era ultimul lucru la care se așteptase. Fu atât de surprins că mânia 
îi dispăru și chiar o privi. 

Ea își trecu limba peste buze și continuă: 

— Henry, ştiu cât de greu trebuie să-ți fie... 

— Nu, nu știi, zise Henry repede, și mânia puse iar stăpânire pe el. 
La naiba, la naiba nu stii! 

El își privi din nou picioarele. Dacă nu se concentra, avea să 
înceapă să plângă. 

— Nu, nu ştiu, încuviinţă Anais. 

Necazul era că ea arăta atât de bine. Și era atât de tânără. Și era 
atât de drăguță. Ăsta era adevăratul necaz. Dorea să o urască. Voia 
cu adevărat, cu adevărat să o urască, iar ea era atât de drăguță că nu 
putea. Era mai drăguță decât mama, asta era sigur. Nu-şi putea închi- 
pui ce găsise Anais la ea. 

— Bineînţeles că nu știu, zicea Anais. Dar știu că trebuie să te simţi 
îngrozitor. Aş vrea să nu fie așa, dar nu pot face prea mare lucru în 
sensul ăsta. Însă, Henry, să fugi de acasă nu e un răspuns. 

— N-am fugit, spuse Henry. Am rămas acasă la Charlie. 

Îi aruncă o privire sfidătoare. 

— Am mai rămas şi altă dată. 

— Henry, zise Anais răbdătoare, n-ai rămas la Charlie. A fost 
primul loc unde-am sunat noi. A zis că ai vrut să rămâi, dar avea niște 
veri la ea sau ceva de genu” şi nu mai avea nici un pat liber. Şi-a făcut 
şi ea griji pentru tine. 

„Pun pariu că şi-a făcut“, gândi Henry. Tocmai îi spusese că 
vedea elfi. Ura felul în care Anais zisese noi de parcă ea și mama erau 

un cuplu. Era adevărat, bineînţeles, dar nu era nevoie să mai scor- 
monească atâta în rahat. 

— L-aţi sunat pe tata? întrebă el. 

Anais clipi. 

— Nu imediat, admise ea fără prea multă tragere de inimă. 

— Și de ce nu, mă rog? întrebă Henry. Nici măcar nu v-a trecut 
prin cap că aş putea rămâne la el? 

— Da” n-ai făcut-o, zise Anais. 

— Nu, n-am făcut-o, dar nu asta e problema. Problema e că v-aţi 
făcut griji, şi nici una din voi, nici mama şi nici tu, nu v-aţi gândit că 
primul lucru pe care trebuia să-l faceţi era să-l sunati pe tata. Ei bine, 
aţi făcut asta? 

Acum Anais era cea care se uita în jos, la picioare. 

— Nu. 

Ea ridică brusc privirea. 

— Am greșit. Ai dreptate, Henry: am greşit foarte tare. Dar uneori 
oamenii pur şi simplu... greşesc. Eram îngrijorate. Nu ştiam ce s-a 
întâmplat cu tine. Ai dispărut trei zile şi am fost înnebunite. Mama ta 
te iubeşte mult, Henry. Şi eu te iu... 

— Să nu spui că mă iu... începu Henry furios, apoi se opri brusc. 
Şi n-am dispărut trei zile. 

Anais merse spre el și se aşeză lângă el, pe pat. ÎI privi în ochi, 
întinse mâna și îi luă mâinile între ale ei. 

Ba da, Henry, ai dispărut trei zile. Asta e buba. Ne-am ieşit din 
minţi de grijă — toată lumea, să știi. Charlotte a zis că ai condus-o 
acasă şi apoi ai pornit-o singur spre casă. A crezut că ai prins ultimul 
autobuz. Însă asta se întâmpla marţi. Azi e sâmbătă. 

— Azi nu e sâmbătă, şopti Henry. 

Fără să-și dea seama îl cuprinse brusc teama. 

— Ce s-a întâmplat? îl întrebă Anais încetişor. Ai luat droguri? 

— N-am luat nici un drog! zise Henry printre dinţi. N-am luat 
droguri niciodată! 

N-avea cum să fi fost plecat timp de trei zile. Doar aseară pier- 
duse autobuzul. Aseară. 

Ceva nu era în regulă. Nu era doar confuzie. Henry clipi de vreo 
câteva ori și scutură capul ca să şi-l limpezească. Se simţea de parcă 
luase într-adevăr droguri. Ceva se întâmpla în realitate. Întreaga 
cameră plutea în jurul lui. Își privi mâinile și încercă să se calmeze. 
Acestea erau strânse ca într-o chingă de mâinile mici şi bine îngrijite 
ale lui Anais, date pe unghii cu un lac de un roșu strălucitor. Dar 
mâinile lui dispăreau într-ale ei. 

Henry privea acest lucru cu o fascinaţie înspăimântată. Mâinile 
lui se fărâmiţau în mici scântei, așa ca într-un efect special. Simţi o 
greață ce creștea din ce în ce mai mult. Își ridică ochii și privi faţa lui 
Anais. Dispărea într-o ceaţă albă. Și, brusc, Henry dispărea și el. 

Se gândi că probabil murea. 


DOUĂZECI ȘI TREI 


Apartamentul Imperial era spaţios şi luxos, însă Blue îl ura. Scau- 
nele erau prea mari, patul prea moale, modelul tapiseriei prea încărcat. 

Amintirile prea dureroase. 

Totul îi amintea de tatăl ei. Se gândea întruna că încă se mai sim- 
tea mirosul lui și i se părea că aude sunetul pașilor lui. Odată, noaptea, 
crezuse că îl aude râzând în hohote. 

Vedea și pata de sânge de pe covor, cu toate că servitorii curăța- 
seră toate urmele, apoi, la insistenţele ei, înlocuiseră covorul. Însă 
tradiţia cerea ca materialul înlocuitor să fie de aceeași culoare şi 
același model, iar pata de sânge era tot acolo, întinzându-se lichid 
în mintea ei. 

Regina trebuia să stea în Apartamentul Imperial: şi asta făcea 
parte tot din tradiţie. Avea însă nevoie de timp ca să se gândească. 
Cum putea ea oare să se gândească dacă îl vedea pe tatăl ei oriunde 
întorcea capul? Trebuia să scape de acolo. 

Acţionă din instinct panoul secret pe care Comma îl descoperise 
în timpul celor câtorva zile când se jucase de-a Împăratul. Acesta 
deschidea un pasaj care le oferise Împăraţilor, de-a lungul gene- 
raţiilor, o ieşire în caz de urgenţă. În zilele de demult aceștia fugi- 
seră pe acolo ca să-şi salveze viața. Blue pătrunse înăuntru și panoul 
se închise în urma ei. 

Pasajul avea ieșirea spre capătul Insulei Imperiale, lângă albia 
râului. Începuse să se întunece acum şi ea se așeză pe niște stânci, 
privind cum se aprindeau luminile în oraș. La o aruncătură de băț, 
traficul luminat de torţe fremăta pe Podul Loman. Erau zeci de mii 
de supuși ai ei acolo şi dintr-odată ea nu se mai simţi atât de singură. 
O decizie greşită i-ar putea face pe mulți dintre ei să-şi piardă viețile. 
Ce avea de gând să facă? Ce era bine să facă? 

Un petic mare de mușchi alunecă de pe stânca aflată lângă ea şi 
se prăbuși la pământ cu o bufnitură înfundată. 

— La naiba! murmură peticul de muşchi cu supărare. 

Blue se ridică în picioare într-o clipă, scotocind cu o mână printre 
faldurile rochiei să găsească micul stimlus pe care îl păstra ca ultimă 
posibilitate de apărare. Era ceva prostesc, prostesc de-a dreptul să 
nu-și informeze gărzile unde se duce, însă nu se obișnuise încă cu 
statutul de Regină. 

— Tu eşti, Blue? 

Îşi atinti privirea, încercând să zărească ceva prin întuneric. Vocea 
îi suna teribil de cunoscut. 

— Flapwazzle? Clipi. Flapwazzle? 

— Nu pot să mint, zise Flapwazzle cu sinceritate. 

EI începu să-și unduiască trupul pe pământ îndreptându-se spre ea. 

Fără să ştie de ce, povara responsabilităţilor Tărâmului dispăru, 
iar ea simţi cum bucuria îi pătrundea în suflet. 

— Ce făceai aici? 

— Culegeam omron. 

Era o chestie pe care endolgii o făceau la apusul soarelui. Blue nu 
înţelesese chestia asta niciodată. 

— După ce m-am săturat, am adormit. Nu credeam că aş putea să 
te găsesc aici. Sau pe oricine altcineva, zău așa. 

Problemele ei o năpădiră iar. 


— Incercam să mă hotărăsc într-o anumită privinţă. 

Se gândi că el ar putea-o întreba ce anume — și nu era sigură că-i 
putea spune — însă el zise doar: 

— Trebuie să fie mare șmecherie să fii Regină. 

Suna aproape amuzant. Dar chiar ăsta era cuvântul definitoriu — 
şmecherie. Nici unul dintre curtenii sau sfetnicii ei nu l-ar fi folosit, 
însă ăsta era cuvântul exact. Pentru prima oară, de zile bune, ea 
chiar zâmbi. 

— Așa e, Flapwazzle. O şmecherie cât se poate de mare. 

Cum a hotărât ce punea la cale unchiul său? Prin șmecherie. Cum 
a ales între război şi pace? Prin șmecherie. 

Un gând îi trecu prin minte și se transformă într-o emoție ce 
crescu din ce în ce mai mult. 

— Flapwazzle, ai vrea tu să faci ceva pentru mine? i-o trânti ea scurt. 

Nu-i putea da ordine — şi oricum n-ar fi avut cum s-o facă. 
Endolgii nu erau la drept vorbind supușii ei, şi poate de aceea nu se 
gândise ea la ceva atât de evident mai înainte. 

— Sigur, zise Flapwazzle pe dată. 

Puțin din emoția ei iniţială se stinse, lăsând locul îngrijorării. 

— Ar putea fi periculos. 

Flapwazzle se încolăcise pe unul din picioarele ei, încălzindu-i-l 
atât de tare, că își dorea ca el să se mute și la celălalt picior. 

— Pericol e celălalt nume al meu, zise el. Apoi adăugă repede: 
E doar o metaforă, bineînţeles. O chestie pe care am auzit-o pe undeva. 
De fapt și de drept, eu n-am un al doilea nume şi dacă-aș avea, n-ar 
fi cu siguranţă ceva atât de pretenţios ca Pericol. 

Înaintă unduindu-se. Endolgilor le lipsea capacitatea de-a minți, 
aşa că metaforele erau un lucru destul de dificil pentru ei. 

— Ai vrea să-i faci o vizită unchiului meu? întrebă Blue. 

— Lordului Hairstreak? 

— Chiar lui, zise Blue cu acreală. Aș vrea să te apropii suficient de 
mult de el încât să-ți poţi folosi simţul ăla al adevărului pe care-l posezi. 

— N-o să-i placă asta, zise Flapwazzle. 

Asta era afirmaţia secolului. Blue începuse să se simtă vinovată — 
era într-adevăr o sarcină periculoasă —, însă cu cât vorbea mai 
mult, cu atât simţea că ideea ei era soluţia tuturor problemelor. Și 
Flapwazzle o putea face. De fapt, Flapwazzle era singurul endolg 
căruia îi putea încredința această treabă. Se dovedise capabil deja de 
câteva ori până acum. 

Trase cu putere aer în piept și îi povesti totul. 

— Vrei să descopăr dacă e o ofertă adevărată? întrebă Flapwazzle. 

Blue încuviinţă. 

— Poţi face acest lucru? 

— Dacă mă apropii suficient de mult cred că pot, însă s-ar putea să 
am probleme să mă strecor pe lângă gărzile sale. 

— Pot să te duc eu în conacul lui, zise Blue. 

Putea face o vizită oficială, doar că formalităţile l-ar pune pe 
Hairstreak în gardă. Dacă ea apărea cu gărzile ei de corp, acest fapt 
îl putea încuraja să întărească măsurile de siguranță. Dar dacă apărea 
pur şi simplu... 

Îi surâdea ideea de a-și face apariţia pur şi simplu. Era genul de 
năzdrăvănie pe care obişnuia s-o facă înainte de-a ajunge Regină. 
Trebuia să-şi ia măsuri de prevedere, bineînţeles, să o facă bine, ca la 
carte. Va trebui să ordone o Numărătoare Inversă aşa cum făceau 
vechii Împărați când era pericol de război. Şi va trebui să-și ia cu 
ea un stimlus. De fapt, nu, nu ar trebui să-și ia cu ea un stimlus — 
vrăjile de siguranţă ale unchiului ei ar detecta pe dată arma. Numă- 
rătoarea Inversă va fi ce ar avea ea nevoie ca măsură de siguranţă. 
Însă trebuia să găsească o cale de a-l ascunde pe Flapwazzle. 

— El nu trebuie să știe că ești cu mine. E important să nu-și dea 
seama că-l verificăm. 

— Şi, în afară de asta, ar putea să mă omoare, zise Flapwazzle. 

Blue încuviinţă. 

— Da, ar putea. 

Era imposibil să ţii un secret faţă de un endolg. 

Dar în mod clar acest endolg era pregătit să-și asume riscul. 

— Fie ce-o fi, decise el voios. Când plecăm? 

„Acum ar fi cel mai bine“, gândi Blue. De îndată ce anunţa Numă- 
rătoarea Inversă și punea la cale o modalitate de a-l strecura în mod 
fraudulos pe Flapwazzle. 

Pe când mergeau împreună spre pasajul secret, Flapwazzle 
zise joval: 

— Îți amintești de adineauri când dormeam acolo? Înainte să cad 
de pe stâncă? 

— Da, încuviinţă Blue. 

— ÎL visam pe Henry, zise Flapwazzle. Se afla într-o mare încurcătură. 

— Şi eu îl visez uneori, spuse Blue. 


DOUĂZECI ȘI PATRU 


Henry se afla într-o mare încurcătură. 

Părea să aibă halucinaţii. Silueta cuiva stătea aplecată deasupra 
lui. După o clipă o recunoscu ca aparținând domnului Fogarty. 

— Credeam că sunteţi în Noua Zeelandă, spuse Henry visător. 

— Nu fi prost, zise domnul Fogarty. 

— Ce are? 

Vocea, de undeva din stânga, era a lui Pyrgus. 

— E puţin dezorientat, asta-i tot. O să-şi revină într-un minut. 

— Vreau să vorbesc cu el. Despre Bluc. 

— Într-un minut. Atomii lui au fost dezintegraţi şi reasamblaţi. Nu 
te poți aştepta să sară într-un picior. 

Henry încercă să se ridice şi căzu. Tavanul arăta foarte drăguţ. 
Avea o boltă ca de biserică, doar că era mai joasă. Pardoseala mirosea 
a vanilie. Trupul îl durea puţin. Sau destul de mult, de fapt. 

— Poate aș putea fi eu de ajutor, domnule? 

O voce de femeie spuse: 

— E destul de bun la acordarea primului ajutor, dragii mei. 

— Te rog, zise domnul Fogarty. 

Un deget portocaliu fu plasat în sternul lui Henry. Acesta simţi o 
durere sfâşietoare şi totul căpătă contur. Se ridică brusc în fund, 
ținându-se cu mâinile de piept. Chipul piticului doamnei Cardui îi 
zâmbea cu toți dinţii radiind de fericire. 

— Aşa, e mai bine acum, nu? zise Kitterick. 


DOUĂZECI ȘI CINCI 


Henry se simţea de parcă fusese trecut prin mașina de tocat carne. 
Toate îl dureau, inclusiv, observă el uimit, părul. Dar mai rea decât 
durerea era confuzia. Cu doar o secundă în urmă se afla încă în dor- 
mitorul lui. 

Se uită în jurul lui. lar acum se afla în șopronul domnului Fogarty. 
Sau versiunea Paramount Pictures a șopronului domnului Fogarty. Şo- 
pronul acesta era uriaș și plin de lucruri înfiorătoare. Avea o masă de 
lucru pe care erau împrăștiate tot felul de echipamente. Un portal miti- 
tel în care pâlpâia o flacără albastră pluti cu repeziciune deasupra capu- 
lui lui, apoi se stinse, lăsând în urmă mici picături ca un balon de săpun. 

Pyrgus îi rânjea. Madame Cardui îi zâmbea. Kitterick îl privea. 
Domnul Fogarty se încrunta. Se întorsese. Se întorsese în Tărâm! La 
urma urmelor, nu era doar imaginaţia lui! 

Henry se ridică cu dificultate în picioare. Pe fereastră vedea în 
depărtare silueta Palatului de Purpură, cu giganticele lui blocuri de 
piatră înnegrite de trecerea timpului. Se simţi ca şi cum s-ar fi întors 
acasă. Făcu un pas și aproape se prăbușşi. 

— E doar o urmare inevitabilă, zise domnul Fogarty scurt, neadre- 
sându-se nimănui în mod special. 

Henry se sprijini cu o mână de masa de lucru. Se pomeni uitân- 
du-se la Pyrgus, aşa că-i zâmbi. 

— Nu-l putem duce în fața Reginei în starea asta, remarcă 
Madame Cardui. 

— Știu eu ceva care îl va înviora, spuse Pyrgus. 


DOUĂZECI ȘI ŞASE 


— Ce e locul ăsta? întrebă Henry. 

Deşi era la a treia sa vizită în Tărâm, nu mai fusese niciodată în 
oraş. Era o experienţă ciudată, ca și cum s-ar fi întors în timp. Se tot 
gândea la desenele pe care le văzuse despre Londra din perioada eli- 
sabetană şi la filmul Shakespeare îndrăgostit!. Oraşul părea în între- 
gime compus din străzi înguste şi murdare, ferestre mititele și clădiri 
proeminente. Râul părea o versiune mai largă a Tamisei. Dar în ciuda 
asemănărilor, erau şi unele diferenţe înspăimântătoare. lar aceasta era 
cu siguranţă una dintre ele. 

— Este un Salon Fizz?, zise Pyrgus. 

Fațada era, indiscutabil, de prost gust. Învelişurile de vrajă făceau 
ca niște fâşii luminoase colorate să șerpuiască şi să se întrepătrundă 
fără să facă nici un fel de concesie bunului-gust. Deasupra ușii era o 
spirală ce se învârtea, având un efect hipnotic asupra trecătorilor. Henry 
observă că atrăgea o paradă constantă de insecte şi păsărele. 

— Sper că nu e vreun fel de tavernă, da? întrebă Henry. Eu n-am 
voie în cârciumi. 

Chiar şi dacă nu era o tavernă, nu era sigur că voia să intre. Se sim- 
tea mult mai sigur pe picioarele lui acum, dar încă îl dureau mușchii 


1 În engl. Shakespeare in Love (n.tr.) 
2 Fizz — efervescent (în 1b. engleză în orig.) 


STĂPÂNUL TĂRÂMULUI 111 


şi tot ce voia el era să se aşeze undeva şi să doarmă. Însă se îndoia că 
Pyrgus avea acelaşi lucru în minte. 

— Nu, nu-i o tavernă. Putem merge și într-o tavernă dacă vrei, dar 
m-am gândit că așa ceva ar fi mai bine pentru tine. Şi de ce n-ai voie 
într-o tavernă? zise Pyrgus, încruntându-se. 

— Sunt prea tânăr. 

— Ai aceeași vârstă ca și mine. 

— Da, ştiu, zise Henry, și renunţă. 

Cercetă intrarea plin de suspiciune. 

— Sper că nu e... vreo hrubă unde se fumează opium, nu? 

— Nu ştiu ce e ăla opium, răspunse Pyrgus. Dar dacă vrei aşa ceva, 
putem merge într-un local pentru concentrare. Și astea sunt stimu- 
lante. Apoi adăugă cu voioşie: Însă ăsta de aici e ceva cu totul și cu 
totul organic. 

— Atunci e minunat, Pyrgus, zise Henry epuizat, fără să mai ţină 
cont de maniere. 

Uşa de sub spirală se deschise spre un tunel şerpuitor care semăna 
cu interiorul unor intestine. Pereţii, tavanul și podeaua erau de un roz 
strălucitor, şi întreaga chestie se unduia încetişor şi le dădea senzaţia 
de plutire. Lui Henry nu-i plăcea foarte tare acest lucru — se simţea 
de parcă clădirea aceea l-ar fi digerat — însă intestinul se dovedi a avea 
o dimensiune acceptabilă. 

Se strecurară printr-un sfincter moale și pufos, într-o cameră extrem 
de luminoasă și cu multe ferestre. Camera respectivă avea niște 
scaune capitonate cu piele albă, aşezate în perechi de câte două de-a 
lungul întregii sale suprafeţe şi având nişte măsuţe între ele. De la 
fiecare scaun şerpuiau cabluri și intrau în niște cutii mici şi negre insta- 
late în podea. Deasupra capetelor plutea o pancartă imensă, acționată 
prin vrajă, pe care se putea citi un anunţ scris cu caractere gotice: 


EXPERIENȚA ORGANICĂ FIZZ 


— Ocupă scaunele alea de colo, zise Pyrgus. Vreau să fim lângă 
ușă în caz că e vreo descărcare de energie. 

— Ce se întâmplă într-o descărcare de energie? făcu Henry pre- 
cipitat, întrebându-se ce mai era şi aia o descărcare de energie. 

Însă Pyrgus se îndrepta deja către o cabină, probabil ca să plă- 
tească cuiva. 

Henry se lăsă să alunece într-unul din scaune. Scaunul scârțâia 
încetișor și scotea un ușor vaiet când se mișca, comportându-se exact 
ca un scaun de piele. Se uită în jurul lui. Salonul Fizz — orice ar fi 
vândut acesta — părea o afacere modestă. Câteva cupluri erau răsfirate 
ici și colo, stând faţă în faţă, însă locul era departe de a fi plin. 

Pyrgus se întoarse și se aşeză pe scaunul lui, zâmbindu-i larg 
lui Henry. 

— Şi acum ce se întâmplă? întrebă Henry cu îngrijorare în glas. 

— Or să trimită pe cineva încoace, zise Pyrgus. 

Cineva-ul se dovedi a fi o fată destul de drăguță, cu trăsături de 
spiriduș. Ducea o tavă cu două pahare înalte şi, mai mult spre uşura- 
rea lui, Henry observă că erau pline cu un „ameninţător““ suc de fructe 
acidulat. Întinse mâna după un pahar, imediat ce fata goli tava, însă 
Pyrgus îi zise printre dinţi: 

— Asta e pentru după aceea! — de parcă Henry ar fi făcut nu știu 
ce gafă. 

Fata îi zâmbi, băgă mâna în partea din faţă a rochiei și scoase o 
cheie strălucitoare ce atârna pe un şiret. Se aplecă şi introduse acea 
cheie într-o mică deschizătură din mijlocul mesei. 

— Savuraţi Experienţa Organică Fizz, zise ea cu profesionalism, 
apoi plecă. 

— Ce se întâmplă acum? întrebă Henry din nou. 

Spera să nu fie ceva extenuant. 

— Așteaptă, zise Pyrgus, zâmbind. 

Henry aşteptă. 

După un minut, șopti: 

— Ce așteptăăăm? Auu! 

O străfulgerare slabă şi lină de electricitate îi trecu de-a lungul 
şirei spinării. Capul îi explodă ca un joc de artificii. Întreaga sa ființă 
se fărâmiţă în mii de culori ce dansau pe cea mai fantastică muzică. 

Muzica aceasta aruncă bucăţile sparte ale minţii sale în paradisul unui 
jongler şi acestea rămaseră acolo, învârtindu-se și afundându-se, în 
vreme ce o emoție năvalnică îi crescu în stomac — însă unde-i era sto- 
macul? — până ce simţi că e gata-gata să explodeze. Apoi se opri brusc. 

— N-a fost fantastic?! exclamă Pyrgus, şi ochii îi străluceau. 

Henry se întinse după pahar și îşi dădu seama că mâna îi tremura. 

Odată, într-o vacanţă în Spania, băuse suc de tamarin și acesta de 
acum avea acelaşi gust dulce-înţepător. Dar aici se termina orice fel 
de asemănare. De la prima înghiţitură, simţi cum lichidul i se răsucea 
în gură ca o pisică care vrea să se așeze confortabil. La început i se 
păru ciudat, dar după o clipă ajunse la concluzia că îi plăcea această 
senzaţie. De fapt — se lăsă pe spate în scaunul lui — îi plăcea chiar foarte 
mult Experienţa asta Organică Fizz. Îl simpatiza mult pe Pyrgus și îi 
plăcea mult Tărâmul Elfilor. Şi-i plăcea să vorbească. Se întrebă de 
ce nu vorbea acum. 

— Toate durerile mele au dispărut, îşi auzi Henry propria voce. 

Zâmbi. 

— Zău? zise Pyrgus. Chiar au dispărut? 

Pyrgus luă o înghiţitură zdravănă din propria-i băutură. 

Discutară despre durerile lui Henry timp de câteva minute sau 
aproape toată după-amiaza. Ajunseră la concluzia că Henry trecuse 
prin foarte mult stres şi că noul transportor al domnului Fogarty nu 
ajutase deloc. Deciseră că Henry avusese noroc că nu înnebunise. 
Chestia asta li se păru amândurora amuzantă și râseră cu poftă. 

— Că veni vorba de nebunie, întrebă Pyrgus ceva mai târziu, eşti 
îndrăgostit de soră-mea? 

— Oh, da, zise Henry pe dată. 

Nu simţise nici un fel de jenă, nici atunci când fusese întrebat și 
nici când răspunsese. 

Pyrgus lăsă paharul jos. 

— Încearcă să pornească un război. 

— Ce ciudat, zise Henry. 

În jurul fiecărei perechi de mese era o vrajă de intimitate — sau, 
cel puţin asta susținea Pyrgus — așa că fură liberi să discute problema 

în voie. Discutară despre oferta lui Hairstreak şi rumegară răspunsul 
lui Blue. Se gândiră cât de mulţi oameni — și animale, adăugă Pyrgus 
repede — ar putea fi omorâţi dacă izbucnea un război de proporții. 
Examinară cu atenţie atitudinea lui Blue din momentul în care deve- 
nise Regina Elfilor. 

— Puterea corupe, zise Henry sobru. Puterea absolută corupe... în 
mod absolut! 

— Pfiu! exclamă Pyrgus admirativ. E atât de adevărat ceea ce spui. 

Discutară despre corupţie câteva clipe, apoi hotărâră că era de 
datoria lui Henry să o convingă pe Blue să dea păcii o şansă. 

Dar când se întoarseră la Palatul de Purpură, Blue dispăruse. 


DOUĂZECI ȘI ŞAPTE 


— Eşti bine? întrebă Blue. 

— Da, sunt în regulă. 

— Cred că ai alunecat. 

— Scuze. 

ÎL simţi cățărându-se din nou. Avea nişte picioruşe foarte moi și 
calde, vreo câteva sute. Se agăţau într-un fel de pielea ei fără a o 
răni deloc. 

— Doar că dacă te duci prea în jos, e ca şi cum aş avea trenă. 

— Scuze — repetă Flapwazzle. 

Pe el îl simţea mult mai confortabil decât unele din veșmintele ei 
oficiale, într-un fel ca pe o pernuţă electrică aflată undeva pe la jumă- 
tatea spatelui. Peste el, ea îşi trăsese o cămaşă albă și largă, care era 
în regulă atâta timp cât el nu se mișca. Dar când își puse jacheta 
strânsă pe talie ce se potrivea cu cămașa — şi se răsuci să se privească 
în oglinda din dormitor — arăta de parcă îi crescuse o cocoașă. 

— Cum e cu haina? întrebă Flapwazzle. 

— Puțin cam ciudat, zise Blue. 

— Eu mă văd? 

— Oarecum... 

Se răsuci din nou şi se privi în oglindă. 

— Poate aș putea să-mi ţin respirația. Endolgii pot supravieţui mult 
timp fără oxigen... 

— Încearcă. 

— Cum adică? 

Blue se încruntă și scutură din cap. 

— Nu... nu e vorba de tine — e jacheta asta. Cred că o să renunţ la ea. 

Își scoase jacheta și se studie din nou. Nu era îmbrăcată cum se 
cuvine pentru o vizită. Va observa oare unchiul său? Hairstreak 
observa totul, însă ce avea de gând să facă în privinţa asta? N-avea 
cum să o percheziţioneze, fiindcă acum era Regină. Şi-n afară de asta, 
n-o să-și închipuie niciodată că ea avea un endolg agăţat de spate, asta 
nici într-o mie de ani. 

— Poţi să respiri din nou, Flapwazzle... 

Da, era în regulă. Atâta timp cât el nu aluneca. 

— Eşti sigur că te poţi ţine bine? O să stăm așa un timp destul de 
îndelungat... 

— Nici o problemă, zise Flapwazzle. Este o trăsătură străveche. 
Strămoșii mei stăteau agăţaţi de stânci. 

Situaţia asta era atât de riscantă. Dacă Lordul Hairstreak desco- 
perea ce punea la cale, Flapwazzle era mort cu siguranță. lar Hairstreak 
ar putea fi chiar suficient de nebun să o omoare și pe ea, mai ales 
dacă făcea ca acest lucru să pară un accident. Presupunând că nu era 
sincer în legătură cu pacea. Însă tocmai acest lucru voiau ei să afle. 

Totuși, aveau să fie pe cont propriu. Fără nici un fel de protecţie 
de rezervă. Fără gărzi de corp. Se întrebă repede dacă ar trebui să 
spună cuiva ce avea de gând. Însă dacă o făcea, s-ar isca așa o teva- 
tură că n-ar putea-o suporta. De când devenise Regină se făcuse așa 
o tevatură în legătură cu totul! S-ar putea crede că odată devenită 
Regină va avea mai multă libertate, însă descoperise că, de fapt, avea 
mai puţină. De aceea se dusese singură la oracol. Şi asta se dovedise 
în regulă, nu-i aşa? 

Își îndreptă spatele şi Flapwazzle rămase cu obstinaţie la locul 
lui. Putea comanda ca Numărătoarea Inversă să înceapă după ce 
părăsea palatul. 

— OK, zise Blue. Să plecăm. 


DOUĂZECI ȘI OPT 


— De ce se uită toată lumea la mine? întrebă Pyrgus. 

— Tu ești cel care urmează la tron, zise domnul Fogarty. 

— Nu, nu sunt eu — eu am abdicat! 

— Vrei să mă duc să-l caut pe Comma? îl întrebă domnul Fogarty 
cu acreală. 

Se aflau toţi în picioare — domnul Fogarty, Madame Cardui, 
Kitterick, piticul cel portocaliu, Pyrgus și Henry — în Sala Tronului. 
Domnul Fogarty instalase la ușă niște gărzi. 

— Bine, zise Pyrgus, hai să rămână asta între noi pentru moment. 
Se uită în jurul lui, sperând încă să scape de răspundere. Dar nu se 
oferi nimeni voluntar. OK, sunteţi siguri că nu e în palat? 

— Nu e în palat — răspunse domnul Fogarty. 

Henry zise repede: 

— Că doar nu credeţi că a fost răpită? 

Părea îngrijorat. 

Domnul Fogarty ridică din umeri. 

— E posibil, însă a dispărut și aeronava ei personală. 

Pyrgus clipi. 

— Are aeronavă personală? Şi cum se face că eu nu am? 

— Eşti minor. 

— Blue e cu un an mai mică decât mine! Nu poate să aibă aero- 
navă personală. 

— Blue e Regină. Poate avea orice îi poftește suflețelul. 

— Adică, dacă eu aș fi fost Împărat, aş fi putut avea şi eu una? 

— Ai fi putut, dar n-ai vrut să fii, aşa că nu poţi avea una. Acum 
ne putem întoarce la subiect? i-o reteză domnul Fogarty. A plecat 
undeva, sau a fost dusă undeva, fără a spune nimănui. 

— Ea întotdeauna pleacă fără să spună nimănui, mormăi Pyrgus, 
încă rănit de chestia cu aeronava personală. A zis ea cuiva ceva 
despre treaba cu oracolul? 

Domnul Fogarty spuse cu supărare în glas: 

— Nu, n-a zis. Dar având în vedere că suntem pe picior de război, 
nu crezi că e puţin cam suspect ca ea să dispară acum? 

— Suntem pe picior de război? întrebă Pyrgus. 

Părea uimit. 

— Suntem pe picior de război? repetă Henry. 

Domnul Fogarty merse direct către tron şi se așeză absent. Oftă: 

— Înainte să plece, l-a chemat pe Creerful la ea şi a ordonat Numă- 
rătoarea Inversă. 

— Ce-i aia o Numărătoare Inversă? întrebă Henry, însă toată lumea 
îl ignoră. 

Pyrgus rămase cu gura deschisă, zgâindu-se la domnul Fogarty. 
Sora lui înnebunise de-a binelea. Una era să te pregătești de război, 
așa ca o posibilitate îndepărtată, și alta era să comanzi o Numără- 
toare Inversă. O Numărătoare Inversă le dădea generalilor un ter- 
men-limită. Odată ce se încheia acel termen-limită, ei lansau un atac 
fără să primeasă alte ordine. 

— Cât timp avem? întrebă el. 

— Trei zile, zise domnul Fogarty. 

Pyrgus gemu: 

— S-a dus să se întâlnească cu Hairstreak. 

Era singura explicaţie care avea sens. Numărătorile Inverse erau 
o tradiţie stabilită de Împăratul-de-Purpură numit Scolitandes cel 
Slăbănog, care se temea ca nu cumva să fie răpit. De fiecare dată când 
datoria îi cerea să meargă și să viziteze un dușman, le ordona gene- 
ralilor să atace la un moment stabilit dacă nu se întorcea. Considera 
că dacă era încă în viață avea să fie salvat, iar dacă nu, atunci cel puţin 

răzbunat. Asta se întâmpla acum aproape cinci sute de ani. Ca strate- 
gie, Numărătorile Inverse fuseseră în mare parte abandonate în ultimii 
ani — declanșaseră mult prea multe războaie nedorite —, însă Blue era 
maniacă în privinţa tradiţiei. 

Pyrgus se uită cu nişte ochi mari la domnul Fogarty: 

— Dacă îl atacăm pe Hairstreak, va începe războiul. Ce se întâmplă 
dacă nu se întoarce la timp? 

— Asta chiar că e o problemă, confirmă domnul Fogarty, făcând 
un semn de încuviinţare cu capul. 

— Poate nu s-a dus să se întâlnească cu Hairstreak, zise Henry cu 
aprindere. Poate s-a dus undeva unde am putea ataca fără a declanşa 
un război. 

Domnul Fogarty îi aruncă o privire doamnei Cardui, însă nu zise 
nimic. După o clipă, Madame Cardui spuse pe un ton neliniștit: 

— De fapt, noi... îi... ştim că s-a dus cu siguranţă în vizită la 
Hairstreak. 

Trei perechi de ochi se întoarseră spre ea. Purta un caftan liliachiu 
care contrasta în mod violent cu Kitterick pe care-l folosea drept 
scaun. Cel care luă cuvântul fu Pyrgus: 

— Știm? 

Madame Cardui încuviinţă. 

— Am trimis un urmăritor după ea. 

— Noi? întrebă Pyrgus. Care noi? 

Madame Cardui ridică din umeri şi zise îmbufnată: 

— Foarte bine, drăguţule, eu am trimis un urmăritor după ea. 
O urmărește încă din ziua când a devenit Regină. 

— Aţi pus un urmăritor să se ţină după un membru al Familiei 
Regale? 

Pyrgus nici măcar nu încercă să-şi ascundă indignarea din voce. 
Urmăritorii erau ceva ilegal în tot Tărâmul şi erau folosiţi uneori de 
Elfii Nopţii. 

— Poţi să-mi fii recunoscător că am făcut asta, zise Madame 
Cardui, deloc chinuită de remușcări. Înseamnă că-ţi pot spune cu 
exactitate unde se află chiar în acest moment. 

— Şi unde se află chiar în acest moment? întrebă Henry la repezeală. 

— Se apropie de noul conac al lui Hairstreak, zise Madame 
Cardui afabil. 

Pyrgus o privea încă cu dușmănie. 

— Sper că n-aţi folosit un urmăritor şi cu mine, da? 

Madame Cardui zâmbi: 

— Bineînţeles că nu, drăguţule, tu nu mai ești deloc atât de important. 

Domnul Fogarty păru să-şi dea seama brusc că stătea pe tron şi se 
ridică repede în picioare. 

— Ne putem certa pe tema asta mai târziu, bombăni el. În momen- 
tul de faţă, trebuie să decidem cum vom rezolva problema. 

— Chestia asta, urmăritorul — vă poate spune dacă e sau nu sin- 
gură? întrebă Henry. 

Se uita la Madame Cardui. 

— N-are nici un fel de protecţie, însă nu e chiar singură. Are cu ea 
un endolg ascuns. 

— Nu cumva e Flapwazzle? făcu Henry. 

— Ba mă tem că da, drăguţule, încuviinţă Madame Cardui. 

Domnul Fogarty scutură din cap: 

— E evident ce pune la cale. Dacă îl introduce clandestin pe Flap- 
wazzle, asta înseamnă că încearcă să afle dacă Hairstreak e sincer sau 
nu în oferta lui. E o manevră tipică pentru Blue — nu se gândește nicio- 
dată la repercusiuni, nu se gândește niciodată la ce pericol se expune. 

— Sau la ce pericol îl expune pe Flapwazzle, mormăi Henry. 

— Da, pe Flapwazzle, repetă Pyrgus, uitându-se cu dușmănie la 
domnul Fogarty de parcă fusese, într-un fel, vina acestuia. 

Domnul Fogarty îi ignoră pe amândoi. 

— Întrebarea e ce facem în privinţa asta? 

După un minut, Henry întrebă, oarecum nerăbdător: 

— Trebuie să facem ceva în privinţa asta? Le aruncă o privire 
celorlalți: Adică, s-ar putea să o scoată la capăt. Şi dacă oferta Lor- 
dului Hairstreak e sinceră, nu cred că o să-i facă vreun rău, nu-i aşa? 
E în regulă dacă se întoarce în trei zile, nu-i așa? 

Fogarty îi azvârli o privire plină de dispreţ. 

— Prima lege în politică: să n-ai încredere în Hairstreak. Ce se 
întâmplă dacă descoperă ce pune ea la cale? Cel mai bun scenariu ar 
fi următorul: oferta e sinceră și l-a jignit prin lipsa de încredere. Cel 
mai prost scenariu: nu e sinceră şi el a pus mâna pe un ostatic de 
primă clasă. 

— Însă dificultatea, zise Madame Cardui, continuând fără nici un 
fel de piedică monologul, în timp ce domnul Fogarty luase o pauză 
ca să-și poată trage sufletul — e că pur şi simplu nu putem trimite un 
contingent de trupe ca să o protejăm. În primul rând, asta ar putea 
declanșa tocmai acel război pe care ne străduim din răsputeri să-l 
evităm. În al doilea rând, evident că Blue preferă să n-aibă gărzi cu 
ea în această misiune, și ea e Regină la urma urmelor. Trebuie să ţinem, 
într-un fel, seama de dorinţele ei. Ezită puţin, după care adăugă: Tre- 
buie să acţionăm cu subtilitate. Situaţia e extrem de delicată. Oamenii 
mei au detectat chiar o implicare a demonilor. 

Fogarty îi aruncă o privire surprinsă. 

— Portalurile sunt încă închise, nu? 

Madame Cardui încuviinţă: 

— Da, toate portalurile standard sunt închise. Însă... 

Henry interveni între ei: 

— Pyrgus şi cu mine vom merge după ea, zise el pe un ton hotărât. 


DOUĂZECI ȘI NOUĂ 


Conacul din pădure al Lordului Hairstreak — acum, vai, ras din 
temelii — era cunoscut pentru stricta lui securitate. Pădurea era plină de 
hanieli, așa că oricine ar fi colidat prin ea risca, probabil, să fie mâncat 
de aceştia. Noua lui casă n-avea atât de multe protecţii naturale. Deși 
era înconjurată de câteva sute de pogoane, proprietarul anterior lăsase 
locul grădinilor și îndepărtase orice faună și floră sălbatică care era 
mai degrabă periculoasă decât decorativă. Drept rezultat, proprietarul 
anterior se dovedise aproape ridicol de uşor de omorât, o soartă pe 
care Hairstreak n-avea deloc intenţia să i-o împărtășească. 

Noul sistem de securitate era o adevărată operă de artă. Era așezat 
în centrul conacului, acționat prin magie şi oferea o vedere 
panoramică. Costase o avere ca să fie instalat şi arăta de parcă ar fi 
costat o avere ca să fie pus în funcţiune. Însă pesemne că merita 
fiecare bănuţ. 

— E activat? întrebă Hairstreak. 

— E activat, însă nu e armat, zise Pelidne. 

— Cum văd ce se întâmplă? 

Nu erau globuri de vizionare, nu erau ecrane, nimic. Doar un mic 
panou de comandă și o manetă care se adapta formei şi dimensiunii 
oricărei mâini. 

— Ochelarii de protecţie, domnule. Pe masă. 

Lordul Hairstreak își scoase lentilele și le înlocui cu ochelarii de 
protecţie, fiind foarte atent să nu-și strice cărarea din păr. Imediat avu 
impresia că plutește afară din conac. Lumina era ciudată — semăna 
mai degrabă cu lumina strălucitoare a lunii, însă avea o tentă deose- 
bită de albastru — totul însă era perfect vizibil. Efectul tridimensional 
era impresionant. 

— Cum schimb câmpul vizual? întrebă el. 

— Cu maneta, domnule. 

Hairstreak aruncă o privire nepăsătoare în direcția manetei şi 
descoperi, spre surprinderea lui, că o vedea încă, în ciuda ochelarilor 
de protecţie. De fapt, cu puţin efort, putea vedea totul din camera de 
comandă înghesuită, inclusiv pe Pelidne. Cu toate astea rămânea, în 
același timp, pe deplin conştient de ce vedea afară. Întinse mâna şi 
apucă maneta. 

Imediat avu impresia că pierde controlul, învârtindu-se și rosto- 
golindu-se în pseudo-trupul care plutea afară. 

— Ha! făcu el cu vigoare. 

— Ușor, domnule — e nevoie de puţin antrenament. 

Trebuie să fi fost un manual de instrucțiuni pe undeva. Între timp, 
reuşi să îmblânzească maneta (şi descoperi spre ușurarea lui că nu se 
mai rostogolea), apoi o împinse gradual înainte, pe o distanţă cam cât 
un fir de păr. 

Imediat se năpusti spre pământ, având o vedere impresionantă 
asupra aleii principale. Trase de manetă înapoi și îşi luă zborul, având 
o panoramă vastă a domeniului care se întindea sub el. Senzaţia era 
antrenantă la culme. Dacă nu ar fi fost un echipament groaznic de 
scump, ar fi trecut, cu siguranță, drept o jucărie extraordinară. 

Sub îndrumarea lui Pelidne, operă vreo câteva minute butoanele 
de pe panoul de comandă, până ce le învăţă. Era ceva cu adevărat 
extraordinar. Cu ajutorul a doar niște ochelari de protecţie şi a unei 
manete, putea face rondul în fiecare colțișor al domeniului, putea 
să-și spioneze îngrijitorii, să se strecoare pe nevăzute pe lângă gărzi 
şi chiar să examineze vreo floare, după pofta inimii. Era o iluzie, 


124 HERBIE BRENNAN 


bineînţeles, însă una uimitor de convingătoare. Chiar ajungeai să te 
obișnuiești cu lumina aceea ciudată. 

— Suntem setaţi pentru un test? întrebă el. 

— Oh, da, îl asigură Pelidne. 

Hairstreak ezită. 

— Şi ce se întâmplă cu oamenii noștri? Îi supunem vreunui risc? 

— Nu, domnule, sunt recunoscuţi de sistem. 

— Dar intrușii? 

— Păi tocmai pentru a-i ataca pe intruși e proiectat sistemul. 

Hairstreak se uită în jurul lui şi se încruntă. 

— E posibil să vreau să-mi distrez oaspeţii la un moment dat, zise 
el cu sarcasm. 

— Poate fi programat să ignore anumiţi indivizi, zise Pelidne. Sau 
anumite grupuri. Sau oamenii peste o anumită vârstă. Sau toţi bărbaţii 
care poartă costume de pirați. E foarte fiabil. E folositor în cazul în 
care dumneavoastră veţi dori să purtaţi vreun costum de bal mascat 
sau ceva de genul ăsta, domnule. 

— Însă nu a fost programat încă? se interesă Hairstreak. Va ataca 
pe oricine se află în bătaia puștii? 

— Cu excepţia oamenilor noştri. După ce e armat, bineînţeles. 

Hairstreak își trecu limba peste buze. 

— Cum îl armez? întrebă el. 

— Întrerupătorul din dreapta panoului, zise Pelidne. 

Cu un fior de anticipare, Lordul Hairstreak întinse mâna și lovi 
uşor întrerupătorul. Un grup de șapte mecanisme de semnalizare se 
aprinseră încetişor, unul după altul. Își întoarse atenţia spre scena 
de afară şi descoperi că lumina albastră se schimbase într-o nuanță 
mult mai realistă, însă setată la un nivel mai acceptabil pentru un 
Elf al Nopţii. 

— Declanșează-l acum, şopti el, și gâtul i se uscă brusc. 


TREIZECI 


Băiatul era un Elf al Luminii după forma ochilor, un băieţandru 
zdrenţăros ceva mai mare de treisprezece ani. Servitorii îl desco- 
periseră hoinărind la marginea Domeniului Hairstreak — nestingherit, 
de vreme ce sistemul de securitate nu fusese încă activat. Pretinsese 
că se pierduse pe când aduna lemne de foc pentru mama lui, lucru 
care ar fi putut foarte bine să fie adevărat. Erau câteva familii nevo- 
iaşe de Elfi ai Luminii ce trăiau la marginea domeniului și nopțile 
începuseră să devină răcoroase. Însă în colibă nu fusese aprins focul 
noaptea trecută. Gărzile lui Hairstreak îl înhăţaseră pe băiat și-l băga- 
seră într-o cușcă. Cușca stătea acum agăţată de un copac, pe aleea 
principală, ca un fel de avertisment pentru ceilalți. 

— Nu e un test concludent, bănuiesc, zise Pelidne încetişor. De-abia 
dacă o să poată fugi spre conac. 

Hairstreak privea cu fascinație cum doi dintre servitorii lui cobo- 
rau cuşca la pământ, scoteau lacătul, apoi dispăreau printre tufișuri. 
Deşi acum era liber, băiatul rămase pe loc, uitându-se cu suspiciune 
după ei. 

— O să fugă... n-o să fugă, ridică Hairstreak din umeri. Nu con- 
tează, atâta timp cât sistemul funcţionează cum trebuie. 

În cele din urmă, băiatul se îndreptă cu precauţie spre marginea 
cuştii și încercă uşa. Aceasta se deschise larg. Cu toate astea nu ieși. 
Măsură în sus şi în jos drumul principal, de parcă s-ar fi așteptat ca 
de acolo să apară cineva şi să-l înhaţe. 

— Unde e cea mai apropiată capcană? întrebă Hairstreak curios. 

— La mai puţin de treizeci de metri, domnule. 

— În ce direcţie? 

— În orice direcţie. Terenul e înțesat de ele. 

Băiatul părăsea cușca acum. Cea mai previzibilă mişcare a lui era 
să o ia la goană de-a lungul drumului, spre poarta principală, însă 
era, evident, mult prea prudent ca să facă acest lucru. Așteptă o clipă, 
dând impresia că se decisese. Lăsându-se jos, alergă de-a curmezișul 
drumului în direcţie opusă faţă de servitori şi dispăru între două tufe 
de rododendron. Hairstreak trase de manetă spre el și se înălță pentru 
a-l urmări. 

Din această poziţie favorabilă, Hairstreak putea vedea cum băiatul 
alerga cât îl ţineau picioarele prin iarba aspră. Așa cum prezisese 
Pelidne, alergă mai puţin de treizeci de metri înainte ca un copoi să 
se ivească din adăpostul lui şi să se repeadă după el. 

Băiatul n-avu nici o şansă. Copoiul îl lovi din plin dintr-o parte, 
îl trânti cu putere la pământ, apoi îi sări în piept, mârâind cu săl- 
băticie. Băiatul era curajos, Hairstreak trebuia să recunoască asta. 
Lovea cu sălbăticie în stânga şi dreapta şi se răsucea cu disperare în 
încercarea de a scăpa, însă creatura își înfipse colții de metal în umă- 
rul său și, câteva secunde mai târziu, băiatul dădu ochii peste cap și 
rămase nemișcat. 

— Cum e starea de alertă? întrebă Hairstreak curios. 

— La Nivelul 1, domnule, pentru scopul acestui test: caută, 
prinde și imobilizează. La Nivelul 2, copoiul o să-i smulgă braţul: 
caută, prinde, imobilizează și mutilează. La Nivelul 3 îl omoară: 
forţă letală autorizată. Pelidne ezită: Aţi dori să cresc nivelul de 
alertă, domnule? 

— Nu, să aşteptăm până ce am mai mult timp să savurez asta, 
zise Hairstreak. 

— Ce vreţi să fac cu băiatul? întrebă Pelidne. 

— Când se trezește, lasă-l să plece. Nu va fi rău deloc dacă 
vorbește despre această experienţă — asta ar putea să-i descurajeze și 
pe alţii care îmi încalcă proprietatea. 

Hairstreak vru să-și scoată ochelarii de protecţie, apoi se opri: 

— Ce-i zgomotul ăsta? 

— Zgomot, domnule? 

— Vaietul ăsta ascuţit. 

Pelidne se înclină în faţă și reglă ceva la panoul de comandă. Un 
sunet pătrunzător umplu acea cameră mică. 

— Alertă de aeronavă, domnule. 

O expresie de plăcută surpriză brăzdă trăsăturile lui Hairstreak. 

— Ce interesant. Nu știam că sistemul detectează o apropiere aeriană. 

— Câmpul de vrajă formează o sferă, centrată pe casă. Detectează 
o pătrundere nedorită din aer și de sub pământ. Acesta nu pare să fie 
un atac, bineînţeles — e mai degrabă un vehicul comercial sau ceva de 
genul ăsta. Sistemul e destul de sensibil pentru a detecta perturbări 
de înaltă altitudine. Pelidne făcu un alt reglaj. Dacă vă relaxaţi muş- 
chii gâtului, domnule, ochelarii de protecţie vor îndrepta automat 
capul dumneavoastră în direcţia intrusului şi vor simula o imagine 
dacă nu e prea departe de câmpul vizual. 

Hairstreak se aşeză din nou pe scaun şi îşi lăsă capul să se spri- 
jine de spătar. Pe dată simţurile sale goniră prin văzduhul de afară, 
îndreptându-se spre o altitudine mai mare decât orice atinsese până 
atunci. Se simţi asemenea unui haniel de munte ce-şi dă drumul de 
pe un pisc acoperit de zăpadă. 

— Nu e o aeronavă comercială, zise el încetişor. E una personală. 

Alarma stridentă începu brusc să sune cu insistență. 

— Şi de-abia a pătruns în sfera de detectare, observă Pelidne. Aţi 
dori să o doborâţi, domnule? 

Hairstreak ridică o sprânceană pe deasupra ochelarilor de protecție. 

— Pot face asta? 

Pelidne schiță un ușor zâmbet sumbru. 

O puteţi face în mod cu totul şi cu totul legal, domnule — aeronava 
a penetrat spaţiul nostru aerian acum. Doar apăsaţi butonul roșu din 
vârful manetei. Sistemul va face restul. 

— Fascinant, zise Hairstreak. 

Mângâie uşor cu degetul mare butonul roșu. 


TREIZECI ŞI UNU 


Aeronava personală a lui Blue era un vehicul de un singur loc, în 
formă de săgeată, de un negru elegant și extrem de lucios, capitonată 
la interior cu piele de un roşu aprins. Butoanele de activare-voce 
dădură un răspuns prompt, iar nou instalata vrajă de compresiune o 
făcea să ţâșnească prin văzduh asemenea unei comete. În mod normal 
lui Blue îi plăcea să o folosească, dar această călătorie era o excepţie. 

— Eşti OK? întrebă ea. 

— Da, sunt bine, zise Flapwazzle pe un ton liniștitor, unduindu-se 
în spatele ei. 

— Sigur? 

— Eu nu pot spune minciuni. 

Problema era că ea nu se putea face comodă. De obicei se lăsa pe 
spate în scaunul de culoare roşu aprins, nu lua în seamă măsurile de 
siguranţă şi zbura cu toată viteza. Însă cu Flapwazzle lipit de spinare, 
nu se putea lăsa pe spate de teamă să nu-l strivească. Și de vreme ce 
nu voia ca acceleraţia să o împingă în spate, comandă vehiculului să 
menţină un ritm plictisitor de liniștit. Din nefericire, aeronava nu era 
proiectată pentru a fi folosită în acest fel. Nu înainta constant şi cerea 
o supraveghere continuă. Așa că ea stătea aplecată în faţă, încrun- 
tându-se şi încercând să o convingă să înainteze în vreme ce capul 
începuse să o doară, spatele o supăra și gâtul îi înţepenise. 

Flapwazzle zise: 

— Care e planul nostru? 

— Care e planul nostru? Cum adică? întrebă Blue nedeslușit. 

Aeronava începuse din nou să prindă viteză, asta era o ușurare, 
însă privind în jos descoperi că pierduse urma locului unde se aflau. 
Ultimul lucru de care avea nevoie acum era o pălăvrăgeală pri- 
etenoasă cu Flapwazzle. 

— Planul nostru când ajungem acasă la Hairstreak. Ce ai de gând 
să-i spui? Care-i scuza că-i faci o vizită? 

O remarcă bună, gândi Blue, în ciuda tuturor problemelor ei. Era 
important ca Lordul Hairstreak să nu devină suspicios. O fi el unchiul 
ei, dar nu erau chiar în niște relaţii extraordinare între ei, aşa că nu prea 
putea spune că trecuse pe la el să bea o ceaşcă de ceai de sunătoare. 

După o clipă, zise: 

— O să-i spun că vreau mai multe detalii referitoare la oferta lui. 

— Nu puteai pur și simplu să trimiţi un linge-blide să facă asta? 

De fapt, ar fi putut să facă lucrul acesta. În afară de asta, ce alte 
detalii i-ar fi putut da el? Era o ofertă care trebuia negociată. Spuneai 
fie da, fie nu. 

— Și în afară de asta, ce alte detalii ar putea ei să-ţi dea? adăugă 
Flapwazzle, ca un fel de ecou al gândurilor sale. 

— Ai vreo sugestie? întrebă Blue pentru a-l face să tacă. Viraj la 
dreapta! Evită norul! ordonă ea aeronavei pe un ton mormăit. 

— De ce nu-l întrebi de cât sprijin dispune în vederea negocierilor? 

Aeronava cobori sub nivelul norului şi Blue îşi dădu seama de 
două lucruri. Primul era că nu se mai aflau deasupra orașului. Al 
doilea era că se abătuseră cu siguranţă de la drumul cel bun. Noul 
conac al Lordului Hairstreak era fostul Domeniu Tellervo care se 
întindea în afara zidurilor orașului spre nord-vest, însă nu departe. 

N-aveai cum să ratezi Domeniul Tellervo, chiar și dacă te aflai în 
aer. Răposatul Zoilus Tellervo era obsedat de construcțiile stranii — 
în mare parte imitații ale unor ruine antice — și erau zeci de astfel de 
construcții împrăștiate de-a lungul domeniului. Hairstreak n-ar fi avut 
încă timp să le demoleze. Pământul de dedesubt n-arăta nici urmă de 
ruine, fie ele false sau nu, deci era evident că nu se aflau încă dea- 
supra proprietăţii respective. 

Întrebarea era, deasupra a ce se aflau ei? 

Blue se lăsă pe spate (Flapwazzle va trebui pur şi simplu să-şi 
asume riscul) și își răsuci capul ca să poată vedea mai bine. Munţii 
erau încă vizibili la babord, deci n-aveau cum să se fi îndepărtat aşa 
de tare de drumul cel bun. Însă, chiar dedesubt, părea să fie un teren 
agricol cu o formă cât se poate de neregulată. Se putea afla oriunde. 

— De ce nu-l întrebi de cât sprijin dispune în vederea negocierilor? 
repetă Flapwazzle, cu o voce înfundată acum. 

Atunci zări crestele munţilor! Străvechile ridicături de pământ 
coteau asemenea unui șarpe către masa de apă care trebuie să fi fost 
Lacul Ormo. Ceea ce însemna că la urma urmelor nu era departe de 
noul domeniu al lui Hairstreak. 

— Mai spre dreapta! ordonă ea aeronavei cu un oftat de ușurare. 

În timp ce aeronava cotea la dreapta, ea se relaxă și își luă privirea 
de pe sistemul de comandă. 

— De ce nu-l întreb de cât sprijin dispune în vederea negocierilor? 
se întrebă ea retoric. Da, de ce nu? Asta e o idee excelentă. 

Şi era, într-adevăr. Ar fi trebuit să se gândească să-l întrebe pe 
Hairstreak asta totuşi. De cât sprijin se bucură? Hairstreak nu avea 
decât să se declare gata să negocieze, dar chiar dacă era sincer, ce rost 
avea chestia asta dacă aristocrația Elfilor Nopţii nu-l susținea? 
Bineînţeles că va trebui să-l întrebe asta. Şi era de aşteptat ca ea să 
vrea să-l întrebe asta personal. Dragul de Flapwazzle! 

O alarmă sună în cabina aeronavei și o lumină roşie începu să 
pulseze pe ecranul din faţa ei. 

— Ce mai e acum? întrebă Blue plictisită. 

Probabil vreo altă nemulţumire că zburau fie prea încet, fie prea 
jos sau prea sus. 

— Am fost ochiţi de un proiectil cu baza la sol, zise vocea acţio- 
nată prin magie a aeronavei. 


TREIZECI ȘI DOI 


Dragoste trebuie să fi fost, gândi Pyrgus. Ăsta era singurul lucru 
care ar fi putut să-l schimbe pe Henry din băiatul tăcut și rezervat, pe 
care Pyrgus îl cunoştea, în acest personaj plin de iniţiativă care rostea 
răspicat ordine tăioase și nu accepta nici un fel de refuz. Henry fu- 
sese cel care organizase misiunea, Henry elaborase planul, Henry 
rechiziționase mijlocul de transport, Henry îi condusese pe ei trei — 
Madame Cardui insistase ca și Kitterick să meargă — afară din Palatul 
de Purpură. 

— Ce facem acum? întrebă Pyrgus. 

Stăteau ascunși în nişte tufișuri, zgâindu-se la poarta domeniului 
Lordului Hairstreak, care, în mod surprinzător, stătea deschisă şi 
nepăzită. Mijlocul lor de transport, o şaretă nemarcată, pusă în miş- 
care de o vrajă de propulsie turbo, era parcată după colţ, arătând de-a 
dreptul inofensivă. Era cale lungă până la aeronava personală, gândi 
Pyrgus cu acreală. 

— Îmi permiteți să vă sugerez, domnilor, interveni Kitterick, că ar 
fi prudent să petrecem o clipă analizând situaţia. 

Pyrgus îi aruncă o privire Trinianului. Era probabil un sfat bun. 

— Din partea mea e în regulă, zise el, apoi îi aruncă o privire pru- 
dentă lui Henry. 

Henry părea pierdut în propriile lui gânduri. Chipul său luase acea 
înfățișare de granit pe care o vedeai la domnul Fogarty. 

— Știm că Blue s-a îndreptat spre conacul Lordului Hairstreak, 
zise el încetişor, dar nu ştim dacă a ajuns sau nu acolo. 

— Deşi ar fi foarte posibil, observă Pyrgus. Apoi adăugă: Mai ales 
că se deplasează cu o aeronavă personală. 

— Dacă îmi permiteți să-mi exprim părerea, Printe Moștenitor, 
Iron Prominent, zise Kitterick, cred că putem presupune că Maies- 
tatea Sa a ajuns, în stare bună sau mai puţin bună, la reşedinţa Lor- 
dului Hairstreak. 

— Treaba noastră e să o salvăm, spuse Henry. 

— Treaba noastră nu e nimic de genul ăsta, zise Pyrgus. Cel puţin 
nu încă. 

Ce se întâmpla cu Henry? Blue — sau tot ce avea legătură cu 
Blue — părea să-l scoată din minţi. 

— Treaba noastră e de a ne asigura că ea e bine, cu toată speranța 
că nu vom cauza vreun incident diplomatic. Şi dacă e bine, să o lăsăm 
să se descurce singură. 

— Treaba noastră e să o salvăm, repetă Henry de parcă Pyrgus nici 
n-ar fi vorbit. 

— Ei bine, e posibil, zise Pyrgus cu iritare în glas. 

Era întru totul de acord să o salveze pe sora lui, dar, de vreme ce 
tatăl său murise, începuse să creadă că viaţa nu era numai în alb și 
negru. În zilele de demult, s-ar fi implicat, exact la fel ca noul şi mult 
îmbunătăţitul „model“ Henry. Acum își dădea seama că nu i-ar fi fost 
nimănui de folos dacă s-ar dezlănțui şi Hairstreak i-ar omorî. Sau, 
poate chiar mai rău pentru Tărâm, i-ar captura. Dar nu era nici o 
soluţie de a mobiliza trupele — asta probabil ar avea ca rezultat răz- 
boiul civil, pe care toată lumea încerca să-l evite. În balanţă atârna 
precauţia, combinată cu o abordare lașă. 

— Observ, domnilor, că poarta e larg deschisă şi domeniul pare a 
fi nepăzit, zise Kitterick. 

Pyrgus se întoarse spre el şi întrebă încruntându-se: 

— Şi ce deduci tu din chestia asta, Kitterick? 

— Din câte îl cunoaştem noi pe Lordul Hairstreak, aş spune că 
aparențele pot fi înșelătoare. 

— Or să fie gărzi, prezise Henry sinistru. Chiar dacă nu la poartă. 

— Deci intrăm, sau ce facem? întrebă Pyrgus. 

— Intrăm, zise Henry cu hotărâre. Cu precauţie și pe furiș, ascun- 
zându-ne în tufișuri. Ne vom apropia tiptil și ne vom uita atent prin 
ferestrele casei până ce o zărim pe Blue. Dacă există chiar şi cea mai 
mică urmă de pericol, atacăm. Vom reuși datorită elementului sur- 
priză. Odată ce am salvat-o, poţi rade întregul loc din temelii, aşa cum 
ai ras şi acea fabrică de lipici, cu bombe de vrajă sau orice o fi fost. 

— Ca soluţie alternativă, domnule, am putea pur şi simplu să o 
luăm în jos pe alee. 

Amândoi se întoarseră și-l priviră pe Kitterick. 

Acesta zise: 

— S-ar putea crede că ne aflăm aici ca măsură de precauţie. După 
cum stau lucrurile, Maiestatea Sa pare să se fi angajat într-o misiune 
diplomatică. Nu avem — până acum — nici un motiv să credem că se 
află în vreun pericol de orice fel. Dacă ne apropiem pe ascuns și 
suntem descoperiți, Lordul Hairstreak ar părea îndreptăţit să pretindă 
că suntem angajaţi în spionaj. Pe de altă parte, o apropiere pe faţă 
are beneficiul transparenţei totale. Dacă suntem opriţi de gărzi — așa 
cum presupun că se va întâmpla la un anumit moment dat —, vom 
spune pur și simplu că facem parte din suita Maiestăţii Sale. Vom fi 
apoi escortaţi la conac unde ne vom putea cu ușurință da seama de 
atitudinea Lordului Hairstreak faţă de întreaga poveste. Dacă nu sun- 
tem — opriţi de gărzi, adică — atunci ne prezentăm chiar noi la intrarea 
din faţă şi solicităm o audienţă cu Domnia Sa şi cu Maiestatea Sa. 
Oricum ar fi, evităm pe cât posibil un incident diplomatic, arătăm 
solidaritate cu Maiestatea Sa, rămânem pe poziţie pentru a o proteja 


fizic, dacă e nevoie, și în același timp îi transmitem un mesaj clar 

Lordului Hairstreak că acasă se ştie unde se află Maiestatea Sa și 
orice acţiune ar putea fi tentat să întreprindă împotriva Reginei ar 
avea... consecinţe. Astfel se pare că a o lua în jos pe alee se înfăţi- 
şează a fi cel mai profitabil mod de acţiune. 

După câteva clipe, Pyrgus scutură din cap. 

— Oh, nu, asta-i o prostie. 

— O absurditate totală, zise şi Henry. N-o să creadă asta. 

Se furișau prin tufișuri în momentul în care primul dintre copoii 
lui Hairstreak îl imobiliză pe Pyrgus. 


TREIZECI ȘI TREI 


Hairstreak își retrase degetul de pe butonul roşu. 

— Aeronava aceea are imprimat pe ea blazonul imperial, șopti el, 
mai mult pentru sine decât pentru Pelidne. 

— Aşteptăm vreun emisar de la palat? întrebă Pelidne. 

— Nu, dar asta nu înseamnă că n-au trimis vreunul. 

— Care sunt ordinele dumneavoastră, domnule? 

Hairstreak își scoase ochelarii de protecţie. Pe chip avea o expre- 
sie de preocupare. 

— Procedura standard, Pelidne. Pune ca vizitatorul nostru să fie 
escortat până la pista de aterizare şi tratat cu toată curtoazia de care 
se poate da dovadă. Dă-mi de ştire de îndată ce identitatea îi e sta- 
bilită. Dacă are scrisori legale de acreditare, de la palat, încearcă să 
afli scopul vizitei sale. 

— Apoi tragem de timp? 

— Da, exact, zise Hairstreak. Oferă-i o gustare, îmbată-l — orice vrei 
tu. Raportează-mi de îndată ce ai vreo informaţie. Voi fi în biroul meu. 

— Şi cu aeronava ce facem, domnule? 

— Cercetaţi-o minuţios de îndată ce pilotul nu se mai află acolo. 

Pelidne ezită. 

— O aeronavă imperială va avea instalate vrăji de siguranţă. Nu se 
va putea ascunde sub nici o formă faptul că am percheziţionat-o. 

Hairstreak ridică din umeri. 

— Se aşteaptă ca noi să o percheziționăm — am fi nebuni să 
n-o facem. 

— Da, domnule. 

Şi în timp ce Hairstreak trecu pe lângă el, Pelidne întrebă: 

— Sistemul de securitate, domnule? 

— Ce e cu el? 

— Să-l las activat? 

— Bineînţeles. Nu prea cred că vizitatorul nostru o să hoinărească 
pe aici. Și dacă o face, merită tot ce i se întâmplă. 

Lordul Hairstreak se ridică în picioare. 

— Contactează-mă în biroul meu de îndată ce aeronava a aterizat. 

Însă nu mai apucă să ajungă în biroul său. Pe la jumătatea treptelor 
către holul principal, o servitoare surescitată îl ajunse din urmă. 

— Domnule, zise ea gâfâind. Lord Hairstreak, domnule. E Maies- 
tatea Sa! 

Hairstreak se întoarse şi o privi cu un chip inexpresiv. Fata își flu- 
tură mâinile făcând un gest vecin cu panica. 

— E Regina, domnule. Afară, domnule. A venit cu o aeronavă, 
domnule, a fost cea mai rapidă aterizare pe care am văzut-o. Regina 
Blue, domnule. Ce facem, domnule? 

Hairstreak se zgâi la ea un timp destul de îndelungat. 

— Regina Blue? făcu el. Acea aeronavă a fost pilotată de 
Regina Blue? 

— Da, domnule. De Regină, domnule. E afară acum, domnule. 
Ce facem? 

Hairstreak zâmbi glacial. 

— Dă-te la o parte din calea mea, fato. O voi întâmpina personal 
pe Maiestatea Sa. 


TREIZECI ȘI PATRU 


— Asta a fost cea mai proastă aterizare pe care am văzut-o eu 
vreodată, zise Flapwazzle. 

Ţi-a fost frică? întrebă Blue. 

— Am îngheţat de frică. Eşti cea mai înspăimântătoare regină de 
la Quercusia încoace. 

— A trebuit să scap de proiectilele unchiului meu, zise Blue, zâmbind. 

— Ar fi fost și mai dificil dacă le-ar fi lansat. 

Flapwazzle făcu o mișcare ciudată și ei îi luă o clipă să-și dea 
seama că el se scărpina. 

— Aş vrea să știu de ce n-a făcut-o. 

Aştepta ca servitoarea să revină, însă ușa se deschise și în cadrul 
ei se arătă Hairstreak însuși. Era un bărbat scund, îmbrăcat, ca de obi- 
cei, în negru. Făcu o plecăciune adâncă și își schimonosi trăsăturile 
în ceea ce se voia a fi un zâmbet. 

— Maiestate, zise el pe un ton libidinos, dacă m-aţi fi anunţat că 
sosiți aş fi făcut pregătirile necesare. 

— Ca de exemplu să lansezi proiectilele de la sol? întrebă cu ino- 
cenţă Blue. 

Hairstreak schiță un zâmbet uşor. 

— Mă tem că acestea sunt nişte măsuri de precauţie standard. 
E regretabil, bineînţeles, dar în aceste vremuri tulburi... 

Ceva luci în ochii lui în timp ce adăugă: A fost un mare noroc că 
acestea n-au fost lansate cu adevărat. 

— Pentru mine sau pentru tine, unchiule? 

— Pentru amândoi, draga mea. Își îndreptă umerii: Da” la ce mi-o 
fi capul de te las să stai în picioare în pragul uşii? Intră te rog. Înfru- 
museţezi umilul meu cămin prin prezenţa ta nobilă. 

Şi, în timp ce se dădea într-o parte, Blue observă brusc că un băr- 
bat tânăr şi suplu stătea, în umbră, în spatele lui Hairstreak. Nu era 
nimic necuviincios în aspectul lui, însă din cine știe ce motiv o străbătu 
un fior. Hairstreak surprinsese pesemne direcţia privirii ei, pentru că 
zise încetișor peste umăr: 

— Pelidne, spune-le servitorilor să pregătească o gustare pentru 
Maiestatea Sa. În sala de banchet principală. 

— Nu e nevoie, zise Blue repede. 

Acum că se aflau aici era conștientă de faptul că pusese în mişcare 
o Numărătoare Inversă. Trei zile reprezentau o marjă bună de sigu- 
ranţă, însă chiar și așa n-avea sens să irosească mai mult timp decât 
era nevoie. 

— E doar o vizită scurtă. Însă ți-aş fi recunoscătoare dacă am 
rămâne singuri câteva minute într-o cameră izolată. 

— Bineînţeles, zise Hairstreak mieros. 

O conduse în josul unui coridor de lângă scara principală și des- 
chise o ușă grea. Camera din spatele ușii respective era micuță şi avea 
ca piese de mobilier doar două scaune și o măsuţă, însă mirosea puter- 
nic a vrăji de izolare. 

— Discuţia e confidențială, zise Blue cu hotărâre când acel Pelidne 
încercă să-i urmeze. 

Hairstreak ridică ușor din umeri și făcu un semn cu capul. Pelidne 
dispăru pe dată. În tot acest timp nu rostise nici măcar un singur cuvânt. 

Pe când închidea ușa, Hairstreak zise: 

— Bănuiesc că e vorba de oferta pe care ţi-am trimis-o prin fratele tău? 

— Da, răspunse Blue. 

— Atunci hai să ne aşezăm şi să discutăm. Ezită preţ de o clipă. 
Probabil că endolgul tău s-ar simţi mai confortabil pe podea decât 
strivit de spătarul scaunului. 

Blue îngheță. Timp de o secundă se gândi să încerce să blufeze — 
Endolg? Ce endolg? — însă Flapwazzle zise cu voce tare: 

— Ştie că sunt aici, Blue — şi ieși de sub cămaşa ei. 

Hairstreak zâmbi sumbru. 

— Ah, e Flapwoggle, nu-i aşa? Endolgul faimos care s-a infiltrat 
în labirintul meu obsidian? 

— Flapwazzle, îl corectă endolgul cu acreală. 

— Sigur, zise Hairstreak. 

Roșind puţin, Blue spuse: 

— M-am gândit că ar fi o idee bună ca un endolg să fie prezent. În 
ciuda stingherelii, îl privi pe unchiul ei drept în ochi. Pentru amândoi. 

Însă Hairstreak zise numai: 

— Da, bineînţeles — şi îi făcu semn să se așeze pe scaunul cel 
mai apropiat. 

Aşteptă ca el să se așeze pe celălalt, înainte de a spune: 

— Pyrgus mi-a spus că Elfii Nopţii vor pace — e adevărat? 

— Acesta e lucrul pe care cei mai mulţi dintre ei l-au dorit dintot- 
deauna, Blue, zise Hairstreak pios. 

— Şi tu te oferi acum să negociezi în acest scop? 

— Să negociez un tratat, da. 

Blue trase cu putere aer în piept. 

— Oferta e sinceră? întrebă ea direct. 

Se aştepta la un răspuns furios, însă Hairstreak doar ridică 
din umeri. 

— Oferta e cât se poate de sinceră. Însă întreabă-ţi endolgul. De 
asta se află aici, bănuiesc. 

Blue roși, ezită, apoi zise încetişor: 

— Flapwazzle? 

— Spune adevărul, confirmă Flapwazzle. 

Ea înţelese brusc că veştile o şocaseră. Undeva în interior trebuie 
să fi crezut că întreaga chestiune era un șiretlic. Acum însă, cu o 
emoție crescândă, implicaţiile începuseră să i se lămurească. Pe masă 
avea o ofertă sinceră. Asta însemna că era posibil să fie pace adevă- 
rată în Tărâm pentru prima dată de secole bune. Negocierile pentru 

tratat aveau cu siguranţă să fie dure, aveau să se facă compromisuri, 
însă bunăvoință exista. Se întâmplase ceva absolut neaşteptat. Era 
Regină într-un moment de cotitură din istorie. Dacă totul mergea 
bine, își vor aminti de numele ei o mie de ani de-aici încolo. Era un 
gând deloc exagerat. 

Dacă totul mergea bine... 

Își aminti brusc întrebarea lui Flapwazzle. 

— Unchiule, ce susținere ai pentru a face această ofertă? 

— Destul de mare, zise el scurt. Toată aristocrația Elfilor Nopţii 
o susține. 

— Însă sunt și disidenţi? O parte a aristocrației nu e de acord? 

— Așa cum ai spus-o, o parte a aristocrației nu e de acord, însă nu 
e o parte importantă pentru a face vreo diferenţă în ceea ce priveşte 
rezultatul. Dacă un tratat se semnează în condiţiile de faţă, acesta va 
fi aplicat. 

Ea îi aruncă o privire lui Flapwazzle care zise: 

— E adevărat, însă ascunde ceva. 

— Ce ascunzi, unchiule? 

Hairstreak chicoti din toată inima și păru în totalitate sincer: 

— Oh, haide, Blue, doar nu te aștepți să-mi dezvălui punctul de 
vedere de la negociere, înainte de începerea discuţiilor propriu-zise, 
nu-i așa? Tu încă nici n-ai fost de acord cu propunerea de bază. 

Era destul de rezonabil. Şi avea dreptate: ea nici nu fusese încă de 
acord cu negocierile. Cel puţin nu oficial. În mintea ei, nu mai avea 
nici un fel de dubiu. 

Deschise gura să i-o spună, când se auzi un ciocănit furtunos la ușă. 


TREIZECI ȘI CINCI 


Fără să ştie de ce, lui Blue îi fu brusc teamă. Inima începu să-i 
bată cu sălbăticie în timp ce Hairstreak se îndreptă cu pași mari de-a 
lungul camerei. 

— Ce e? şopti ea către Flapwazzle, care i se încolăcise acum pro- 
tector în jurul picioarelor. 

— Nu știu, şopti nervos Flapwazzle la rândul lui. E vampirul lui 
Hairstreak — pot să-mi dau seama de asta după miros. Și e îngrijorat 
în legătură cu ceva anume. Dar nu ştiu ce. Eu sesizez doar adevărul, 
nu citesc gândurile. 

Blue aproape că se sufocă. 

— Vampir? Unchiul Hairstreak are un vampir? 

Ofilitul ăla tânăr care stă ascuns după ușă — cel care a încercat să 
intre aici. Am uitat cum i-a zis unchiul tău. 

— Pelidne, zise Blue. Pelidne e vampir? 

— N-ai observat cât era de palid? 

Blue ridicase vocea. Acum o cobori cu efort. 

— Da, însă nu m-am gândit nici o clipă că ar putea fi vampir. 

Servitorii vampiri erau ilegali, însă era o prostie să crezi că acest 
lucru ar fi însemnat ceva pentru unchiul său. 

— De ce nu mi-ai spus? 

— Nu m-am gândit că e important, zise Flapwazzle. 

— Nu e important? şuieră Blue. Ne-ar fi putut suge sângele! 

— Nu l-ar fi supt pe-al meu, pufni Flapwazzle. Sunt alergici la el. 

Lordul Hairstreak deschisese ușa acum şi cel de afară era, 
într-adevăr, Pelidne. Se aplecă într-o parte să șoptească ceva în ure- 
chea lui Hairstreak și Blue reuşi să-și înăbușe pornirea de a-l preveni 
pe unchiul său referitor la pericolul care-i păștea gâtul. 

Hairstreak se trase înapoi de parcă fusese într-adevăr muşcat. 

— Trei? şuieră el. 

Se uită din nou la Blue prin uşa deschisă. 

Acel Pelidne — vampirul Pelidne — făcu un pas în faţă şi-i 
şopti altceva. 

— Nu-mi place cum arată treaba asta, bâigui Flapwazzle. Cred că 
ar trebui să ne căram de aici. 

Începu să i se caţere pe picior. 

Blue rămase în picioare, așteptând ca el să se agaţe din nou de 
spatele ei. 

— Treaba noastră s-a terminat aici, unchiule, exclamă ea cu cea 
mai imperioasă voce. Accept oferta dumitale de a negocia. 

Încercă să se strecoare afară din cameră, lucru îngreunat de Flap- 
wazzle care stătea agăţat de genunchiul ei. 

Lordul Hairstreak se deplasă repede și blocă ieșirea. 

— Maiestatea Voastră, zise el formal. A avut loc o întâmplare 
despre care ar trebui să ştiţi. El clipi încetișor, ca o șopârlă. Dacă nu 
cumva știți deja, adăugă el încet. 

Blue nu știa, aşa că expresia de pe chipul ei era sinceră. Aşa cum 
era și panica ce o cuprindea. Nu era străină de ce simţea Flapwazzle — 
i se urcase pe coapsă acum, tremurând încetişor — şi era foarte speriat 
într-adevăr. Singurul lucru la care se putea gândi era să fugă de la 
conac și să se urce în aeronava ei. 

— Sunt așteptată la Palatul de Purpură, zise ea cu disperare, încer- 
când încă să blufeze. Ce să invoce? Mă așteaptă acolo și a trecut de 
mult ora de culcare a lui Flapwazzle... 

Flapwazzle reuşi să facă un mic salt şi i se înfășură în jurul 
abdomenului. 

— Ia-o la fugă! şopti el. 

Şi poate că ar fi încercat să facă asta, însă Lordul Hairstreak o 
prinse de braţ. 

— Pe aici, Maiestate, zise el mânios. 

Aproape că o târî afară din cameră şi vreo zece pași de-a lungul 
coridorului. Se opri. 

— Ar dori Maiestatea Voastră să explice asta? întrebă el. 

Lângă scară zăceau trei trupuri. 


TREIZECI ŞI ŞASE 


La început ea nu văzu nimic în afară de trupurile acelea flasce şi 
ghemuite cu rănile hidoase, apoi ochii ei sesizară acea bine cunoscută 
claie de păr roșcat. 

— Doamne, Dumnezeule, șopti ea. Pyrgus! 

Se smulse din strânsoarea lui Hairstreak și se lăsă în genunchi. 
Pyrgus fusese azvârlit aproape la întâmplare de-a curmezișul unui 
trup cu pielea portocalie — servitorul Trinian al Doamnei Cardui, 
Kitterick. Blue simţi o gheară în piept care aproape că-i opri inima 
din bătăi. Apoi ochii i se îndreptară spre cel de-al treilea trup. 

Henry! Era Henry! Nici măcar nu ştiuse că Henry se întorsese în 
Tărâm. Se răsuci şi se uită la Hairstreak. 

— I-ai omorât! icni ea. l-ai omorât pe toţi trei! 

— Nu fi proastă! făcu repede Hairstreak. Nici unul nu e mort. Între- 
barea e ce voiau oamenii tăi să facă? 

Blue îl ignoră. Acum că privea mai îndeaproape, văzu că Pyrgus 
respira. La fel şi Henry. Însă Pyrgus avea o pată roşie într-o parte, din 
care ţâșnea sângele, și părul lui Henry era năclăit de sânge. Nu-şi 
putea da seama de gravitatea rănilor lui Kitterick pentru că Pyrgus 
fusese aruncat deasupra lui, însă din câte îl cunoştea ea pe pitic, acesta 

era probabil cel mai grav rănit dintre toți. Se lupta întotdeauna ca un 
diavol ca să evite să fie capturat. 

Se ridică în picioare şi se întoarse să-l înfrunte pe Lordul Hairstreak, 
cu ochii scăpărând de furie. 

— Ce le-ai făcut? întrebă ea. 

Dacă Pyrgus sau Henry mureau, l-ar fi spânzurat pe Hairstreak şi 
la naiba cu consecinţele politice. 

— Nu le-am făcut nimic, zise Hairstreak enervat. Fratele tău și pri- 
etenii lui au încercat să se strecoare pe pământurile mele, în mod vădit 
cu intenţia de a spiona sau sabota. Au fost detectaţi și neutralizaţi de 
sistemul meu automat de securitate. Buza i se încreţi într-un rânjet 
batjocoritor. Nu-mi pot închipui că au trecut la acţiune fără știrea 
voastră, Maiestate. 

„Nu-l cunoaşte pe Pyrgus“, se gândi Blue. Însă era prea preocu- 
pată ca să se ia la harță. 

— Sistem de securitate? făcu ea repede. E posibil ca sistemul tău 
de securitate să-i fi omorât! 

— Oh, fugi de-aici! scutură Hairstreak din cap. Sunt numai în 
comă. Sistemul foloseşte un derivat de toxină triniană. Se uită în jos 
la Kitterick cu dezgust. Ce ironie! 

— Toxina triniană e letală — icni Blue, brusc speriată din nou. 

— Un derivat, am zis, strigă Hairstreak, fără să mai încerce măcar 
să pară politicos. Singurul lucru rău pe care îl poate face e să-i 
adoarmă o vreme. 

— Spune adevărul, mormăi Flapwazzle de la nivelul abdomenului ei. 

Chiar și după ce endolgul o asigură de asta, Blue se simţi o criminală. 

— Sunt răniți! strigă ea la Hairstreak. 

— Pelidne, adu-l pe medicul-şef, îi ordonă Hairstreak peste umăr. 
Lui Blue îi spuse scurt: Nenorocitul ăla de pitic a doborât patru din 
copoii mei, dacă tot începem să împărțim vina. 

Blue nu ştia ce era ăla un copoi, însă presupuse că trebuie să fi 
făcut parte din sistemul de securitate. Hairstreak avea un adevărat 
tupeu să spună asta. La fel ca atunci când învinuiești pe cineva că ţi-a 
pătat spada după ce ai înfipt-o în el. Totodată, acum că panica iniţială 

începuse să scadă, putea să-și dea seama că el avea dreptate. Ce făcea 
Pyrgus aici? Şi de unde apăruse Henry? Exista șansa ca lor să le fi 
venit vreo idee romantică şi să vină să o salveze. Acum, ca de obicei, 
ea trebuia să-i salveze pe ei. 

Un bărbat scund, gras și cu început de chelie, având brodată o 
mătrăgună pe tunică, veni zor-nevoie din interiorul casei. Arăta ca 
cineva care tocmai fusese trezit din somn. 

— Oblojește-i, zise Hairstreak scurt, făcând semn cu capul către 
trupurile ce zăceau pe podea. Înștiințează-mă după ce ai terminat. Şi 
fără nici un alt preambul, o apucă din nou pe Blue de braţ. Vino cu 
mine, nepoată — și tu trebuie să-mi dai nişte explicaţii — îhh! 

Își retrase repede mâna când Flapwazzle îl mușcă. 

— E interzis să atingi un membru al familiei imperiale, zise Flap- 
wazzle din locul unde era el înfășurat în jurul abdomenului imperial. 

Pelidne se îndreptă spre ei şi felul în care se mişca era 
înspăimântător prin viteză și graţie. Însă Hairstreak îi făcu semn cu 
mâna să se îndepărteze. 

— Creatura are dreptate — îmi cer iertare. Îi aruncă o privire sobră 
lui Blue. Cu toate astea, Maiestate, e clar că trebuie să vorbim, dacă 
Maiestatea Voastră binevoieşte să mă însoţească...? 

— Bineînţeles, unchiule, zise Blue încetișor. 

În ciuda noilor lui maniere, ea știa că n-avea de ales. 

O conduse înapoi în camera pe care o ocupaseră înainte și închise 
uşa cu grijă. Apoi se întoarse către ea. 

— Ei bine? 

Era exact tonul pe care tatăl ei îl folosea când îl supăra, de obicei 
însoţit de cuvintele „domnişoară “. Acum unchiul ei era mânios și, 
deși era și ea furioasă, ştia foarte bine că se afla într-o situație delicată. 
Pyrgus, Henry şi Kitterick n-aveau nici un drept să încalce Domeniul 
Hairstreak, să fie lăsaţi să se furișeze prin tufișuri, căutând Dumnezeu 
ştie ce. (N-avea nici o îndoială că ceea ce-i spusese Hairstreak era 
adevărat — era exact genul de lucru pe care Pyrgus l-ar face... şi să-l 
târască după el și pe bietul Henry.) 

Blue nu se gândi nici o clipă că puneau la cale ceva sinistru şi că 
toți trei plătiseră cu vârf și îndesat prostia lor — rănile lor arătau ori- 
bil —, însă nimic nu schimbase faptul că se aflau pur și simplu într-o 
situaţie proastă... sau că politica Tărâmului atinsese un moment 
critic. Ar opri tratatul acest lucru? Probabil că nu, însă i-ar da cu sigu- 
ranță lui Hairstreak un avantaj la negocieri, situaţie pe care ea mai 
degrabă şi-ar dori să o evite. Lucrul de care avea ea acum nevoie era 
o diminuare a pagubei. 

— Nu se aflau aici la ordinele mele, unchiule, zise ea direct. 

— Atunci la ordinele cui se aflau aici? întrebă Hairstreak cu răceală. 

— Nu știu. 

— Şi te aștepți ca eu să cred asta? 

— Regina spune adevărul, zise Flapwazzle, pe cale de a aluneca în 
jos pe podea. 

— Atunci sper că nu vei avea nici o obiecţie ca eu să-i interoghez. 

Blue trase adânc aer în piept. N-avea nici o intenţie de a da pe 
cineva pe mâinile Lordului Hairstreak pentru interogare: metodele lui 
erau foarte bine cunoscute. Însă nu încăpea nici o îndoială că cei trei 
idioţi trebuiau interogaţi. 

Zise cu fermitate. 

— Dă-le drumul! Îi voi interoga eu personal. 

Hairstreak scutură din cap. 

— Asta, zise el, e de neacceptat. 

Atunci cearta izbucni în mod cu totul şi cu totul serios. N-ajun- 
seseră la nici un rezultat în momentul în care uşa se deschise fără nici 
un zgomot. 


TREIZECI ȘI ŞAPTE 


Pyrgus deschise ochii şi văzu că un bărbat mărunţel şi cu început 
de chelie stătea aplecat deasupra lui. Îi închise la loc. Capul îi căzu 
de parcă cineva i-ar rade suprafaţa creierului. Însă asta era nimic în 
comparaţie cu ceea ce simţea în stomac. Acesta se transformase 
într-o mare agitată şi închegată care ameninţa să-i ţâșnească pe gură 
într-un şuvoi fără oprire. (Se întrebă scurt dacă bărbatul cel mărunţel 
ar reuşi să se dea la o parte din calea șuvoiului.) Simţea o durere 
într-o parte care era mai rea decât orice simţise el vreodată, atât de 
profundă şi de pătrunzătoare, încât îi veni să creadă că cineva îi înfip- 
sese acolo un cuțit. 

Gemu. Mintea i se deplasa asemenea melasei, iar trupul refuza să 
se clintească. Și, ceea ce era și mai rău, n-avea nici o idee de ce 
anume se întâmplase. Îi trecu prin minte că poate cel mai bun lucru 
era să zacă acolo pur și simplu și să moară în tăcere. 

De undeva auzi pocnetul cunoscut și sfârâitul unui con de vrajă. 

— Ce...? şopti Pyrgus cu un efort enorm. 

Un miros înțepător îi inundă nările și îl obligă să tușească, ceea ce 
făcu să-l doară capul mai rău ca niciodată. Asta îi aduse aminte de 
vremea când fusese otrăvit. Îi spuseseră după aceea că dacă Blue nu 
i-ar fi dat antidotul la timp, i-ar fi explodat ţeasta. Semăna foarte 

mult cu ce simţea acum. Îşi dorea ca Blue să fi fost aici şi să-i dea 
iar antidotul. 

Apoi, brusc, începu să se simtă mai bine. 

Pyrgus deschise ochii din nou. Bărbatul cel mărunţel şi chel era 
încă acolo. 

— Chestia asta ar trebui să ajute, zise el cu vioiciune. Acum să mă 
uit și în partea cealaltă. 

Deși mintea îi era mai limpede şi stomacul încetase să-i mai 
fiarbă, Pyrgus își dădu seama că n-avea nici un rost să opună rezis- 
tenţă în timp ce bărbatul cel mărunțel îi scotea jacheta și îi pipăia 
rana din acea zonă. Durerea izbucni scurt, apoi se transformă într-o 
jenă surdă. 

— Arată mai rău decât e în realitate, bombăni bărbatul cel mărunţel, 
mai mult pentru el. Ai pierdut ceva sânge, însă nădăjduiesc că vei 
supravieţui. Da” cel mai rău lucru dintre toate o să fie o vânătaie. Asta 
o să cam doară ca dracu” o perioadă. Totuși, ce-ai păţit? 

Era o întrebare foarte bună și Pyrgus nu era sigur că ştia răspunsul. 
Acum se strecura prin tufișurile conacului lui Hairstreak, iar în clipa 
imediat următoare se afla aici, simțindu-se ca dracu” și probabil ară- 
tând chiar mai rău decât el. Ce anume provocase această ruptură, 
n-avea nici cea mai mică idee. 

Henry şi Kitterick! 

Cu un efort deosebit se ridică în șezut. 

— Prietenii mei...? bâigui el. 

Prietenii tăi sunt într-o formă mai bună decât tine, zise bărbatul 
cel mărunţel. Celălalt băiat are o vânătaie la umăr și o mică tăietură 
la cap şi asta-i cam tot. Pare chiar să fi fost destul de rezistent la 
otravă — a fost primul dintre voi care s-a trezit. Trinianul are un braţ 
rupt, însă a început deja să se vindece — ştii şi tu cum stă treaba cu 
Trinienii. Tu ai fost singurul de care mi-am făcut cu adevărat griji. 

Pyrgus se uită în jurul lui. 

— Unde sunt? 

Observă că vocea îi devenea mai puternică, iar trupul se simţea 
ceva mai întărit. Crezu că ar putea încerca să se ridice în picioare și, 
spre surprinderea lui, reuşi să o facă fără prea multă dificultate. 

Bărbatul cel mărunţel şi chel — avea însemnele Breslei Medicilor 
pe jachetă — îl privi cu deosebit interes. Când Pyrgus se ridică în 
picioare (gâfâind puţin și sprijinindu-se de perete), acesta zise: 

— Se spală la baie. El făcu semn cu capul, spre ușă. Mai bine ai 
face şi tu același lucru — urmează să faci o vizită. 

Se aflau într-un hol micut, împodobit cu obiecte antice barbare. 

— Să fac o vizită? repetă Pyrgus. Unde anume? 

— Lordul Hairstreak vrea să te vadă, zise doctorul. 

La baie, Pyrgus îl găsi pe Kitterick care îi curăța lui Henry sân- 
gele de pe cap cu un prosop. Nici unul din ei nu arăta chiar așa de rău 
la faţă. 

— O să fim duşi la Hairstreak, zise Pyrgus fără nici un fel de intro- 
ducere. Mai bine ne-am pune la punct poveştile noastre. 

Kitterick se dădu câţiva paşi înapoi să-și admire opera de artizan 
şi aruncă prosopul într-o parte. Îi zâmbi scurt lui Henry, după care îi 
zise lui Pyrgus: 

— Eu sugerez să spunem, domnule, că am avut un mesaj urgent și 
personal către Maiestatea Sa. 

— Foarte bună idee, Kitterick, zise Pyrgus admirativ. Şi de ce ne 
piteam în tufișuri? 

— Ne piteam, domnule? Nu prea cred. Ne croiam drum de-a lun- 
gul aleii ca reprezentanţi legali ai Maiestăţii Sale şi ai Palatului de 
Purpură când am fost doborâţi de niște dispozitive mecanice ţinute 
sub control de un sistem de securitate defectuos. 

Pyrgus se încruntă. 

— Nu cumva am fost găsiți în tufișuri? 

— Ba da, domnule, într-adevăr, mai mult ca sigur că acolo am fost 
găsiți. Exact în locul unde am fost doborâţi de dispozitivele mecanice. 

— Și tu ai impresia că el o să creadă asta? întrebă Henry. 

Avea o expresie ciudată pe chip. 

— Bineînţeles că nu, domnule, însă îi va fi foarte dificil să demon- 
streze contrariul. 

— Şi se aruncă vina pe sistemul lui idiot de securitate, zise Pyrgus, 
zâmbind dintr-odată. 

Kitterick îi zâmbi plin de el. 

— Asta bașca. 

— Genial! exclamă Pyrgus. Eşti mulțumit cu explicația asta, Henry? 

Henry ridică din umeri și se întoarse cu spatele, de parcă povestea 
lor nu era treaba lui. 

— OK, zise Pyrgus la repezeală. Hai să mergem şi să-l vedem pe 
dragul de unchiu-meu. 

Se îndreptă spre ușa de la baie, după care se opri. Doctorul cel 
mărunţel fusese însoţit de un bărbat pe care Pyrgus nu-l mai văzuse 
până atunci. Era tânăr, înalt, slab şi blond. 

Pielea îi era foarte palidă. 


TREIZECI ȘI OPT 


Intrară împreună în grup compact, afişând fiecare o privire precaută. 

— Pyrgus! ţipă Blue strident. 

Începu să alerge spre el, apoi se opri. Vampirul lui Hairstreak 
stătea chiar în spatele fratelui ei, iar mâna lui slabă i se sprijinea 
încetișor pe umăr. 

Blue se dădu un pas înapoi. Din spatele ei, Flapwazzle slobozi un 
mârâit încet și ameninţător. Henry şi Kitterick se aflau lângă Pyrgus. 
Nici unul nu părea rănit și nu se vedea nici un semn de maltratare. 

Blue zise încetişor: 

— Eşti bine, Henry? 

Figura lui Henry era lipsită de expresie. 

— Da. 

— Pyrgus? 

— Avem un mesaj confidenţial pentru tine, Blue, zise Pyrgus. 

El își roti ochii într-un fel ciudat de parcă ar fi încercat să-i sem- 
naleze ceva. 

— Kitterick? 

— Mai bine ca niciodată, doamnă. Sunt la apogeul sănătății mele, 
cum ar spune unii. 

Hairstreak zise: 

— Acum să lăsăm drăgălăşeniile deoparte, Maiestate, şi poate că 
oamenii Domniei Voastre ar dori să ne spună de ce mi-au încălcat 
proprietatea, și ce... 

— Avem un mesaj confidenţial pentru Maiestatea Sa, explică 
Pyrgus cu voce tare, întrerupându-l. Am acţionat conform... 

— Taci, Pyrgus, se repezi Blue, întrerupându-l. 

N-avea idee ce fel de gogoşi inventase Pyrgus ca să-şi explice 
prezenţa aici, însă situaţia era mult prea delicată ca să-l lase să se 
năpustească „cu ghetele“. Lucrul de care avea ea nevoie era să preia 
controlul. Trebuia să-l oprească pe Pyrgus să spună ceva care ar fi 
putut înrăutăţi lucrurile. Trebuia să-i abată gândul unchiului ei de la 
a-i interoga. Totul era deja puţin cam încâlcit, însă obținuse lucrul 
pentru care venise. Oferta Elfilor Nopţii era sinceră şi Hairstreak avea 
sprijinul de a o pune în aplicare. Important, acum, era să se întoarcă 
la Palatul de Purpură cât putea de repede și fără să-l mai provoace pe 
Lordul Hairstreak. Îi trecu prin minte o idee și se întoarse către 
unchiul ei. 

— Lord Hairstreak, zise ea formal. Poate dacă am... 

Henry se desprinse de micul grup de lângă ușă. 

— E timpul să plecăm, Blue, spuse el încetișor, luând-o de braţ. 

Ea îl privi cu uimire în timp ce o conducea afară din cameră. 

— Pelidne, zise Hairstreak ascuţit. 

Pelidne se așeză încetişor între ei şi ușă. Henry se mișcă atât de 
rapid încât braţul i se distinse ca prin ceaţă. Blue nici măcar nu văzu 
lovitura. Însă în timp ce Henry se îndepărta, îl văzu pe Pelidne cum 
se uită în jos la țărușul din lemn care îi ieşea afară din piept. Se 
împletici înainte cu ochii larg deschişi. Sângele îi tâşni brusc din rană, 
apoi la fel de brusc se transformă în nori de praf înecăcios. Fru- 
moasele trăsături ale lui Pelidne se zbârciră, transformându-se într-o 
clipită în cele ale unui bătrân. Nasul îi căzu, buzele i se subțiară, apoi 
i se încreţiră deasupra unor dinţi ascuţiţi şi stricaţi. Căzu brusc, 
făcându-se fărâme în interiorul hainelor sale. Un miros înţepător de 
trup în descompunere inundă camera. 

— Ce...? zise Blue cu răsuflarea întretăiată. 

Henry o prinse din nou de braţ şi o trase către uşă. Hairstreak păru 
mut de uimire, însă cu toate astea reuşi să scoată un stilet dintr-un 
buzunar secret al vestei. Pyrgus, cu gura deschisă, se trase pur și sim- 
plu un pas înapoi. Chiar şi Kitterick păru surprins. 

Blue își regăsi vocea. 

— Nu, Henry! strigă ea. 

Era un adevărat dezastru. Servitorul unchiului său fusese omorât. 
Într-o fracțiune de secundă, posibilitatea unui tratat zăcea sfâşiată la 
podea. Încercă să-și smulgă braţul, însă mâna lui Henry o strângea ca 
într-o menghină. 

— Dă-mi drumul! îi ceru ea. 

Lordul Hairstreak se afla deja la jumătatea distanţei în momentul 
în care Pyrgus reuși să-și revină din şoc. Începu să se îndrepte şi el în 
direcţia lui Henry, însă Kitterick era cu un pas înaintea lui. 

Apoi, dintr-odată, Blue și Henry nu se mai aflară acolo. 


TREIZECI ȘI NOUĂ 


— Cum adică, nu mai erau acolo? 

Era Madame Cardui așa cum Pyrgus n-o mai văzuse niciodată. El 
nici măcar nu-şi dăduse seama că ea avea un birou în Palatul de Pur- 
pură până nu venise să o caute. Însă iată că se afla acolo, și nu doar 
într-un birou, ci într-un apartament, și chiar unul care făcea toţi banii. 
Nu era nici urmă de decorurile în culoarea vântului turbat pe care le 
avea în apartamentul ei de la oraș sau de folosire excesivă a vrăjilor. 
Aici totul era precis, practic, funcţional. Şi fiindcă Madame Cardui 
era încă Doamna Pictată — cu părul de culoarea purpurei, rochie 
vaporoasă, sandale care îi mângâiau picioarele şi care îţi zâmbeau 
binevoitor dacă i le priveai — avea totuși o latură mai dură acum. Nu 
era de mirare că Blue o numise șefa Serviciului Imperial de Spionaj. 

— Pur şi simplu... nu mai erau acolo, zise de-abia percepti- 
bil Pyrgus. 

— Adică invizibili? A folosit o vrajă de invizibilitate? 

Pyrgus scutură din cap. 

— Nu. Cunoașteţi felul în care dispari în cazul unei vrăji de invi- 
zibilitate — te estompezi puţin, te destrami și apoi te descompui în mii 
de scântei? Ei bine, acolo n-a fost vorba de nimic din toate astea. Nu 
cred că a fost invizibilitate. Nu semăna a invizibilitate. Şi, în afară de 

asta, vampirul lui Hairstreak închisese ușa după ce am intrat în 
cameră. Am fi văzut că se deschide dacă ar fi luat-o pe acolo, fie că 
erau sau nu invizibili. 

— Nu era nici o altă ieşire din cameră? 

— Nici măcar o fereastră, zise Pyrgus. Era o cameră secretă. 

— Da” dacă cumva a fost vreo formă de transportare? întrebă 
Madame Cardui. Alan tot vorbeşte de modificarea transportorului 
portabil — ar fi putut fi ceva de felul ăsta? 

Pyrgus se întreba şi el acelaşi lucru. Și, oricum, unde era dom- 
nul Fogarty? Nu se găsea în palat când se întorseseră sau în căsuţa 
lui. Kitterick fusese cel care sugerase să meargă să o caute pe Ma- 
dame Cardui. 

— Nu ştiu, zise el. Nu cred. 

Doar dacă, bineînţeles, cel care îi transportase fusese domnul 
Fogarty. Părea o coincidenţă mult prea mare ca altcineva să fi pus în 
aplicare aceeaşi tehnologie în același timp. Doar dacă nu cumva 
fusese furată. Posibilităţile erau încâlcite. 

— Va trebui să-l întrebaţi pe domnul Fogarty. 

— Da, o voi face, de îndată ce-l găsesc. Dar crezi că e posibil? 

— Nu ştiu, zise Pyrgus din nou, încruntându-se. Bănuiesc că ar 
putea fi. 

Problema era că nu ştia cum putea arăta cineva atunci când dom- 
nul Fogarty „îl scotea din circulaţie“. Poate că pur şi simplu nu erai 
acolo ca Blue şi Henry. Poate că dispăreai încetișor la fel ca într-o 
vrajă de invizibilitate. Pur și simplu nu știa. 

— Cred că Alan ar fi menţionat acest lucru dacă ar fi plănuit să-i 
salveze cu ajutorul transportorului, zise Madame Cardui. Apoi dând 
glas unui gând pe care Pyrgus îl avusese mai înainte, adăugă: Nu-mi 
pot imagina ca Hairstreak să-l fi furat deja. 

— Credeţi că Hairstreak e în spatele poveștii ăsteia? întrebă Pyrgus. 

— Nu chiar, zise Madame Cardui. De ce să vrea el să-i răpească 
dacă ei se aflau deja sub stăpânirea lui? Îşi întoase ochii spre Pyrgus. 
Gândeam cu voce tare. Cum a putut Henry să omoare un vampir? 

— Pardon? zise Pyrgus, încruntându-se. 

— E de notorietate publică faptul că sunt greu de ucis. E greu şi 
periculos. Îmi place Henry — e un băiat drăguţ —, însă nu prea e tipul 
de erou de film de acţiune. Spune-mi exact ce s-a întâmplat. 

Pyrgus îi spusese deja ce se întâmplase exact, însă îi relată totul 
din nou. Nu erau multe de spus. Viteza cu care Henry se mișcase era 
imposibilă (şi unde găsise un ţăruş de lemn atunci când a avut nevoie 
de aşa ceva?) şi felul în care băiatul dispăruse împreună cu Blue era 
de asemenea imposibil. 

Madame Cardui îl fixă cu o privire gânditoare un timp îndelun- 
gat, apoi brusc își răsuci capul într-o parte. 

— Kitterick, ai înregistrat? 

Kitterick peria pisica translucidă a doamnei Cardui, care stătea 
întinsă indecent pe pernele ei. Ridică privirea. 

— Bineînţeles, doamnă. 

Madame Cardui se ridică în picioare. 

— Cred că e timpul să reluăm tot acest incident. 

Pyrgus îi urmă într-o cameră fără ferestre în afara biroului principal. 
Era plină cu echipament de proiecţie și, în momentul în care intrară, 
un glob de vizualizare începu să se extindă în mijlocul podelei. 

— Nu ştiam locul ăsta, zise Pyrgus, privind în jurul lui cu un sen- 
timent amestecat, de teamă şi uimire. 

— Sora ta a fost de acord cu finanţarea acestuia chiar din ziua în 
care a devenit Regină. 

Printr-un gest, Madame Cardui făcu mai mic nivelul luminii. 

— Kitterick, aşază-te la locul tău, te rog. 

— Da, doamnă. 

Kitterick se cocoţă pe un scaun mare, atașat la echipamentul prin- 
cipal de proiecţie. În momentul în care se așeză, niște curele ieşiră pe 
neașteptate la iveală și îi fixară încheieturile mâinilor și gleznele, în 
timp ce două tentacule de metal strălucitor i se inserară în urechi. 
Închise ochii. 

— Eşti gata, Kitterick? întrebă Madame Cardui. 

— Da, doamnă. 

Madame Cardui se aplecă peste el şi scoase un mic card din încâl- 
ceala de fire care înconjurau maşinăria. Acesta era ataşat cu trei fire 
diferit colorate, roșu, verde şi albastru, de carcasa proiectorului. Ea 
despărţi în două părul lui Kitterick şi introduse cardul în fanta din 
țeasta acestuia. Apoi apăsă pe un întrerupător aflat în spatele scau- 
nului lui Kitterick. 

Globul de vizualizare începu să strălucească. 

Pyrgus privi, fascinat, cum o tânără și drăguță Triniană într-un 
costum de baie cu paiete se materializează în interiorul globului. 

— Concentrează-te, Kitterick! zise Madame Cardui cu asprime. 

— Scuzaţi-mă, doamnă. 

Triniana drăguță dispăru și fu înlocuită cu o replică a camerei secrete 
a Lordului Hairstreak. Erau cu toţii acolo: Blue aproape de Hairstreak, 
Flapwazzle (Unde dispăruse Flapwazzle? se gândi dintr-odată Pyrgus. 
Îi însoţise înapoi la palat.), Henry, Kitterick și Pyrgus chiar în interiorul 
camerei închise. Şi în spatele lui Pyrgus, silueta subţire a lui Pelidne, 
vampirul lui Hairstreak. Nimeni nu se mișca. 

— Derulează secvenţa! ceru Madame Cardui. 

Scena se trezi la viaţă — tridimensională, color și cu sunet stereo. 

— Kitterick? întrebă Blue pe un ton familiar. 

— Mai bine ca niciodată, doamnă. Kitterick — Kitterick cel din 
interiorul globului de vizualizare — încuviinţă binevoitor din cap. Sunt 
la apogeul sănătăţii mele, cum ar spune unii. 

Pyrgus observă că adevăratul Kitterick, cel din scaun, rostea 
cuvintele în tăcere. 

Hairstreak zise: 

— Acum să lăsăm drăgălăşeniile deoparte, Maiestate, şi poate că 
oamenii Domniei Voastre ar dori să ne spună de ce mi-au încălcat 
proprietatea şi ce... 

— Avem un mesaj confidenţial pentru Maiestatea Sa, se văzu 
Pyrgus zicând cu glas tare. Am acţionat conform... 

— Taci, Pyrgus, zise Blue. Se întoarse doar pe jumătate către 
unchiul ei. Lord Hairstreak, poate dacă am... 

Şi apoi se întâmplă. Henry se îndepărtă, îndreptându-se către Blue 
şi Hairstreak. Avea o expresie ciudată pe chip, ca cineva care asculta 
o muzică îndepărtată. 

— E timpul să plecăm, Blue, zise el şi o prinse de braţ. 

Pyrgus urmări scena cu foarte mare atenţie. Era posibil ca și Blue 
să fi fost implicată în asta, însă după expresia ei nu credea că aşa 
stăteau lucrurile. Părea surprinsă și șovăitoare, poate chiar șocată. 
Pyrgus ar fi pariat pe cuțitul lui Halek că, dacă ar fi fost altcineva în 
afară de Henry, şi-ar fi retras braţul. Așa cum era, începu să se îndrepte 
împreună cu el — șovăitoare — către uşă. 

— Pelidne! 

Aceasta era vocea lui Hairstreak. 

Scena era pesemne influenţată de localizarea atenţiei lui Kitterick, 
deoarece câmpul vizual se îngustă astfel încât acum Hairstreak, Kitte- 
rick și ceva din Pyrgus dispărură din imagine. Imaginea lui Pelidne 
se mări, la fel ca și cea a lui Blue și Henry. 

— Ralanti!, șopti Madame Cardui. 

Se auzi un păcănit perceptibil de undeva din capul lui Kitterick, 
așa cum stătea el sprijnit de spătarul scaunului. În interiorul globului 
de vizualizare, Pelidne îşi retrase încet mâna de pe unul din umerii 
lui Pyrgus, care încă apărea în imagine, şi începu să se poziționeze 
între Blue și ușă. În ciuda faptului că scena era încetinită, el se mișca 
cu o viteză considerabilă. Însă asta era nimic în comparaţie cu Henry 
când se mișca. Chiar şi în această scenă în care se târâia asemenea 
unui melc, Henry tot se estompa. Pyrgus urmări cum trupul lui Henry 
se răsucește în momentul în care scoase ceva dintr-un buzunar. 

Când se întâmplase cu adevărat, Pyrgus crezuse că Henry îl 
împunsese pe vampir. Acum vedea că acesta de fapt azvârlise ţărușul. 
Acesta îi străpunse pieptul lui Pelidne ca o sabie şi rămăsese acolo, 


înfiptă doar vreo doi centimetri. 


l Ralanti — trucaj prin care, în timpul proiecției, mişcările se efectuează cu o viteză mai 
redusă decât cea normală. (n.tr.) 

Ceea ce se întâmplă după aceea fu chiar mai rău decât în realitate, 
de vreme ce fiecare detaliu încetinit era rederulat. Scena se mișcă în 
momentul în care Kitterick îşi smuci capul înapoi pentru a evita sân- 
gele care ţâșnea. Apoi Pelidne se transformă într-un praf puturos. 
Hainele lui trebuie să fi fost noi, pentru că se prăbușiră pe podea în 
condiții impecabile. 

— Ce...7 zise cineva. 

Pyrgus crezu că vocea era probabil a lui Blue. 

Câmpul vizual al scenei se îngustă din nou. Din spatele lui, Pyrgus 
auzi un sunet ca un sforăit de parcă Kitterick ar fi adormit. Blue şi 
Henry erau acum singurii care apăreau în globul de realitate. Henry 
o ţinea pe Blue de braţ și o trăgea către ușă. Părea extrem de calm. Era 
imposibil să crezi că tocmai omorâse un vampir. 

Blue strigă: 

— Nu, Henry! Dă-mi drumul! 

Şi încercă să se tragă înapoi. 

Pyrgus se aplecă în faţă. Acesta era momentul în care ei dispăruseră. 

Însă nu dispărură. Henry continuă să o tragă pe Blue spre ușă, pe 
care o deschise cu mâna liberă. Se uită înapoia lui în cameră, apoi o 
trase peste prag și închise ușa în urma lui. 

Pyrgus se holbă cu neîncredere. 

— Nu așa s-a întâmplat, îi spuse el doamnei Cardui. 


PATRUZECI 


— Ah, iată-te Alan, zise Madame Cardui, în timp ce Fogarty se 
strecură în cameră. Unde ai...? Se opri. De ce, pentru numele lui 
Dumnezeu, ești îmbrăcat așa? 

Pyrgus se uită în jurul lui, apoi clipi. Domnul Fogarty purta 
însemnele unui Împărat-de-Purpură. Lipsea doar Coroana Oficială. 
Fogarty se uită urât la ei amândoi. 

— Am auzit veştile despre Blue. Trebuia să conducă cineva pră- 
vălia. Pufni pe nas. Chiar dacă asta implică și faptul de a te îmbrăca 
la fel ca un proxenet. 

Pyrgus avu o izbucnire bruscă de suspiciune. Avea încredere 
deplină în domnul Fogarty, însă uneori dorința de putere îi face pe 
oameni să se comporte straniu. 

Zise cu prudenţă: 

— De unde aţi auzit despre Blue, domnule Fogarty? 

Fogarty se zgâia la Kitterick, care era încă legat de scaun şi cu 
cardul în cap. 

— Ce? 

— De unde aţi auzit de Blue, domnule Fogarty? repetă Pyrgus. 
Kitterick și cu mine eram singurii care știam. 

Fogarty se întoarse încetișor şi-l privi. O foarte ușoară urmă de 
zâmbet îi încreţi buzele. 

— N-aţi fost singurii care ştiau. Eu o ştiu de la pătura vorbitoare. 

— Oh, Flapwazzle! exclamă Pyrgus cu ușurare. 

— Avem o problemă de protocol, zise domnul Fogarty repede. 
Dacă Regina lipseşte, autoritatea supremă trece temporar în seama 
Înaltului Portar. Acesta îi poate lăsa libertatea de a lua decizii urmă- 
torului la rând, adică lui Comma. Vrei asta? Nu, mă gândeam eu că 
nu. Sau o poate lăsa în seama următoarelor rude foarte apropiate ale 
Maiestăţii Sale Dispărute, adică ţie, Pyrgus — nu spune nimic, știu că 
nu vrei — sau Reginei Quercusia, care e nebună și închisă, sau — și 
o să-ţi placă asta la nebunie — Lordului Hairstreak. Altminteri, Înaltul 
Portar îşi poate asuma conducerea tronului timp de o lună calen- 
daristică. Am luat o decizie administrativă. Pentru restul lunii ăsteia 
o să-i faci reverenţe Împăratului Fogarty. Ai vreo obiecţiune? Mă 
gândeam eu că nu. Acum, ce dracu” îi faceți lui Kitterick? 


PATRUZECI ȘI UNU 


Delegații sosiră bodogănind la conacul Hairstreak, însă sosiră. 
Majoritatea îl cercetau pe Hairstreak cu suspiciune. Însă privirile lor 
aveau o spoială de respect. Asasinarea lui Fuscus avusese efectul 
scontat. Nu era nici măcar un singur suflet în cameră care să se fi gân- 
dit să-i opună rezistență, acum, lui Hairstreak. Cu excepția, probabil, 
a lui Hamearis. Ducele de Burgundia fusese prea aproape de moarte 
şi de prea multe ori, ca să se mai teamă vreodată în viaţa lui de ceva. 
Însă încuviinţă cu cât de multă bunăvoință putu el da dovadă. 

Observaseră ei oare că Pelidne lipsea? Hairstreak simţi cum o 
furie neputincioasă creşte în el și îi strânge stomacul. Era incredibil 
să crezi că acel pui de om îl omorâse într-adevăr pe Pelidne. Şi era 
foarte supărător să nu-și dea seama în ce fel. Ducele de Burgundia, 
cu toată experienţa lui militară, n-ar fi atacat singur un vampir. 
Bătrânul Duce Electo anihilase unul odată, în vremurile de tinereţe, 
însă reuşise să facă treaba asta cu ajutorul a optsprezece dintre cei mai 
buni oameni ai săi — iar unsprezece fuseseră măcelăriți în timpul 
respectivei acțiunii. 

Probabil că absenţa lui Pelidne n-avea nici un fel de efect. Dacă 
ei s-ar fi gândit măcar la acest lucru, ar fi presupus că Hairstreak îl 
trimisese cu treburi undeva. Nu era nici un motiv ca cineva să creadă 
că era mort, iar Hairstreak cu siguranță nu plănuia să le spună decât 
dacă nu avea încotro. 

Lucrul care îl înfuria într-adevăr era că Pelidne era de neînlocuit. 
Vampirii erau rari în Tărâm, mult mai rari decât în Lumea Analoagă. 
Îi luase ani de zile lui Hairstreak să găsească unul — şi luni de zile să 
negocieze un contract. Încă îl treceau fiorii când se gândea la costuri. 
Şi ce obținuse în schimb? O slujbă de câteva săptămâni, un asasinat 
jalnic şi un sistem de securitate groaznic de costisitor pe care nimeni 
nu-l înţelegea cu adevărat. Cum îl omorâse puştiul? 

Hairstreak își lăsă gândurile deoparte. Avea niște probleme mult 
mai urgente acum. Așteptă până ce toată lumea se așeză, apoi închise 
uşa pentru a declanșa vrăjile de izolare. 

— Ei bine, Blackie, zise Hamearis voios, nu mă aşteptam să mă 
întorc atât de repede aici. 

Şi nici ceilalți, după expresiile de pe chipurile lor. Hairstreak 
decise să se lipsească de preliminariile obișnuite. 

— Regina Holly Blue a dispărut, zise el direct. E posibil să fie moartă. 

Completarea nu fusese făcută doar pentru efectul dramatic: dacă 
băiatul a putut omorî un vampir, era capabil de orice. 

Imediat se instală o zarvă generală. Hairstreak se lăsă pe spate în 
scaunul său şi aşteptă, încruntându-se, în vreme ce ei încercau să-și 
acopere vocile unii altora. În cele din urmă, cineva o să preia con- 
ducerea şi o să-i calmeze. Pentru moment nu voia să facă el asta. Cel 
mai bine era să aştepte mișcarea cea mai importantă: în felul acesta 
ar fi avut un impact mai mare. 

Fu Electo cel care răzbi prin flecăreala aceea, cu caracteristica-i 
voce baritonală. 

— Dacă aţi vrea să tăceţi o clipă, am putea afla ce s-a întâmplat. 
Apoi, în timp ce zgomotul se potolea, se întoarse către capul mesei. 
Hairstreak? 

Hairstreak le spuse succint ce se întâmplase. Pentru prima dată nu 
le ascunse nimic, cu excepția morţii lui Pelidne. 

— Pentru numele lui Dumnezeu, fornăi Electo când Hairstreak ter- 
mină de povestit. Vrei să spui că ea se afla în grija ta, când acest tânăr 
terminator a luat-o prizonieră? 

— Nu prea era în grija mea, zise Hairstreak cu acreală. Îmi vizita 
conacul, asta-i tot. A ales să vină fără gărzi de corp. Nu prea pot fi 
considerat răspunzător de ce i s-a întâmplat. 

— Nu sunt sigur că Elfii Luminii o să vadă situaţia în felul acesta, 
şopti Electo. 

Hamearis, direct ca de obicei, zise: 

— Eşti cumva răspunzător, Blackie? 

Hairstreak reuşi să schiţeze un ușor zâmbet rece. 

— Dacă am aranjat să fie răpită? Scutură din cap. Nu, am fost la 
fel de surprins ca toată lumea când s-a întâmplat acest lucru. 

Croceus, care nu fusese niciodată cea mai sclipitoare minte din 
„Clasă“, zise încruntându-se: 

— Nu înţeleg, cum a putut acest copil să scape? N-ai avut gărzi, 
lacăte sau altceva? Sistemul tău de securitate era oprit? Văd că ţi-ai 
instalat un sistem nou — l-am observat când am sosit. 

— Sistemele de protecţie obișnuite erau la locul lor. V-am spus 
asta. Atât băiatul, cât şi Regina Blue s-au făcut pur şi simplu nevăzuţi. 

Cardamines zise: 

— Nu înţeleg. Adică au folosit vreun con de invizibilitate sau ceva 
asemănător? 

— Nu, a fost în mod evident vreo tehnologie nouă de vrajă. Hair- 
streak îi fixă cu privirea: Însă acestea sunt niște detalii lipsite de 
importanţă. Treaba e că Regina Blue a fost răpită — oricum s-o fi făcut 
asta sau de către cine, iar asta schimbă situaţia politică. 

Pentru o clipă se gândi că va trebui să le explice pas cu pas, 
însă apoi Hecla Colias puse întrebarea crucială, sperând probabil 
să-l încurce: 

— De ce vă vizita Regina, Lord Hairstreak? 

Hairstreak îi zâmbi sumbru: 

— A venit să-mi spună că refuză oferta noastră de negociere, zise el. 


PATRUZECI ȘI DOI 


Capul lui Kitterick zornăia într-un mod cu totul și cu totul alar- 
mant, însă Madame Cardui ignoră acest lucru. Reluarea din globul de 
vizualizare era reglată în prim-plan și la ralanti, ceea ce avu ca rezul- 
tat faptul că siluetele respective semănau cu niște uriași epuizați. 

— Ce-i asta? întrebă deodată Fogarty. 

— Ce anume? îl întrebă Cynthia, încruntându-se. 

— Efectul acela de scântei? 

Era dificil de văzut, din cauza unghiului. 

— Și nu cumva Henry ţine ceva în mână? 

Cynthia se aplecă în față. 

— Îngheaţă imaginea! îi ceru ea lui Kitterick. Apoi adăugă: Oh, da, 
cred că ai dreptate... 

Putem derula din nou — doar partea aceea? 

— Kitterick! zise Madame Cardui. 

Se auzi un hârșâit neplăcut de undeva din interiorul capului lui 
Kitterick, apoi acţiunea din globul de vizualizare se repetă. 

— Vedeţi? zise Fogarty. 

Problema o reprezentau poziţiile relative ale celor implicaţi. 
Kitterick putea înregistra doar ce vedea, iar uneori trupurile sau 
mobila îi stăteau în cale. Scena arăta de parcă Henry ar fi scos ceva 

din buzunar, dar era într-o parte, așa că în felul acesta nu puteai vedea 
cu exactitate ce anume. Şi apoi se văzură niște scântei, exact la fel ca 
urma lăsată de zâne într-un film de Walt Disney. 

— Da, confirmă Cynthia. Da, e ceva acolo... 

— Un con de vrajă? întrebă Fogarty. 

Nu cunoștea nici o vrajă care să-ți permită să ieşi dintr-o cameră, 
în timp ce toată lumea din aceea cameră credea că ai dispărut, însă pe 
piață apăreau mereu noi conuri de vrajă. 

Cynthia se încruntă. 

— Nu cred asta, Alan. Pare puţin cam mare pentru un con de vrajă. 
Şi ce sunt particulele acelea — strălucirea? De la un con de vrajă nu 
se obţine strălucire. 

— Vreun tip nou? 

— Nu știu. 

— Poţi face un prim-plan maxim, Kitterick? întrebă Fogarty. 

Kitterick scoase un icnet sugrumat, însă globul de vizualizare se 
umplu cu un segment din trupul lui Henry. 

— Crezi că ar putea fi marginea unui pocal, Cynthia? 

— Ar putea fi. Un pocal de cristal. Ezită, gânditoare. Sau poate un 
cuţit Halek? Are aceeași sclipire. 

— De unde să aibă Henry un cuţit Halek? Nu se fac astfel de cuțite 
în Lumea Analoagă. Fogarty își îndreptă spatele. Cu toate astea, arată 
cu siguranţă ca un cristal. 

Aruncă o privire dintr-o latură într-alta a camerei. 

— OK, Kitterick, poţi întrerupe transmisia acum. Pyrgus, scoate-i 
chestia aia din cap înainte s-o mierlească. 

— Vă mulţumesc, domnule, zise Kitterick pe un ton răguşit. 

Pe când imaginea se întuneca şi globul de vizualizare se stingea, 
Fogarty zise: 

— Urmăritorul pe care l-ai pus pe urmele lui Bluc...? 

— Le-a pierdut urma. 

— Credeam că nu e posibil acest lucru. 

— Nu e, da” s-a întâmplat, dragul meu. 

— Unde anume le-a pierdut urma? întrebă Fogarty. 

— În subteranele conacului lui Hairstreak. 

— Are un sistem de securitate foarte nenorocit, interveni Pyrgus. 
Cu niște copoi care te doboară și apoi ești injectat cu o chestie care te 
face knock-out. 

— Și tu crezi că n-au ajuns prea departe? îl întrebă Fogarty. 

— Noi nu credem, zise Pyrgus. 

— Interesant punct de vedere, remarcă Madame Cardui. Deci tu 
crezi că e posibil ca amândoi să se afle în mâinile lui Hairstreak acum? 

Pyrgus îşi trecu nervos limba peste buze. 

— Nu, Henry a pus cu siguranţă ceva la cale. Nu înţeleg ce anume 
şi nu înţeleg cum a făcut-o, însă cu siguranţă a luat-o pe Blue. 

— Da, ştiu, stărui Madame Cardui, însă indiferent ce-a făcut, 
indiferent ce-a pus la cale, e posibil ca sistemul de securitate al lui 
Hairstreak să-i fi doborât când au părăsit conacul? 

— E posibil, recunoscu Pyrgus, fără prea multă tragere de inimă, 
însă Henry știa despre sistemul de securitate. Și lui i-a făcut tot atâta 
rău ca mie și lui Kitterick. 

Fogarty îi întrerupse pe amândoi: 

— Urmăritorul ăsta, Cynthia — pot vorbi cu el? 

— E un demon, Alan — îţi dai seama de asta? 

— Da, ştiu. Bănuiesc că există măsuri de protecţie pe care le 
poţi lua... 

— Oh, da, zise Madame Cardui. Când...? 

Fogarty ridică din umeri. 

— Acum. Putem face asta acum? 

— Eu o să plec și... zise Pyrgus. 

— Vreau să fii şi tu cu noi, spuse Fogarty tăios. 


PATRUZECI ȘI TREI 


Pyrgus îi urmărea cu nervozitate. Ultima dată când avusese de-a 
face cu demoni fusese când un boșorog de Elf al Nopţii pe nume 
Brimstone încercase să-l dea pe mâna unuia. Nu-i trecuse niciodată 
prin minte că existau suficiente fonduri ca să invoci unul la palat. Însă 
Madame Cardui era plină de surprize. 

Se aflau într-o bibliotecă micuță, undeva la subsol — altă cameră 
de-a cărei existenţă el nu știa —, înțesată cu un uimitor amestec de 
cărţi rare. Inclusiv câteva despre care ar fi jurat că erau „mărfuri“ din 
Lumea Analoagă. Ochii săi alunecară peste titluri — Monada! 
hieroglifică... Clavis Chymicus... Misterele Rozei Cruci?... Ilumi- 
nații... Liber Visionum... Porţile astrale... Ars Notoria — înainte de 
a se odihni pe cercul şi triunghiul încrustate în pardoseala de cera- 
mică. Mai văzuse acel model şi înainte, deși cercul şi triunghiul lui 
Brimstone constau din resturi animale. Pe Pyrgus îl trecură fiorii. 
Iubea foarte mult animalele. 


1 Monadă — termen (folosit în filozofia lui Leibniz) pentru a desemna cea mai simplă uni- 
tate indivizibilă din care ar fi alcătuită lumea. (n.tr.) 

2 Ordinul Templului Rozei Cruci (OTRC) a fost fondat la Londra, în 1912, de Annie 
Besant (1847-1933), Marie Russak (Hotchener) şi H. Wedgwood. Membrii acestui ordin 
susțineau că reprezintă templierii și rosicrucianismul (pe care le vedeau legate îndeaproape). 
Învățăturile lor pot fi privite ca teosofie prezentată într-un cadru rosicrucian. (n.tr.) 

Cercul de aici avea o stea în cinci colțuri înscrisă în interiorul său. 
Întreaga cameră avea un ușor miros gretos de tămâie. 

Iar domnul Fogarty privea fix la cercul respectiv. 

— Pentru chestia asta, în lumea mea, ai fi băgat la zdup, remarcă el. 

— Băgat de zdup? 

— Într-un ospiciu, Cynthia, zise Fogarty. Nimeni nu mai crede în 
așa ceva. 

— Mari proşti sunt, spuse Madame Cardui cu blândeţe. 

Domnul Fogarty urmă exemplul lui Pyrgus şi se uită la cărți. 
Scoase una de pe raft — Pyrgus observă că se numea Spiritele invo- 
cate — şi o deschise, cu un uşor bobârnac. 

— Credeam că portalurile către Hell! sunt toate închise, zise el. 

Madame Cardui îşi făcea de lucru cu un arzător de tămâie. 

— Sunt, drăguţule, îi spuse ea absent, însă nu din Hael îl vom 
chema pe urmăritor. 

— Nu? întrebă Pyrgus, surprins. Credeam că toţi demonii vin 
din Hael. 

Madame Cardui termină cu arzătorul și aprinse mangalul cu o 
flacără albastră care ţâşni din vârful unei unghii lungi şi pictate. Un 
fum aromat începu să urce spre tavan. 

— Da, de acolo vin. Bineînţeles că de acolo, drăguţule — până la 
urmă. Însă acesta a fost obligat să intre în serviciul nostru. Acum 
trăieşte în Tărâmul nostru. Destul de mulţi demoni au rămas prinși 
aici când portalurile s-au închis — majoritatea fiind în serviciul Elfilor 
Nopţii, bineînţeles. Îi ținem la răcoare când nu sunt în serviciul 
funcțiunii, însă îi poţi controla aşa cum ai face-o dacă ar fi încă în 
Hael. Ea surprinse expresia lui Pyrgus şi adăugă: Au tot confortul. 
Celulele sunt mobilate. Cel puţin ale mele sunt: pat cu sertar, perne... 
au chiar şi un mic glob de distracţie. Alb-negru, bineînţeles. 

— Sunt ca la ei acasă, zise Fogarty și schiţă unul din acele rânjete 
sinistre ale lui. 


! Tad (în 1b. engleză în orig.) 

— Verifică sistemele de protecţie, te rog, Kitterick, ceruse 
Madame Cardui. 

— Da, doamnă. 

În timp ce Kitterick dădu fuga să examineze pardoseala de cera- 
mică, domnul Fogarty zise peste umăr: 

— Eşti gata, Flapwazzle? 

Flapwazzle „împodobea“ spătarul unui scaun. 

— Înî, mormăi el. 

— Nu sunt spărturi în cerc, doamnă, raportă Kitterick. Nu sunt spăr- 
turi nici în triunghi. Toate câmpurile de forță sunt activate. Rezervele 
de tămâie sunt suficiente. Asafoetida e pe poziţie. Oglinda neagră e 
la locul ei. 

Pyrgus se uită în jurul lui după o oglindă, însă nu văzu nici una. 

Kitterick continuă: 

— Cristalele de rocă sunt aliniate. Uleiul pentru uns pregătit. Apa 
ionizată pregătită. Gazele de afumare pregătite. Fiola de purificare 
pregătită. Legătura de salvie pregătită. Lumânările negre pregătite. 
Cronometrul fixat. Fulgerul captat e în cutie. 

— Par cam multe măsuri de precauţie pentru un drăcușor mititel, 
remarcă domnul Fogarty. 

— Nu poţi fi niciodată prea precaut, zise Madame Cardui. Ea se 
uită când la unul când la celălalt și zâmbi cu toţi dinţii: Intraţi toţi în 
cerc acum, drăguţilor. Şi tu, Flapwazzle. 

Ascultători, se grupară toți în interiorul cercului. Pyrgus se pomeni 
stând lângă Flapwazzle și se aplecă absent să-i dezmierde urechile 
endolgului. 

— Asta îmi amintește de vremurile de demult ale Marelui Myphisto, 
remarcă Madame Cardui. Folosea demoni destul de frecvent în 
unele dintre cele mai încâlcite iluzii ale sale. Schiţă un uşor zâmbet 
de fetișcană. El era un Elf al Luminii, așa că nimeni n-a bănuit 
niciodată nimic. 

Zâmbetul îi dispăru. 

— Suntem pregătiți să începem incantaţia? 

— Noi nu trebuie de fapt să facem nimic, nu? întrebă Fogarty. 

— Absolut nimic, dragule — doar să vă asiguraţi că nu ieşiţi în afara 
cercului. Când îi pui întrebări, nu-l privi în ochi. 

— OK, mormăi Fogarty. Ai nevoie de o carte? 

— Oh, nu, dragul meu, am făcut acest lucru atât de des, că ştiu pe 
dinafară ce trebuie să spun. 

Se întoarse cu faţa la triunghi și își ridică ambele braţe. Kitterick 
scoase la iveală un evantai cu niște înflorituri care l-ar fi onorat pe 
Marele Myphisto și îl folosi pentru a direcționa fumul de tămâie 
către ea. Cu o voce plăcută și răsunătoare de soprană, Madame Cardui 
începu incantaţia. 

Nu se întâmpla deloc ca atunci când Brimstone îl invocase pe 
Beleth. Nu tu sunet îndepărtat de orchestră, nu tu apariţie graduală. 
O clipă triunghiul era gol, iar în clipa imediat următoare era un 
demon în interiorul lui, izbindu-se cu violență de câmpurile invizibile 
de forţă. Creatura nu era mai mare de un metru şi ceva, era acoperită 
din cap până-n picioare cu o blană neagră și avea o coadă lungă și 
agățătoare. Avea niște urechi ascuţite şi ridicate, două coarne mici 
aşezate în mijlocul frunţii, ochi scânteietori şi arzători şi o gură rân- 
jită din care se ițeau nişte dinţi ascuţiţi ca niște ace. Pentru cineva mai 
mic chiar decât Kitterick, era cea mai înfricoşătoare chestie pe care 
Pyrgus o văzuse de la Beleth încoace. 

— Ei, hai, dragule, îi zise Madame Cardui plictisită. Ţi-am zis să 
iei înfăţişarea ta completă, îngrijită şi primară. 

Creatura din triunghi se schimbă pe dată. Blana căzu, culoarea 
pielii se transformă din neagră într-un alb-murdar, coarnele şi coada 
dispărură şi ele, iar capul începu să i se umfle într-un mod alarmant, 
asemenea unui balon monstruos. În câteva secunde, schimbarea era 
completă. Pyrgus se zgâia la una din acele creaturi plăpânde, cu capul 
mare și cu ochii enormi și negri care îl capturase în vremea când se 
afla în Hael. Îşi îndepărtă repede privirea. 

— Acesta e Black John, Alan, zise Madame Cardui în chip de intro- 
ducere. Black John, acesta e Înaltul Portar Fogarty. Vreau să-i răs- 
punzi sincer la întrebări, că dacă nu, te aşteaptă numeroase pedepse 


174 HERBIE BRENNAN 


îngrozitoare, suferinţă veşnică și așa mai departe. Cunoști legile la fel 
de bine ca și mine. 

— Bineînţeles, Madame Cardui, zise Black John. 

Avea drept gură un bot mic şi crestat, iar nasul aproape că-i lipsea 
de tot. Vocea îi era destul de stridentă, însă reușea totuşi să-ţi răsune 
în cap, cum observă Pyrgus. 

Madame Cardui făcu un semn scurt cu capul înspre Fogarty, 
care zise: 

— Eşti ceea ce se numeşte un urmăritor, nu-i aşa? 

— Da, Înalt Portar Fogarty. 

— Şi ţi s-a trasat sarcina să o urmărești pe Regina Blue? 

— Da, Înalt Portar Fogarty. 

— Ceea ce ai şi făcut? 

— Da, Înalt Portar Fogarty. 

— E suficient să spui doar da. 

— Da, Înalt Portar Fogarty. 

Fogarty oftă. 

— Ai urmărit-o până la conacul Lordului Hairstreak? 

— Da, Înalt Portar Fogarty. 

— Ai urmat-o în interiorul conacului lui Hairstreak? 

— Da, Înalt Portar Fogarty. 

— Ai urmărit-o atunci când tânărul Henry Atherton a scos-o din 
nou de acolo? 

— Da, Înalt Portar Fogarty. 

— Unde s-au dus? 

— Nu știu, Înalt Portar Fogarty, răspunse Black John. 

Fogarty se încruntă. 

— Cum adică, nu ştii? 

— Au părăsit conacul şi s-au îndreptat spre nord, de-a lungul dru- 
mului principal, zise Black John. În vocea lui interveni un curios ton 
mecanic. Au luat-o spre nord-est pe drumul secundar și au dispărut 
în vecinătatea construcţiilor stranii din Haleklind. 

Fogarty îi aruncă o privire lui Pyrgus, care zise încetișor: 

— Sunt construcţii stranii peste tot în domeniu, domnule Fogarty. 
Ultimul proprietar... 

Rămase cu ochii aţintiţi la demon. Acesta îi dădea o stare de 
nervozitate. 

Fogarty îi zise lui Black John: 

— Ce vrei să spui prin au dispărut? 

— Vreau să spun că au dispărut, Înalt Portar Fogarty. 

— Adică au dispărut fără urmă? Acum erau aici și în clipă imediat 
următoare nu mai erau? 

— Da, Înalt Portar Fogarty. 

— Au folosit o vrajă de invizibilitate? 

— Nu, Înalt Portar Fogarty. 

— Şi nu i-ai mai putut urmări? 

— Nu, Înalt Portar Fogarty. 

— A mers Regina Blue cu Henry de bună voie? 

— Da, Înalt Portar Fogarty. 

— Şi n-ai idee unde se află nici unul din ei acum? 

— Nu, Înalt Portar Fogarty. 

— Spune adevărul? îl întrebă Fogarty pe Flapwazzle. 

— Minte de-ngheaţă apele, zise Flapwazzle. 


PATRUZECI ȘI PATRU 


Hairstreak urmări preparativele militare cu o oarecare satisfacție. 

O apucase pe un teren minat. Însă, gândi el, nu prea minat. Acum 
că Regina dispăruse, Tărâmul se va afla în haos, cel puţin pentru o 
vreme. Şi, dacă n-ar fi avut deloc noroc, aliaţii lui ar fi descoperit că 
minţea abia când era prea târziu. Era chiar o foarte mică şansă ca Blue 
să nu le fi spus sfătuitorilor ei despre adevărata ei decizie — se știa 
foarte bine că era o secretoasă — așa că nici măcar propriii ei oameni 
nu-l vor putea contrazice, până în momentul în care ea își făcea din 
nou apariția. Chiar și atunci, ar fi putut probabil să scape basma curată. 
Era cuvântul ei împotriva cuvântului său, la urma urmelor, iar cuvân- 
tul său ar cântări mult mai mult în ochii Elfilor Nopţii. Şi, în afară de 
asta, la momentul respectiv, preparativele de război vor fi într-un sta- 
diu avansat. Asemenea evenimente tind să ia elan ele singure. 

Singurul lucru care îl preocupa într-adevăr era faptul că nu ştia 
încă cine o răpise — în mod evident băiatul nu acţionase singur. Ăsta 
era punctul slab al situaţiei în care se afla. Însă, trăgea nădejde că acest 
lucru se putea schimba în curând. Întregul său serviciu de spionaj 
lucra ca să descopere cine era implicat. 

Între timp, armatele unite ale Marilor Case începuseră să facă 
stocuri excedentare de muniții şi alimente în vastele peşteri de sub 

Yammeth Cretch. Ducele Electo, care cunoștea astfel de lucruri, 
estima doar câteva zile înainte ca întreaga comunitate de Elfi ai Nopţii 
să fie pe picior de război. 

Şi nu că sincronizarea ar fi contat prea tare. Elfii Luminii n-aveau 
deloc idee de ce se întâmpla. Erau mult prea preocupaţi să-și caute 
Regina. Numai de n-ar fi fost adevărate zvonurile referitoare la 
Numărătoarea Inversă. Însă el se îndoia foarte tare de asta. Nici măcar 
nepoata lui nu era suficient de nebună ca să reînvie acel vechi obicei. 

Un soldat care stivuia lăzi — unul dintre oamenii Ducelui de Bur- 
gundia, după însemne — călcă greșit, se bălăbăni cu sălbăticie timp de 
câteva momente, după care reuși să tragă peste el întreaga stivă. 
Scoase un scâncet slab pe când echipamentul greu îi strivea pieptul. 
Hairstreak vru să sune alarma, apoi se răzgândi. Era mult mai intere- 
sant să-l privească murind pe acel amărât. 

Vor fi mult mai mulţi morţi în săptămânile care vor urma. 


PATRUZECI ȘI CINCI 


Domnul Fogarty îşi suflecă deasupra genunchilor roba imperială 
Și începu să-şi scarpine un semn pe care-l avea la unul din picioarele 
sale slăbănoage. 

— Ei bine, chestia asta a fost o pierdere de timp, zise el. 

Pyrgus îl privi cu prudenţă. Nu-ţi puteai niciodată da seama ce 
urma să facă domnul Fogarty, iar acum că era Împărat-de-Purpură 
Interimar, situaţia devenea exasperantă. 

— Nu-l puteaţi forța să spună adevărul? întrebă el precaut. 

Fogarty îl privi pe sub sprâncenele-i gri-fer. 

— Asta e o idee învechită, zise el. Să-i ameninţi cu tortura. Ai 
auzit-o pe Cynthia ameninţându-l cu formula tradițională. Însă ştii 
ceva, Pyrgus? M-am documentat în privința demonilor și cred că 
ne-au dus pe toţi de nas — atât pe oameni, cât şi pe elfi — un timp îngro- 
zitor de îndelungat. 

Încetă să se mai scarpine şi îşi trase roba înapoi peste genunchi. 
Ştii care e treaba cu demonii, nu-i aşa? Sunt organizaţi precum 
insectele. Îi indică lui Pyrgus un scaun din apropierea lui. Nu vrei să 
iei loc un minut, te rog? 

Pyrgus se cocoţă pe marginea unui scaun și aşteptă. Se aflau în 
biroul oficial al Înaltului Portar și îi lăsaseră pe Madame Cardui, și pe 
Flapwazzle să facă curăţenie după ce îi dăduseră drumul demonului. 

Domnul Fogarty zise: 

— Cu insectele nu poţi trata. Nu individual. Tratezi cu întregul roi 
de insecte. Roiul e individual. Același lucru se întâmplă și cu demonii. 
Crezi că vorbeşti cu unul ori altul — Black John sau oricare —, însă, de 
fapt, în realitate vorbești cu ei toți. Sunt interconectaţi în capetele lor. 
Şi toate aceste conexiuni se unesc în capul şefului lor. Așa că, de fapt, 
vorbești tot timpul cu Beleth. 

— Cu Beleth? 

Pyrgus nu era sigur că înţelegea. 

— Nu prea înţelegi, nu? zise domnul Fogarty. Oftă. Nu contează. 
Ceea ce vreau să spun e că n-ajungi nicăieri dacă torturezi un demon. 
Ce-i pasă lui Beleth de Black John? Bietul nenorocit a murit la datorie, 
a trebui să facă ce i s-a spus, în timp ce Beleth își încasa banii. Tortu- 
rează-l pe Black John cât poftești, el tot n-o să-ţi spună nimic din ceea 
ce Beleth nu îl lasă să spună. Beleth are propriile lui planuri. 

— Însă Elfii Nopţii chiar torturează demoni, zise Pyrgus. E una 
dintre modalităţile lor de a-i controla. 

Domnul Fogarty ridică uşor din umeri. 

— E doar un joc, din câte îmi dau eu seama. Nu-i decât o modali- 
tate de a-i face să creadă că ei deţin controlul. Însă nu poţi niciodată 
deţine controlul atunci când ai de-a face cu un demon. Are întotdeauna 
un plan ascuns. Întotdeauna urmează ordinele lui Beleth. 

— Şi ce-o să facem, domnule Fogarty? întrebă Pyrgus. În legătură 
cu căutarea lui Blue? Ezită o fracțiune de secundă, după care adăugă: 
Şi a lui Henry? 

— Ei bine, zise domnul Fogarty, e mai mult ca sigur că Black John 
n-o să ne spună. Se uită pieziş la Pyrgus. Însă tu, s-ar putea. 

Pyrgus avu unul dintre acele sentimente de cufundare pe care-l 
avea uneori. 

— Ce? întrebă el nesigur. 

— Ce avea Henry în mână? întrebă domnul Fogarty. 

Aşteptă o clipă, apoi zise: 

— Ei, haide, Pyrgus — ţi-am văzut faţa când Kitterick a reluat sec- 
venta. Noi ne întrebam dacă era un pocal de cristal sau un cuţit Halek, 
da” tu ştiai ce era, nu-i așa? 

Pyrgus se uită în jos la picioare, apoi aruncă o privire scurtă în 
spatele lui, după care se uită din nou la picioare. 

— Da, zise el în cele din urmă. 

Fogarty aşteptă. 

— Ei bine, ai de gând să-mi spui sau ai de gând să stai acolo ca 
un bleg? 

— Era o floare de cristal, zise Pyrgus. 

— Şi ce era praful ăla de stele? 

Pyrgus clipi. 

— Praf de stele...? 

— Chestia aia scânteietoare. Pe care tocmai ai văzut-o la reluare. 

— Nu ştiu ce era, zise Pyrgus. N-am mai văzut niciodată chestia 
aia scânteietoare. Poate asta obţii atunci când încerci să spargi ceva 
care e din cristal. 

— Şi tu n-ai încercat niciodată să spargi un cristal în mână? 
întrebă Fogarty. 

Pyrgus scutură din cap, fără a rosti nici un cuvânt. 

— Mă gândeam eu că nu, zise Fogarty. Ce se întâmplă, Pyrgus? 

Într-un fel inexplicabil, Pyrgus nu-și putea întoarce privirea de la 
ochii cenuşii ai domnului Fogarty. Înghiți cu greutate. 

— Poate era vreun fel nou de magie sau ceva de genu”. Poate Henry... 

— Las-o moartă, zise Fogarty tăios. Henry nu face magie. E aler- 
gic la magie. Nu mă las păcălit de asta și nici de felul în care te prefaci. 
Ştii ceva ce nu vrei să spui şi am să storc acel ceva de la tine chiar 
de-ar fi să-ţi sucesc gâtul. Numărătoarea Inversă a început, pentru 
numele lui Dumnezeu. În afară de a fi preocupaţi de siguranţa surorii 
tale, dacă nu o găsim în trei zile — mai puţin de trei zile acum — o să 
începem un război! 

Pyrgus zise: 

— Am mai văzut flori ca astea înainte, domnule Fogarty. 

Fogarty eliberă un oftat exploziv. 

— Ah, zise el. OK, unde? 

Pyrgus îşi trecu limba peste buze. 

— E un Elf al Nopţii care se numeşte Zosine Ogyris... 

— Negustorul? Ala bogat precum Cressus? 

— Eu nu-l cunosc pe Cressus, da” el e bogat. 

— Şi ce face el? întrebă Fogarty. Fabrică chestiile astea? 

Pyrgus scutură din cap. 

— Nu, le cultivă. 

— Parcă ai zis că sunt din cristal? 

— Da, sunt. Din rocă de cristal. Da” Gel, cineva mi-a spus că le 
cultivă. Ezită puţin, uitându-se la domnul Fogarty. Nu ştiu nici eu 
cum e posibil acest lucru. 

Domnul Fogarty rămase tăcut o vreme, apoi decise să nu-şi mai 
bată capul în legătură cu lucrurile posibile sau imposibile. 

— Ce face cu ele? Le vinde? Se încruntă. Eu n-am auzit de flori 
de cristal. 

Chestia asta devenea groaznic de stânjenitoare. Pyrgus se întrebă 
dacă nu putea ascunde restul într-un fel. Însă îi era puţin teamă de 
domnul Fogarty şi avea sentimentul că intrase și aşa într-o încurcătură 
destul de mare fără să mai înrăutăţească lucrurile. Trase cu putere aer 
în piept. 

— Cred că le cultivă pentru Lordul Hairstreak. 

Domnul Fogarty se uită la el mut de uimire. 

— Ce vrea să facă Hairstreak cu ele? 

— Nu ştiu, zise Pyrgus cu amărăciune în glas. 

Domnul Fogarty se ridică şi începu să măsoare camera cu pasul. 
Brusc se întoarse spre Pyrgus. 

— De ce naiba n-ai spus nimic despre asta înainte? 

Pyrgus nu-i putea întâlni privirea. 

— Pen”că mă-ntâlneam cu fi-sa, mormăi el. 

— Ce făceai? 

— Mă întâlneam cu fiică-sa, zise Pyrgus. 


PATRUZECI ȘI ȘASE 


— Chiar în acel moment intră în cameră, în paşi de vals, Ma- 
dame Cardui. 

— Te întâlneai cu fiica cui, drăguțule? întrebă ea voioasă. 

Pyrgus mormăi ca pentru sine: 

— A lui Zosine Ogyris, răspunse domnul Fogarty în locul lui. 

Expresia feţei doamnei Cardui se schimbă pe dată: 

— Un Efl al Nopţii? Se uită şocată la Pyrgus. Te întâlneai cu fiica 
unui Elf al Nopţii? 

— Da, admise Pyrgus. 

— Şi care pe deasupra mai e și negustor? 

Zisese asta de parcă s-ar fi întâlnit cu cineva care avea râie. 

— Ei bine, da, tatăl ei e negustor, spuse Pyrgus, puţin ofensat de 
tonul ei. 

Totodată partea cu „Elf al Nopţii“ era stânjenitoare. 

— Dar tu ești un Prinţ al Tărâmului, zise Madame Cardui. 

— Da, ştiu, replică Pyrgus. 

Nu mai știu ce altceva să spună, aşa că tăcu. Într-un fel se simţea 
foarte tânăr. Rămase uitându-se chiorâş în direcţia doamnei Cardui. 

E ceva serios? întrebă Madame Cardui. Nu cumva ești... eşti...? 

— Bineînţeles că e, pufni domnul Fogarty. E adolescent — ei se 
gândesc doar la chestia asta. 

— Nu asta am vrut să spun, Alan. E perfect normal pentru un tânăr 
de viţă nobilă să se distreze cu vreo ţărăncuţă din când în când — 
Familia Imperială face asta de secole. Se întoarse din nou spre Pyrgus. 
Adică te gândești cumva să te căsătorești cu ea? 

— Oh, nu, zise Pyrgus imediat. 

Ceea ce era destul de adevărat, dar asta nu din cauză că Gela era 
o fată din popor sau vreo tâmpenie de genul ăsta. Ea era cu adevărat 
minunată și el rămăsese... ei bine... rămăsese mască atunci când o 
întâlnise prima dată. Însă căsătoria nu se punea în discuţie. Și asta era 
o chestie destul de bună de vreme ce el nu se hotărâse în legătură cu 
ceea ce simţea pentru Nymphalis. Și Nymph era cu adevărat minu- 
nată, însă într-altfel. Și era aproape la fel de autoritară ca sora lui, însă 
cu chestia asta era obişnuit. Adevărul era că nu-şi putea închipui ca 
Nymph să vrea să-și părăsească pădurea. 

— Ei bine, sunt ușurată să aud asta, zise Madame Cardui, între- 
rupându-i gândurile. Trăsăturile ei se mai înmuiaseră. Totuși, drăguțule, 
sper că ai fost discret. Sunt sigură că e extraordinar de frumoasă și 
destul de plăcută, însă totuși un Elf al Nopţii? Și acum, în aceste vre- 
muri atât de încercate politic? E o situație atât de complicată pentru 
sărmana şi draga de soră a ta. 

— E foarte drăguță, zise Pyrgus. 

Simţea cum bărbia îi zvâcni în faţă în timp ce un binecunoscut 
sentiment de revoltă începu să-i crească în stomac. Cine se credea 
Madame Cardui? Începea să vorbească ca taică-său. 

— Dar asta e... 

Domnul Fogarty îl întrerupse înainte să poată termina: 

— Lasă băiatul în pace, Cynthia. Asta ar putea fi o binecuvântare 
pentru noi. Pyrgus a zis că Henry a spart o floare ciudată de cristal 
înainte de-a dispărea şi că Ogyris le cultivă pentru Hairstreak. 

Madame Cardui se încruntă. 

— Flori de cristal? Vrei să spui flori care sunt transparente precum 
cristalul sau flori care sunt făcute din cristal? 

— Nu ştiu, zise Fogarty. Tu știi, Pyrgus? 

— Cred că sunt flori făcute din cristal, răspunse Pyrgus, ușurat că 
interogatoriul despre Gela părea să fi luat sfârșit. Ştiu că lucrul ăsta 
nu prea are sens: eu n-am mai auzit de așa ceva până acum. 

— Nici eu, zise Madame Cardui dusă pe gânduri. Mă întreb ce vrea 
să facă Hairstreak cu ele. 

— Ei bine, spuse Fogarty, cred că asta ar fi mai bine să aflăm — 
chestiile astea au în mod evident legătură cu dispariţia lui Blue. Dacă 
Henry a avut una, e posibil să o fi avut de la Ogyris. Nu înţeleg impli- 
carea lui Hairstreak — oricum o avea în mâinile lui pe Blue —, însă fac 
pariu că Ogyris ştie ceva în legătură cu asta. Ezită o clipă dus pe gân- 
duri. Şi în afară de asta, e singura pistă pe care o avem. 

Madame Cardui se uită în direcţia lui. 

— Ce vrei să faci, dragul meu? 

— Să-l aduc pe Ogyris aici și să-l interoghez. 

— Crezi că va vorbi? 

— Va vorbi după ce voi încheia socotelile cu el, zise Fogarty. 

Pyrgus tuşi discret. 

— Şi cum aveţi de gând să-l aduceţi aici, domnule Fogarty? 

Fogarty ridică din sprânceană. 

— Contingentul de Gărzi ale Palatului ar trebui să facă asta. 

— Are propriile lui gărzi, zise Pyrgus cu calm. Gel... cineva mi-a 
spus că seamănă mai degrabă cu o armată personală. Şi domeniul lui 
e chiar în mijlocul oraşului Yammeth. Dacă trimiteţi acolo niște Elfi 
ai Luminii înarmaţi, e posibil să aibă loc o luptă, și încă una serioasă. 
Ar putea chiar să înceapă un război. 

— Ai tu o idee mai bună? întrebă Fogarty. 

Pyrgus n-avea, însă era obişnuit să gândească la repezeală. 

— Ce-ar fi să mă duc eu acolo singur — pe domeniul Negustorului 
Ogyris — şi să văd ce pot afla? Un Elf al Luminii n-o să atragă prea 
multă atenţie. Ştiu unde sunt florile şi ştiu să mă descurc pe domeniu... 


STĂPÂNUL TĂRÂMULUI 185 


Ultima parte era, într-un fel, o minciună, o să găsească instruc- 
țiunile de la Gela şi portiţa ar putea fi încă deschisă. Și, în afară de 
asta, dacă îl prindea cineva, îl putea, probabil, convinge că venise 
s-o vadă pe Gela. Cu ceva noroc, era posibil ca ei să o contacteze 
înainte de a-l omorî. Nu se îndoia că ea îl va susţine, în ciuda a ceea 
ce se întâmplase. Atâta timp cât nu era prins în flagrant delict, bineîn- 
teles. În mod evident, negustorul Ogyris nu voia ca cineva să-i deran- 
jeze preţioasele lui flori. 

— E mult prea periculos, drăguță, zise Madame Cardui cu hotărâre. 
Sora ta nu mi-ar ierta-o niciodată dacă te-aș lăsa să faci asta. 

— Nu, așteaptă o clipă, Cynthia, spuse Fogarty, încruntându-se. 
Trebuie să aflăm ce e cu florile astea, şi are dreptate în legătură cu 
încercarea de a-l aresta pe Ogyris — acest lucru ar putea într-adevăr 
declanşa războiul. 

— Putem trimite unul din detectivii mei, propuse Madame Cardui. 
Cineva instruit. 

— Dar dacă e prins, vor şti că Serviciul Imperial de Spionaj e inte- 
resat, zise repede Pyrgus. Vor smulge adevărul de la el. Amintiţi-vă 
faptul că unchiul meu e implicat, chiar dacă nu știm în ce fel. Însă 
dacă mă prind pe mine... Ezită, însă trebui să o spună în cele din 
urmă: Pot pur și simplu să pretind că am venit să o văd pe Gela. 

— Gela e dezmăţata aia de fiică a lui? întrebă Madame Cardui cu 
dulceaţă în glas. 

— Nu eo... izbucni Pyrgus. 

Însă domnul Fogarty interveni din nou: 

— Are dreptate, Cynthia. E o acoperire perfectă. Nu ne putem 
permite să facem greșeli. Blue a fost răpită şi noi suntem la doi pași 
de un război civil. E o situaţie dificilă. Ultimul lucru de care avem 
nevoie e să înrăutățim această situaţie. Singurul aspect care într-adevăr 
mă îngrijorează pe mine e timpul. Suntem prinși în această Numă- 
rătoare Inversă. Chiar ca Împărat Interimar nu le pot ordona gene- 
ralilor să se retragă — doar Blue poate face asta. Aşa că avem nevoie 
de rezultate rapide. 

— Aș putea pleca imediat, zise Pyrgus. Acum, dacă vreți. 

— Da, încuviință Fogarty, va trebui să pleci acum. 

— Ia-l pe Kitterick, îl îndemnă Madame Cardui. E o gardă de corp 
excelentă. Pentru orice eventualitate... 

— Da, zise Fogarty. Ia-l pe Kitterick. Îl poţi prezenta drept servi- 
torul tău. 

— Da, OK, încuviinţă Pyrgus. Se îndreptă spre ușă, apoi se opri. 
Madame Cardui... Îşi trecu limba peste buze. Chestia referitoare la 
mine şi la faptul că mă întâlnesc cu Gela...? 

Madame Cardui se uită la el. 

— Da? 

— Nu-i veţi pomeni lui Nymph despre ea, nu-i aşa? zise el. 


PATRUZECI ȘI ȘAPTE 


După ce ușa se închise, Fogarty spuse: 

— N-ai vrea să vii până în camera mea, Cynthia? 

— Bineînţeles, dragul meu, zise Madame Cardui cu afecţiune. 
Te-ai instalat deja în Apartamentul Imperial? 

Fogarty schiţă un ușor zâmbet. 

— Nu, roba imperială îmi e de ajuns. Însă am hotărât că e cel mai 
bine ca eu să dorm la palat până ce situaţia de urgenţă se încheie. 

— Roba imperială îţi vine bine, zise Madame Cardui. Zâmbetul ei 
era larg și cald. „Împăratul Alan“ sună foarte bine. 

Fogarty pufni: 

— Roba mă face să arăt ca un proxenet. Însă îi determină pe 
oameni să facă ceea ce li se spune. 

Camera pe care o rechiziționase era una spartană, genul de cameră 
rezervată de obicei vizitatorilor lipsiţi de importanţă. Fogarty îşi trase 
roba peste cap și se tolăni pe pat. Lovi ușor cu palma cuvertura de 
lângă el. 

Madame Cardui traversă încet camera și el o privi în tot acest 
timp. Era ciudat unde ajunsese: să trăiască realmente într-o altă 
dimensiune a realităţii — genul de situație pe socoteala căreia se 
făceau speculaţii atunci când el lucra în domeniul fizicii cuantice. 


188 HERBIE BRENNAN 


Însă nu era mai ciudat decât faptul că întâlnise această femeie minu- 
nată. La vârsta lui. 

Ea se aşeză lângă el, se aplecă și îi luă mâna. Pentru prima oară 
acel gest nu duru. Tratamentele de întinerire îi trataseră complet 
artrita de la toate cele cinci degete și deja începuseră să dea roade şi 
la cealaltă mână. Unele din pete păreau să dispară şi ele; chiar în acea 
dimineaţă, când îşi pieptăna cele câteva smocuri de păr cărunt, 
crezuse că observase altele noi care începuseră să crească. Dacă le 
dădea timp suficient vrăjitorilor, în curând avea să ajungă să arate ca 
Robert Redford. 

— Pari gânditor, remarcă Cynthia. 

— Mă gândeam la război, zise Fogarty. 

— Ce anume gândeai despre război? 

— Mă gândeam că pare inevitabil, răspunse Fogarty, uitându-se 
meditativ la tavan. Când eram la școală, am avut un profesor care 
ne-a spus că n-ar trebui niciodată să privim istoria ca pe o perioadă 
de pace condimentată cu izbucniri de război, ci mai degrabă ca o 
perioadă de război condimentată cu „izbucniri“ de pace. Cred că avea 
dreptate în privinţa asta. Se rostogoli într-o parte în așa fel încât să o 
privească. Tatăl meu a participat în cel din 1914 —1916. 

— Ce-a fost în 1914 —1916? întrebă ea. 

— Primul Război Mondial, zise Fogarty. Primul război din lumea 
mea care a fost purtat de fiecare ţară de pe planetă — cel puţin de cele 
care au contat. Au fost măcelăriți la fel de mulţi civili. A fost numit: 
„Războiul care pune capăt războaielor“. I-a pus „capăt“ de tot şi 


tatălui meu — l-a doborât un glonte în bătălia de pe Somme!. Însă 


| Bătălia de pe Somme din 1916 a fost una dintre cele mai lungi şi mai sângeroase din 
Primul Război Mondial, cu mai mult de un milion de morți în ambele părți. Forţele bri- 
tanice și franceze au încercat să rupă liniile germane pe un front de 40 de km la nordul și 
sudul râului Somme, în nordul Franţei. Principalul scop al acestei lupte era ca germanii 
să aducă trupe de la Verdun; totuşi, pierderile din Somme au terminat fiind superioare 
celor de la Verdun. (n.tr.) 

aceasta n-a pus capăt războiului. Am luat-o de la capăt douăzeci şi 
unu de ani mai târziu. Eu am participat la acel război. 

— Mi-ai spus, zise Madame Cardui, mângâindu-i cu tandrețe mâna. 

Fogarty spuse dus pe gânduri: 

— Poate că mi-ar fi plăcut mai mult dacă ştiam că aveam să supra- 
viețuiesc. Mi-a fost frică tot timpul, eram epuizat aproape tot timpul 
şi am avut dureri o mare parte a timpului după ce am fost rănit. Ştii 
că încă mă sâcâie când e vreme umedă? Am distrus orașe întregi în 
acel război, ba chiar ţări întregi. 

— Noi avem o vrajă care are această putere, zise Madame Cardui 
încetișor. Nimeni n-a îndrăznit vreodată să o folosească. 

— Treaba e, îi spuse Fogarty, că nici ăsta n-a fost războiul care a 
pus capăt războaielor. La cinci ani după ce s-a încheiat, am avut un 
alt război în Asia, într-un loc care se cheamă Coreea. După ce s-a ter- 
minat războiul din Coreea, am început într-alt loc apropiat de acesta, 
în Vietnam. A durat douăzeci de ani. După asta a fost războiul din 
Afganistan, războiul arabo-israelian, războiul iraniano-irakian, două 
războaie în Golf, războiul insulelor Falklands, războiul din Angola și 
Dumnezeu ştie câte multe alte războaie civile de care de-abia dacă au 
catadicsit să ne spună. Acum înţelegi ce-a vrut bătrânul meu profe- 
sor de istorie să spună, nu-i așa? 

— În Tărâm n-a fost chiar atât de rău, zise Madame Cardui. Dar a 
fost pe aproape. 

— Ceea ce mă contrariază pe mine, spuse Fogarty, e că atunci când 
lucrurile încep să se îndrepte spre război, nimeni nu pare capabil să-i 
pună capăt. Odată soldaţii mobilizați, întotdeauna sunt trimiși la 
război orice ar fi. 

— Asta crezi că se va întâmpla aici? întrebă Madame Cardui. 

— Ne-am mobilizat soldaţii, zise Fogarty. Blue a apăsat acel buton 
când a ordonat Numărătoarea Inversă. 

— Şi Elfii Nopţii se mobilizează, zise Madame Cardui. 

— Ai confirmarea serviciilor secrete? Chestia asta e definitivă? 

— Da. 

— Şi când aveai de gând să-mi spui? 

— În noaptea asta, când rămâneam singuri. Nu voiam să men- 
ționez acest lucru în faţa lui Pyrgus. 

— E prea multă presiune pe capul lui? 

— Ceva de genul ăsta. 

Fogarty se rostogoli din nou pe spate şi rămase cu faţa în sus. 

— Vreau să faci ceva pentru mine, Cynthia... 

— Orice, iubirea mea. 

— Vreau să o contactezi pe Regina Cleopatra a Elfilor Pădurii şi 
să o convingi să lupte de partea noastră. 

— Tu chiar crezi că se va ajunge la asta? 

— Oh, da, zise Fogarty, se va ajunge la asta. 


PATRUZECI ȘI OPT 


— Să comand un ouklo care să ne transporte, domnule? întrebă 
Kitterick. 
— În nici un caz! zise Pyrgus. Vreau o aeronavă personală. 


PATRUZECI ȘI NOUĂ 


Hairstreak deschise sticla de vin și adulmecă dopul de plută. 

— E vechi de aproape cincizeci de ani. Acum are exact culoa- 
rea sângelui. 

Se uită în direcţia oaspetelui său şi ridică din sprânceană. 

— Mulţumesc, Blackie, zise Hamearis. De obicei prefer bere, însă 
am să fac o excepţie. 

Bărbatul acesta era un bădăran în multe privinţe, dar era folosi- 
tor. Se bucura de un respect nemaipomenit printre Elfii Nopţii şi era 
timpul să-l introducă din nou în peisaj. Hairstreak umplu o cupă 
generoasă şi îl împinse în partea opusă a mesei. Fu mai puţin generos 
cu propria lui porţie. Toate negocierile cereau un cap limpede, dacă 
erai o persoană cu judecată, iar aceasta, fie că Hamearis o ştia sau 
nu, era o negociere. 

Vinul era excelent. Hairstreak îl savura înghiţitură cu înghițitură. 
Hamearis îl dădu pe gât şi împinse cupa ca să i se mai toarne. 

— Tu şi cu mine am trecut prin multe împreună, Hamearis, zise 
Hairstreak în timp ce turna vinul. Destul de multe ca să întâmpinăm 
mici neînţelegeri, ei? 

Se strădui să o spună sincer şi din toată inima, ca și cum niște 
vechi soldaţi ar fi depănat amintiri despre vremurile de demult. 

— Nu mai sunt neînţelegeri acum, Blackie, zise Hamearis. Nu mai 
sunt de când viţica aia a respins oferta noastră. Urmări expresia de pe 
chipul lui Hairstreak cu foarte mare atenţie. Dacă cumva ne-a respins, 
într-adevăr, oferta. 

Hairstreak alese să ignore aluzia. 

— A fost o oportunitate istorică pentru reconciliere, zise el, fără 
nici un fel de ezitare. E atât de tragic că ne-a scăpat. 

— Ai fost mai puţin entuziast când s-a ridicat prima dată problema, 
după câte îmi amintesc. 

Hamearis luă o altă sorbitură enormă din cupa sa. 

— Oh, admit că am avut îndoielile mele. Ca să fiu cinstit, Hamearis, 
m-am temut că nepoata mea ar putea reacționa așa cum a făcut-o — un 
copil foarte încăpățânat, foarte suspicios și la fel de pornită împotriva 
Elfilor Nopţii cum era taică-său. 

Hamearis puse cupa cu vin pe masă. 

— Ce ai făcut cu ea? întrebă el. 

Întrebarea nu era în totalitate neașteptată. Hairstreak îşi îngădui 
urma unui zâmbet. 

— Se crede că am răpit-o? 

— Există speculaţii... 

Hairstreak își ridică privirea. 

— Dă-mi voie să-ţi spun, acum și aici, ca unui vechi prieten, nu am 
absolut nimic de-a face cu dispariţia lui Blue. N-am plănuit-o. N-am 
pus asta la cale. N-am nici cea mai vagă idee cum s-a petrecut asta 
sau unde se află ea acum. 

El își întoarse privirea în altă parte, apoi adăugă: 

— Deși oamenii mei se străduiesc foarte tare să afle. 

După o clipă, Hamearis zise: 

— Te cred, Blackie. Își luă din nou cupa cu vin de pe masă. Sincer 
să fiu, nici n-am crezut vreo clipă că tu ai făcut-o. Nu că nu te-aş 


crede în stare, dar o acoperire ca asta — ea să dispară pur și simplu — 

chiar că nu e în stilul tău. Se încruntă. Aș vrea, totuși, să ştiu cine a 
luat-o. Ce s-a întâmplat, de fapt? 

— A dispărut pur şi simplu, zise Hairstreak și zâmbi. Trăsăturile 
chipului i se calmară și ridică din umeri. Asta e literalmente ceea ce 
s-a întâmplat. Băiatul din Lumea Analoagă a încercat să o scoată din 
cameră. Pelidne a încercat să-l oprească. Băiatul l-a omorât pe Pelidne, 
apoi amândoi, el și Regina Blue, au dispărut. 

— N-ar fi putut să-o ducă în Lumea Analoagă, nu-i așa? 

— Nu văd cum, zise Hairstreak. Însă nu ţi-am cerut să vii aici ca 
să vorbim despre mistere. Blue a dispărut. Propunerile noastre au fost 
respinse. Trebuie să ne planificăm strategia. 

— Trebuie să o aducem înapoi pe Regină, spuse Hamearis direct. 
A fost declanșată Numărătoarea Inversă. 

— Am auzit și zvonul ăsta, zise Hairstreak cu calm. Mă îndoiesc 
că e adevărat. 

— E cât se poate de adevărat, confirmă Hamearis. Am aflat asta de 
la oamenii mei din serviciul de spionaj. 

Hairstreak se uită la el ca trăsnit. 

— Eşti sigur? 

— Mă întreb de ce nălucile tale nu te-au informat? 

Hairstreak se întreba acelaşi lucru. Vor cădea capete. Și, în afară 
de asta, protocolul cerea ca o Numărătoare Inversă activă să fie rapor- 
tată tuturor părților interesate. Blue ar fi trebuit să-i anunţe când a 
pus-o în funcţiune. Împăratul Interimar ar fi trebuit să o confirme, în 
momentul în care ea a dispărut. Şi, oricum, cine era Împărat Interi- 
mar? Pyrgus, bănuia el — însă el, chiar nu știa acest lucru. Se zgâi la 
Hamearis cu oroare. Cu greu îi venea să creadă enormitatea faptului 
că fusese trădat. Sau că fusese atât de prost şi nu anticipase acest 
lucru. Că o crezuse pe Blue un copil. 

— De cât timp? întrebă el. 

— Trei zile. 


— De la vizita ei sau de la dispariţie? 


STĂPÂNUL TĂRÂMULUI 195 


— E același lucru, după câte deduc eu. 

— Da, ai dreptate. 

Hairstreak îl privi gânditor. 

— Asta schimbă totul. 

Hamearis rânji: 

— Cu siguranţă schimbă sincronizarea. Ce ai pus la cale, Blackie? 

— Ce am pus la cale? 

Hamearis se foi în scaunul său. 

— Oh, haide — n-ai fost niciodată în favoarea ofertei de negociere. 
Ai vrut să ataci de îndată ce ai aflat că Elfii Luminii au un copil drept 
conducător. Așa şi eu... 

— Şi tu! exclamă Hairstreak. În Consiliu ai votat împotriva mea! 

— Bineînţeles că am făcut-o, zise Hamearis cu calm. N-aveai nici 
un fel de susţinere. Însă acum totul s-a schimbat. Ce plan ai? 

Hairstreak ezită pentru o fracțiune de secundă, apoi spuse: 

— Atac prin surprindere. Să-i prindem cu garda jos. 

Își îndepărtă privirea, apoi adăugă cu acreală: 

— N-am anticipat o Numărătoare Inversă. 

Hamearis se aplecă în față. 

— Ar putea fi o cale de-a recâștiga iniţiativa. 

Hairstreak se uită imediat la el. 

— Ce sugerezi? 

Ducele de Burgundia era, cu fiecare por al pielii sale, un războinic 
experimentat. 

— Să-i tăiem capul bestiei, zise el. Şi-au pierdut deja Regina lor 
copil. Zic să eliminăm restul structurii de conducere. Să-l asasinăm 
pe Prinţul Pyrgus şi orice alt descendent la tron. Să omorâm și capul 
Serviciului lor de Spionaj. Vrăjitoarea aia bătrână ne stă ca un ghimpe 
în coaste de prea multă vreme. Să le omorâm Înaltul Portar din 
Lumea Analoagă — cum îl cheamă? Fogarty? Să o omorâm pe soră-ta, 
Quercusia. E nebună, dar are sânge regal și le-ar putea întări poziţia. 
Odată ce am făcut acest lucru, calea e liberă pentru a iniţia o lovitură 

anticipată asupra palatului şi să scoatem generalii din peisaj. Dacă 
structura lor de conducere a dispărut, Elfii Luminii se vor transforma 
într-o turmă. Putem interveni și prelua conducerea — tu poţi inter- 
veni şi prelua conducerea. E o operaţiune limitată, Hairstreak. O pot 
organiza eu pentru tine — îi voi folosi pe cei din Breasla Asasinilor, 
așa că nimic nu va da de bănuit că noi suntem în spatele acestor 
lucruri. O putem face cu foarte mare ușurință, înainte de expirarea 
Numărătorii Inverse. 

Hairstreak se uită fix la el timp de câteva clipe, apoi zise: 

— Fă-o! 


CINCIZECI 


Camera era un cub alb fără formă, de aproape cinci metri și 
jumătate transversal. Nu avea mobilă, nu avea uși sau ferestre, n-avea 
perdele sau covoare, deşi podeaua se simţea într-un fel moale sub 
picioare. Blue nu vedea nici o sursă de lumină, însă de undeva venea 
o lumină blândă şi albă, care nu era nici prea puternică, dar nici prea 
slabă. Însă tot n-avea idee cum ajunseseră acolo. 

Henry stătea ghemuit pe podea, cu spatele lipit de un perete. Avea 
ochii închiși, însă ea ştia că nu dormea. 

— Nu mă poţi ţine aici la nesfârșit! exclamă Blue. 

Ceea ce spusese putea foarte bine să nu aibă nici un efect, însă a 
spune ceva putea rupe monotonia locului aceluia. Deja începuse să 
piardă noţiunea timpului. 

— Vor veni curând după noi, zise Henry, fără a deschide ochii. 

— Cine va veni curând după noi? întrebă Blue, nu pentru prima dată. 

Henry nu răspunse. Nu răspunsese niciodată la această întrebare. 
Henry, gândi Blue, înnebunise. 

— Trebuie să merg la toaletă! zise ea dintr-odată. 

— Camera va absorbi reziduurile, îi spuse Henry. 


— Vrei să mă duc într-un colț? întrebă ea enervată. 

Era furioasă pe Henry, furioasă pe felul în care o răpise, furioasă 
pe felul în care se comporta acum. Nu mai rămăsese nimic din 
vechiul Henry. 

— Nu vreau să te duci, zise el cu nonşalanţă. 

Nu putea înţelege schimbarea care se petrecuse cu el. Era ca şi 
cum nu i-ar fi păsat. Nici de ea, nici de nimic altceva. Fusese atât de 
dominator, atât de agresiv atunci când părăsiseră conacul unchiului 
ei. Însă de când ajunseseră aici nici măcar nu se mișcase. 

— Mi-e foame! îi spuse Blue cu voce tare, sperând într-un răspuns 
de bun simţ. 

— Nu e mâncare, zise Henry. Însă vor veni curând după noi. 

Cine va veni după noi? Ei, într-un fel, îi era teamă să pună această 
întrebare. Nu-i venea să creadă că Henry ar fi putut lucra pentru Lor- 
dul Hairstreak — era ceva de neconceput. Însă pesemne că lucra pen- 
tru cineva. Şi acel cineva venea curând. 

Nimic nu mai avea sens. Dacă unchiul ei plănuise să facă o miş- 
care împotriva ei — plănuise să o răpească sau să o omoare, hai să nu 
amestecăm cuvintele aici —, de ce să-l implice în vreun fel pe Henry? 
Hairstreak o avea deja în mâinile lui. La început nu avusese nici un 
fel de gărzi de corp, şi apoi nu avusese nici o altă protecţie decât 
un Trinian rănit. El ar fi putut... 

Se opri la jumătatea gândurilor. Hairstreak nu voia să se știe că el 
o răpise. Nu putea face acest lucru în propriul conac. De aceea îl 
implicase pe Henry! Totul era atât de simplu. 

Blue îşi dădu brusc seama că se gândea la acel lucru de necon- 
ceput. Toate piesele se potriveau. Henry o trădase unchiului ei. Ea îl 
cercetă cu atenţie şi i se făcu greață. Ce îi oferise oare Hairstreak? 

Se întrebă ce ar fi făcut dacă ea l-ar fi atacat. Era mai puternic 
decât ea — avea deja o vânătaie pe braţ de când o strânsese, acolo la 
conac —, însă nu părea să fie foarte vioi. Din când în când el închidea 
ochii. Nu dormea. I se părea mai mult că se concentra asupra a ceva, 
de parcă ar fi ascultat ceva. Însă totuşi... 

Dacă ar fi așteptat până închidea din nou ochii, se putea apropia 
pe furiș de el și îi putea înfige stimlusul în gât. Ei bine, putea face 

acest lucru. Putea cu siguranță face acest lucru. Ar fi atât de simplu. 
Îşi dădu seama că se certa cu ea însăși. Ar putea ea oare, într-adevăr, 
să-l omoare pe Henry, indiferent ce ar fi făcut el? Ar putea ea... 

Cearta interioară încetă brusc, ca un balon care se desumflă. Nu 
avea un stimlus. Se hotărâse să nu ia unul în cazul în care vrăjile de 
securitate ale unchiului său ar fi detectat o armă. 

ÎI putea ea oare doborî pe Henry fără un stimlus? Să se repeadă la 
ochii lui sau să-l strângă de gât până ce îşi pierdea cunoștința? Era 
de-a dreptul proastă. Sub nici o formă n-ar fi fost suficient de puter- 
nică, chiar dacă se hotăra să facă asta. Şi care ar fi fost rostul dacă ar 
fi făcut-o? Care ar fi fost rostul dacă l-ar fi omorât? Nu ştia cum ajun- 
sese în camera aceea înfiorătoare și nu știa cum să iasă din ea. Nu 
erau ferestre, uși... 

Sau erau? 

Brusc îi trecu prin minte că privise totul cu superficialitate. Ceea 
ce văzuse era o cameră fără formă, însă ar fi putut să nu fie așa cum 
era cu în realitate. Îşi aminti de momentul când intrase cu forța în casa 
lui Brimstone. Lucrurile nu arătau deloc aşa cum erau în realitate, 
până ce ea nu descoperise vraja de iluzie. Ar fi putut fi la fel și aici. 
O vrajă de iluzie ar fi putut schimba întreaga înfățișare. La urma 
urmelor, fără îndoială, lumina venea de undeva, deci în mod evident 
sursa era ascunsă. 

Aruncă o privire spre Henry. Băiatul închisese ochii din nou. Ar 
fi simţit el dacă ea s-ar fi mișcat? Era doar o singură cale de a afla. 
Cu precauţie, începu să-și croiască drum, cu spatele lipit de perete. 
Henry nu se mişcă. 

Merse cu atenţie și foarte încet. Henry putea deschide ochii în 
orice clipă și, atunci când ar fi făcut-o, voia să dea impresia că ea își 
întindea picioarele. Asta n-avea cum să fie ceva ușor. O vrajă de iluzie 
bună afecta caracterul unui obiect, nu numai înfăţişarea acestuia; însă 
chiar și cele mai bune nu erau așa de bune încât să-ți păcălească 
simţul mirosului, așa cum o făceau cu cel al văzului. Dacă o luai pe 
îndelete, puteai sesiza semnele trădătoare. Însă asta însemna să se afle 
foarte aproape. Realmente aproape. Dacă Henry deschidea ochii în 

timp ce ea avea nasul lipit de perete, și-ar fi dat pe dată seama ce 
anume punea ea la cale. 

Se uită în spate. El avea ochii încă închiși, însă buzele i se mișcau 
în tăcere, iar trupul îi era încordat asemenea unui arc elicoidal. Pleoa- 
pele i se mișcară. 

Blue îngheţă. Găsise o uşă! Nu era nici măcar atât de bine 
ascunsă, cu excepţia faptului că nu era la vedere. Îi putea simţi destul 
de deslușit contururile. Se uită din nou la Henry. El încă nu deschi- 
sese ochii. 

Cu prudenţă, Blue împinse acea ușă. 

Iar aceasta se deschise. 


CINCIZECI ȘI UNU 


Aeronava personală era fantastică. Viteza maximă era de aproape 
şapte ori mai mare decât cea a unui ouklo. Cu doar un singur cuvânt, 
o puteai face să execute un luping. Aceasta mai-mai că plutea, fără 
ca motorul să se oprească, iar dacă virai pe neașteptate, începea acest 
uimitor zumzăit răsunător. Dacă Pyrgus nu s-ar fi aflat într-o misiune 
serioasă, ar fi putut avea o distracţie pe cinste. 

Reţeaua de străzi ale Yammeth City era acum dedesubt și el putea 
vedea uimitoarea întindere de verde care reprezenta destinaţia lor 
finală. Comandă aeronavei să coboare abrupt. 

— Intenţionăm să ne prăbuşim în interiorul domeniului Ogyris, 
domnule? întrebă Kitterick. Dacă nu dorim asta, atunci e posibil ca 
Negustorul Ogyris să aibă o pistă de aterizare. 

— Mă gândesc că probabil are și o apărare aeriană, zise Pyrgus, 
încruntându-se. Şi, în afară de asta, nu vreau să ştie că suntem aici. 
M-am gândit să aterizăm undeva, la marginea orașului, şi de acolo să 
mergem pe jos. 

E o zonă publică de aterizare destul de aproape de poarta princi- 
pală a domeniului, domnule. 

— Așa e? De unde știi? 

— Am fost dotat cu hărţi ale Yammeth City, domnule. 

— Al hărţi? Ai fi putut să mi le arăţi şi mie. 

Din cauza faptului că nu mai folosise o aeronavă personală înainte, 
avusese ceva probleme cu găsirea locului respectiv. 

— Sunt interne, domnule. Imprimate în creier. Mă tem că nu am 
decât un acces imaginar. 

Pyrgus așeză aeronava pe linia de plutire, descriind un cerc mare, 
deasupra orașului. 

— Și zona asta publică de aterizare — nu o să sară în ochi o aero- 
navă a unui Elf al Luminii? Nu vreau să se împrăștie zvonul că 
am sosit. 

— Oh, nu cred asta, domnule, zise cu sobrietate Kitterick. Elfii 
Nopţii folosesc mult mai multe mijloace de transport aeriene decât 
noi, așa că sunt zeci de vehicule care vin şi pleacă. Unul în plus de 
abia dacă va putea fi observat. Şi, în afară de asta, aceasta este o 
aeronavă nemarcată. 

Pyrgus se gândi la asta timp de o fracțiune de secundă. Ultimul 
lucru pe care şi-l dorea era o plimbare lungă prin Yammeth City. 
Dacă zona publică de aterizare era, într-adevăr, aproape de poarta 
domeniului... 

— OK, zise el. Unde e locul ăsta? 

— Pătratul acela cu margini verzi, în față şi puțin la dreapta, domnule. 

Pyrgus îl zări. 

— Sunt deasupra lui, zise el. Coborâm! 

Kitterick se dovedi a avea dreptate referitor la faptul că vor trece 
neobservaţi. Câteva sute de vehicule ale Elfilor Nopţii erau parcate 
în şiruri ordonate. Lumea venea şi pleca tot timpul. Păru să nu fie 
nevoie de nici un fel de formalitate. Pyrgus își puse ochelarii și îi 
înmână o pereche și lui Kitterick. 

— Ce sunt ăștia, domnule? 

— Ochelari fumurii, zise Pyrgus. Așa încât lumea să nu-ţi poată 
vedea ochii şi să spună că nu eşti Elf al Nopţii. 

Kitterick clipi. 

— Am un metru douăzeci şi pielea portocalie. Cred că oamenii 
ar putea bănui că nu sunt Elf al Nopţii chiar și cu ochelari fumurii, 

domnule. EI plie cu grijă ochelarii şi îi dădu înapoi. Nu cred că tre- 
buie să ne facem griji în mod nejustificat, dacă îmi daţi voie să spun 
asta, domnule. Sunt destul de mulţi Trinieni în exerciţiul funcțiunii 
peste tot în Yammeth Cretch. Mult mai mulţi acum, bineînţeles, de 
când portalurile Hael sunt închise și servitorii demoni sunt la mare 
preţ și căutare. Începu să-şi strângă echipamentul de zbor. Îmi daţi 
voie să întreb dacă avem un plan în această misiune sau ne vom târî 
pur şi simplu prin tufișuri până ce ne atacă ceva, așa cum s-a întâm- 
plat la conacul Lordului Hairstreak? 

Pyrgus schiță un rânjet. 

— Nu ne vom târî prin tufișuri de data asta, Kitterick. Chiar avem 
un plan. Ne vom prezenta amândoi la intrarea principală şi vom 
întreba de Gela. 

— De Gela, domnule? 

Pyrgus ezită. 

— Prietena, îî, mea. De prietena mea, Gela. Ea e fiica Negustoru- 
lui Ogyris. 

Păru mai puţin încrezător decât lăsa să se vadă. S-ar putea ca Gela 
să nu fie pregătită să le dea o mână de ajutor. De fapt, una peste alta, 
se gândi că era puţin probabil, însă n-avea o idee mai bună și merita, 
probabil, să încerce. 

— Înţeleg, domnule. 

— Cred că Gela ar putea să ne bage înăuntru, insistă Pyrgus. Poate 
o să ne poftească în casă și o să ne invite la o ceașcă de ceva cald sau 
ceva asemănător. Am să o rog să nu-i pomenească tatălui ei de vizită. 
Apoi, în timp ce unul din noi se angajează în conversaţie cu ea, 
celălalt se poate strecura afară, să arunce o privire la florile de cristal. 
Ezită un moment. Poate tu, adăugă el jalnic. 

— Îmi daţi voie să spun, domnule, că acesta e, probabil, cel mai 
prost plan pe care l-am auzit vreodată? 

— E singurul pe care-l am, îi răspunse Pyrgus cu acreală. Şi am 
putea să încercăm. 

— Da, bineînţeles, zise Kitterick. 

Porțile principale ale domeniului Ogyris erau nişte bastioane orna- 
mentale enorme, flancate de două statui gemene ale unor demoni cu 
colții rânjiți. Statuile constau din marmură de un roz ţipător. Porţile 
erau din fier forjat letal, extrem de scump, însă impenetrabil la vreun 
atac din partea elfilor și mai aveau şi un înveliş subțire de magie 
neagră pentru a proteja pe orice vizitator legal care ar fi putut să le 
atingă în mod cu totul și cu totul accidental. Erau închise. 

Pyrgus clipi. Nu-i trecuse deloc prin minte că domeniul ar fi putut 
fi închis, deși, acum că se afla aici, i se părea lucrul cel mai normal 
din lume. 

— Ce facem acum? bâigui el cu voce tare. 

— Daţi-mi voie, domnule, zise Kitterick, şi își aşeză palma în unghi 
drept pe plăcuţa de atenţionare din alamă, încastrată în peretele din 
partea stângă. 

— Vă rog să vă menţionaţi numele și cu ce treabă aţi venit aici, 
zise statuia cea mai apropiată. 

— Vă rog să staţi cu faţa la poartă şi să vorbiti clar, îi îndemnă 
„geamăna“ din partea cealaltă. 

— Vă rog să vă abţineţi de la a mai atinge porţile vreodată, zise 
prima statuie. 

— Porţile sunt făcute din fier, remarcă cealaltă statuie pe un ton 
sfătos. Foarte periculos pentru elfi. 

— Stăpânul le-a acoperit cu vrăji, însă acestea s-au cam uzat. Tre- 
buie înlocuite, zău aşa. 

— Așa că daţi-vă la o parte sau lăsaţi-l pe pitic să le atingă. Fierul 
nu are nici un efect asupra Trinienilor. 

— E prinţul Pyrgus, nu-i aşa? zise cealaltă statuie. Aţi mai fost aici 
cu tânăra stăpână Gela, nu-i aşa? 

— Da, zise Pyrgus cu nervozitate. 

— M-am gândit eu că vă recunosc. Îmi pare bine să vă revăd, dom- 
nule. Aveţi grijă la porți. 

— Mă tem însă că tot va trebui să vă menţionaţi numele şi trebu- 
rile pentru care aţi venit, domnule, zise cealaltă statuie. Doar ca să 

se consemneze. Trebuie să identificăm toţi vizitatorii la Sistemul 
Central de Securitate. 

— Sunt vremuri tulburi. 

— E doar o simplă formalitate în cazul dumneavoastră, domnule. 

— Însă una căreia trebuie să ne supunem. Numele întreg cu titluri, 
domnule. Vă rog să vorbiţi clar. Oh, și trebuie să-l numiţi şi pe pitic. 
Trebuie să fie ștampilat, de vreme ce vine aici pentru prima dată. 

Se sfârșise cu ideea ca Gela să-i fi strecurat fără ca tatăl ei să știe. 

— Prinţul Pyrgus Malvae al Casei Iris, zise Pyrgus încetișor, ca să 
nu-i fie auzit numele de vreun trecător. 

Nu puteai şti niciodată ce i se putea întâmpla unui Elf al Luminii 
în Yammeth City. Se tot auziseră poveşti că fuseseră linșaţi. 

— Puțin mai tare, domnule, zise statuia. 

— Prinţul Pyrgus Malvae al Casei Iris! răcni Pyrgus, lăsând pre- 
cauţia deoparte. Cavaler Comandor al Pumnalului de Argint, Arcaş 
Onorific al Bisericii Luminii, fost Împărat Desemnat, fost Prinţ 
Moștenitor al Tărâmului, Prieten de Seamă şi Sponsor al Ligii pen- 
tru Protecţia Animalelor, Preşedinte al Congresului Ciudaţilor, 
Mesager Suprem Onorific al Colegiului Mesagerilor, Primul Făurar 
al Străvechiului şi Onorabilului Ordin al Imaculatei Mâini, plus 
diferite alte titluri onorifice secundare. Trase aer proaspăt în piept 
şi adăugă: Şi Kitterick. Se înclină într-o parte și șopti: Tu n-ai alte 
titluri, nu-i așa Kitterick? 

— Mă tem că nu, domnule. 

— Și Trinianul Portocaliu, Kitterick, zise Pyrgus cu voce tare. 

— Şi cu ce treburi, domnule? Da’ cât mai succint. Trebuie pur 
şi simplu să fie ceva de genul: „În vizită la Negustorul Ogyris“ 
sau „Livrez obiecte ornamentale pentru casă“, sau ceva de genul 
ăsta, domnule. 

— În vizită la Stăpâna Gela Ogyris, zise Pyrgus. 

— Dau mai departe, şopti prima statuie. 

Aceasta închise ochii pentru a procesa informaţiile. 

— N-aţi dori să veniţi lângă mine, domnule Kitterick? întrebă a 
doua statuie pe un ton prietenos. Aș putea să vă ştampilez în timp 
ce așteptăm. 

Când Kitterick de duse lângă ea, statuia scoase o ștampilă mare 
de cauciuc dintre faldurile tunicii sale și îi ștanță un OG fosforescent 
pe frunte. 

— Arătaţi-l dacă sunteţi oprit. Este valabil timp de douăzeci și 
patru de ore. Nu se șterge decât atunci când vreţi să scăpaţi de el — 
ploaia nu-l afectează, însă iese cu săpun. Unii din generaţia mai 
tânără le păstrează timp de săptămâni întregi — e un accesoriu la 
modă, se pare. 

— Trecerea liberă, zise prima statuie. 

Se auzi un păcănit ameninţător şi porțile masive se deschiseră. 


CINCIZECI ȘI DOI 


Ochii lui Henry se deschiseră și scânteiară în roşu. 

— Nu e bine să faci asta, zise el. 

Blue se răsuci la 180°- Inima îi bătea cu putere. El era tot ghemuit 
şi lipit de perete. N-avea cum să se ridice în picioare, să traverseze 
camera şi să o ajungă, înainte ca ea să dispară brusc, prin ușa des- 
chisă. Totuși, ea ezita. 

Henry zise: 

— Ușa aia duce înapoi aici. 

Închise din nou ochii. Acea siguranţă nepăsătoare a lui era de-a 
dreptul înspăimântătoare. 

Blue se întoarse din nou cu spatele și trecu prin ușa deschisă. Se auzi 
un ușor scrâșnet în momentul în care aceasta se închise în urma ei. 

Se afla într-o altă cameră albă şi fără formă. 

Această cameră arăta exact ca cea pe care tocmai o părăsise. 
Pereţi albi, podea albă, tavan alb, aceeaşi lumină ascunsă, aceeași 
moliciune ciudată se simţea sub picioare. 

Şi Henry, care stătea ghemuit și lipit de perete. 


CINCIZECI ȘI TREI 


Cu o lungime de aproape șase kilometri şi jumătate, şoseaua 
şerpuită a domeniului Ogyris nu era, evident, făcută pentru mersul pe 
jos. Pe când Pyrgus şi Kitterick ajunseră la locuinţa lui Ogyris, înce- 
puse deja să se întunece. 

— Eşti OK, Kitterick? întrebă Pyrgus. 

Îl dureau picioarele şi simţea un cârcel la mușchiul uneia din gambe. 

— Cum nu se poate mai bine, domnule, zise Kitterick într-un mod 
de-a dreptul insuportabil. 

Conacul Ogyris era o clădire relativ nouă, cu o construcţie ciu- 
dată. Combina spiralele subţiri ale unui castel tradițional din Halek- 
lind cu o fundaţie din piatră — atât de modernă în ținutul Cretch, în 
prezent — ce părea să fi fost inspirată de donjonul unui trol. Rezultatul 
era ceva ce semăna vag cu un porc spinos gigantic, stând ghemuit şi 
gata-gata să se zburlească. Cu o etalare ostentativă de bogăţie, Zosine 
Ogyris comandase niște învelișuri generoase de vrajă care transfor- 
mau materialul de bază al construcţiei în cupru, argint, aur, platină, 


oricalc! şi iar în cupru, la nesfârşit, la un interval de şapte minute. 


! Oricalc — metal preţios (bronz) la greci și romani, folosit pentru confecţionarea de biju- 
terii şi de statui (n.tr.) 

În acel moment era din cupru brunat! şi razele reflectate de soare în 
asfinţit îl făceau să pară ca şi cum ar fi fost în flăcări. 

— Ei bine, iată-ne ajunşi, zise Pyrgus și se apropie de ușa masivă. 

Femeia care răspunse la bătaia lui în ușă — Pyrgus presupuse că 
era fata în casă — era mică și grasă şi avea ceva în privire care îi 
amintea de Gela. Avea acea nuanţă verzuie a pielii şi acele pliuri la 
nas ca ale unei ţărănci din Halek, ceea ce era posibil să fi și fost, de 
vreme de Ogyris o adusese cu el din ținutul său de baștină. Purta un 
şorţ cu niște dungi de un albastru rece şi avea urme de făină pe mâini. 

— Îmi pare rău că v-am lăsat să aşteptaţi, zise ea voioasă. 
Făceam biscuiţi. 

Pyrgus îi zâmbi nesigur. 

— Am venit să o văd pe Gela, spuse el. 

Era timpul să afle dacă şi Gela voia să-l vadă. 

— Nu-i aci, zise femeia imediat. Tat-su a trimis-o acas’. 

Pyrgus o privi chiorâş. Aceasta era casa Gelei. 

În Creen, zise femeia, folosind termenul de baștină al ținutului 
Haleklind. S-a gândit că o să fie mai în siguranţă. Şi pentru că Pyrgus 
se uită la ea cu o privire în gol, adăugă: Din cauza războiului. 

— A războiului? 

— A războiului care se apropie. 

Ea zisese acest lucru atât de prozaic, încât pe Pyrgus îl trecură 
fiorii. Însă înainte ca el să aibă timp să reacționeze, ea începu să-și 
încline trupul într-un unghi periculos. Îi luă o clipă până să-şi dea 
seama că încerca să se uite în spatele lui. 

— Tu ești, Kitterick? întrebă ea, şi figura îi radie brusc de fericire. 

— Da, într-adevăr, Genoveva, zise Kitterick zâmbind, în timp ce 
ieșea la iveală din spatele lui Pyrgus. Mă bucur să te revăd. 

— Păi, zise Genoveva, asta chiar că e o surpriză plăcută! Intră, intră 
şi pofteşte-l şi pe tânăru” tău prieten. O să fierb nişte ierburi şi îmi 
puteţi gusta biscuiţii, și să-mi spui dacă mi-am pierdut îndemânarea. 


l Brunat — (despre piese de oţel sau de cupru) acoperit prin brunare cu un strat protector 
de oxizi de culoare închisă (n.tr.) 

Îi zâmbi larg lui Pyrgus şi adăugă: Deci Gela te cunoaște — noro- 
coasă fată! 

În timp ce o urmau de-a lungul coridorului căptușit cu dale de 
piatră către locul de unde venea mirosul de copt, Pyrgus îi şopti la 
repezeală lui Kitterick: 

— Nu ştiam că le cunoști pe servitoarele lui Ogyris. 

— Nu-i servitoarea lui, domnule, îi șopti Kitterick la rândul său. 
E soţia lui. 

— Soţia lui? exclamă Pyrgus cu voce tare, apoi repetă în şoaptă: 
Soţia lui? Asta e mama Gelei? 

— Da, domnule. Genoveva, domnule. O femeie foarte plăcută. 
Extrem de îndemânatică la făcutul biscuiţilor, așa cum bănuiesc că 
suntem pe cale să descoperim. S-a căsătorit când avea șaisprezece 
ani, iar el avea douăzeci şi cinci. Asta era înainte ca el să plece din 
Haleklind şi să se îmbogăţească. Fericiţi ca două moluște în sos, după 
câte văd eu. Căsătoriile din Halek sunt adeseori aşa. E ceva ce are 
legătură cu compoziţia solului, cred. 

— Şi de ce face chiar ea biscuiţi? întrebă Pyrgus curios. 

Probabil că vorbise prea tare pentru că Genoveva strigă peste umăr: 

— Pentru că nu e servitoare în ţară care să poată face biscuiţi ca ai 
mei. Cel puţin aşa zice Zosine Typha. Eu cred că e un complot ca să 
mă facă să stau în banca mea. 

Ea chicoti. 

— Și cum se face că o cunoști? îi şopti Pyrgus lui Kitterick. 

— Mă tem că nu am libertatea să spun, domnule. 

Pyrgus se uită chiorâş la el, apoi spuse: 

— Oh. Dintr-o misiune pentru Madame Cardui? 

— Ceva de genul ăsta, domnule. 

— Dar o cunoşti bine? 

Kitterick zâmbi ușor, arătându-și colții săi otrăvitori. 

— Foarte bine, domnule. Foarte bine, într-adevăr. 

Pyrgus deschise gura ca să împingă discuţia mai departe, apoi se 
hotărî că era mai bine să tacă. În loc de asta, zise: 

— Şi crezi că o poţi face să-ţi spună despre florile de cristal, ce zici? 

— Nu fiţi absurd, domnule, zise Kitterick politicos. Îi e extrem de 
credincioasă soţului ei. În anumite privinţe. Și în afară de asta, mă 
îndoiesc că ştie ceva despre ele. Se știe că bărbaţii din Halek sunt 
misogini. Nu le spun nevestelor lor nimic, absolut nimic. Am crezut 
întotdeauna că aceasta e o trăsătură demnă de admirat. 

— Voi ăia doi, încetaţi să tot şușotiţi despre fundul meu — strigă 
Genoveva veselă peste umăr. N-am ce-i face dacă am un apetit de 
om sănătos. 

— Aș sugera, domnule, zise Kitterick încetişor, referitor la florile 
de cristal, să-i spuneţi Genovevei, doamnei Ogyris, că sunteţi intere- 
sat de arhitectura Halek și că aţi dori să faceţi un tur al casei. Vă va 
înmâna un permis de liberă trecere care vă va permite să pătrundeţi 
în orice zonă doriţi. Dacă vă opreşte cineva, arătaţi-l pur şi simplu. 
O să o ţin la taclale în bucătărie până vă întoarcețţi. 

— Că doar nu m-o lăsa să umblu de nebun prin toată casa, protestă 
Pyrgus. Că doar n-oi fi eu buricul pământului. 

— Oh, ba da, vă va lăsa, domnule, zise Kitterick, plin de încredere. 
E o tradiție a ospitalităţii din Halek. 

— Şi ce se întâmplă dacă vrea să vină cu mine? Să facem împreună 
un tur organizat? 

— Nu o va face, domnule. Credeţi-mă pe cuvânt, zâmbi Kitterick. 

— lată-ne ajunşi, băieţi, zise Genoveva, deschizând ușa bucătăriei. 
Terburi și biscuiţi, și dacă sunteţi cuminţi s-ar putea să vă găsesc un 
borcan din rezerva mea de dulceaţă făcută în casă. 

— Aveţi grijă să nu dureze prea mult, domnule, șopti Kitterick. Nu 
ştiu cât de mult timp îi pot distrage atenţia. 

Pyrgus îi urmă în bucătărie. Planul părea nebunesc, însă pentru 
nimic în lume nu se putea gândi la altul mai bun. 


CINCIZECI ȘI PATRU 


— Bună, Blue, zise Henry şi îi zâmbi cu răceală. Ţi-am spus că vin. 

Era flancat de demoni. Toţi în afară de unul își făcuseră apariţia 
în înfăţişarea lor fusiformă, cu pielea cenușie. Își întoarseră ochii lor 
enormi și negri către ea. Blue încercă să-şi smucească capul într-o 
parte, însă mişcarea fu prea târzie. Simţi cum începe să o lase voinţa. 

Excepţia o făcea o arătare costelivă, cu coadă şi în pielea goală în 
afara unui strat protector de blană neagră. Avea niște coarne mici, 
urechi ascuţite, dinţi ascuţiţi şi ochi galbeni strălucitori. Rânji, se 
îndreptă în salturi spre ea şi îi luă mâna. Blana era moale şi linişti- 
toare, ca cea a unei pisici. 

— Du-te cu John, Blue, zise Henry. 

Unde să se ducă? Era un gând stupid, însă era singurul care-i trecu 
prin minte în acea clipă înfiorătoare. Cum te puteai duce undeva când 
singura singura ușă a camerei ducea din nou în același loc? 

Apoi alte gânduri se izbiră de ea, asemenea unui talaz. Henry nu 
lucra pentru Lordul Hairstreak. Henry lucra pentru legiunile din Hael. 
Ceea ce însemna că Henry nu o trădase. Pentru că nici o persoană ca 
Henry nu lucra pentru Hael de bunăvoie. Demonii îl controlau! 


Era un lucru nebunesc, însă ea chiar se simţi uşurată! 

Sentimentul acesta de ușurare dură mai puţin de o secundă. Erau 
amândoi într-o mare belea, iar Henry nici măcar nu o ştia. Scăparea 
lor depindea de ea. Însă era deja prinsă în aceeași plasă ca şi el. Îşi 
putea ea oare recăpăta controlul minţii, după ce privise un demon 
în ochi? 

Lângă ea, mica creatură scârboasă îi strângea mâna încurajator. 

Blue studie cu atenţie ceea ce i se întâmpla. Nu se simţea diferit 
față de cum se simţea de obicei, însă asta era o iluzie — o capcană 
subtilă. Orice ar fi simţit, stătea liniștită şi se ţinea de mână cu un 
demon, într-o cameră plină de demoni. Ar trebui să fugă, să se lupte 
sau să urle — orice, în afară de a sta cuminte. Deci, atunci când 
demonii îţi controlează mintea, te fac să simţi că vrei să faci ceea 
ce doresc ei să faci. 

Ar putea folosi ea asta în interior? Îi mai rămăsese ceva din 
voinţa ei? 

Încercă să-şi miște brațul puţin. Acesta se mişcă cu ușurință. Îşi 
înăbuși brusca izbucnire de exaltare. Ce dovedea asta? Demonilor nu 
le-ar păsa de braţul ei drept. Şi oricum, de ce să-și piardă timpul cu o 
biată mișcare? De ce să nu încerce să fugă şi să vadă ce se întâmplă? 
Acesta ar fi un adevărat test. Doar că nu voia să încerce să fugă pen- 
tru că trebuia să se ducă cu John, așa cum spusese Henry. 

Gândul i se păru atât de firesc, că se înfioră. 

Pe podea se revărsă un fascicul de lumină albastră. Nu putea 
vedea de unde provenea. Individul de lângă ea îi pătrunse în minte și 
îi dezmierdă creierul. 

— Sunt Black John, îi spuse el în gând. Hai să mergem împreună 
către lumină. 

Doar asta trebuiau să facă, bineînţeles. Făcu un mic pas înainte, 
apoi altul. Henry o urmărea. Avea ochii întredeschişi şi zâmbea. 

Blue încercă să-și amintească ce-i spusese Pyrgus despre cum e 
atunci când eşti posedat de demoni. Când i se întâmplase lui, încer- 


case din răsputeri să nu se gândească la numele lui, pentru că odată 

ce-ţi știau numele, deţineau un control total asupra ta. Şi ce mare 
scofală era această informaţie. Ei deja îi ştiau numele. Regina Blue, 
Împărăteasă a Tărâmului Elfilor. Acum mergea ca un copil spre acea 
revărsare de lumină. 

Îi trecu prin minte că nu era momentul să le opună rezistență. Ei 
o controlau în mod eficace, o determinau să meargă. Mai târziu, 
poate, când atenţia lor ar fi fost îndreptată spre altceva, ea ar fi putut 
găsi prilejul să fugă. 

Ținându-l de mână pe Black John, Blue înaintă. 


CINCIZECI ȘI CINCI 


Blue era condusă cu eleganţă către fasciculul de lumină. Era o 
tehnică de vrajă atât de ciudată. Nu exista nimic asemănător în 
Tărâm. Te făcea să te simţi relaxat și visător, te purta atât de uşor, sus, 
mai sus, tot mai sus. 

Ajunse în dreptul peretelui camerei cubice şi trecu prin el, de 
parcă ar fi trecut prin ceață. În tot acest timp lăbuţa ca de pisică a lui 
Black John îi ţinea strâns mâna. 

Revărsarea bruscă de lumină o orbi şi o durură ochii. Icni de 
spaimă şi își trase mâna înapoi. Imediat Black John îi învălui cu săl- 
băticie mintea, iar ea rămase neclintită, fără să se poată mișca, fără 
măcar să-și poată închide ochii. Black John îi luă mâna din nou și 
paralizia ei încetă. 

Blue clipi şi din ochi începură să-i curgă lacrimi. Fu cuprinsă de 
un calm ca de gheaţă. Incidentul durase mai puţin de o secundă, însă 
învățase ceva. În timp ce creatura demonică îi ținea mâna, îi putea 
controla cu uşurinţă comportamentul. Atunci când îşi smucise mâna, 
răspunsul lui fusese aproape de panică. Faptul că-i zăvorâse mintea 
şi trupul nu fusese altceva decât o reacţie exagerată. El încă deţinea 
controlul, însă era un control crud și brutal. 

Blue se strădui să ignore durerea din ochi şi să gândească. Pro- 
blema era că nimeni nu știa prea multe despre posedarea demonică. 
Elfii Nopţii aveau tehnici şi vrăji ca să se poată păzi împotriva aces- 
teia, însă chiar şi ei nu ştiau cum funcționa exact. Henry se afla sub 
control demonic, în mod evident se afla de ceva vreme, şi nimeni 
nu-l atingea. Domnul Fogarty fusese posedat de un demon atunci 
când îl omorâse pe tatăl ei, însă nici una dintre creaturi nu fusese cu 
el — nu-l atinsese — în acel moment. De ce oare trebuia chestia asta să 
o atingă acum pe ea? Henry şi domnul Fogarty erau amândoi fiinţe 
omenești. Probabil că la elfi era diferit. 

Îşi stoarse creierii ca să-şi amintească ce anume se întâmplase cu 
Pyrgus. Zisese că demonii săriseră pe el, deci avusese loc un contact 
atunci. Însă îi ţinuse vreunul mâna după aceea? Nu pomenise acest 
lucru, deși asta nu însemna că nu se întâmplase. Şi, în afară de asta, 
Pyrgus fusese posedat atunci când era în Hael — însăși lumea demo- 
nilor. Și în Hael s-ar putea ca treburile să funcţioneze diferit. 

N-avea importanţă. Ea tot credea că aflase ceva. Aici şi acum, se 
părea că demonii aveau nevoie de contact fizic pentru a o putea con- 
trola cum se cuvine. Asta era o informaţie folositoare. 

Își întoarse capul, clipind ca să îndepărteze lacrimile din ochi. 
Lucrurile înconjurătoare îi apărură încetişor în câmpul vizual. Se 
afla într-o cameră stranie de metal, iluminată de o strălucire violetă 
pătrunzătoare. În timp ce ochii ei se obișnuiau cu lumina aceea, 
ea văzu că provenea de la un grup de tuburi transparente uriaşe, 
umplute cu un lichid ce fierbea încetișor. Înăuntrul tuburilor se aflau 
zeci de bebeluşi în pielea goală, cu gurile deschise și cu ochii strâns 
închiși. Spre oroarea ei, își dădu seama că ei inhalau acel lichid. Nu 
putea sub nici o formă să-și dea seama dacă bebeluşii erau elfi sau 
fiinţe omenești. 

— Nu sunt nici una, nici alta, zise Henry, citindu-i gândurile. 

El trecu prin perete cu ajutorul unui alt fascicul de lumină albastră. 
Doi dintre demonii cenușii cu ochi negri îl urmau îndeaproape. Toţi 
trei aterizară asemenea unui puf de păpădie. 

Când se uită la Henry, de fapt se uita prin el. Ştia asta acum. În 
spatele ochilor lui era altceva. 

— Atunci ce sunt? întrebă ea furioasă. 

— Hibrizi, zise Henry. Fac parte din programul nostru de reproducere. 

Programul nostru de reproducere? Creatura care vorbea prin 
Henry era un demon. Să-l facă să vorbească. Acest lucru i-ar putea 
distrage atenţia. Şi, de altminteri, orice informaţie se putea dovedi 
folositoare. 

— Programul vostru de reproducere? repetă Blue ca un ecou. 

Respectivul renunţase acum la orice pretenţie de a se da drept 
Henry. Chiar şi vocea i se schimbă, coborând într-un mormăit gros 
care suna și mai înfricoşător acum că ieșea din gura unui băiat. 

— Pentru a crea odrasle mai puternice, zise el. 

Henry o privi cu niște ochi reci și pustii. 

Blue privi iar bebeluşii care pluteau în tuburi. Unii dintre ei erau 
grăsuți, alţii păreau palizi şi bolnăvicioși. Toţi se mişcau încet în 
lichid. Mâinile lor se deschideau și se închideau. Un gând teribil îi 
trecu prin minte. 

— Aceștia sunt... 

— Parte din Lumea Analoagă, parte din Hael, zise demonul. Ochii 
lui Henry o fixară cu atenţie. Acum începem cea de-a doua fază. 

Tăcerea fu atât de profundă, de parcă orice sunet fusese absorbit 
din cameră. O teamă bolnăvicioasă îi crescu în stomac. Îi era frică să 
întrebe, însă trebuia să întrebe. Vocea îi suna răguşit, ceva mai tare 
decât o șoaptă. 

— Care e a doua fază? 

Arătarea din interiorul lui Henry își schimonosi buzele 
într-un zâmbet. 

— Un copil din Hael născut dintr-o mamă-elf. 

Ochii lui clipiră spre Black John, care îi strânse mâna lui Blue. 

Blue încercă să scape și să țipe, însă fu cuprinsă iar de paralizie. 


CINCIZECI ŞI ȘASE 


Viaţa era întotdeauna atât de grea fără Kitterick. Madame Cardui 
o luă în braţe pe Lanceline și îi mângâie blana translucidă. Problema 
era că, atunci când cineva ajungea la o anumită vârstă, i se cam 
atrofiau facultățile mintale. O mică jenă aici, o durere dincolo... 
nimic căruia cineva să nu-i poată face faţă, bineînţeles, mai ales acum 
că se lansaseră acei minunați plasturi de reîntinerire. Însă mintea 
încâlcită era o chestiune diferită. Nu exista vrajă în Tărâm care să se 
atingă de așa ceva. De aceea Kitterick era așa o binefacere. Avea o 
uimitoare capacitate de memorare. Liste... înregistrări... chestii de 
făcut... fotograme! vechi... planuri noi... el le absorbea pe toate. 
Zău aşa, aveai impresia că o să-i explodeze bietul lui cap. Însă nu, 
totul intra şi ieșea din acel cap exact la momentul potrivit. Remar- 
cabil. Chiar şi pentru un Trinian. Ar fi de-a dreptul pierdută fără el. 
Chiar era de-a dreptul pierdută fără el. Însă nevoile lui Pyrgus avuse- 
seră prioritate. 

Pyrgus. Un tânăr atât de minunat. Această aventură a lui cu fiica 
unui Elf al Nopţii, spre exemplu. O chestie destul de groaznică. Alan 


l Fotogramă — fotografie specială (luată din avion sau din puncte înalte), care îndeplinește 
condiţia de a oferi o perspectivă centrală, pe baza căreia se pot face măsurători precise 
asupra obiectului a cărui imagine o reproduce şi care se foloseşte mai ales în topografie 
şi în cartografie (n.tr.) 

avea dreptate, bineînţeles — tentaţia exoticului. Fructul interzis. Tinerii 
nu se prea gândesc la altceva (cu excepţia animalelor în cazul lui 
Pyrgus, lucru destul de ciudat). Oftă pe când oukloul trase la un punct 
de oprire. Şi ea fusese la fel de rea în tinereţe. Ce se mai perpelise 
tatăl ei când îi spusese despre Marele Myphisto. O carieră artistică 
părea un scandal așa de mare în acele vremuri. Şi Myphisto era cu 
mult mai în vârstă decât ea. 

Cobori din trăsură și lovi ușurel una dintre laturile acesteia ca să 
o pună în mișcare. Era sigură că trebuia să facă la fel ca Alan şi să fi 
stat la palat pe durata situaţiei de criză. Însă, zău așa, oricine tânjea 
după propriul lui pat chiar și în vremuri de criză. După propriul lui 
pat și după propria lui casă. 

— O să-ţi fac rost de un șoricel după ce intrăm, îi zise ea lui Lance- 
line în timp ce urca scara îngustă. 

Pisica (care înţelegea totul, absolut totul, zicea ea) începu să toarcă. 

Gardianul ei se declanșă când ajunse la etaj și ea îl îndepărtă ener- 
vată cu mâna. Era și așa destul de oribil faptul că viaţa trebuia să fie 
împrejmuită de atât de multă securitate în vremurile astea. N-avea 
nici o îndoială că lucrurile nu fuseseră nici pe departe atât de rele 
atunci când era tânără. Însă, bineînţeles, atunci nu era implicată în 
spionaj. O ocupaţie care aducea propriile ei riscuri. Oftă din nou când 
ajunse la ușa apartamentului. 

Lanceline mârâi încetişor. 

Madame Cardui îngheţă, cu mâna pe clanţa ușii. 

— Ce e, draga mea? întrebă ea. 

Lanceline mârâi din nou. 

Cu pisica încă cuibărită în braţele ei, Madame Cardui se dădu 
înapoi câţiva pași și reactivă Gardianul. 

— Raportează! ceru ea. 

— Pe de-a-ntregul sau rezumat? întrebă creatura. 

Rezumat. 

— Autorizaţie? 

— Cuvânt de cod: Doamna Pictată. 

Gardianul își duse mâna dreaptă la turban. 

— Accesare... Apoi: Nu au fost vizitatori, Madame Cardui. N-a 
fost nici o tentativă de pătrundere în casă. Nici un incident, nici un 
accident. Dispozitivele de securitate sunt intacte. Sistemele de secu- 
ritate sunt intacte. Nu sunt necesare reparaţii. Ultima iniţializare a sis- 
temului, acum douăzeci și două de mii de ore. Situaţie normală. Să-l 
resetez, Madame Cardui? 

— Nu, zise Madame Cardui absentă pe când o lua în sus pe scări. 

Când ajunse la uşa apartamentului său, Lanceline se agită foarte 
tare în braţele ei. 

— E în regulă, draga mea, îi spuse Madame Cardui. 

Sistemele de securitate acţionate prin vrajă erau toate în stare 
bună, însă chiar și cel mai sofisticat sistem putea fi înșelat dacă cineva 
avea resursele necesare. Însă Alan (dragul de Alan!) o învățase un 
şiretlic foarte special — nou în Tărâm, deși el afirma că spionii îl 
foloseau adesea în Lumea Analoagă. Se lăsă pe vine şi căută cu mâna 
aţa invizibilă pe care o întinsese de-a lungul marginii ușii. Era intactă. 
Nu intrase nimeni pe aici. 

Madame Cardui deschise ușa. 

Apartamentul era în întuneric. 

— Lumină, comandă ea. 

Toate sistemele se activară pe dată, trimițând modele elaborate 
de vrajă de-a lungul şi de-a latul pereţilor, declanşând o muzică 
liniștitoare, aducând acea lumină blândă şi roz care îi plăcea ei atât 
de mult. 

Ucigaşul o aștepta în mijlocul camerei de zi. 

Era îmbrăcat în negru din cap până-n picioare şi purta ochelarii 
aceia negri ai unui Elf al Nopţii. În jurul frunţii avea înfășurată o 
bentiţă ce purta însemnele Breslei Asasinilor. Ca majoritatea asa- 
sinilor, era mărunt și musculos, însă în fiecare mână avea câte un cuțit 


Halek. Așteptase — Dumnezeu știe cât timp — în Poziţia Ghemuită 

Aducătoare de Moarte, pregătindu-se pentru clipa când ea avea să 
se întoarcă. 

— Gheară, şopti Madame Cardui. 

Lanceline se lansă din braţele ei ca un fulger. ÎI lovi pe asasin la 
nivelul genunchiului şi îi zgârie trupul şi faţa, atacându-l cu toate 
cele patru lăbuţe în același timp. Ochelarii zburară cât colo şi el ţipă 
şocat, în momentul în care ea îi sfâșie ochii. Apoi Lanceline se repezi 
la jugulară. 

În timp ce trupul asasinului se zvârcolea pe podea, Lanceline se 
îndepărtă cu graţie pentru a se strecura înapoi în braţele doam- 
nei Cardui. 

— Şoricel, şopti ea pe un ton senzual. 


CINCIZECI ȘI ȘAPTE 


Chestia cu permisul de liberă trecere chiar funcționa! Pyrgus nu 
îndrăznise să creadă cu adevărat acest lucru, însă fusese deja oprit de 
trei patrule diferite și de fiecare dată când îl scosese la iveală, îl 
întâmpinaseră cu plecăciuni şi zâmbete. Ce diferenţe culturale uimi- 
toare erau în Haleklind. N-o să vezi niciodată un Elf al Luminii să 
lase un străin total necunoscut să hoinărească liber prin curtea lui, iar 
de un Elf al Nopţii ce să mai vorbim. 

Deşi nu era chiar liber, bineînţeles. Unele uși erau încuiate. Uşa 
de la biroul lui Ogyris, spre exemplu, şi cea de la cabinetul personal. 
De fapt, destul de multe uşi erau încuiate. Puteai flutura în faţa ușilor 
permisul de liberă trecere până îți venea rău, că tot bine închise rămâ- 
neau. Şi nici nu se punea problema să intre prin efracţie, cu atâtea gărzi 
care îşi puteau face apariţia în orice moment. I se putea permite să 
meargă oriunde, însă nici un permis nu-i dădea drepturi de spărgător. 
Ceea ce era într-adevăr păcat. Ar fi putut fi documente interesante în 
birou sau în cabinet. 

Cu toate astea, nu se putea plânge. Kitterick se dovedea extrem 
de valoros. Permisul îi dădea voie lui Pyrgus să vină și să plece după 
pofta inimii, ceea ce însemna că putea ieși afară să privească sera 
foarte de aproape. O să-şi facă griji de modul cum o să intre înăuntru 
abia când va fi acolo. 

Pyrgus ieși pe ușa din faţă, fluturându-și permisul prin faţa por- 
tretelor strămoşilor lui Ogyris, înşirate pe pereţii din hol. 

Găsi sera cu destul de mare uşurinţă. Acum, afară se întunecase 
de-a binelea şi clădirea era luminată așa cum fusese şi la prima lui 
vizită. Îşi aminti comentariul Gelei că tatăl ei se baza mai degrabă pe 
protecţii magice, decât pe faptul de a atrage atenţia prin postarea de 
gardieni, însă chiar şi aşa era foarte precaut. Așteptă câteva minute 
bune, ascultând, înainte de a se apropia mai mult. 

Nimic nu se schimbase. Florile de cristal erau tot înăuntru, plan- 
tate în straturi îngrijite. Se zgâi prin geam (fiind cu foarte mare atenţie 
să nu-l atingă), nevenindu-i să creadă că acelea erau plante vii. Însă 
încă păreau să întreacă talentul unui artist. Fiecare inflorescenţă era 
absolut perfectă, fiecare frunză și tulpină de cristal, o minune în toată 
regula. Fiecare floare scânteia plăcut sub globurile de strălucire. 
Lumina lunii şi a stelelor se reflecta în profunzimile lor. 

Pierdea timp. Meditaţiile poetice nu o vor aduce pe Blue înapoi. 
Trebuia să știe mai multe despre aceste flori, iar Gela spusese că erau 
protejate prin vrajă. 

Rămase în picioare încercând să-și amintească cu exactitate ce 
anume spusese ea, încercând în același timp să-şi dea seama ce fel 
de vrăji ar folosi el ca să-şi protejeze ceva cu adevărat preţios. Şi de 
vreme ce banii nu reprezentau o problemă pentru Negustorul Ogyris, 
puteai să fii sigur că era vorba de magie de mare putere. Şi din moment 
ce florile erau foarte speciale, exista şansa ca sistemele de protecţie 
să implice şi o forță letală. 

Şi ar trebui să înceapă de la geamuri. Era destul de sigur că şi 
Gela îi spusese același lucru. „Nu te apropia de geamuri“, zisese ea, 
sau ceva de genul ăsta. Ea credea că geamul era periculos. Și Pyrgus 
credea că geamul era periculos. 

Îi veni în minte o idee şi începu să dea roată serei, examinând cu 
atenţie solul. Cum era de așteptat, când te uitai mai îndeaproape, iarba 
ascundea un mare număr de rămășițe de insecte şi el dădu şi peste 
câteva stârvuri de păsări cu semne de arsuri pe pene. Asta căpăta mult 
sens dacă teoria lui era adevărată. Orice se lovise de sticlă se arsese. 

Asta însemna că sera avea un fel de înveliş de înaltă tensiune. 

Pyrgus simţi un fior brusc. Un înveliș de înaltă tensiune se putea 
scurtcircuita cu ajutorul un cuţit Halek. 

Era îngrozitor de periculos, bineînţeles. Uneori cuţitele Halek se 
sfărâmiţau când le foloseai, trimițându-și energiile în sus pe mâna 
celui care le folosea şi îi oprea inima. (Acesta era motivul pentru care 
cel mai adesea erau folosite mai degrabă pentru a ameninţa decât pen- 
tru a omorî.) Însă odată, un soldat îi spusese că dacă foloseai un Halek 
pe un obiect încărcat cu vrajă, exista o șansă din trei ca acesta să se 
fărâmiţeze. Doar nebunii foloseau cuțite Halek pe un obiect încărcat 
cu vrajă. 

Însă modul acesta de gândire n-o s-o aducă pe Blue înapoi și n-o 
să oprească nici un război civil. 

Pyrgus își scoase cuțitul Halek. Lama bine fasonată, de cristal 
albastru, reflectă lumina din seră. Se va sfărâma dacă îl folosea ca să 
străpungă sticla? Exista o șansă din trei, spusese soldatul. 

Pyrgus ezită. Şi dacă îl folosea și geamul se spărgea doar într-un 
singur loc? Acest lucru s-ar fi putut lesne întâmpla dacă fiecare era 
acoperit cu vrajă. Unele panouri de geam erau suficient de mari ca el 
să se poată strecura prin ele, însă multe dintre ele nu. Va trebui să-și 
aleagă ţinta cu grijă — n-avea, fără îndoială, de gând să riște folosind 
cuțitul Halek mai mult de o singură dată. 

Înconjură construcția încă o dată, fiind extrem de atent, de astă 
dată, la structura sa. Apoi îi dădu roată din nou şi se opri în faţa uşii 
de la intrare. Era construită dintr-un panou mare și alte câteva mai 
mici. S-ar putea strecura prin panoul mare dacă acesta s-ar distruge 
în întregime. Însă lucrul bun era că și dacă se spărgea numai o parte 
din el, tot s-ar putea strecura și ar deschide ușa din interior. Era puţin 
probabil ca Negustorul Ogyris să fi comandat învelişuri protectoare 
de vrajă şi la interior. Ideea era să-i ţină pe oameni afară, şi nu să 
ameninte pe cineva care se întâmpla să muncească în interior. 

Pyrgus îşi trecu limba peste buze și lovi, încetișor și absent, cu 
mâna lama cuţitului de palma mâinii sale stângi. Avea oare curaj 

să facă asta? Putea simți furnicătura forţelor captate în interiorul cuţi- 
tului în timp ce se zvârcoleau în interior. Era o șansă din trei ca el să 
fie la o distanţă de doar câteva secunde de moarte. 

Se gândi la Blue și înfipse cuțitul în sticlă. 

Rezultatul fu uluitor. Energii magice izbucniră din cuţit, însă 
acesta nu se sfărâmă. (Nu se sfărâmă! Ura! Vă mulțumesc, Forțe ale 
Luminii!) Panoul se sparse cu zgomot, apoi căzu într-un morman 
zornăitor la picioarele lui. Însă, înainte de a putea face vreo mişcare, 
crăpăturile se răspândiră asemenea unei pânze de păianjen de-a lun- 
gul suprafeţei clădirii. Panou după panou se fărâmiţă, în mii de cio- 
buri care stăteau gata-gata să cadă. Pocnetul crescu în intensitate. 
Crăpăturile se răspândiră mai departe şi mai departe. Bucăţi uriaşe de 
sticlă căzură şi se sparseră de grămada din ce în ce mai mare de frag- 
mente care se aflau pe pământ. Panouri întregi căzură intacte, apoi se 
sparseră în momentul în care atinseră pământul. În doar câteva 
secunde, Pyrgus fu înconjurat de o vijelie de sticlă spartă. Zgomotul 
era asurzitor. 

— Hopa! șopti Pyrgus. 

Stătea în picioare, lângă scheletul dezgolit al unei sere. Nici măcar 
un singur panou nu rămăsese intact. În nici un caz zgomotul n-avu- 
sese cum să treacă neobservat. Avea câteva minute bune să facă ceea 
ce trebuia făcut. După asta, gărzile aveau să fie aici cu siguranţă. 

Pyrgus îşi vâri cuțitul în teacă şi păși prin cadrul gol al uşii, stri- 
vind cu pantofii sticla spartă. Globurile de strălucire supravieţuiseră, 
agățate sus, deasupra carcasei clădirii. Și în interior era sticlă spartă, 
însă florile de cristal păreau în mod miraculos intacte. 

Se uită cu vinovăţie în jurul lui. Era o harababură totală. Acum 
chiar că se afla într-o mare belea. Cu Negustorul Ogyris. Cu Gela. 
Probabil cu jumătate din Tărâm. Distrugerea era nemaipomenită! 

Însă nu era vreme să-şi facă griji. De aproape, vedea că Gela avu- 
sese dreptate — florile erau nişte chestii vii. Tulpinile lor erau fixate 


în pământ bogat cu un sistem ultramodern de filamente ce furniza 

îngrășăminte și umezeală. Unele dintre ele aveau chiar nişte mici 
lăstare care încolțeau la bază. 

Tot n-avea idee ce erau şi dispunea de mult prea puţin timp 
preţios la dispoziţie ca să descopere. 

Riscase deja atât de mult acum, încât orice alt risc i se părea mic. 
Întinse mâna, apucă tulpina celei mai apropiate flori și îi dădu dru- 
mul în buzunar. Aici n-o să afle niciodată secretul florilor. Singura 
lui speranţă era să ia câteva de aici şi să le studieze mai târziu, 
sperând în ajutorul unora care știau mai multe despre chestiunea asta 
decât el. 

Tocmai întindea mâna după o altă floare de cristal, când niște 
gărzi se prăbuşiră peste el asemenea unor bolovani. 


CINCIZECI ȘI OPT 


Pyrgus se luptă ca o stihie dezlănţuită. Însă gărzile se năpustiră 
din toate direcţiile până ce fu înconjurat de o masă amorfă de aproape 
o sută de inşi. Chiar dacă ar fi folosit cuțitul Halek din nou, tot n-ar 
fi putut scăpa. În doar câteva clipe el se afla la pământ, doborât de 
greutatea trupurilor. 

— 'Țineţi-l bine, băieţi! ordonă o voce răgușită. 

Doi dintre băieţi îl apucară de braţe. Alţi doi îi ajutară să-l ridice 
în picioare. Pyrgus încetă să se mai zbată. Acum era încercuit de 
bărbaţi, fiecare dintre ei mult mai bine înarmat decât el. 

— Să-l percheziționez, domnule? întrebă cineva. Ar putea să aibă 
vreo armă. 

— Am un permis de liberă trecere de la doamna Ogyris, se 
apără Pyrgus. 

— Un permis, zici? întrebă ofiţerul. 

Se uită fix la sera distrusă în totalitate. 

— Daţi-mi voie să vi-l arăt, se oferi Pyrgus. 

Nu exista nici o şansă ca permisul să ajute la ceva, dar dacă mai 
trăgea de timp se putea gândi la ceva mai inteligent. 

Simţi cum unul din soldaţi slăbeşte strânsoarea şi se smuci ca 
să-şi elibereze braţul. Bărbatul nici măcar nu se obosi să-l apuce din 
nou de braţ: Pyrgus n-avea unde să se ducă. 

— ÎI am aici, zise Pyrgus. 

Îi trecu prin minte că starea lucrurilor s-ar putea schimba dacă le 
spunea cine era. Ei ar putea decide dacă să-l omoare pe loc, bineînţeles, 
însă el era încă un Prinţ al Tărâmului, așa că ei s-ar putea gândi să-l 
dea pe mâinile autorităţilor de la palat. Sau ar putea decide să se laude 
peste tot prin Haleklind. Însă n-avea importanţă. Trebuia să facă ceva. 

Băgă mâna în buzunar după permis și dădu peste floarea de cristal. 
Pe când o scotea afară, unul dintre soldaţi strigă: 

— Atenţie — are o armă! 

Vreo șase bărbaţi se năpustiră din nou asupra lui. Braţul lui Pyrgus 
se trase înapoi şi mâna i se strânse convulsiv. Floarea se topi într-un 
praf scânteietor sub degetele lui. 

Orice mișcare încetă. Soldații rămaseră îngheţaţi de parcă s-ar fi 
transformat în stane de piatră. 


CINCIZECI ȘI NOUĂ 


Demonii o duseră pe Blue într-o altă cameră. 

Aici era un pat ciudat cu o cuvertură de un roșu aprins şi nişte 
tuburi metalice cu striaţii ce şepuiau de dedesubt și dispăreau în 
podea. Globurile de strălucire din tavan răspândeau o lumină slabă și 
rozalie, astfel încât umbrele se insinuau din colţurile întunecate. Pe 
unul dintre pereţi era fixat un monitor. Şi în rest nimic altceva. 

Demonii se retraseră. Henry se prăbuși grămadă la podea. 

— Oh, Doamne, Blue, se văicări el, îmi pare atât de rău! 

Paralizia lui Blue încetă și în același timp dispăru și acel control 
mizerabil exercitat asupra ei de demonii din Hael. Se răsuci pe călcâie 
în timp ce ușa se închidea. Henry plângea, însă acum era vechiul Henry, 
cel pe care-l cunoştea, nu individul acela care vorbise prin el. Înge- 
nunche lângă el, ezită o clipă, apoi îşi puse una din mâini pe unul din 
umerii săi zguduiţi de hohote de plâns. 

— Ce s-a întâmplat? întrebă ea încetişor. 

O clipă el nu putu răspunde și nici măcar nu-și putu ridica 
privirea. Apoi își întoarse faţa udă de lacrimi spre ea. 

— M-au obligat să fac asta, Blue, zise el. 

Blue îi mângâie capul ca unui copil. 

— Ştiu, Henry. Ştiu. 

Rămaseră așa, strânși unul într-altul pe podea o perioadă îndelun- 
gată. În cele din urmă plânsul încetă și Henry se îndepărtă încetișor. 

— Sunt în regulă acum. Mă simt mai bine. 

Blue spuse: 

— Trebuie să ştiu ce se întâmplă. Trebuie să știu ce e. Ezită. Henry, 
tu ştii? 

Nu era sigură dacă el își amintea prea multe. 

Henry vru să se ridice în picioare. Părea epuizat, aproape bolnav. 
Într-un fel îi evita privirea. 

—'Ți-au spus despre programul lor de reproducere, șopti el. 

Blue se cutremură, gândindu-se la Black John. 

— N-o să se întâmpl... zise ea cu hotărâre. Mai bine mă omor. 

Ea îi surprinse expresia chipului: 

— Ce s-a întâmplat? Doar n-o să crezi că eu o să...? Cu un demon? 

Henry spuse: 

— Nu cu un demon, Blue. Cu mine. 


ŞAIZECI 


— Florile opresc timpul! anunţă Pyrgus dramatic. 

Cu greu îi venea şi lui să creadă așa ceva, însă era emoţionat și 
speriat în acelaşi timp. Singura problemă era că încă nu ştia unde o 
dusese Henry pe Blue. Însă ştia cum şi poate că își puteau da seama 
unde din chestia asta. 

Domnul Fogarty, încă în cămaşă de noapte și şosete, se uită cu 
asprime la el. 

— Ce vrea să însemne asta? întrebă el. 

— Că opresc timpul! repetă Pyrgus. Eram înconjurat de gărzi şi am 
zdrobit o floare, şi aceasta a oprit timpul. Gărzile au îngheţat, însă eu 
m-am putut încă mișca. Aşa am putut fugi. 

— Vrajă-stază? se încruntă Fogarty. 

— Nu, zise Pyrgus cuprins de euforie. Florile opresc timpul. Tim- 
pul se opreşte pentru toată lumea cu excepţia persoanei care zdrobeşte 
floarea. Am plecat pur și simplu, m-am urcat în aeronava personală 
şi am venit glonţ încoace. Se uită la domnul Fogarty, rânjind ca un 
idiot. Călătoria înapoi a durat cinci minute! Însă asta e din cauză că tim- 
pul a fost oprit în cea mai mare parte a călătoriei. Așa am știut că nu 
era vorba de o vrajă-stază. E ca și cum floarea te învăluie într-un fel 
de balon, iar balonul respectiv se află în afara timpului celorlalți și tu 

poți fugi încoace şi încolo şi poţi face tot felul de lucruri, în timp ce 
ei aşteaptă următorul ticăit al ceasului. Dacă timpul nu s-ar fi strâns 
înainte de a ajunge eu aici, n-aș mai fi putut să vă vorbesc. 

Fogarty zise: 

— Gărzile... 

— Ai avut probleme cu gărzile Negustorului Ogyris? întrebă 
Madame Cardui. 

Ea își îndreptă privirea spre fereastră și zâmbi. Se aflau într-o 
cameră privată a palatului, care avea vedere spre grădina de trandafiri. 

— O altă harababură diplomatică, zise sec domnul Fogarty, deşi 
nici lui nu părea că-i displace acest lucru. 

Madame Cardui se întoarse către Pyrgus. 

— Apropo, drăguțule, ce-ai făcut cu Kitterick? 

— Ah! făcu Pyrgus, brusc stânjenit. 

— Ah? întrebă Madame Cardui, cu o sprânceană ridicată. 

— L-am cam... lăsat acolo, răspunse Pyrgus. 

— Asta s-a întâmplat din cauză că el se afla în afara timpului tău? 

Pyrgus nu ştia deloc cum anume trebuia să se exprime. În cele din 
urmă zise: 

— Nu, Madame Cardui. Adică, e posibil să fi fost... în afara tim- 
pului meu... N-am verificat. Eu pur și simplu... Chestia asta era cu 
siguranță partea cea mai delicată... Am cam uitat de el. 

Situaţia era groaznic de stânjenitoare, însă acesta era purul 
adevăr. Avusese o grămadă de lucruri pe cap atunci când părăsise 
Domeniul Ogyris. Se uită timid la Madame Cardui, așteptând ca ea 
să izbucnească. 

Însă ea se mărgini să spună: 

— O să fie bine? 

„O să fie dacă Negustorul Ogyris nu se întoarce acasă pe neaş- 
teptate““, gândi Pyrgus. Și cu voce tare, zise: 

— Probabil că acum e în drum spre casă. Kitterick își poate purta 
singur de grijă. 

— Păi, da, asta e cu siguranţă adevărat. 

— Cât durează? întrebă brusc Fogarty. 

Se uită la Pyrgus. 

Pyrgus îl privi cu un chip lipsit de expresie. 

— Ce anume? 

— Oprirea timpului, zise Fogarty cu nerăbdare. Despre asta vor- 
bim, nu? Cât? Un minut? Cinci minute? Câteva ore? 

— Nu știu, zise Pyrgus. Din punctul meu de vedere nu prea a 
fost timp. 

— Câte flori dintr-astea erau acolo? 

— Oh, zeci, răspunse Pyrgus. Sute. Poate mii. 

— Și bănuiesc că n-ai adus nici una cu tine? 

Pyrgus scutură din cap: 

— Nu, domnule Fogarty. 

— Şi bănuiesc că nu le-ai distrus pe restul? 

Pyrgus se gândi la dezastrul serei uriașe. 

— Eu am cam... distrus locul unde creșteau, aşa că nu cred că 
Negustorul Ogyris mai poate cultiva altele până nu-l repară. Sunt 
sigur că n-or să moară, cel puţin nu imediat — sunt făcute din cristal 
de rocă. 

Domnul Fogarty nu părea să asculte. 

— Și bănuiesc că n-ai aflat unde e Blue? 

Pyrgus zise cu înflăcărare: 

— Nu chiar, însă acum ştim cum a luat-o Henry. Probabil că a 
spart una dintre florile alea și balonul trebuie să-i fi cuprins, atât pe 
Blue cât şi pe el. Odată ce te afli în balon, te poţi duce oriunde, poți 
face orice. Nimeni nu te poate opri. 

— De ce oare să o fi luat-o el pe Blue? cugetă Madame Cardui. 
Sunt sigură că nu i-ar face nici un rău. Nu crezi și tu asta, drăguțule? 

Fogarty se ridică brusc în picioare. 

— OK, voi ăştia doi, veniţi cu mine. 

— Unde mergem, dragul meu? 

Chipul lui Fogarty părea întunecat. 

— Vreau să vii cu mine în calitate de Șef al Serviciului de Spionaj, 
Cynthia. Și tu, Pyrgus, în calitate de Prinţ Moștenitor sau Frate al 
Reginei, sau oricare ti-ar fi titlul oficial. Mergem să ne vedem cu 
Generalii şi să încercăm să-i convingem să oprească Numărătoarea 
Inversă. Dacă Elfii Nopţii au flori care opresc timpul, ar fi sinucidere 
curată să-i atacăm mâine. Forţele noastre armate ar fi rase de pe faţa 
pământului până la ultimul om. 

Se îndreptă spre ușă. 

— Alan... zise Madame Cardui cu blândeţe. 

— Ce e? mormăi Fogarty cu nerăbdare. 

Ochii ei poposiră pe cămașa lui de noapte și pe şosete. 

— Cred că ai fi mai impunător dacă te-ai schimba într-una din 
robele Împăratului, dragule. 


ȘAIZECI ȘI UNU 


Toţi cei trei generali imperiali — Creerful, Vanelke și Ovard — se 
aflau în Camera de Gestionare a Situaţiilor de Criză, undeva foarte 
adânc sub temelia palatului. Uniformele lor erau impecabile, însă ei 
arătau de parcă n-ar fi dormit de zile bune. Întregul loc era un furnicar 
de activitate. Mesagerii alergau de colo-colo cu documente și ultimele 
informaţii. Vrăjitori militari stăteau aplecaţi deasupra unor oglinzi 
concave. Soldaţi în echipament complet de luptă păzeau fiecare uşă. 
Deveniră brusc foarte vigilenţi în momentul în care Înaltul Portar 
Fogarty intră în cameră. 

El se uită cu precauţie în jurul său. Aceasta era prima sa vizită în 
Camera de Gestionare a Situaţiilor de Criză, iar coborârea care durase 
douăzeci de minute cu cabina suspensoare îi lăsase o senzaţie de 
greață în stomac. Însă asta nu putuse să-i știrbească interesul. În cen- 
trul camerei se afla o uriașă Masă de Operaţiuni care reușea, oarecum, 
să etaleze întregul peisaj geografic al Tărâmului. Iluzia era remarca- 
bilă — în mod evident era vorba de o tehnologie de vrajă de ultimă 
oră. Arăta exact ca macheta unei șine de trenuleţ electric pe care 
Fogarty o avusese în copilărie; până în cele mai mici detalii, ca niște 
clădiri în miniatură, şosele şi poduri, însă cu mult mai mari. Când 
ochiul ţi se ducea într-o anumită direcţie, peisajul se desfăşura de 

parcă, într-un fel, Masa aceea ti-ar fi citit gândurile. Ceea ce proba- 
bil se și întâmpla. Descoperi că simplul fapt de a se gândi la un anumit 
loc ţi-l aducea în câmpul vizual. Erau niște mișcări animate de trupe 
pe multe drumuri din Tărâm. 

Fogarty își îndepărtă cu greu privirea de la Masa de Operaţiuni și 
se uită la grupul de globuri de vizualizare din cristal. Majoritatea erau 
fixate pe Yammeth Cretch, zona de siguranţă a Elfilor Nopţii. Vreo 
treime păreau a fi setate pe Yammeth City. 

— Uită-te la globurile din grupul din stânga ta, şopti Madame 
Cardui, aflată lângă el. 

Fogarty îi urmări privirea. Trei globuri arătau niște imagini alter- 
native ale întinsei peşteri subterane. EIfi-soldaţi ai Nopţii depozitau 
acolo muniţie. 

— Se află exact sub Yammeth City, îi spuse Madame Cardui. Am 
reușit să strecurăm în interior doar trei senzori. 

— Arată de parcă se pregătesc de atacul nostru. 

Ea încuviinţă. 

— Știu despre Numărătoarea Inversă. 

— Trebuie să oprim asta, zise Fogarty. E curată nebunie. 

Generalul Creerful se desprinse de un grup de femei în uniformă 
şi se îndreptă spre ei. Avea privirea unui bărbat care n-are timp de între- 
ruperi, însă făcu un semn de încuviinţare cu capul, destul de politicos. 

— Prințe Moștenitor, Pyrgus. Înalt Portar. Trăsăturile chipului i se 
mai înmuiară puţin. Doamna Pictată. 

— Adu-i și pe ceilalți doi aici, zise scurt Fogarty. 

Creerful clipi nedumerit. 

— Pardon? 

— Valneke și Ovard. Cheamă-i aici. Trebuie să vorbim. 

Fogarty se uită urât la el. Din experienţa lui, singurul lucru pe care 
îl respectau militarii era duritatea și într-o situaţie ca aceasta era 


pregătit să le-o arate din plin. 

Ochii lui Creerful scânteiară de mânie, însă aceasta scăzu în inten- 
sitate după un moment destul de tensionat și se întoarse pe călcâie. 
După alte câteva clipe era înapoi cu colegii lui Generali. Ovard fu cel 
care decise să-şi încerce norocul. 

— Sunt multe de făcut, Înalt Portar. Sper că e ceva important. 

— Dacă vrei, săptămâna viitoare sunt disponibil pentru o întrecere 
ca să vedem al cui jet de pipi ajunge mai departe, Ovard, zise Fogarty 
scurt. În momentul de faţă nu prea am timp. Vreau să opreşti Numă- 
rătoarea Inversă. 

Dacă Ovard fu luat prin surprindere, oricum nu o arătă. 

— Ştiţi că nu putem face asta, Înalt Portar. 

— Poţi şi o vei face, îi zise Fogarty cu fermitate. Îți ordon să retragi 
toate forțele armate ale Elfilor Luminii. Îţi ordon acest lucru în cali- 
tatea mea de Împărat Interimar. Şi ordinul ăsta e confirmat de Prinţul 
Moștenitor Pyrgus şi de Madame Cardui, în calitate de Şef al Servi- 
ciului Imperial de Spionaj. 

Se uită şi la ceilalți doi, care încuviințară. 

Ovard oftă şi îşi arătă pentru prima dată oboseala din glas: 

— Puteţi aduce întreaga familie imperială dacă vreţi, Înalt Portar. 
Asta nu schimbă cu nimic legea. Singurul elf de pe planeta asta care 
poate anula o Numărătoare Inversă activată e monarhul deţinător al 
titlului. Ultima dată când m-am uitat era Regina Holly Blue. 

— Regina Blue nu poate anula asta, zise Fogarty. 

Creerful împinse discuţia puţin mai departe. 

— Tocmai asta e și ideea unei Numărători Inverse, Maiestate — știți 
asta. Sau ar trebui să ştiţi. 

— Am discutat situația cu Madame Cardui, zise Fogarty cu în- 
crâncenare. Dacă nu îndeplinești cerinţele noastre, ea va ordona 
Serviciului pe care-l conduce să retragă toate informaţiile deţinute 
de detașamentul de recunoaştere. 

Creerful oftă. 

— Sunt sigur că Madame Cardui nu va face nimic de genul ăsta, 
zise el, fără să o privească. Însă dacă o va face, vom fi obligaţi să o 
arestăm pentru trădare. 

Era nevoie de un alt bluf. 

— Bine, zise Fogarty. 

Se uită în jurul lui să se asigure că nimeni altcineva nu era cu ure- 
chile ciulite și își încrucișă din nou privirea cu cea a lui Ovard. 

— Ia ascultă una la fel de bună. Elfii Nopţii au o armă secretă — 
detalii la cerere se obţin de la Prinţul Pyrgus —, asta înseamnă că 
oamenii noștri vor fi măcelăriți până la ultimul înainte ca să poată 
ridica un singur deget măcar pentru a se apăra. 

Aşteptă, fiind pe deplin convins că vor fi discuţii în contradicto- 
riu, îndoieli, solicitări pentru mai multe detalii. În loc de asta, cei trei 
Generali îl priviră cu ochii unor bătrâni care au văzut mult prea mult 
război și suferință. 

Valneke fu cel care zise cu blândeţe: 

— Tu nu eşti de pe Tărâm, Alan. Nu ne aşteptăm să înţelegi. E o 
chestiune de lege şi tradiţie. Nu contează dacă suntem șterși de pe faţa 
pământului. Închise repede ochii, apoi îi deschise iar. Dacă Regina 
Blue nu se întoarce și nu contramandează ordinul dat, atunci Numără- 
toarea Inversă trebuie să continue. Mâine la apus războiul va începe. 


ȘAIZECI ȘI DOI 


Blue se holbă la el. 

— Cu tine? 

Henry părea groaznic de ruşinat. 

— E puţin cam complicat, zise el. 

— Atunci ai face mai bine să-mi explici, îi spuse Blue. 

Henry se ridică și merse să se aşeze pe pat, apoi sări din nou în 
picioare de parcă fusese înțepat de ceva. 

— Îmi pare rău, zise el, fără să explice de ce anume îi părea rău. Îi 
aruncă o privire lui Blue şi îşi trecu limba peste buze. Mi-au băgat o 
chestie în ochi. 

Blue așteptă. Voia să-și pună braţele în jurul trupului lui Henry şi 
să-l aline din nou, însă trebuia să știe ce se întâmpla, și asta cât mai 
repede posibil. 

— Continuă, zise ea. 

— Mi-au împins-o prin colțul ochiului. Îi surprinse privirea şi 
adăugă la repezeală: E ca și chestia aia care te face să treci prin pereți 
cu lumina aia albastră. Nu-ţi vătămează ochiul sau altceva, da” tot te 


doare ca dracu”. Și e înfricoșător. 

— Continuă, zise Blue din nou. 

— E o chestie care te leagă cu Mintea-ladului. 

Ea nu mai auzise niciodată de acest termen. 

— Ce e Mintea-ladului? 

— E Internetul demonilor. El îi surprinse privirea lipsită de orice 
fel de expresie și zise repede: E un fel de radiotransmisiune mentală 
care îi permite conducătorului lor să le spună ce să facă. 

Blue se încruntă: 

— Adică lui Beleth? 

Henry încuviinţă: 

— Da, lui Beleth. Mintea-ladului e reţeaua lui de comunicaţii. 

— Nu înţeleg, zise Blue. 

Nu era sigură dacă trebuia să se neliniștească sau nu. Henry putea 
fi uneori foarte încâlcit atunci când încerca să-ţi spună ceva. 

— Nici eu nu sunt sigur că înțeleg, zise Henry. Oricum, nu exact. 
Cred că e un fel de rețea mentală. Nu ştiu dacă e o chestie naturală 
sau ceva ce au inventat ei. Însă îi permite lui Beleth să dea foarte 
repede ordine. Ezită puţin, apoi adăugă: Şi să se asigure că te supui 
acestora. 

Se lăsă o tăcere îndelungată. Blue se întreba de ce nimeni nu-i mai 
spusese până acum de Mintea-ladului. Elfii Luminii evitau contactul 
cu demonii şi chiar şi Elfii Nopţii nu-i înțelegeau pe deplin. Toată 
lumea ştia că demonii erau esențialmente răi, însă mai mult decât atât, 
erau diferiți. Poate elfii nu-și dăduseră niciodată seama cât de diferiți 
erau. Sau poate exista vreo nouă tehnologie pe care o inventaseră ei, 
după cum spunea Henry. 

În cele din urmă, întrebă: 

— i-au băgat ceva în creier care îţi face legătura cu chestia asta? 

— Ei o pot activa de la distanţă. Acum e oprită. Ezită puţin. Când 


e pornită, şi eu sunt un demon. 

— Vrei să spui că ești posedat? 

Își aminti senzaţia acea oribilă pe care o avusese că Black John 
i se târa prin ţeastă. 

— E mai rău de-atât, șopti Henry. Mă schimb în totalitate. 

Chestia asta începea să aibă ecou în mintea lui Blue și să o facă 
să-i fie teamă. 

— Tu devii un demon? 


— Da, încuviinţă Henry. 


ȘAIZECI ȘI TREI 


Stăteau împreună unul lângă altul pe hidosul pat roşu. Henry se 
ținea ţeapăn, fiind foarte atent să nu o atingă. 

— E o chestie pe care trebuie să o ştii, zise el. 

Blue îl urmări cu atenţie și aşteptă. 

— Îţi pot spune doar când implanturile mele sunt dezactivate. 
Acum sunt eu însumi, însă treaba e că-mi amintesc. Ştiu ce fac 
demonii. Știu ce plănuiește Beleth. 

— Ce anume? întrebă Blue. 

— Cucerirea totală, zise Henry. Au de gând să cucerească toată 
lumea voastră şi pe a mea. 

Henry îi povesti că planul fusese pus la cale de ani de zile. Scopul 
era stăpânirea demonică, atât a Tărâmului Elfilor, cât şi a lumii ome- 
neşti. Mijlocul îl reprezenta programul de reproducere. Beleth hotărâse 
că trebuia testat în lumea umană. Până la acel moment, fuseseră 
atacuri sporadice ale demonilor asupra ființelor omenești. Însă noul 
plan însemna punctul final al unei acțiuni fățişe. Demonii nu-i mai 
hărţuiau pe oameni în mod deschis, ci se concentrau pe răpirea unor 
indivizi selecționați şi pe împerecherea cu ei. Era un proces dificil. 
Progeniturile erau adeseori bolnăvicioase și multe mureau. Însă destul 

de multe supravieţuiseră și erau infiltrate în unele poziţii de condu- 
cere din lumea omenească. 

— Au început cu șefii de triburi şi cu vrăjitoarele din Africa, zise 
Henry. Apoi mai târziu au fost nişte regi din Europa şi sfătuitorii lor, 
papi, preoţi şi oameni de felul acesta. De curând s-a întâmplat cu 
politicieni și dictatori. Nu sunt toţi răi, bineînţeles, însă unii dintre ei 
sunt copii demoni legaţi prin sânge cu Mintea-ladului. Ei au tot 
împins de secole întregi omenirea spre Iad. 

— Și nimeni n-a observat? 

— Tocmai asta e partea cea mai deşteaptă, îi spuse Henry obosit. 
De îndată ce au început să se infiltreze, s-au străduit din greu să-i con- 
vingă pe oameni că demonii nici nu există în realitate. 

— Asta-i ridicol, zise Blue. 

— Ştiu, încuviinţă Henry. Beleth n-a crezut că până şi oamenii pot 
fi atât de proști, însă unul din sfătuitorii lui a întocmit o strategie. În 
loc să se ascundă, demonii s-au tot arătat oamenilor, însă în forme 
caraghioase. Sub formă de spiriduși, drăcușori, chestii de genul ăsta. 
Orice care să fie neclar. De curând s-au arătat sub forma omuleţilor 
verzi din spaţiu. Nimeni nu-i ia în serios. 

— Așteaptă o clipă, îl întrerupse Blue. 

Ceva ce el spusese mai înainte o zgândărea. 

— Dacă împerecherea cu fiinţele omenești a fost atât de compli- 
cată, de ce nu le-au implantat oamenilor chestii, așa cum au făcut și 
cu tine? 

— E o tehnologie nouă, îi explică Henry. Ei pur şi simplu n-o 
aveau când Beleth a întocmit acest plan. Au început să folosească 
implanturile acum, bineînţeles. Prim-Ministrul britanic şi preşedintele 
american au fiecare câte unul. Însă demonii trebuie să fie foarte atenți. 
Aceste chestii apar la radiografii. Dacă oamenii ar descoperi ce se 
întâmplă cu adevărat, acest lucru ar putea distruge întregul plan. 
Beleth nu vrea asta — chestia asta funcţionează deja mult prea bine. 
Deci înţelegi, adăugă Henry. 

După o clipă, Blue spuse: 

— Ce să înțeleg? 

— De ce suntem aici? zise Henry. 

Blue nu înţelegea nimic. Voia să-l ia pe Henry şi să-l scuture, însă 
se controlă. 

— De ce suntem aici, Henry? întrebă ea încetișor. 

— Pentru infiltrare, zise Henry. A funcţionat atât de bine în lumea 
mea, încât ei vor să o încerce și pe Tărâmul Elfilor. Ezită, îşi luă pri- 
virea de la chipul ei şi şopti: Începând cu copilul nostru. 


ȘAIZECI ȘI PATRU 


Urcarea cu cabina suspensoare era mult mai puţin intimidantă 
decât coborârea. În primul rând că nu trebuia să păşești în spaţiu la 
începutul călătoriei. 

În timp ce pluteau unul lângă altul, Pyrgus zise la voia întâmplării: 

— Credeţi că Generalii au vorbit serios? 

— Au vorbit serios, îi spuse Fogarty. El se întoarse apoi spre 
Madame Cardui: I-ai contactat pe Elfii Sălbatici? 

— Aș dori din tot sufletul să nu le mai spui așa, dragul meu. 

— I-ai contactat pe Elfii Pădurii? zise Fogarty epuizat. 

— Chiar crezi că se va ajunge la război? 

— I-ai auzit pe băieţii în uniformă. Vom fi în război de mâine la 
apus. Am încercat să evităm asta, Cynthia. Toată șmecheria acum e 
să câştigăm. Ai ţinut legătura cu Cleopatra, nu-i așa? 

Madame Cardui își cobori privirea şi încuviinţă: 

— l-am trimis un mesaj azi-noapte. A fost destul de amabilă să-mi 
răspundă imediat. 

— Și mie nu mi-ai spus. 

— Dragule, când am avut ocazia? Erai încă în pat când Pyrgus 
a sosit cu veştile sale și ne-am dus direct în Camera de Gestionare a 
Situaţiilor de Criză. Ea ridică din umeri. 

— În orice caz, asta nu rezolvă cu nimic situaţia. Regina Cleopa- 
tra ne trimite regretele ei depline, însă crede că prezenta situaţie e 
o chestiune care trebuie rezolvată între Elfii Luminii și cei ai Nopţii. 
N-are nici o importanţă și nici o relevanţă pentru Elfii Pădurii și, în 
consecinţă, ea a refuzat oficial să pună la dispoziţia noastră forțele 
ei armate. 

Fogarty fornăi: 

— Poţi aranja să mă întâlnesc azi ceva mai târziu cu Regina 
Cleopatra? 

— Nu o vei determina să se răzeândească, Alan: o cunosc foarte bine. 

— Nu încerc să o determin să se răzgândească, zise Fogarty. Dacă 
nu vrea să ni se alăture, e liberă să nu ni se alăture. Însă ar putea avea 
idee unde se află Blue — Elfii Pădurii știu multe despre ascunzători. 
Şi ar putea să ne ajute să capturăm florile timpului. Sau să le distrugem. 

Ajunseră la suprafață şi ieşiră din cabina suspensoare. Pyrgus se 
însufleţi brusc. 

— Vă referiti la un raid de comando, domnule Fogarty? 

— Ceva de genul ăsta. 

Fogarty surprinse expresia doamnei Cardui şi adăugă: 

— Uite ce e, mâine o să fim în război. Trebuie să începem să ne 
gândim la niște căi de a-l câştiga. 

— Asta-i o idee splendidă! îi spuse Pyrgus plin de entuziasm. Eu 
voi conduce raidul! 

— Ba nu! îi spuseră într-un glas Fogarty și Madame Cardui. 


ȘAIZECI ȘI CINCI 


— Ei vor ca noi să facem un copil? 

Henry încuviință plin de amărăciune. 

Blue îl privi fix o perioadă îndelungată. Erau atâtea întrebări 
care-i fierbeau în minte, însă în cele din urmă tot ceea ce reuși să 
întrebe fu pur şi simplu: 

— De ce noi? 

— Tu ești Regină, zise Henry, puţin prea repede. Dacă o să ai un 
copil demon, acesta va fi automat într-o poziţie de conducere. Atunci 
când va crește. 

El ascundea ceva. 

— Şi de ce cu tine? întrebă Blue. De ce nu cu... 

Ea se gândi la Black John cu blana, coada şi mâinile lui cu gheare 
lungi ce le ţineau pe ale ei. 

— Un demon adevărat? 

— Eu sunt un demon adevărat când activează chestia aia. Doar 
aspectul meu fizic rămâne acelaşi. S-au gândit că tu nu o să... 
accepti... ceva cu înfăţişare demonică. De fapt, s-au gândit că tu ţi-ai 
putea da seama că e un demon cu înfăţişarea mea. De aceea mi-au 
dezactivat implantul. 

— Ar fi putut să mă forțeze, observă Blue cu răceală. 

— Nu, n-ar fi putut, zise Henry sincer. N-ar face ceva de felul ăsta. 
Implanturile nu ţin la elfi. 

Aceasta era o informaţie destul de interesantă. Însă demonii n-ar 
fi folosit un implant pe ea oricum — ei voiau un elf-mamă şi nu vreun 
demon care să arate ca un demon. Totuşi, demonii îţi puteau intra în 
minte, fie că erai ființă omenească sau elf. De ce n-o puteau ei con- 
trola în felul acesta? 

Întrebă plină de ezitare: 

— Ce spui de... posedare? 

— Posedarea nu le va permite să-i oblige pe elfi să facă ceva împo- 
triva celor mai adânci principii morale ale lor, zise Henry. Pot doar 
să te ţină şi să te facă să mergi și chestii de genul ăsta. La oameni e 
diferit — ei ne pot determina să facem orice vor ei. 

Domnul Fogarty fusese posedat de un demon când l-a omorât pe 
tatăl ei. Ei îi puteau determina pe oameni să facă orice voiau ei. Inclu- 
siv o crimă. Blue se foi, stânjenită. Încă avea sentimentul că Henry îi 
ascundea ceva. 

— De ce te-au ales pe tine, Henry? întrebă ea din nou. 

Chipul lui Henry se făcu roşu ca para. Ochii îi coborâră în podea 
şi se îndepărtă băţos de ea. Pentru o clipă crezu că el n-avea de gând 
să răspundă, însă apoi el mormăi încetişor: 

— Ei cred că tu ai putea fi îndrăgostită de mine... 

Blue vru atunci să-l îmbrăţișeze, însă evident că nu era vreme 
pentru aşa ceva. Și, în afară de asta, furia ei împotriva demonilor 
aproape că o epuizase. 

— Ei cred că tot ce trebuie să facă e să ne bage pe amândoi într-o 
cameră şi noi vom face un copil doar pentru că sunt îndrăgostită 
de tine? 

Henry se uită la ea într-un mod straniu. După o clipă, zise: 

— Ei nu prea îi înțeleg pe oameni. 

— Nu, nu-i înţeleg. 

Era aproape comic. 

— Bineînţeles... începu Henry, apoi se opri. 

Ceva în tonalitatea vocii sale o alertă pe dată: 

— Ce e? Haide, Henry, trebuie să știu totul, înainte ca ei să te trans- 
forme din nou într-un demon. E singura modalitate de a putea supra- 
vieţui unei astfel de chestii. 

Henry zise încetişor: 

— Dacă nu... dacă noi nu... ştii tu... dacă noi nu, adică de bună- 
voie, ei o să... o să... El înghiţi cu greutate. Or să te oblige. Or să 
te ţină. 

Îi luă o secundă să-și dea seama ce spunea. 

— Și tu ai...? întrebă ea revoltată. 

— Mă vor schimba iar într-un demon! se văicări Henry. 

Brusc, în toiul tuturor acestor lucruri, Blue își dădu seama prin ce 
trebuie să fi trecut el. Își mai înmuie puţin tonul vocii: 

— Deci vor încerca asta oricum, dacă noi nu... de bunăvoie? 

Ea aproape că adăugă: Pentru că te iubesc. 

Henry încuviinţă: 

— Da. 

Ea oftă, se ridică în picioare şi se îndreptă către ecranul de 
supraveghere. 

— Chestia asta e pentru aşa ceva, nu?, zise ea, mângâind ecranul. 
Ca să vadă ce facem. 

— Da. 

Ea făcea un efort extraordinar să se abţină, afişând un calm pe 
care nu-l simţea deoarece trebuia să fie suficient de puternică pen- 
tru amândoi. 

— Şi ce se întâmplă dacă nu concep un copil? 

— Nu contează, zise Henry. Ei or să știe asta imediat — au un fel 
de sondă care le spune dacă da sau nu. Dacă nu ești însărcinată, o să 
invadeze Tărâmul. 

Blue se uită fix la el. 

— Portalurile sunt închise, spuse ea prostește. 

— Au deschis unele noi, zise Henry. 


ŞAIZECI ŞI ŞASE 


Apropierea de cabina suspensoare implica o serie de puncte de 
control păzite cu străşnicie. Fogarty, Madame Cardui și Pyrgus erau 
toți cunoscuţi după înfăţişare, aşa că formalităţile erau minime, însă 
asta tot însemna că acea conversaţie a lor se auzea cu întreruperi. 

— Treaba e, îi zicea Fogarty doamnei Cardui, că datorită tehnicilor 
de vrajă ale Elfilor Pădurii, am putea pătrunde pe domeniul Ogyris, 
fără să fim detectați. Cred că ei pot pătrunde direct din copac în copac. 
Sunt copaci lângă florile tale de cristal? îl întrebă el pe Pyrgus. 

— Mie mi se pare normal ca eu să conduc raidul, zise Pyrgus. 
Cunosc domeniul. Am fost acolo. Și știu unde sunt florile. Ştiţi, sunt 
foarte greu de găsit. 

— Şi chiar dacă ei nu pot, zise Fogarty împietrit, știm că ei pot 
trece prin suprafeţe solide mai bine decât noi. Mai mulţi oameni, mai 
puţin pericol. 

— Mi se pare, fără îndoială, normal, dragul meu, spuse Madame 
Cardui nesigură. Doar că Regina Cleo s-ar putea să nu fie de acord. 

— Şi sunt singurul care a atins realmente o floare a timpului, zise 
Pyrgus. În afară de Henry, care nu e aici şi care oricum a fost cauza 
a jumătate din necazul ăsta, în primul rând. 

— O să fie de acord mai mult ca sigur, zise Fogarty cu o convin- 
gere de nestrămutat. 

El îşi cobori glasul pentru că trecură printr-un alt punct de control. 

— Şi sunt singurul care ştie cum să le distrugă, adăugă Pyrgus, 
întrebându-se dacă ei vor crede asta. 

— Ce ai de gând să faci? îl întrebă Madame Cardui cu suspiciune 
pe Fogarty. 

— S-o farmec, zise scurt Fogarty. 

leșiră de la punctul de control într-un coridor care dădea spre un 
vast subsol care încheia acel coridor. Madame Cardui îi zâmbi 
drăgăstos. 

— Păi, ai putea cu siguranţă să faci asta cu orice femeie, dragul 
meu, însă în afară de a o fermeca...? 

Fogarty zise: 

— M-am gândit să subliniez faptul că nu prea e în interesul ei dacă 
ei câştigă — ceea ce vor face dacă n-o găsim pe Blue și nu distrugem 
florile timpului. Hairstreak a adus deja o dată demoni în pădure. Ar 
putea cu uşurinţă să o facă din nou, de îndată ce obţine dominaţia. 
Portalurile Hael nu vor sta închise la nesfârșit, poţi fi sigură de asta. 
EI oftă. I-aș putea, de asemenea, promite să-i lăsăm în pace dacă câşti- 
găm — ăsta pare singurul lucru care îi interesează, într-adevăr, pe ei. 
Le putem oferi un tratat care garantează acest lucru, atât din partea 
noastră, cât şi dintr-a Elfilor Nopţii. 

— Tu crezi că Elfii Nopţii vor fi de acord? 

— Vor fi dacă învingem — ăia care or mai rămâne. 

— Vedeţi, zise Pyrgus, nu le puteţi pur şi simplu face bucăţi. 
Adică, eu am zdrobit o floare şi asta a oprit timpul pentru... Nu știa, 
de fapt, pentru cât timp se oprise timpul, însă continuă oricum: 
Câteva ore. Dacă zdrobiţi o sută, n-aş putea să vă spun cât de mult se 
va opri timpul. S-ar putea să se oprească pentru totdeauna. Aţi putea 
chiar să interferaţi cu însăşi structura universului nostru... 

Nişte bărbaţi în negru își făcură apariţia la intrarea îndepărtată 
a camerei uriașe. Își asumară o poziţie de săgeată și luară postura 
de luptă. 

— Ce au de gând papagalii ăștia? întrebă Fogarty. 

Madame Cardui se zgâi la ei printre gene, ca o mioapă. 

— Seamănă cu cei din Breasla Asasinilor, dragul meu. Cred că au 
venit să vă omoare pe tine şi pe Pyrgus. 

Un grup mare de spadasini se ivi dintr-odată și se năpusti asu- 
pra intrușilor. 

— Crezi asta? întrebă Fogarty. 

— Oh, îmi imaginez, dragul meu. Unul a încercat să mă omoare și 
pe mine, ieri. 

— Serios? exclamă Fogarty, vizibil îngrijorat. Eşti bine acum? 

— Oh, da, zise Madame Cardui. Am avut-o pe Lanceline cu mine. 

Conflictul din partea îndepărtată a camerei se transforma într-un 
fel de Battle Royalel. Pyrgus observă că spadasinii se concentrau 
pe capturarea asasinilor mai degrabă decât pe omorârea lor — nea- 
vând prea mare succes, de vreme ce asasinii se luptau cu o ardoare 
de sinucigași. 

— Cine i-a angajat? 

— Omul Lordului Hairstreak, Ducele de Burgundia, după spusele 
celui care m-a atacat. 

Fogarty se încruntă ușor. 

— Parcă spuneai că l-a omorât Lanceline. 

— Am chestionat cadavrul. 

Fogarty îşi luă repede ochii de la luptă. 

— Nu ştiam că se poate chestiona un cadavru. 

— Se poate dacă e proaspăt încă. 

— Ah, zise Fogarty. El se încruntă iar. Ar fi trebuit să-mi spui că 
ai fost atacată. 

— N-am vrut să-ţi faci griji, dragul meu. Şi, în afară de asta, ce 
altceva ai fi putut face? Am ordonat o alertă imediată în rândul tuturor 
membrilor Serviciului de Spionaj. Cunoşteam planul Breslei în ceea 
ce vă priveşte, pe tine, pe Pyrgus şi pe Generali. După cum poţi vedea. 

Ea făcu un semn vag cu mâna către masa de bărbaţi care se luptau. 

Lupta aproape că luase sfârşit, iar rezultatul acesteia era o con- 
cluzie de care se puteau lipsi cu uşurintă. Oamenii doamnei Cardui îi 


l Battle Royale este un roman scris de un autor japonez, Koushun Takami. (n.tr.) 

dominaseră de departe pe asasini și erau, în felul lor, la fel de talentați. 
Unul sau două trupuri erau târâte afară. Bărbaţii în negru care mai 
rămăseseră erau copleșiți şi ademeniţi. 

— Acum înțelegeţi logica locului meu în acest raid, zise Pyrgus. 
Trase adânc aer în piept. Şi în afară de asta am un rang superior Dom- 
niei Voastre, Înalt Portar. 

— Chiar așa? mormăi Fogarty. 

Ajunseseră la capătul unor trepte mari de piatră care duceau la 
nivelurile superioare ale palatului. 

— Ştiţi că aşa e, zise Pyrgus nerăbdător. Eu sunt încă Prinţ Moște- 
nitor. Un fel de. 

— Şi eu sunt Împărat Interimar. Un fel de, bombăni Fogarty. 

Vocea i se mai înmuie. 

— Însă ai dreptate. Ai găsit nenorocitele alea de flori, știi unde sunt 
şi ştii mai multe despre ele decât oricine altcineva, așa că mi se pare 
logic să iei parte la raid. 

— Să conduc raidul, îl corectă Pyrgus repede. 

— Bine — să conduci raidul, acceptă Fogarty cu iritare. Îi aruncă o 
privire doamnei Cardui. Putem trimite câţiva din oamenii noștri să 
aibă grijă de el, nu-i aşa? Dacă le pot veni de hac asasinilor, n-ar tre- 
bui să aibă prea multă bătaie de cap cu gărzile lui Ogyris. O să încerc 
să-i implic și pe Elfii Pădurii. Regina Cleopatra n-o să ne refuze un 
mic contingent. S-ar putea chiar să trimită... 

Se opri. 

Madame Cardui se uita la Pyrgus. 

— Ce e, drăguță? Ce s-a întâmplat? 

Pyrgus se uita în sus la stele, cu gura căscată de uimire. 


ȘAIZECI ȘI ȘAPTE 


Blue se așeză lângă Henry, îşi puse braţele în jurul lui şi îl sărută. 

— Ce faci? bolborosi Henry. 

Se trase înapoi și se uită cu uimire la ea. 

Blue îl trase din nou mai aproape de ea, însă de data asta îi șopti 
la ureche. 

— Ne urmăresc. Trebuie să-i facem să creadă că o să se întâm- 
ple ceva. 

— De ce? 

Gura lui Henry era acoperită de părul ei. 

— Ca să tragem de timp, idiotule! zise Blue cu exasperare şi îl 
sărută din nou. 

După o clipă, el începu să reacționeze așa încât dădea impresia că 
era posibil să-i şi placă. Pe când se îndepărtau unul de altul, ea îi șopti: 

— OK, hai să nu exagerăm. 

Ea făcu nişte manevre şi reuşi să-și plaseze trupul între al lui şi ecran. 

— Întoarce-ţi buzunarele pe dos. 

— Ce? 

— Întoarce-ţi buzunarele pe dos! şuieră Blue. Trebuie să ieșim de 
aici și vreau să văd dacă ai ceva care ne-ar putea fi de ajutor. Îi trecu 
un gând prin minte. Da’ unde ne aflăm, la urma urmelor? Tu ştii? 

— Suntem pe una din navetele spaţiale ale demonilor. E un mijloc 
de transport. Pe Pământ le numim farfurii zburătoare. 

Începu, docil, să-şi întoarcă buzunarele pe dos. 

— Și camera aia ciudată pătrată face parte din ea? 

Henry scutură din cap. 

— Aia era o cameră de depozitare aflată în pragul iadului, zise el 
ininteligibil. Farfuria ne-a ridicat de acolo. 

Blue se uită la el deznădăjduită. 

— Unde e farfuria acum — în spaţiu? 

Henry încuviinţă. 

— Da, probabil. 

El îi surprinse expresia. 

— Ce s-a întâmplat? 

— Dacă suntem în spaţiu, nu putem scăpa. Doar dacă nu cumva 
ştii tu cum se conduce o farfurie zburătoare. 

— Nu, nu ştiu, zise Henry. Însă îmi amintesc cum să manevrez 
lumina albastră. 

El îi văzu privirea lipsită de expresie şi adăugă: 

— Lumina care ne-a scos din camera aia cubică. 

— Nu vrem să ne întoarcem în camera cubică! şuieră Blue. Apoi, 
după o clipă de nesiguranță: Sau vrem? 

— Nu prea cred, zise Henry. Însă lumina ne va trimite oricum 
undeva, dacă eu îmi pot da seama care sunt coordonatele. Așa... 

Se uită în sus la ea şi îi zâmbi uşor. Terminase de golit buzunarele. 

Blue se uită fix la grămada de pe pat. Erau o mulţime de monede 
necunoscute, o bucată de hârtie cu ceva scris pe ea, un pacheţel alb a 
ceva ce ar fi putut fi o gustare și câteva bucăţi de sfoară. Nu era chiar 
un echipament de comando pentru a putea scăpa de pe — cum o numise 
el? — o farfurie zburătoare. 

Ea se căzni să gândească. Camera cubică fusese înţesată de 
demoni, însă își amintea că văzuse doar trei pe farfuria zburătoare — 
doi care îl însoţiseră pe Henry și creatura aia, Black John. Erau și alții, 
probabil — de câţi demoni era nevoie la bordul unei farfurii zbură- 
toare? Avea nevoie să ştie cu câţi trebuia să se confrunte. 

— Ce ai? întrebă Henry în șoaptă. 

El se uită în jurul său. 

— Nu crezi că ar trebui să începem iar... ştii tu... să ne sărutăm? 

— Ce am, ce anume? întrebă Blue nervoasă, ignorând cea de-a doua 
întrebare. Uite ce e, tu ştii câţi demoni sunt pe aeronava asta? 
Douăzeci? Treizeci? O sută? Câţi? 

— Uită-te și tu în buzunare, zise Henry. S-ar putea să ai şi tu ceva 
folositor. Sunt doar trei. 

Voise să spună ceea ce credea ea? 

— Doar trei dintr-un echipaj? 

— Nu e nevoie de mai mulţi. Aproape toată aeronava e automati- 
zată. Şi, bineînţeles, mă au şi pe mine când e activat implantul. 

El se roti în așa fel, încât blocă ecranul cu trupul său. 

— Haide, caută, trebuie să ai ceva. 

— Am asta, zise Blue şi îi arătă forma subțire şi lucioasă a stim- 
lusului, ascuns pe jumătate în pumnul ei. 

Ea se simţi brusc în culmea fericirii. Exista totuşi o șansă ca ei să 


scape din povestea asta. 


ȘAIZECI ȘI OPT 


— Ce-i ăsta? întrebă Henry. 

— Un stimlus, mimă Blue cu buzele. Îi trecu brusc prin cap că până 
şi şoaptele ar putea fi auzite. Şi nu voia sub nici o formă să rateze ele- 
mentul surpriză. 

— Un stimlus? mimă şi Henry cu buzele, încruntându-se. 

Oh, pentru numele lui Dumnezeu, gândi Blue. Scotoci în buzu- 
narul tunicii după un blocnotes şi găsi chestia aia purpurie și bogat 
ornamentată pe care trebuia să o poarte tot timpul cu ea de când 
era Regină. O ţinu departe de ecran şi mângâie ușor suprafaţa 
vrăjită. Cuvintele începură să se aștearnă de la o margine la alta 
a suprafeţei. 

Omoară tot ce atinge. 

Henry se uită la scris, apoi la ea. 

— Stimlusul omoară tot ce atinge? întrebă el. 

Propoziția „Omoară tot ce atinge“ dispăru și fu imediat înlocuită 
de niște majuscule de un roşu strălucitor: NU VORBI CU VOCE 
TARE. DACĂ VREI SĂ SPUI CEVA, PUNE DEGETUL MARE 
PE SUPRAFAȚA BLOCNOTESULUI ȘI GÂNDEȘTE CLAR. 

— Super tare! şopti Henry. 

El se prinse repede de fază, pentru că majusculele roşii dispărură 
de pe suprafața blocnotesului și fură înlocuite de cuvintele: O să-i 
omoare pe toți? 

Blue îi împinse degetul într-o parte lângă degetele ei. Omoară 
doar unul o dată. O singură descărcare. Trebuie să existe contact. 

Henry îi dădu degetul într-o parte. E mai bine decât o lovitură 
peste față cu un eglefin! ud. 

Blue se uită consternată la el. 

— E în regulă, zise Henry cu sfială. 

El își puse din nou degetul pe tăbliță. Ce plan ai? 

Uneori, gândi Blue, ar fi foarte plăcut dacă altcineva ar prelua 
conducerea. Ea îi îndepărtă degetul și cuvintele începură să umple din 
nou tăbliţa. Stai lângă ușă. Îi momim să intre înăuntru, apoi atacăm. 
Îi luăm prin surprindere. Îi omorâm. 

— Îi omorâm? mimă Henry din buze. 

Avea ochii măriţi de uimire. 

— Of, pentru numele lui Dumnezeu! exclamă Blue cu voce tare. 
Ce te aştepţi să facem — să-i invităm la dans? 

Henry apucă tăbliţa cu mâinile. Ei sunt trei, iar noi suntem doar 
doi. Sunt niște chestii slăbănoage. 

Eu n-am omorât pe nimeni în viața mea. 

O să fie bine dacă nu-i privesti în ochi. 

Henry se zgâi la ea, de parcă ar fi încercat să se hotărască. După 
o clipă, încuviinţă brusc şi se duse lângă ușă. Blue se duse către 
monitor și spulberă sticla fragilă a acestuia cu o lovitură de picior. 
Învelişul protector vrăjit se făcu de culoare vineție și scoase un zgo- 
mot asurzitor. Ea se răsuci pe călcâie, fugi şi i se alătură lui Henry, 
care stătea lângă ușă. 

Planul funcționă pe dată. Demonii dădură buzna în cameră, însă 
doar Black John își păstrase înfățișarea inițială. Ceilalţi doi se trans- 
formaseră în niște creaturi de coşmar, musculoase și imense. 

— Aoleu! exclamă Henry. 


l Eglefin — pește marin (n.tr.) 

„Henry n-are armă“, gândi Blue. Asta era o idioţenie. „N-ar fi tre- 
buit să mă bag în chestia asta până ce n-avea și el o armă.“ Însă n-avea 
de unde să-i facă rost de una, nu era nimic în cameră care i-ar fi putut 
servi drept bâtă. Făcu un pas înainte şi tinu apăsat stimlusul în coasta 
demonului cel mai apropiat de ea. Se auzi un fâsâit puternic şi se 
simţi un miros de carne arsă, apoi creatura se rostogoli la pământ cu 
ochii lipsiţi de orice fel de expresie. 

Se răsuci și văzu spre marea ei încântare că Henry îl apucase cu 
putere de gât pe cel de-al doilea demon cu înfățișare de coşmar, 
încercând, evident, să-l stranguleze. Creatura se bălăbănea în faţă 
şi în spate, încercând să se debaraseze de el. Sări ca arsă în momen- 
tul în care genunchiul lui Henry se izbi de perete, însă îşi dădu 
seama că el nu slăbise deloc strânsoarea. Blue se azvârli cu violență 
asupra demonului. 

Stimlusul era inutil acum, arsese complet după unica lui descăr- 
care. Ştia că n-avea forța de-a omori bruta, nici măcar acum că Henry 
stătea agăţat de ea, aşa că se repezi la ochii acesteia care constituiau 
punctul cel mai vulnerabil. 

Demonul se smuci în sus și urlă, apucându-i cu putere mâinile. 

— Bravo, Blue, șopti Henry. 

Pe frunte i se formaseră broboane de sudoare pe când se lupta să 
intensifice strânsoarea. Bineînţeles că n-avea cum să omoare creatura 
în felul acesta, însă ar putea totuși să-i distragă atenţia până ce Blue 
reușea să-l orbească. Un demon orb era aproape la fel de neputincios 
ca şi unul mort. 

Ea se repezi din nou la ochii acestuia, apoi îi sări un demon în 
spate, drăcușorul acela blănos cu corniţe şi urechi ascuţite. Black John 
o apucă de umeri cu niște degete subţiri cu gheare ascuţite. 

— Ajunge, Maiestate! îi şuieră el răutăcios în ureche. 

Ea se azvârli imediat pe spate. Se rostogoliră împreună pe podea, 
Black John încă atârnându-i de spate. Simti cum ghearele lui îi sfâșâie 
hainele, apoi percepu acea durere ascuţită atunci când îi străpunseră 
carnea. Îşi smuci capul spre spate, în speranţa că o să-i atingă în felul 

ăsta faţa, însă rată. Unul din braţele lui subțiri îi cuprinse beregata şi 
o strânse cu putere. 

Aproape imediat, câmpul vizual începu să i se întunece. Cu cea- 
laltă mână îi zgârie faţa. Sângele ţâşni și aproape că o orbi. Se trase 
cu disperare repede înapoi, lângă cel mai apropiat perete. Se auzi o 
bufnitură dezgustătoare, strânsoarea din beregata ei slăbi și simţi 
cum Black John îi alunecă din spate. Blue se împletici pe picioare 
şi căzu, apoi se ridică. Demonul cel negru zăcea la podea lângă ea. 
Respira încă, însă părea năucit de la căzătură. Blue se lăsă în jos, îi 
apucă capul și îi frânse gâtul costeliv. Apoi simţi cum încep să o 
lase genunchii. 

Ultimul lucru pe care îl văzu înainte de a-și pierde cunoștința fu 
că Henry stătea aplecat deasupra ei. Îi zâmbea larg. În ciuda tuturor 
previziunilor, el reuşise până la urmă să strângă demonul de gât. 


ȘAIZECI ȘI NOUĂ 


— Doamne, Dumnezeule! exclamă Fogarty. 

Blue plutea într-un fascicul de lumină la capătul scărilor. Avea o 
vânătaie pronunţată pe obrazul drept și sânge uscat pe faţă. Părul îi 
era încâlcit, hainele ferfeniță. Însă lucrul cel mai rău dintre toate erau 
ochii, care erau sticloşi, întunecațţi și injectați. 

— Blue! strigă Pyrgus. 

El începu să urce scările în goană. 

Era și o altă siluetă care trecea prin peretele din spatele ei. Spre 
uimirea lui Fogarty, se dovedi a fi nimeni altul decât Henry. 

Blue ateriză încet şi încercă să înainteze spre Pyrgus. Se răsuci 
încetișor pe călcâie şi începu să se prăbușească la pământ. 

— Blue! strigă Pyrgus din nou. 

Blue se rostogoli în faţă. 


Ochii i se deschiseră pe neaşteptate. Nişte valuri se spărgeau 
încetișor de o plajă cu nisip auriu. Strigătul pescărușilor se amesteca 
cu tonuri de muzică liniştitoare. Se simţea îngrozitor. O durea faţa, o 
durea capul, o durea nasul, și tot trupul din cap până-n picioare. 

— Oh, excelent, te-ai trezit, drăguță. 

Blue își întoarse capul într-o parte cu o precauţie extraordinară. 
Junghiuri de durere ascuţită o obligară să închidă ochii repede, însă 
îi deschise din nou şi privi la figura surâzătoare a doamnei Cardui. 

— E în regulă, drăguță, nu încerca să vorbeşti. 

Nu era sigură că putea vorbi. Însă, cel puţin, ceva-ceva din con- 
fuzia în care se aflase se mai spulberase. Stătea întinsă pe niște cear- 
ceafuri apretate şi curate, trase până sub bărbie. Plaja era o iluzie 
pictată pe tavan, muzica liniştitoare era interpretată de stihiile captate 
în recipientele de sticlă de lângă patul ei. Aceasta trebuie să fi fost 
Infirmeria palatului. Vrăjile erau tratamentul standard pentru recupe- 
rarea pacienţilor. 

— Eşti în siguranță acum, drăguță. Ai trecut printr-o experiență 
dificilă, însă s-a terminat acum și totul e în regulă. Te doare ceva? 
Clipește o sigură dată dacă răspunsul e afirmativ. 

Blue clipi o dată. 

— Vindecătorii îţi vor aduce ceva pentru asta într-o clipă. Așteaptă 
rezultatele testelor tale finale. Suferi de otrăvire demonică, însă în 
afară de asta nu e nimic — n-ai nici un os rupt, nici un organ vătămat, 
nimic de genul ăsta. Eşti foarte norocoasă, zău așa. Dacă Pyrgus nu 
era atât de iute de picior, ţi-ai fi putut rupe gâtul. 

Își simţi limba prea mare în gură, iar dinţii o dureau. Buzele și le 
simţea de două ori mai mari faţă de dimensiunea lor normală. 

— Uune ee Prus, Ma’m Cardhui? 

Madame Cardui se întinse și așeză o mână liniştitoare pe fruntea 
lui Blue. 

— Nu încerca să vorbeşti chiar acum, Blue drăguță. Aici se află 
Vrăjitorul Vindecător Chirurg-$ef Danaus. Bănuiesc că rezultatele 
testelor tale se află la... da, așa e: vezi, el încuviinţează din cap. Te 
vei simţi curând mult mai bine şi, în timp ce Vindecătorul-Şef 
Danaus își face treaba, eu voi încerca să te pun la curent cu mersul 
lucrurilor — bine? 

Blue se întrebă de ce până și oamenii inteligenţi ca Madame 
Cardui se simțeau obligaţi să te trateze ca pe un imbecil în momen- 
tul în care te îmbolnăveai. Îl vedea acum pe Vrăjitorul Vindecător 

Chirurg-Șef Danaus, o siluetă înaltă și corpolentă cu capul ras și îmbră- 
cat cu roba albastră, specifică profesiei sale. Ţinea într-o mână un 
glob de energie, iar în cealaltă un flacon cu stihii în miniatură. 

— Încercaţi să vă relaxaţi, zise el, cu o voce tunătoare. Un trup 
relaxat nu poate reţine o energie negativă. Un zâmbet profesionist îi 
brăzdă faţă ca o lună plină. Ne vom simţi în curând mai bine, vă asigur. 

Blue se întreba vag dacă ar putea să ordone ca el să fie decapitat. 
Totodată, în momentul în care el sparse flaconul respectiv și le dădu 
voie micilor stihii să-i pătrundă în trup, ea chiar începu să se simtă 
mai bine, aproape instantaneu. 

Madame Cardui observă în mod clar diferenţa, pentru că puse un 
deget în semn de avertizare peste buzele ei (care, incredibil, nu mai 
erau umflate acum) și zise cu blândețe: 

— Probabil că am putea amâna conversaţia noastră până în 
momentul în care vom fi singure... ? 

Blue încuviinţă şi aşteptă. Vrăjitorul Vindecător Chirurg-Şef 
Danaus îşi verifică opera, se declară mulţumit, o avertiză pe Maies- 
tatea Sa să nu se obosească prea tare, apoi se retrase, înclinându-se 
cu stângăcie. 

După ce el închise ușa, Madame Cardui zise: 

— Această cameră este securizată — putem vorbi nestingherite. 

Blue zise: 

— A fost groaznic. Unde e Henry? A scos-o la capăt? 

Ideea lui fusese să folosească transporterul demonilor ca să o 
proiecteze cu ajutorul fasciculului luminos direct la palat. Apoi, după 
ce ea se afla în siguranță, el inteţiona să-l seteze pe pilot automat ast- 
fel încât să o poată urma. 

— A fost chiar în spatele tău, zise Madame Cardui pe un ton fioros. 
Unde te-a dus? 

Blue se împinse cu mâinile de pat pentru a se putea ridica în 
picioare şi fu surprinsă să descopere că nu se mai simţea slăbită. 

— Nu ştiu sigur. Undeva într-o cameră cubică. 

Adevărul era că, în ciuda stihiilor din vinele ei, mintea-i era încă 
în ceaţă. Însă Henry reuşise, așa că totul era în regulă. 

Madame Cardui se încruntă: 

— Ce vrei să spui prin... cameră cubică? 

Blue scutură din cap. 

— N-are importanță. 

Se simţea fără îndoială mai puternică. Dădu de-o parte cearșa- 
furile și puse picioarele în podea. 

— Unde-mi sunt hainele? 

— Mă tem că ceea ce purtai tu a apucat și zile mai bune, zise 
Madame Cardui. Am pus să fie distruse. În dulap ai niște lucruri curate. 

Ea ezită o clipă, însă nu mai mult de o fracțiune de secundă. 

— Tu chiar arăţi mult mai bine, drăguță, de când Danaus a dat 
drumul micilor lui ajutoare. Eu cu siguranţă nu vreau să exagerezi, 
după tot ce ţi s-a întâmplat, însă sunt una sau două chestiuni destul 
de presante... 

— Doar o clipă, zise Blue cu hotărâre. 

Trebuia să aibă mintea clară. Trebuia să-şi cheme oamenii lao- 
laltă și să le explice planul lui Beleth. 

— Unde-i Pyrgus? întrebă ea. 

— Nu-i la palat în momentul acesta, drăguță. A trebuit să-l trimitem... 

Blue o întrerupse: 

— Unde-i Henry? 

— În donjon, zise Madame Cardui. Am pus să fie arestat, bineîn- 
teles. În momentul de față își aşteaptă execuţia sub acuzaţia de trădare. 


ȘAPTEZECI 


— Cine naiba eşti tu? întrebă Fogarty mânios. 

Se afla în pădure, chiar pe cale de a începe o altă rundă de con- 
vorbiri cu Regina Cleopatra, şi detesta întreruperile. Mai ales acum 
când lucrurile mergeau bine. Ea fusese deja de acord să-și ofere aju- 
torul în raidul asupra florilor timpului — nu le putea lăsa în mâinile lui 
Hairstreak, chiar dacă Blue era acum acasă. Dat fiind și farmecul lui 
Fogarty, ar fi putut fi de acord chiar cu o alianţă oficială. 

— Nyman, domnule, îi spuse intrusul. Noul pitic al doamnei Car- 
dui, domnule. 

Fogarty se încruntă. 

— Unde-i Kitterick? 

— E încă dispărut, domnule. Locul unde se află e necunoscut. 
Dumneaei m-a promovat pe mine drept locțiitor, dată fiind Situaţia 
de Urgenţă. Am fost întotdeauna bun la făcutul comisioanelor, pre- 
luarea mesajelor, genul ăsta de lucruri. Bănuiesc că mă voi întoarce 
din nou la bucătărie atunci când Kitterick îşi va face apariţia din nou, 
însă între timp asta reprezintă o creștere a remuneraţiei, alte sarcini 


decât curăţatul cartofilor, aşa că iată-mă, domnule. 

El zâmbi, arătându-și un dinte lipsă. 

— Şi ce vrei? întrebă Fogarty, încă încruntându-se. 

Nyman aruncă o privire în jurul său, apoi își scutură capul și o 
zbughi în umbra unui stejar masiv. 

— E confidenţial, domnule, a zis Dumneacei, remarcă el în momen- 
tul în care Fogarty îl prinse din urmă. 

Începu să facă mici salturi în sus și în jos. 

— Ce faci? 

Creatura nu era în toate minţile. 

— Încerc să ajung la nivelul urechii dumneavoastre, domnule, 
dumneavoastră fiind un bărbat înalt și bine construit, iar eu unul care 
sfidează verticalul, după cum aţi putea spune. 

— Oh, pentru numele lui Dumnezeu! explodă Fogarty. 

Se aplecă până ce urechea sa fu la nivelul capului lui Nyman. 

— Dumneacei zice că ar trebui să vă întoarceţi imediat, domnule, 
şopti piticul. Ar cam fi ceva probleme, parcă. 

— Ce fel de probleme? 

— Ah, Dumneaei nu mi-ar spune asta niciodată, domnule. Nimic 
periculos sau prea confidenţial, din cauză că vreun netrebnic ar putea 
să stoarcă lucrul ăsta de la mine. Nu sunt ceea ce aţi numi o persoană 
stoică atunci când sunt supus la presiuni, domnule. 

— Nu eşti un Trinian, nu-i aşa? zise Fogarty. 

— Într-adevăr nu sunt, domnule, după cum un bărbat cumsecade, 
mare și deştept aşa cum sunteți dumneavoastră și-ar putea probabil 
da seama după culoare. Nu prea îi agreez pe băieţii ăia deloc, ca să 
vă spun drept: sunt mult prea bine organizaţi. Eu sunt ceea ce se 
numește un Lep. 

— Ah, zise Fogarty, fără să aibă nici cea mai mică idee ce anume 
era un Lep. Ei bine, acum, ascultă, domnule Nyman, vreau să te întorci 
la Dumnea... la Madame Cardui şi să-i spui că sunt în mijlocul unor 
foarte delicate negocieri... 

Se opri: Nyman își scutura capul într-un mod solemn. 

— Ce e? 

— Dumneaei a zis că aţi putea fi dificil, mă scuzaţi, domnule, și că 
dacă sunteți, eu urmează să vă spun un lucru... Îi făcu semn cu capul 
lui Fogarty ca să se aplece din nou, iar în momentul în care acesta o 


făcu, îi șopti: E belea mare, domnule. În privința lui Henry. 


SAPTEZECI ŞI UNU 


Era splendid să conduci un raid de comando. Pyrgus purta un 
echipament de camuflaj complet, cu o cască ce expunea atât de multă 
verdeață încât arăta ca o parcelă cultivată cu legume. Faţa îi era vop- 
sită în dungi oliv şi maro. Însă nu asta era partea cu adevărat bună. 
Partea cu adevărat bună (în timp ce înainta pe burtă prin tufișuri) era 
că avea douăzeci de bărbaţi bine înarmaţi chiar în spatele lui, toți 
sănătoşi tun, toți pregătiţi să-şi dea viețile pentru această misiune. 

Şi fiecare dintre ei îl numea domnule. 

— Nemișcat! ordonă Pyrgus în șoaptă. 

— Da, să trăiţi! şoptiră ei la unison; și rămaseră nemișcați. 

Era atât de..., atât de grozav. 

Își dorea ca Nymph să-l fi putut vedea acum. 

Sau poate nu. Îşi ridică capul cu grijă, deasupra nivelului ierbii, 
şi descoperi că tot nu găsise drumul. Problema era că atunci când te 
târai pe burtă întreaga perspectivă ţi se schimba. Lucrurile care 
arătau într-un fel când stăteai în picioare erau complet diferite când 
te aflai la pământ și te zgâiai printr-un tufiş. Dar ce avea el de făcut? 
Nu putea pur și simplu să meargă în marş cu oamenii lui în josul aleii 
principale a Domeniului Ogyris. Acesta era un raid, nu un atac frontal. 

Nu puneai la cale un atac frontal cu douăzeci de oameni, oricât de 
robuști ar fi fost. 

Şi, în afară de asta, un atac frontal ar porni războiul, iar ei cu greu 
evitaseră unul, acum că Blue se întorsese să oprească Numărătoarea 
Inversă. Însă, cel puţin domnul Fogarty şi Madame Cardui nu contra- 
mandaseră raidul. Așa că lui Pyrgus îi revenise misiunea să conducă 
douăzeci de bărbați. 

Nu le spusese că se rătăciseră, bineînţeles. N-ar fi vrut să-i demo- 
ralizeze atât de devreme în această misiune. În afară de asta, trebuia 
să se concentreze asupra întâlnirii cu Nymph. Cât de bună era treaba 
asta? Elfii Pădurii fuseseră de acord să trimită nişte oameni și Nymph 
îi conducea. Blue era înapoi teafără, nu era război, el conducea două- 
zeci de bărbaţi şi urma să se reîntâlnească cu Nymph. Viaţă n-avea 
cum să fie mai bună de-atât. 

Era pe cale de a-şi lăsa capul în jos să și-l sprijine nepăsător de 
pământ, când surprinse cu coada ochiului strălucirea a ceva. Își răsuci 
capul. Apă! Lumina soarelui se reflecta în apă. Lacul! Dacă ar ajunge 
la lac, ar putea în cele din urmă să-și regăsească punctele de reper. 
Era hotărât. Fusese capabil să urmeze conturul lacului, chiar și într-un 
întuneric beznă, deci la lumina zilei trebuie să fi fost floare la ureche, 
chiar și atunci când te târai pe burtă. 

— La stânga! zise el şuierat şi se răsuci. 


<A 


— Da, să trăiţi! răspunseră oamenii lui și se aliniară în spatele lui. 


SAPTEZECI ȘI DOI 


Blue zise: 

— Daţi ordin să fie eliberat, Madame Cynthia. Și scoateţi-i ches- 
tia aia din cap. 

Madame Cardui se încruntă. 

— Drăguţă, cred că-ţi amintești că Henry a fost cel care te-a răpit? 
Ea ezită o clipă, apoi întrebă: Ce chestie? 

Blue stătea pe marginea patului trăgându-şi ghetele în picioare. 

— Henry nu ştia ce face, zise ea cu hotărâre. Era stăpânit de Beleth. 

— De Beleth? exclamă Madame Cardui. 

Figura îi fu străbătută brusc de o expresie ce sugera faptul 
că înţelesese. 

— Chiar mă întrebam dacă acela nu era un mijloc de transport cu 
ajutorul fasciculelor luminoase, folosit de demoni. Drăguţă, cred că 
ai face mai bine dacă mi-ai povesti totul. 

Blue îi povesti. Îi luă un timp surprinzător de scurt ca să-i 
spună totul. 

— Bietul Henry, zise Madame Cardui, când Blue termină. 

Se duse la ușă şi dădu indicaţii uneia din gărzile care aştepta afară. 
Când bărbatul plecă în goană, se întoarse spre Blue şi zise: 

— Am dat ordin ca Henry să fie eliberat. Va fi dus direct la infir- 
merie să i se scoată implantul făcut de Beleth. 

— Vă mulţumesc, zise Blue. 

Blue aproape că terminase cu îmbrăcatul. 

Madame Cardui se aşeză cu greutate pe pat. Păru brusc foarte 
bătrână. 

— Mă cam lasă mintea, drăguță. Am căutat într-o direcţie greșită. 

Blue o privi, însă își dădu imediat seama ce voise să spună. 

— Așa şi eu, Madame Cynthia. Am crezut că unchiul Hairstreak 
se afla în spatele tuturor problemelor noastre. Nu că n-ar fi în spatele 
unora dintre ele. 

Madame Cardui zise: 

— Că veni vorba, trebuie să anulezi Numărătoarea Inversă. 

— Da, bineînţeles. O voi face imediat. 

Madame Cardui ezită: 

— Mai e un lucru... 

— Da? 

— O să-ţi spun repede, drăguță, zise Madame Cardui, şi îi povesti 
despre florile timpului. 

— Deci așa m-a scos Henry din conacul lui Hairstreak — el nu mi-a 
pomenit deloc de asta. Am crezut că era posibil să fi fost un fel de 
vrajă-stază. 

— Treaba e — continuă Madame Cardui — că atunci când ai dispărut 
şi ai pus în aplicare Numărătoarea Inversă, noi — adică Înaltul Portar 
Fogarty și cu mine — am hotărât că nu era posibil să le permitem 
Elfilor Nopţii să deţină o armă așa de puternică — îți poți imagina cu 
uşurinţă implicaţiile militare, bineînţeles. Așa că am ordonat un raid 
comando ca să distrugem florile. Pyrgus îl conduce chiar acum. 

— De ce Pyrgus? întrebă Blue repede. 

Era fratele ei mai mare, însă fusese întotdeauna protectoare cu el. 

— Pyrgus ştie exact unde erau cultivate florile. Eu sper doar că 
acela e unicul loc unde sunt cultivate. 

Aşteptă. 

După o clipă destul de lungă, Blue zise: 

— Aţi făcut bine, Madame Cynthia. Florile care opresc timpul ar 
schimba întreaga balanţă a puterii militare. Câţi oameni a luat Pyrgus 
cu el? 

— Douăzeci dintre oamenii noştri cei mai buni, zise Madame Car- 
dui, dar se întâlnește cu un număr egal de Elfi ai Pădurii. Alan i-a 
convins să ne ajute. 

Era o chestiune mai degrabă surprinzătoare, gândi ea; însă nu 
trebuia să-l subestimeze niciodată pe Alan. 

— Şi bănuiesc că Elfii Pădurii sunt conduși de creatura aia 
Nymphalis? zise Blue cu acreală. 

Madame Cardui schiță un zâmbet uşor. 

— Îmi imaginez că e posibil. N-am fost încă informată în mod con- 
fidenţial asupra aranjamentelor. 

— Unde e Înaltul Portar Fogarty? întrebă Blue. Aş vrea să știu mai 
multe despre acest raid. 

Madame Cardui o privi cu mare dragoste. Acum era o fată rănită, 
pentru ca în clipa imediat următoare să fie o adevărată Regină. Blue 
era fără doar și poate fata tatălui ei — mai ales când era vorba de cel 
mai mic pericol care i-ar fi putut ameninţa familia. 

— Mă tem că se află încă cu Regina Cleopatra. 

— Spuneţi-i să vină să mă vadă de îndată ce se întoarce, ordonă 
Blue şi se ridică în picioare. Cred că le voi face o vizită Generalilor 
în Camera de Gestionare a Situaţiilor de Criză. După ce anulez Numă- 
rătoarea Inversă, trebuie să avem o convorbire urgentă în ceea ce 
privește strategia Hael. 

— Probabil nu atât de urgentă, şopti Madame Cardui cu blândeţe. 
Planurile demonilor în ceea ce te priveşte au eşuat în abis. 

Blue o privi drept în ochi. 

— Henry a zis că dacă ei nu reușesc cu mine, vor invada Tărâmul. 

Madame Cardui clipi cu nedumerire. 

— Portalurile sunt închise. Ezită o clipă. Ce, nu-i așa? 


STĂPÂNUL TĂRÂMULUI 273 


— Asta i-am spus şi eu, îi zise Blue. Însă Henry zice că au deschis 
altele noi. 

După o clipă, Madame Cardui întrebă: 

— Unde? 

— Asta-i problema, zise Blue. Nu știm. Ceea ce ştiu însă e că tre- 
buie să-l contactăm pe unchiul Hairstreak și să acceptăm oferta lui în 
ceea ce priveşte un tratat. Nu ne putem permite să ne ciorovăim între 
noi, acum că Beleth se află la poartă. 

— Sunt întru totul de acord, îi spuse Madame Cardui. Dacă te 
simţi, într-adevăr, suficient de zdravănă la trup, putem pune asta în 
aplicare imediat. 

Însă, în momentul în care părăseau camera, un mesager militar 
sosi cu vești care întoarseră situaţia cu fundul în sus. 


ȘAPTEZECI ȘI TREI 


Pyrgus se ridică precaut în picioare. 

El şi oamenii lui — oamenii lui! — se aflau la punctul de întâlnire, 
un crâng cu plante ornamentale, aflat în partea îndepărtată a lacului, 
însă nu se vedea nici urmă de Nymph sau de vreun Elf al Pădurii. Era 
o situaţie îngrijorătoare. Dacă ea întârzia încă nu era grav, însă dacă 
nu venea deloc, cât de mult trebuia el să aştepte oare? Deja Ogyris 
trebuia să fi aflat despre sera distrusă. O să fie altă pază la locul res- 
pectiv — un contingent de gărzi de primă clasă, cel puţin. Asta însemna 
luptă. Una pe care Pyrgus ar aborda-o mai curând cu Elfii Pădurii 
de partea lui. 

Era ceva în spatele lui. Aproape că sări din bocanci în momentul 
în care simţi o mână pe umăr. 

— Nymph! exclamă el. 

Își înfrânse un implus aproape copleșitor de a o cuprinde cu 
braţele şi de-a o săruta cu foc. În loc să facă acest lucru, rămase pur 
şi simplu acolo, în picioare, rânjind ca un idiot. 

— Ce e chestia aia de pe capul tău? întrebă Nymph curioasă. 


SAPTEZECI ȘI PATRU 


Într-un fel, totul merse mult mai lin acum că Elfii Pădurii sosiseră. 

Nymph părea să aibă un instinct pentru locul către care se îndrep- 
tau. ÎI mână cu blândeţe pe Pyrgus în direcţia bună, în momentul 
în care el se pierdu din nou, lucru care nu se întâmpla deloc atât de 
des acum, de vreme ce el petrecea mult mai puţin timp târându-se 
pe burtă. 

În cinci minute erau din nou înapoi pe poteca de la marginea lacu- 
lui, îndreptându-se în direcţia obişnuită către ponton. Pyrgus trebuia 
cu siguranță să se fi simţit bine în legătură cu misiunea. Însă nu se 
simţea. Era o liniște mult prea mare. 

De fapt, fusese aproape tot timpul mult prea multă linişte, gândi 
brusc Pyrgus. Pentru numele lui Dumnezeu, Ogyris era un Elf al 
Noptii, rasa cea mai necruțătoare din Tărâm. Florile de cristal erau 
marea lui realizare. Pesemne că se bazase pe secrete şi pe vrăji la 
început, însă el îi dărâmase întreaga seră. Întregul domeniu era pro- 
babil înţesat deja de gărzi. Era de aşteptat ca noi sisteme de securitate 
să fie instalate deja la faţa locului pentru a-i proteja florile. Îşi aminti 
cu ce se confruntaseră când se duseseră la Hairstreak, iar acela nu era 
decât un sistem de rutină. Ogyris avea pesemne mii de copoi care se 
îndreptau deja spre ei. 


276 HERBIE BRENNAN 


Însă nimic. 

— Ce se întâmplă? șopti Nymph. 

— E prea multă linişte aici, zise Pyrgus. Mult prea multă liniște. 

— Ți se pare ţie, e pur și simplu din cauza nervilor, ridică Nymph 
din umeri. Suntem aproape deja? 

— Ar trebui să ajungem la următoarea pantă, zise Pyrgus, încrun- 
tându-se. 

Era tot tulburat. 

Apoi ajunseră în vârful pantei următoare și descoperiră de ce 
Ogyris nu ordonase mai multă pază. Rămășițele sfărâmate ale serei 
fuseseră îndepărtate. 

Nici măcar o singură floare nu mai rămăsese. 


ȘAPTEZECI ȘI CINCI 


Fogarty se întoarse valvârtej la palat, dând ordine în stânga 
şi-n dreapta. 

— Haine curate — nu suport să văd oameni cu noroi pe partea din 
spate a pantalonilor. Fixează-mi o întrevedere cu Regina. Găsiţi pe 
cineva care să-mi facă rezumatul a ceea ce se întâmplă. Trimite un 
mesaj oficial de mulţumire Elfilor Pădurii. Zi-le nenorociţilor ălora 
de Generali să vină la mine. Vezi dacă poţi afla unde se ascunde 
Madame Cardui. Ia... 

— Oh, sigur acestea sunt curate, sunt de luna asta și nu e nici măcar 
un singur strop de noroi pe nici una dintre ele, zise Nyman. 

Fogarty se opri şi se uită urât la el, încruntându-se consternat, apoi 
realiză că Lepul se referea la hainele lui. 

— Nu pentru tine, idiotule — pentru mine! 

— Ah, vă aduc acum, domnule. Lăsaţi pe mine asta: am adus ceva 
de la ghereta dumneavoastră și vă puteţi schimba aici. 

Nyman scoase un carnețel de notițe din buzunarul vestei și înmuie 
în gură ciotul unui creion. 

— Acum, ce altceva mai era, domnule...? 

Chestia asta îl făcu pe Fogarty să se oprească brusc. Fusese atât 
de surescitat de veştile cele bune, încât crezu că-i explodează capul 

ca o bombă. Tratamentele lui de întinerire pesemne că îi afec- 
tau hormonii. 

— Sper că nu eşti aşa de prost precum pari, nu-i aşa, Nyman? Bine, 
hai să vedem... Haine în primul rând. Și un duş sonic. Apoi găsește-o 
pe Madame Cardui — ea mă poate pune la curent cu ceea ce se în- 
tâmplă. După asta Regina, apoi Generalii. 

— Se află în Camera de Gestionare a Situaţiilor de Criză, domnule, 
zise Nyman. Se uită la figura inexpresivă a lui Fogarty. Dumneaei, 
domnule. Camera de Gestionare a Situaţiilor de Criză, domnule. 
Acolo mi-a spus să vă duc. 

— Da, fireşte, zise Fogarty. 


Gărzile îl opriră pe Nyman la primul punct de verificare — el 
insistă să-l însoţească pe Fogarty, chiar dacă n-avea nici un fel de 
autorizaţie. Fogarty îşi continuă drumul singur. Efervescenţa lui 
de mai înainte fusese înlocuită de un curios sentiment de disconfort. 
Pentru un palat care nu se mai afla încă sub influenţa Numărătorii 
Inverse era prea mult personal militar pe coridoare şi el chiar trebui 
să-şi aștepte rândul la cabina suspensoare, ascultând scuzele seci 
ale gărzilor, pentru că un şuvoi de mesageri avuseseră prioritate în 
fața Înaltului Portar al Tărâmului. 

Însă, în momentul în care păși în interiorul cabinei suspensoare, 
conformaţia sa îl făcu să se scufunde atât de repede, încât ajunse din 
urmă grupul care coborâse înaintea lui. Aceştia purtau banderolele 
mesagerilor detașamentului de recunoaștere. 

— Ce e forfota asta? îi întrebă Fogarty imediat. 

— Nu știm, domnule. 

— Ofițerii superiori nu ne spun niciodată nimic, domnule. 

— Mulţam, mârâi scurt Fogarty, cu capul plecat la nivelul glez- 
nelor lor. 

— Cu plăcere, domnule, pluti vocea unui mesager în urma lui. 

Ce naiba se întâmpla? Acum că Blue se întorsese, Numărătoarea 
Inversă trebuia să se oprească imediat. Doar dacă nu cumva era vreun 
alt factor pe care nu-l cunoștea. Părea că se întorsese la ţanc. 

Va afla asta destul de curând. 

La fundul cabinei suspensoare, coridorul către Camera de Gestio- 
nare a Situaţiilor de Criză forfotea și el. Fogarty se folosi cu vigoare 
de coate să-şi croiască drum prin mulțime. Apoi gărzile care păzeau 
uşa îl zăriră și se dădură deoparte să-i facă loc. Pătrunse în cameră și 
cuprinse întrega scenă dintr-o privire. Pregătirile de război se puse- 
seră în mișcare la viteză maximă. Toată lumea se mișca de două ori 
mai repede. Toţi cei trei generali strigau ordine în stânga și-n dreapta. 
Toate monitoarele prezentau transmisii în direct. Cynthia stătea aple- 
cată lângă ușă, dând instrucţiuni unora dintre agenții ei. 

— Ah, iată-te! exclamă ea, când îl zări. 

Trebuie că folosea vreun fel de tehnică suspensoare la rochia ei 
pentru că pluti spre el în poziţie înclinată, înainte de a se ridica cu 
graţie în picioare. 

Fogarty privi în jurul său. 

— Ce naiba se-ntâmplă, Cynthia? Blue n-a anulat Numărătoa- 
rea Inversă? 

— Numărătoarea Inversă nu mai e relevantă, dragul meu. Prietenii 
noștri Elfii Nopţii au lansat un atac. Madame Cardui îl privi cu foarte 
mare seriozitate. Mă tem că Tărâmul se află în război. 


ŞAPTEZECI ȘI ŞASE 


Hamearis Lucina, Ducele de Burgundia, plănuise o cacealma şi 
avea un comportament de om cu picioarele pe pământ, însă avea o 
trăsătură romantică care se regăsea în gustul său pentru arhitectură. 
Donjonul său era un coșmar gotic, plin de turnuri și turnulețe întune- 
coase, bolți ascuţite, contraforturi mobile şi o grămadă de capete de 
balauri, ţinute în echilibru în așa fel încât să se răstoarne în capul ori- 
cărui musafir nepoftit. Întreaga structură se afla pe marginea unei 
stânci îndepărtate și singuratice, lovite în mod constant de talazurile 
unei mări agitate. 

De vreme ce o viaţă întreagă de campanii militare îl ajutase să 
strângă o grămadă de bani, împreună cu multe cicatrici interesante, 
Hamearis îşi putea foarte bine permite vrăjile-meteo de care avea 
nevoie pentru a intensifica atmosfera sinistră. În timp ce alţii căutau 
strălucirea soarelui, cheltuielile sale exagerate aduceau ceaţă şi ploi 
nesfârșite, cu vijelii şi viforniţe dese. 

Toate astea însemnau că donjonul său era cel mai puţin vizitat 
dintre toate Marile Case... şi locul perfect pentru a ascunde un 
secret militar. 

Oukloul negru al lui Hairstreak urmă poteca stâncii, smucindu-se 
eratic în încleștarea vântului. Sentimentul său de disconfort n-avea 

nimic de-a face cu furtuna de afară. Elfii Nopţii se reuniseră. Războiul 
era în plină desfășurare. Ducele de Burgundia era, încă o dată, un aliat 
de nădejde. Teoretic, totul mergea exact așa cum plănuise el şi, cu 
elementul surpriză, victoria era mai mult ca sigur garantată. 

Cu toate astea, avea un sentiment în stomac că situaţia îi scăpa, 
într-un fel, de sub control. Băiatul din Lumea Analoagă îi omorâse 
vampirul și dispăruse cu Blue. Cum reușise să facă asta? Erau unele 
aspecte ale situaţiei pe care Hairstreak nu le înțelegea; și ceea ce nu 
puteai înțelege nu puteai controla. 

Oukloul opri în curtea pietruită a donjonului — Hamearis creștea 
cai pentru că unul îi salvase viața odată şi de atunci era superstițios 
în privinţa creaturilor astea stupide. Hairstreak aşteptă până ce gărzile 
înconjurară trăsura înainte de-a coborî. Îşi trase pelerina mai aproape 
de trup şi alergă, prin ploaia care-i îngheţa sângele-n vine, până la 
uşa grandioasă de la intrare, acolo unde Ducele de Burgundia îl 
aștepta deja. 

— La naiba, Hamearis, tu chiar nu oprești niciodată vremea asta 
nenorocită? 

Îi aruncă unui valet pelerina îmbibată de apă. 

Hamearis îl privi cu o uimire neprefăcută, apoi zise: 

— Ştii ceva, Blackie — eu de-abia dacă mai bag de seamă asta. Puse 
o mână prietenoasă pe umărul lui Hairstreak. Intră și te vei usca lângă 
foc cu un grog fierbinte, înainte de a ne apuca de treabă. Dacă-ţi 
trimiţi gărzile la bucătărie, fetele o să-i trateze cum se cuvine. Cred 
că ultima dată au mâncat o tocană de ordle la cazan. 

Hairstreak își trecu degetele prin păr și se uită urât la ei când 
intrară uzi. 

— O să fac asta de îndată ce mergem direct în turn. 

Hamearis ridică din umeri. 

— Cum poftești. 

Turnul era un vestigiu al donjonului iniţial. Unii experți credeau 
că data de pe vremea Palatului de Purpură iniţial. Prezenta, fără în- 
doială, aceeaşi lucrare gigantică în piatră, la o scară de departe mai 
largă decât orice vrajă modernă putea mânui. Hairstreak şi-o 

închipuise întotdeauna drept una dintre acele structuri care ar sta 
pentru totdeauna în picioare, rezistând oricăror lucruri pe care omul 
sau natura îi puteau arunca în faţă. Se pomenise uneori întrebân- 
du-se despre civilizaţia uitată care îl construise. Ce fel de elfi fuse- 
seră oare aceia? 

Unii mici, după cum arăta. Singura intrare în turn se făcea printr-o 
uşă mică de stejar, care avea acces către o scară îngustă, în spirală. 
Nu era nici el un om deosebit de înalt, însă chiar și el găsea acea ușă 
drept înghesuită. Hamearis, care o luase înainte, trebui să se aplece 
până la pământ aproape şi să se întoarcă într-o parte. Însă cel puţin îi 
ţinea în siguranță în caz de atac. În cazul unei armate, doar câte un 
om, pe rând, ar fi putut urca acele trepte. 

Transpira din greu şi din păr îi ieșeau aburi, în clipa în care ajunse 
în camera turnulețului. În ciuda disconfortului, Hairstreak fu străbătut 
de o presimţire. Acesta era adevăratul centru de comandă al atacului 
Elfilor Nopţii. Şi ce mai contrast față de Camera de Gestionare a 
Situaţiilor de Criză de sub Palatul de Purpură! 

Odată, cu ani buni în urmă, Apatura Iris, regretatul Împărat-de- 
Purpură, îl dusese să vadă Camera de Gestionare a Situaţiilor de Criză 
dintr-o nechibzuită încercare de intimidare. Ce mai agitaţie! Ce mai 
freamăt! Atât de mulţi oameni... soldaţi în gardă, femei în uniformă, 
mesageri cu bucăţi de hârtie, ajutoare ale ajutoarelor și ajutoare ale 
ajutoarelor ajutoarelor. Erau trei generali, care păreau bătrâni chiar şi 
atunci și doar Dumnezeu singur ştie cât de mulţi vrăjitori. Erau 
globuri de vizualizare — zeci de astfel de globuri — şi birouri pline de 
ingineri de tot felul. Erau radiotelegrafiști și spărgători de coduri, adu- 
cători de ploaie şi spărgători de vrăji. Era chiar și o înregistrare în plină 
funcționare a armamentului din dotare. (Ce greşeală fusese să-l lase 
să vadă asta!) Era și o masă de strategie. Erau șaptesprezece pupitre 
de comunicaţie. Toate astea şi nici măcar un singur război declanșat. 
Ce prostie! Ce prostie incredibilă, exact genul de desfășurare inutilă 
de forță brută pe care Elfii Luminii au preferat-o întotdeauna. 

Un lucru atât de diferit faţă de camera din turnuleţ. 

Aceasta era o cameră spartană agreabilă. Iată o încăpere plăcut de 
goală. Nu erau gărzi la ușă care să implice vreun risc de securitate, şi 
nici personalul care să asculte orice decizie. Nu era nevoie de nimeni, 
nu se dorea prezenţa nimănui. Nimeni n-ar fi avut acces — gardienii 
năluci, aşezaţi de-a lungul acestei scări epuizante, ar smulge carnea 
de pe oasele oricui ar îndrăzni să pună piciorul aici, cu excepţia doar 
a lui Hamearis şi a lui Hairstreak însuşi. Astfel secretele Elfilor Nopţii 
rămâneau între ei. 

Însă adevărata încântare a camerei din turnuleț o reprezenta 
echipamentul acesteia. Mesagerii, pupitrele de comunicaţie, globurile 
de vizualizare, radiotelegrafiștii, spărgătorii de coduri, spărgătorii de 
vrăji şi toate ameţelile alea erau înlocuite de o singură sferă de cristal 
lucios, aşezată într-un bol de ametist. Doar două piese acţionate prin 
vrajă, iar acestea înlocuiau totul — și pe toată lumea — care se putea 
găsi în Camera de Gestionare a Situaţiilor de Criză a Elfilor Luminii. 

Întreaga strategie de război a Elfilor Nopţii ar putea fi controlată, 
în totalitate, de către o singură persoană. 

Hairstreak apucă un scaun și se aşeză, punându-și mâinile, cu 
palmele în jos, pe suportul bolului de ametist. În momentul în care 
avu loc acel contact, sfera de cristal începu să strălucească, iar bolul 
începu să emită un zumzăit. 

— Accesul permis, murmură bolul cu o voce plăcută și feminină. 

Hairstreak se uită în sus la Hamearis și zâmbi. Setarea accesului, 
adaptată la vibrația lui personală, era sistemul său final de securitate. 
Ce mai manevre politice ceruse acest lucru! Însă înțelegerea era deplină 
acum. Hairstreak singur putea controla forţele. Oh, le putea delega, 
bineînţeles — şi procedase asfel în cazul lui Hamearis şi a uneia sau 
altor două slugi de încredere — însă doar pentru o perioadă limitată de 
timp şi cu opțiunea proprie de manevrare de la distanță. Își trecu 
limba peste buze și savură deliciosul gust al puterii. 

— Hai să vedem cum merge atacul nostru, zise el cu voce tare. Ia 
loc, Hamearis, dragă prietene — asta o să ia ceva timp. 

Sistemul, legat de gândurile din spatele cuvintelor, aduse un scaun 
pentru Hamearis de cealaltă partea a globului și răspândi o vedere de 
sus a peșterilor din Yammeth, chiar în interiorul globului. 

Era incredibil cât de multe fuseseră făcute în scurta perioadă de 
timp de când el inspectase personal locul respectiv. Vastele peșteri 
erau înţesate-ochi cu muniţie: lăzi cu mâncăruri concentrate, arma- 
ment, recipiente cu vrăji, navete cu sticle pline cu fulgere captate, 
containere căptuşite cu plumb, pline cu drăcușori, duhuri și alte sti- 
hii militare, echipament tehnic, corturi militare ultraperformante. Şi 
în afara tuturor acestor lucruri, trupele care aşteptau răbdătoare în 
oraşul lor de corturi, așezate în șiruri ordonate pe planşeul peşterii. 

Ei bine, nu mai trebuiau să aştepte mult. Linia frontului înainta 
deja. Aceste ajutoare li se vor alătura la momentul oportun. Nimic nu 
i-ar putea opri acum pe Elfii Nopţii. 

— Cred că ştii că au mini-camere spion în peșteri — remarcă 
Hamearis. Şapte, după ultima noastră numărătoare. 

— Şapte, nu-i aşa? 

Erau cu trei mai mult decât verificase el personal. Oamenii bătrânei 
Cardui se perfecţionau pe zi ce trecea. 

— Şi sunt toate neutralizate, bănuiesc... 

— În mod subtil, după cum ai ordonat, Blackie. 

Hamearis rânji. 

— Băieţii noştri vrăjitori au confecţionat o iluzie elaborată — cea 
mai faină din câte am văzut eu vreodată. Ei ştiau că ne pregăteam, 
fără îndoială, însă foarte încet și punând accentul pe defensivă. N-au 
avut nici cea mai mică idee în ce privește adevăratul nostru nivel de 
pregătire. Zâmbi larg. Sau în ce privește capacitatea noastră ofensivă. 

— Bine lucrat, şopti Hairstreak. Hai să vedem ce face opoziţia, i se 
adresă el bolului de cristal. 

— Se conectează... zise bolul. 

Globul de cristal scânteie scurt, apoi prezentă o scenă chiar din 
Camera de Gestionare a Situaţiilor de Criză. Hairstreak simți un licăr 
de mândrie. Idioţii presupuseseră că acea cameră era invincibilă din 
cauza granitului încărcat cu cuarţ care o înconjura. Nici un fel de 

vrajă nu putea pătrunde prin cuarţ — oricine ştia asta. lar oamenii lui 
Cardui cercetaseră amănunţit şi repetat locul respectiv, în căutare 
de mini-camere spion. Ce mai prostie! Cineva remarcase mai deunăzi 
în prezenţa lui că Generalii păreau că luptă în războiul trecut și nu 
în cel prezent. Era cu siguranţă adevărat. Elfii Luminii luaseră 
măsuri de prevedere împotriva oricărui lucru care fusese folosit 
împotriva lor în trecut și nici măcar o singură dată, în aroganta lor, 
nu-şi imaginaseră că dușmanul lor ar putea concepe noi tactici pe 
care să le aplice în prezent. 

Hairstreak se aplecă în faţă. Mini-camera spion secretă arăta că 
acea Cameră de Gestionare a Situaţiilor de Criză era foarte activă, 
însă fusese întotdeauna activă din câte vedea el. Chiar şi atunci când 
domnise pacea, forfotea de activitate. Toţi cei trei Generali erau acolo, 
așa cum e de așteptat când războiul stă să înceapă. Se concentră şi 
globul îl duse mai aproape de ce voia să vadă; și iată, era un glob de 
vizualizare într-un alt glob de vizualizare. Trupele de Elfi ai Luminii 
erau angajaţi într-o luptă şi pierdeau! 

Hairstreak se lăsă pe spate în scaun. Nimic nu-l îngrijora din tot 
ceea ce văzuse. Nu-i subestima pe Elfii Luminii. Avea să fie o luptă 
dură, însă era sigur că puteau câștiga. Și victoria avea să aducă pier- 
deri inimaginabile. Victoria îi va da stăpânire asupra Tărâmului. 

— Să testăm noua noastră jucărie? îl întrebă el, plin de voioşie, pe 
Hamearis. E în deplină stare de funcționare, presupun? 

— Oh, da, confirmă Hamearis. E în stare de funcţionare de aproape 
douăzeci și patru de ore. 

Hairstreak şopti un cuvânt de cod. Pe dată scena se schimbă în 
globul de cristal. Privea în jos la o zonă din pădure, aceeași zonă unde 
îşi construise el odată conacul. Locul era în ruină acum, ras din 
temelii, şi pădurea aproape că-l acoperise şi ascunsese rămășițele, 
asemenea unui animal gigantic căruia i se vindecă o rană. Însă deşi 
nu mai erau prea multe de văzut, abia dacă acest lucru mai conta. 
Zona era pur și simplu un punct de referință, fără vreo importanță 
strategică. Ca punct de referinţă, îi permitea să exploreze... 

Peste tot! 

Îi venea greu să-şi înfrâneze emoția. Tehnologia nu era atât de 
strălucitoare ca sistemul de supraveghere din jurul casei sale — nu era 
nici un fel de iluzie de zbor, nu era nici un fel de senzaţie de mișcare: 
doar o imagine tridimensională în interiorul globului de cristal — însă 
proporțiile sale erau uluitoare. Până acum, supravegherea fusese întot- 
deauna limitată la lucruri cum ar fi plasarea de mini-camere spion sau 
la fixarea de indicatoare de zonă. Însă dispozitivul ăsta... dispozitivul 
ăsta îi asigura stăpânirea asupra Tărâmului! Dar la ce-i era mintea? 
Dispozitivul ăsta îi asigura stăpânirea asupra întregii lumi! 

Era o chestie bună așa cum crezuse el. Cu doar un singur gând, 
scena se retrase din zona fostului său conac şi brusc putu vedea 
întreaga pădure. Apoi câmpia care o înconjura. Mai departe, munţii 
din spate, coasta și marea. Dacă ar fi dorit, ar fi putut examina curbura 
planetei. Într-o viziune dumnezeiască, i-ar fi putut urmări călătoria 
mândră în jurul soarelui. Însă fie că era dumnezeiască sau nu, această 
viziune era de o mică importanţă. Ceru cu ardoare o vedere de sus a 
capitalei Elfilor Nopţii, urmă râul de dincolo de Loman Bridge şi 
rămase pentru o clipă deasupra insulei imperiale. 

Apoi se năpusti în jos asemenea unui vultur și pătrunse în Palatul 
de Purpură. Era incredibil. N-avea nici un fel de limite. Putea real- 
mente să vadă în interiorul Palatului de Purpură. Putea inspecta cori- 
dor după coridor, cameră după cameră. Nici un fel de secret nu mai 
era străin pentru el în Tărâm. Rânji de încântare privind cum, în 
bucătărie, o femeie azvârlea niște legume într-o oală. 

Ce mai încântare avea să fie asta după ce războiul se va fi termi- 
nat. Putea spiona orice duşman, ţine evidenţa fiecărui supus al său. 
Putea zădărnici orice complot înainte de a fi pus în aplicare, ceea 
ce-i garanta supunere totală şi absolută din partea tuturor, pentru 
totdeauna. Acest dispozitiv incredibil îi dăduse mai multă putere în 
mâini decât se bucurase vreodată orice Împărat în întrega istorie 
a elfilor. Oo, şi de câtă distracţie o să aibă parte când războiul se va 
fi încheiat! 

Şi înainte de asta, cât de uşor îi va fi să câștige! Aceasta era cea 
mai tare armă tactică. Nici o mişcare a trupelor inamice nu-i putea fi 

ascunsă. Nu va avea loc nici o decizie inamică la care el să nu fie 
părtaş. Putea controla toate bătăliile, plasa propriile forțe armate cu o 
precizie imbatabilă. Îşi putea făuri victoria asemenea unui artist. 

Hairstreak invocă imagine după imagine, într-o proiecţie nebu- 
nească care îl duse mult mai departe de Tărâm, în Haleklind, Bor- 
derland, Feltwell Spur, Graphium și în Wallach și după aceea înapoi 
în Tărâm, unde inspectă provinciile din sud, Yammeth City, marile 
câmpuri de grâne din vest, grupul de industrii grele şi marile garaje ale 
mijloacelor de transport din nord și mai departe, la est de Yammeth 
Cretch spre vastele întinderi deşertice ale... 

Îngheţă imaginea în gând şi se aplecă înainte. 

— Ce-i asta, Hamearis? întrebă el și inima începu să-i bată brusc 
cu putere. 


ȘAPTEZECI ȘI ȘAPTE 


Henry deschise ochii. 

Se afla întins pe un pat ciudat într-o cameră ciudată cu un tavan 
straniu care îl făcea să arate de parcă s-ar fi aflat undeva în aer liber. 
Undeva, se auzeau acordurile unei muzici plăcute, însă era și un 
miros ciudat care îi amintea de spitale. Se afla oare într-un spital? 

Încercă să se ridice, însă era atât de strâns înfășurat în cearşafuri 
că acestea îl ţineau ca niște curele. Se zbătu și, când se mai slăbiră 
puţin, se simţi epuizat de efort. Probabil că se afla într-un spital. Doar 
că nu arăta a spital. Lângă patul lui erau borcane pline cu nişte chestii 
neguroase care se zvârcoleau și pluteau, ca acele jucării, făcute pen- 
tru puști, ce reprezentau extratereștri. 

Poate că îl lovise mașina. 

Făcu un alt efort de a se ridica și de data asta reuși să slăbească 
strânsoarea cearșafurilor. Îşi amintea foarte bine că trebuise să meargă 
pe jos până acasă pentru că nenorocita de maică-sa nu răspunsese la 
telefon. Îşi amintea foarte bine farurile maşinii care venea în spatele 
lui. După asta... nimic. 

Simţea o durere surdă într-o parte a nasului şi o ușoară jenă în 
ochi. Poate căzuse şi se lovise la cap. 

Pe un perete îndepărtat se afla o mică oglindă. Henry se prinse 
cu mâinile de cearșafuri şi în cele din urmă reuși să atingă podeaua 
cu picioarele. Purta un fel de halat de mătase care îi lăsa fundul dez- 
golit, ceea ce însemna că trebuie să se fi aflat într-un spital. Însă patul 
nu arăta ca unul de spital și în cameră nu erau aparate medicale. 

Se duse la oglindă. Avea un bandaj care pornea dintr-o parte a 
nasului până în colțul ochiului. Altfel, nu vedea nici o urmă de rană 
şi nici măcar vreo vânătaie. Şi se simţea mai înzdrăvenit cu fiece 
minut care trecea. Dacă fusese, într-adevăr, lovit de o mașină, aceasta 
nu-i făcuse prea mult rău. 

Dar unde se afla? 

În afara mirosului de spital mai era şi un alt iz care i se părea stra- 
niu de familiar. Semăna cu mirosul conurilor Lethe pe care le folosise 
pe mama lui pentru a o face să uite când el... 

Henry se opri ca încremenit într-un moment de emotie sporită. Nu 
putea fi acolo, nu-i aşa? 

Nu voia să încerce ușa de teamă să nu se întâlnească cu cineva 
care i-ar fi putut vedea fundul dezgolit, însă în cameră era un dulap 
şi când îl deschise, acolo se aflau hainele lui toate proaspăt spălate și 
călcate şi mai erau și alte haine — măsura lui! — ca de exemplu acea 
grozavă tunică verde, iar asta însemna că se afla înapoi pe Tărâm, 
înapoi în Palatul de Purpură, deși n-avea nici cea mai mică idee cum 
ajunsese acolo. 

Zvârli cât colo halatul de mătase și se îmbrăcă mai repede decât 
o făcuse vreodată în viaţa lui. Apoi deschise ușa de perete, se zgâi în 
josul coridorului somptuos şi știu, cu o siguranţă absolută, că se afla 
în Palatul de Purpură. Era atât de bine! 

Se gândi că ar putea să încerce să o găsească pe Blue. 


SAPTEZECI ȘI OPT 


— Ce facem acum? şopti Pyrgus. 

Se simţea într-adevăr ca un idiot că trebuia să recunoască asta în 
faţa lui Nymph, însă n-avea nici un fel de idee în cap. Fusese atât de 
preocupat să găsească florile de cristal, că nu-i trecuse deloc prin 
minte că poate ei le mutaseră în altă parte. 

— Nu prea știu, șopti Nymph la rândul ei. 

Stăteau întinși pe burtă în iarba înaltă, unul lângă celălalt, 
zgâindu-se la rămășițele serei lui Ogyris. Sticla spartă și florile dispă- 
ruseră, însă stâlpii şi părţi din scheletul acesteia rămăseseră. Oamenii 
lor erau risipiţi în diferite ascunzători în spatele lor. 

— Crezi că Negustorul Ogyris le-a depozitat în casă? 

Pyrgus nu știa, însă îi trecu prin minte că dacă Negustorul Ogyris 
dusese florile în casă, era nevoie de mult mai mulți oameni ca să 
poată duce la îndeplinire un atac reușit. Hotări imediat că, deși rai- 
durile de comando erau distractive, totuși el nu prea era făcut să fie 
un lider militar. Se întoarse pe-o parte, o privi pe Nymph în ochi şi 
deschise gura să spună ceva în momentul în care ea întrebă: 

— Și cum ai aflat de flori, Pyrgus? 

Nu l-ar fi trecut fiori mai mari nici dacă ar fi văzut mărşăluind la 
orizont întreaga armată a lui Hairstreak. Spre groaznica lui stânje- 


neală, simţi că se face brusc roșu ca para. 

— Se întâmpla să vizitez domeniul, bâigui el. Apoi adăugă cu 
repeziciune: Crezi că ar fi o idee bună să...? 

— Negustorul Ogyris e un Elf al Nopţii, nu-i așa? îl între- 
rupse Nymph. 

— Da, zise Pyrgus. Mă gândeam pur și simplu că... 

Chipul lui Nymph era lipsit de orice fel de expresie. 

— Și de ce un Prinţ Elf al Luminii se întâmpla pur şi simplu să 
viziteze domeniul unui Elf al Nopţii? întrebă ea. 

Pyrgus renunță la încercarea de a abate conversaţia către altceva 
şi continuă să bâiguie: 

— Am avut o mică treabă, zise el. 

El se uită în altă parte, incapabil să-i susțină privirea. 

Însă Nymph nu voia să-i dea pace. 

— Cu Negustorul Ogyris? 

— U ata ui, mormăi Pyrgus cu capul îndreptat în direcţia unui tufiș 
din apropiere. 

— Poftim? întrebă Nymph politicos. 

— Cu fata lui, zise Pyrgus, ceva mai clar. 

— Oo, se minună Nymph. Negustorul Ogyris are o fată? 

Chestia asta se transforma într-un dezastru de proporții. Mai întâi 
lipseau florile timpului, iar acum Nymph era pe punctul de a afla 
despre Gela. Se hotărî să înfrunte situaţia cu tupeu. 

— Oo, da, cred că da. Adică, știu că are. Am întâlnit-o. O dată sau 
de două ori. Nu prea des. O creatură micuță și banală. Foarte banală. 
Şi cam tinerică. Doar un copil, pe bune. 

— Şi ce... treabă ai avut tu cu această foarte micuță și banală crea- 
tură-copil? întrebă Nymph. 

— Ee, ştii tu... îngăimă Pyrgus, ridicând din umeri. 

— Nu, nu ştiu, zise Nymph cu calm. De ce nu-mi spui tu? 

Spre marea ușurare a lui Pyrgus, unul dintre soldaţi înaintă târân- 
du-se prin iarbă şi se opri lângă el. El trânti repede un salut ciudat. 

— Canal, domnule, zise el. 

— Canal? repetă Pyrgus ca un ecou. 

Acţiunea se dovedise distractivă, însă el nu era categoric făcut să 
conducă o operațiune militară. 

— Da, domnule, Canal, domnule, repetă soldatul. Era un bărbat 
scund și musculos cu ochii cufundaţi în orbite. Probabil că văzuse 
privirea inexpresivă de pe chipul lui Pyrgus pentru că adăugă: 
Soseşte, domnule. 

Pesemne că Nymph văzuse şi ea acea expresie pentru că se 
înclină și șopti în urechea lui Pyrgus: 

— El e un medium de comunicaţie. Trebuie să fie un mesaj de la 
palat. Sau e posibil să fie mama mea. Spune-i să continue. Ea ezită 
puţin, apoi adăugă: I te poţi adresa cu CC. E titlul oficial. Vine de la 
Canal de Comunicaţie. 

— Continuă, CC, zise Pyrgus cu vioiciune. 

— Trebuie să mă ridic în picioare, domnule, nu pot să fac treaba 
asta stând jos. 

Pyrgus se uită în jurul său. Din cauza zăpăcelii totale în privinţa 
florilor de cristal, nu se vedea nici picior de gărzi. Probabil că ar fi 
în siguranţă și dacă ar face o Horă, darămite să stea pur şi simplu 
în picioare. 

— Cum te cheamă? 

— Woodfordi, domnule. 

— Dă-i bătaie, Woodfordi. 

Micul CC se ridică în capul oaselor și își aduse gleznele peste 
coapse contorsionându-le. Îşi puse mâinile, cu palmele în sus, în 
poală şi îşi uni arătătorul cu degetul mare, la fiecare mână. Ochii i 
se încrucişară alarmant de tare, de parcă și-ar fi îndreptat privirea 
către vârful nasului. Trase cu putere aer în piept şi pleoapele înce- 
pură să i se închidă. 

După o clipă începu să tremure, apoi anunţă cu o voce profundă 
și zgomotoasă: 

— Aici Sediul Militar Central al Comunicaţiilor, acționând în cali- 
tate de Înalt Portar Spiritual pentru această făptură omenească. Intră 
un mesaj pentru Înălţimea Sa Prinţul Pyrgus Malvae. 

— Continuă, îl instrui Nymph, nemaiţinând, evident, seama 
de Pyrgus. 

CC fu străbătut din nou de un fior şi trăsăturile feţei i se lăsară. 

— Tu ești, drăguţule? întrebă el. 

Pyrgus se uită la Nymph care dădu încurajator din cap. 

— Da, zise el pe un ton nesigur. 

— Eşti deja în posesia florilor? 

— Păi... 

O expresie de suferinţă profundă își făcu loc pe trăsăturile feţei 
lui Pyrgus. 

— Nu te mai preocupa de asta pentru moment, drăguţule, zise 
vocea doamnei Cardui, îngroșată puţin de corzile vocale ale lui CC. 
E o mică schimbare de plan. Eşti singur? 

— E şi Nymph aici, zise Pyrgus. Şi CC, bineînţeles. 

— CC n-o să-și amintească nimic, zise Madame Cardui. Mă bucur 
că e şi Nymph acolo — ce mai faci, drăguță? 

— Bine, mulţumesc, Doamnă Pictată, zise Nymph cu calm. 

Chiar și trecut prin Canal, tonul doamnei Cardui deveni tăios. 

— Acum, Pyrgus, situaţia s-a schimbat de când ai părăsit palatul. 
Elfii Nopţii au lansat un atac anticipat împotriva forțelor noastre 
armate şi... 

— Ce?! exclamă Pyrgus; chiar și Nymph păru şocată. Suntem în 
război? Război civil? 

— Crede-mă, că şi eu am fost la fel de surprinsă ca şi tine, drăgu- 
tule. Mă tem că lupta a început deja. E o tragedie, însă va trebui să-i 
facem faţă. Ce... 

— Unde-i Blue? o întrerupse Pyrgus. 

— E aici lângă mine, drăguţule. E în siguranţă şi complet... 

— Vreau să vorbesc cu ea, zise Pyrgus. 

Vocea lui Blue se făcu imediat auzită. Și ea suna tăios. 

— Pyrgus, vreau ca tu să... 

— Cum te simţi? întrebă Pyrgus. 

— Sunt bine, zise Blue. Henry a fost... uite ce e, nu mai contează 
asta acum: o să-ţi povestesc totul când te întorci. Vreau să o asculți 

pe Madame Cardui. Am interceptat ceva care ar putea fi important 
pentru efortul de război. 

Efortul de război, gândi Pyrgus. Se întâmplase. Cel mai mare 
dezastru din istoria Tărâmului exprimat în doar trei cuvinte. 

— Da, OK, zise el. 

Vocea doamnei Cardui o înlocui pe cea a lui Blue. 

— Presupun că n-ai găsit florile? 

— Nu prea, admise Pyrgus, gândindu-se că sunase ceva mai bine 
decât deloc. 

— Asta nu mai contează pentru moment. Ceea ce-ţi voi spune eu 
e mult mai important. Știi cum să ajungi în Deşertul din Est? 

— Știu, şopti Nymph. 

— Da, zise Pyrgus cu voce tare, uitându-se urât la ea: nu era chiar 
așa de idiot. 

— Cât de mult îţi ia să ajungi acolo de unde te afli acum? 

Pyrgus se încruntă. 

— Nu foarte mult — avem aeronavele în domeniu și suntem chiar 
în Yammeth City. De îndată ce ne întoarcem la aeronave, mai facem 
doar cincisprezece minute până în pustiu. 

— Aşa m-am gândit și eu, zise Madame Cardui. Voi sunteţi cei 
care se află cel mai aproape de locul respectiv. Acum, iată ce vreu să 
faceţi: zburaţi imediat spre deşert. Tu, Nymphalis și CC. Nimeni 
altcineva. Această misiune e strict-secretă — ultra strict-secretă, zău 
așa. Aș fi preferat să fi fost doar tu şi Nymphalis, însă trebuie să intri 
în legătură cu mine cât de repede posibil, așa că merge şi CC. Restul 
oamenilor vor trebui pur şi simplu să găsească singuri florile timpu- 
lui — numește temporar un ofițer la comandă și lasă-i pe ei să se ocupe 
de treaba asta. 

— Madame Car... începu Pyrgus, însă Madame Cardui nu-l ascultă. 

— Triangulaţia! voastră este 38/17/105. O să ţineţi minte asta? 

— Da, bineî... 


! Triangulaţie — metodă de determinare a mărimii unei suprafeţe de teren, constând din 
construirea unui sistem de triunghiuri adiacente, la care se măsoară lungimea uneia dintre 
laturi şi unghiurile, obţinând pe cale trigonometrică lungimea celorlalte laturi. (n.tr.) 

— O să ţin, Doamnă Pictată, interveni Nymph, întrerupându-l. 

— Bun. Îţi mulţumesc, Nymphalis: e o ușurare atât de mare să ai 
pe cineva matur și experimentat în această misiune — să știi că am 
aranjat treaba asta cu mama ta, bineînţeles. Chiar și prin gura lui CC 
se putea auzi schimbarea de ton în momentul în care se strecură o 
undă de îngrijorare. Puteţi ateriza la acea triangulatie, drăguță, însă 
mă tem că va trebui să faceţi restul drumului pe jos. Aş fi preferat să 
rămâneţi în aeronavă, însă apele termale vulcanice fac imposibilă 
călătoria voastră prin aer. Însă aceasta e o misiune periculoasă şi 
vreau să fiți extrem de atenţi. 

— O să am grijă de el — promise Nymph, spre mânia lui Pyrgus. 

— Mulţumesc, drăguță. Acum, conform coordonatelor voastre de 
aterizare, ar trebui să o luaţi spre nord-est — direct spre nord-est. 
Vestea bună e că nu-i departe — o oră de mers pe jos, două cel mult, 
şi ați putea primi ceva ajutor de la nomazi, deși eu n-aş conta prea tare 
pe lucrul ăsta. Cea mai rea chestie vor fi dealurile: e un lanţ de dealuri 
joase şi vulcanice. Însă de îndată ce ajungeţi în vârful lor, ar trebui să 
aveţi o vedere clară a ceea ce se întâmplă. 

— Dar ce se în... încercă Pyrgus să întrebe. 

— Nu vreau fapte de eroism, Pyrgus. Fără tactici de guerilă, nimic 
de felul ăsta. De fapt, vreau să vă asiguraţi că nici măcar nu sunteţi 
văzuţi. Folosiţi-l pe CC ca să-mi raportați imediat. 

— Ce trebuie să raportez? întrebă Pyrgus exasperat. 

— Se pare că Lordul Hairstreak şi-a găsit niște aliaţi, zise 
Madame Cardui. 


ȘAPTEZECI ȘI NOUĂ 


În mod cu totul şi cu totul neaşteptat, Madame Cardui se ridică în 
vârful degetelor şi îl sărută uşor pe obraz. 

— Vreau să vorbesc ceva cu tine în biroul meu, Alan, şopti ea. Ușa 
din dreapta ta — o să vin şi eu acolo în câteva momente. 

Înveţi câte ceva în fiecare zi, gândi Fogarty. Un birou, sus, în palat 
și acum un birou lângă Camera de Gestionare a Situaţiilor de Criză. 
O femeie remarcabilă fără doar și poate. Uneori era mai norocos 
decât ar fi avut dreptul să o ceară. Singurul lucru de care avea nevoie 
acum era timp ca să se poată bucura. 

Se uită în jurul lui. Biroul doamnei Cardui era mic, însă extraor- 
dinar de bine echipat. Avea un birou și unul din acele scaune ultra- 
moderne și extrem de costisitoare care luau forma șezutului când te 
așezai pe el și îl presau din când în când ca să-ţi reamintească faptul 
că eşti încă viu. O unitate biologică de depozitare curgea şi bol- 
borosea într-un cazan din colţ. Un majordom acţionat prin vrajă stătea 
pregătit în cazul în care ea voia o gustare. Era și o copie a scaunului 
în caz că avea vizitatori, ce stătea ascuns undeva pe podea gata să se 
cloneze la nesfârșit în funcţie de cât de mulţi vizitatori erau — îți 
puteai da seama de aptitudinile acestuia după groaznicul material 
negru care-l acoperea. 

Însă lucrul care-i captă atenţia fu globul de vizualizare în minia- 
tură afundat în birou. Acela era cu siguranţă un levitator, aici la un 
stadiu superior de evoluţie. Probabil că era în legătură cu globurile de 
vizualizare din Camera de Gestionare a Situaţiilor de Criză, însă nu 
se vedea nici un fir sau cablu. O ghidușie ca asta era întotdeauna înfio- 
rător de scumpă, însă contribuabilii plăteau probabil pentru luxul ăsta. 

Tocmai întindea mâna după copia scaunului, în momentul în care 
Madame Cardui năvăli în cameră și închise ușa cu foarte mare grijă. 
Puse degetul mare pe conul de vrajă încastrat și mirosul de piele al 
vrăjilor de intimitate umplu camera. Încuietorile bine unse glisară pe 
făgașul lor. 

— M-am gândit că cel mai bine ar fi să vorbim între patru ochi, 
dragule, îi spuse ea pe când traversa camera şi se îndrepta spre el. 
Generalii sunt nişte bărbaţi pe cinste în felul lor, însă nu poţi fi nicio- 
dată sigur de cum interpretează conceptul de devotament. Şi cu atât 
de multă agitaţie, nu poți ști niciodată cine mai poate trage cu ure- 
chea. În afară de asta, bănuiesc că Hairstreak are o mini-cameră spion 
aici, în ciuda inspecțiilor pe care le-am făcut. 

— Să n-ai încredere în nimeni, mormăi Fogarty. 

Scaunul sesiză că era numai el şi se opri din tendinţa de a se mul- 
tiplica. Fogarty luă un loc pe scaun, încruntându-se. Suprafaţa părea 
rece și neatrăgătoare, un efect pe care el îl bănui a fi intenţionat. 
Cynthia era exact ca şi el. Nu făcea nimic pentru a încuraja vizitatorii 
să stea mai mult decât erau doriți. 

— Ce se întâmplă? întrebă el. 

Ea se duse în partea opusă a camerei şi se aşeză pe scaunul ei. 

— Vreau să-ţi arunci privirea peste ceva... 

Își puse ambele mâini pe birou și globul levită până în dreptul 
ochilor. În momentul în care acesta începu să strălucească, spuse: 

— Trage-ţi scaunul mai aproape, Alan: chestia asta nu se distinge 
bine, chiar și de aproape. 

Fogarty îşi îndreptă bărbia şi trase scaunul mai aproape. O scenă 
începu să se formeze, în timp ce globul se încălzea, şi brusc el privi 
un pământ pârjolit plin de pietre sterpe și aburi înecăcioşi. 

— Ai reușit să introduci o mini-cameră spion în Hael? întrebă el, 
folosind pronunția din Tărâm. 

Dacă ea reuşise acest lucru, el era cu adevărat impresionat. 

Însă Madame Cardui scutură din cap. 

— Nu, drăguță. Acesta nu e Haelul. E o porţiune a deşertului care 
se află la est de Yammeth Cretch. Fumarolă!... gaze de eșapament... 
revărsare de lavă... izvoare de nămol care fierbe — toate astea îmi 
spun că e zona cea mai activă vulcanic de pe faţa planetei. Nimeni nu 
trăiește aici, cu excepţia câtorva Trinieni nomazi și până şi lor le e 
foarte greu să supravieţuiască. Elfii Nopţii o consideră drept o pro- 
tecţie a acelei părţi a orașului lor — încearcă să pui nişte oameni să 
mărșăluiască acolo și o să pierzi nouăzeci la sută din ei înainte de-a 
întâlni un singur dușman măcar. Însă priveşte... 

— După ce trebuie să mă uit? întrebă Fogarty după o clipă. 

Madame Cardui ridică în aer o mână subţire și arătă. 

— Vezi culmea aceea? E o spărtură — un fel de deschizătură, una 
destul de mare, dragul meu, doar că e parțial ascunsă de praful care se 
înalță. Imaginea variază, însă uită-te atent la... aici, chiar aici. Ima- 
ginea o să se limpezească într-o clipă, apoi o să zărești repede ceva. 

— Nu puteţi face un prim-plan? întrebă Fogarty. Să măriţi ima- 
ginea sau ceva? 

Madame Cardui scutură iar din cap. 

— N-avem, de fapt şi de drept, un ochi spion în deșert — se degajă 
atât de mult sulf, că orice formă de umezeală se transformă în acid. 
Ochii sunt umezi, bineînţeles, așa că sulful pătrunde prin învelișul lor 
de vrajă în doar câteva ore. Pur și simplu n-are rost să-i instalăm 
acolo. Şi pentru ce, de fapt? Pentru câţiva Trinieni rătăciți? Nu, ochiul 
prin care priveşti e la poarta estică a oraşului Yammeth. El e în mod 
normal întors către oraș: sunt câteva fabrici de vrajă în acel cartier și 
noi vrem să ne ţinem ochii aţintiți asupra lor, scuză-mi jocul de cuvinte 
neavenit. Însă unele dintre ele au sărit în aer săptămâna trecută — un 


1 Fumarolă — produs gazos (hidrogen, azot, clor, oxigen, oxizi de carbon etc.) cu tempe- 
ratură ridicată, emis de vulcani prin cratere și prin crăpături sau degajat din curgerile de 
lavă (n.tr.) 

fel de accident industrial în care au fost implicaţi spiriduşi, cred. În 
orice caz, descărcarea de energie a răsucit ochiul. Nu s-a produs nici 
un fel de stricăciune, doar l-a întors, aşa că acum priveşte spre deşert. 
Şi din cauza nebuniei care are loc acum, n-am reușit să trimitem un 
agent să-l îndrepte. Apoi, azi ceva mai devreme, un monitor a obser- 
vat asta... 

— Ce-a observat? întrebă Fogarty. 

— Continuă pur şi simplu să te uiţi acolo unde... acolo, vezi că 
praful se așază. Priveşte acolo. E o spărtură în creastă. Când o vezi, 
privește prin ea. 

Fogarty privi. Șuvoiul de praf chiar părea că se subţiază puţin, 
însă tot nu putea vedea spărtura din creasta respectivă. Apoi deo- 
dată putu. Pentru mai mult de o secundă el zări ceea ce părea a fi 
o câmpie acoperită cu puncte negre. Necazul era că nu puteai pre- 
lucra acea perspectivă. Nu știai dacă priveai nişte furnici sau niște 
mașini blindate. 

— Ai văzut? întrebă Madame Cardui. 

— Cred că da. Nu sunt sigur. 

— Ce crezi că e? 

Fogarty ridică din umeri. 

— Nu ştiu. Tu ce crezi că e? 

— Cred că e Beleth, zise Madame Cardui. 


OPTZECI 


— Beleth? repetă Fogarty ca un ecou. Regele Iadului? 

— Ei bine, tehnic, titlul lui e Prinţul Întunericului, dragule, însă da, 
acela e Beleth. 

Fogarty îşi scutură capul, încruntându-se. 

— Portalurile iadului sunt închise. 

— Poate că acestea sunt altele noi. Blue zice că demonii plănuiesc 
de mult timp o invazie. 

— Cum de ştie Blue ce plănuiesc demonii? întrebă Fogarty. 

Madame Cardui îl fixă cu privirea, apoi își scutură capul cu 
nerăbdare. 

— Îmi pare rău, dragul meu. Am uitat că tu erai cu Elfii Pădurii 
când și-a revenit Blue în simțuri. Blue a fost răpită de demoni folosin- 
du-l pe Henry drept agentul lor. 

— Doamne, Dumnezeule! exclamă Fogarty. 

Avu o reacţie întârziată. 

— L-au folosit pe Henry? 

— I-au făcut un implant. Tocmai i l-am scos. O să-ţi spun în- 
treaga poveste când avem mai mult timp, promise Madame Cardui. 
Acum însă, cel mai important lucru e că Blue are informaţii despre 

o posibilă invazie demonică. Îmi fac griji că asta ar putea fi. Dacă tru- 
pele lui Beleth se unesc cu cele ale Elfilor Nopţii, suntem terminaţi. 

— Îţi înțeleg punctul de vedere, zise Fogarty. Se aplecă în față să 
se uite din nou extrem de atent prin globul de cristal. Da” eşti sigură 
că punctele acelea sunt demoni? 

— Nu, bineînţeles că nu. De aceea l-am trimis pe Pyrgus să afle. 

— L-ai trimis pe Pyrgus? 

— Da. 

Fogarty îi aruncă o privire printre gene. 

— E puţin cam periculos dacă se întâmplă să ai dreptate. 

— Era pe aproape şi pot avea încredere în el. Nu e vreme de drăgă- 
lăşenii — suntem în război și trebuie să ştiu cu ce ne confruntăm. Şi, 
în afară de asta, Nymphalis e cu el: după Kitterick nu știu pe altcineva 
care l-ar putea proteja mai bine. 

Fogarty își smulse cu greu ochii de la scena din globul respectiv. 

— Blue ştie? 

Madame Cardui îşi retrase mâinile şi globul se scufundă înapoi în 
scobitura din biroul său. 

— Despre Pyrgus? Da, era cu mine când l-am trimis. 

— Şi totuşi unde e Blue? N-ar trebui Regina să conducă războiul? 

— Ea cu siguranţă e de acord cu tine în această privinţă, zise 
Madame Cardui. S-a aflat în Camera de Gestionare a Situaţiilor de 
Criză până ce mai avea puţin și leșina. În cele din urmă am 
muștruluit-o eu și am convins-o să se odihnească — încă îşi revine 
după efectul otrăvirii demonice. Dar cred că se va întoarce în foarte 
puţin timp. 

— Da” ştie despre aceşti demoni, nu-i așa? 

Fogarty îşi flutură mâna în direcţia globului. 

— Presupunând că aceștia sunt într-adevăr demoni, oftă Madame 
Cardui, și nu plăsmuirea imaginaţiei unei bătrâne. Nu, nu știe și nu 


intenţionez să o îngrijorez până ce nu știm sigur. 

— Poate noi, începu Fogarty, însă fu întrerupt de un ciocănit fur- 
tunos la ușă. 

— Oh, Doamne, ce mai e acum? oftă Madame Cardui. 

Se duse la ușă şi roti încuietoarea de siguranță. 

Generalul Creerful, cu o figură ce plesnea de sănătate, stătea în 
faţa ușii cu mâna ridicată, pregătindu-se să bată din nou. O ignoră cu 
desăvârşire pe Madame Cardui. 

— Înalt Portar, Lordul Hairstreak se află la porţile palatului. 
Solicită o întrevedere cu Regina Blue. 


OPTZECI ȘI UNU 


Căldura îl izbi asemenea unui zid. 

— Ooo! exclamă Pyrgus și începu să tuşească neajutorat, în timp 
ce un abur înțepător îi înăbuși gâtlejul. 

Nymph, care mergea cu greu în urma lui, începu și ea să tușească. 
Doar Woodfordi, care încheia şirul, părea să nu fie afectat. 

Pyrgus se uită în jurul său, tuşind întruna. Aceasta era prima lui 
vizită în Deșertul de Est și, dacă totul se încheia cu bine, putea fi 
ultima. Auzise despre această zonă, însă nimic nu-l pregătise pentru 
adevărata realitate. Un teren sterp și pietros se întindea cât vedeai cu 
ochii, întrerupt la anumite intervale de dâre de fum și praf. Un zigzag 
de fisuri cu o culoare de un roşu şters lucea din scurgerile de lavă de 
dedesubt, răspândind o strălucire stranie în toată acea scenă. La nici 
o sută de metri de locul unde aterizaseră, văzu un lac mocirlos care 
clocotea încetișor. 

Woodfordi îi întinse un flacon de sticlă. 

— Încercaţi asta, domnule, mă scuzaţi, domnule. Și doamna la fel. 


— Ce-i asta? întrebă Pyrgus între două accese de tuse. 


304 HERBIE BRENNAN 


— Ceva pentru gât. Un dispozitiv militar. Ei spun că ușurează res- 
piraţia și previne formarea unor leziuni permanente. Eu nu ştiu prea 
multe despre asta, domnule, însă chiar ajută. 

Pyrgus trase o duşcă şi îi întinse flaconul și lui Nymph. Lichi- 
dul era vâscos şi avea un gust scârbos, însă tusea încetă pe dată. Se 
întoarse să încuie aeronava — n-avea sens să rişte mai mult decât era 
nevoie — apoi zise: 

— Spre nord-est, nu-i aşa? 

Privi în sus spre cer. 

Woodfordi schiță un zâmbet uşor. 

— Mă tem că nu-mi amintesc, domnule. Asta face parte din instru- 
irea mea. 

Nymph continuă: 

— Da, nord-est. 

Se dovedi a fi o înaintare anevoioasă, chiar şi pe porțiunile întinse, 
şi după jumătate de oră începu să se întrebe dacă Madame Cardui 
estimase bine timpul. Toată nenorocirea erau acei aburi. Deși lichidul 
lui Woodfordi oprea tusea, n-aveai cum să eviţi pătrunderea în 
plămâni a gazelor nocive. Citise undeva că dacă stăteai puţin mai 
mult în această pustietate începeai să ai halucinaţii. (lar dacă stăteai 
mult prea mult, mureai.) Însă chiar înainte de a se întâmpla asta, 
deşertul te secătuia de puteri. 

Chestia enervantă era că nici Nymph și nici soldatul Woodfordi 
nu păreau să fie la fel de afectaţi ca el, așa că trebui să se forțeze să 
țină pasul cu ritmul idiot pe care îl impusese el însuşi. Cei doi 
mergeau cu uşurinţă în spatele lui. Și chiar aveau destul suflu ca să 
întreţină o conversaţie destul de animată. 

— Cum ai ajuns să fii CC? întrebă Nymph. 

— M-am născut cu asta, cred, domnişoară, îi spuse Woodfordi. 
Părinţii mei m-au găsit sporovăind cu doica pe când eram un ţânc. 
Singurul necaz a fost că băbuţa a murit înainte ca eu să mă nasc. Ei 


bine, ei nu prea au ştiut ce să facă în privinţa asta, nu-i așa? Oameni 

simpli, părinţii ăștia ai mei — tata muncea la o fermă de ordle, fie-i 
țărâna ușoară. Așa că m-au trimis la o școală specială: cred că le-a 
fost puţin frică, ca să vă spun drept. 

— A fost un fel de şcoală de instruire? 

— Nu prea, domnişoară. Însă unul dintre profesori şi-a dat seama ce 
eram eu și a strâns suficiente fonduri ca să mă trimită un an la Acade- 
mia Transcendentală — știți care, cea din spatele Pieței Flannel Maker. 
Acolo m-a găsit armata. Era singura cale ca o piticanie ca mine să 
poată intra în armată. Nevastă-mea spune că trebuie să mă urc pe o 
cutie ca să o pot săruta mai sus de genunchi. Deci nu m-aţi vedea 
într-o bătălie, nu-i așa? 

— Poţi vorbi şi cu morţii? întrebă Nymph curioasă; și Pyrgus ciuli 
urechile, deși se prefăcea că n-ascultă conversaţia. 

— Ferească Dumnezeu, domnişoară. Armata mi-a scos asta din 
cap. Vedeţi, nu le ajută la nimic treaba asta. Trupele și-ar pierde 
timpul sporovăind cu camarazii căzuți la datorie. În loc de asta, m-au 
instruit să-l contactez pe Șeful Militar — un fel de înger, cred că asta 
e, deși nu ţi-ar veni să crezi dacă-l auzi cum înjură — și el mi-a arătat 
cum să transmit mesajele. Să le primesc era uşor, chiar de la început, 
însă să le trimit mai departe a fost puţin cam complicat până ce m-am 
prins cu de șmecherie. 

— Poţi trimite oricui un mesaj? 

Woodfordi clătină din cap. 

— Oh, nu, domnişoară — doar celălalt canal. Noi formăm un fel 
de reţea, după cum s-ar spune. Când Doamna Pictată v-a contac- 
tat înainte, ea vorbea prin urechea unui prieten de-al meu pe nume 
Weiskei. 

Pyrgus se opri brusc. Pătrunseseră într-o zonă înţesată cu bolo- 
vani şi era sigur că văzuse ceva mișcându-se în spatele unei stânci. 


— Liniște! șuieră el. 

Nymph răspunse imediat și-și întinse arcul. Pyrgus arătă în tăcere 
către stâncă și ea începu să-i dea roată. Mai mult pentru a crea o diver- 
siune, Pyrgus spuse: 

— Mai bine v-aţi ascunde undeva, domnule Woodfordi. 

— Da, domnule, să trăiţi! încuviinţă Woodfordi cu vioiciune. 

Apoi Pyrgus îşi dădu brusc seama că Nymph s-ar putea îndrepta 
spre pericol şi începu să alerge către stâncă, întinzând mâna după 
cuțitul Halek. 

Şi apoi, deodată, în mod cu totul și cu totul incredibil, fură 
înconjurați. 


OPTZECI ȘI DOI 


Blue se trezi cu o tresărire. Pentru doar o fracțiune de secundă nu 
ştiu unde se afla, apoi văzu că era în Apartamentele sale Imperiale, 
într-un scaun confortabil în care probabil că adormise. Cu cât timp în 
urmă? Cu câteva minute? Cu câteva ore? 

Se simţea mai bine. Nenumăratele dureri i se duseseră din trup, 
lăsând doar o urmă de rigiditate, şi mintea îi era mult mai limpede. 
Încercă să se ridice din scaun în momentul în care îi reveni memoria. 
Războiul. O să fie nevoie de ea în Camera de Gestionare a Situaţiilor 
de Criză. 

Apoi, când ciocănitul din ușă se auzi din nou, își dădu seama ce 
anume o trezise. 

— Intră! strigă ea, și vocea ei eliberă sistemele de securitate pe 
bază de vrajă. 

Era Înaltul Portar Fogarty împreună cu Madame Cynthia şi... 

— Ce caută el aici? întrebă Blue. 

Inima îi bătu brusc cu putere. Pentru o clipă crezu că el ar putea 
fi un prizonier de război. 

— Drăguţă, zise Madame Cynthia cu foarte mare prudenţă. Unchiul 
tău are ceva să-ţi spună. 

Lordul Hairstreak se îndrepta deja spre ea, arogant ca de obicei, 
îmbrăcat în culoarea lui preferată, negru. 

— Maiestate... începu el oficial. 

Ce naiba căuta el aici? Fără gărzi. Fără uniformă. Probabil că 
venise într-o vizită de curtoazie. 

— Sunt aici pentru a vă propune un armistițiu imediat, zise el. 

Blue rămase cu privirea fixată la el, sigură că nu înțelesese bine. 
Nimeni n-ar propune atât de repede un armistițiu. Probabil că era 
un șiretlic. 

— Şi de ce? îl întrebă ea simplu. 

Figura lui Hairstreak rămase impasibilă. 

— Pentru că, zise el, dacă nu încetăm imediat lupta, s-a sfârşit 
cu Tărâmul. 


OPTZECI ȘI TREI 


Pyrgus își vârî încetişor cuțitul înapoi în teacă. Cu colţul ochiului, 
vedea cum Nymph lasă cu prudenţă arcul şi săgețile jos, pe pământ. 
Apoi se ridică în picioare şi întinse ambele mâini să arate că sunt 
goale. Puțin mai la dreapta lui, Woodfordi ignorase ordinul de a se 
ascunde și stătea și el cu mâinile goale la vedere. 

— Am venit cu intenţii de pace, zise Pyrgus, simțindu-se ca 
un idiot. 

Erau poate vreo douăzeci și cinci de Trinieni nomazi care se 
vedeau clar şi Dumnezeu știe cât de mulţi stăteau ascunși după 
stânci. Purtau doar o pânză înfășurată în jurul taliei din cauza 
căldurii și toate cele trei tipuri de Trinieni erau reprezentate. Pre- 
dominau cei violeţi, așa cum te-ai fi așteptat într-un mediu ostil, 
însă era şi o răspândire bunicică de portocalii și chiar unu sau doi 
verzi. Nici unul dintre ei nu era înarmat. Nici nu era nevoie să fie — 
toate cele trei specii erau toxice. Mușcătura unui Trinian era aproape 
întotdeauna fatală și chiar împroșcarea cu venin — care putea fi arun- 
cat la câţiva metri — te scotea din funcţiune vreo câteva luni bune. 
Pyrgus observă cu ușurare că liderul — îți puteai da seama că el era 
liderul după pene — era portocaliu. 

— Ue rgeți? întrebă liderul solemn. 

Pe chip avea vopsite niște dungi de culoare albă şi purpurie. 

Pyrgus se uită la el cu o figură lipsită de orice fel de expresie. 
Trinienii — chiar și cei nomazi — cunoşteau Elfa Standard și probabil 
că și acesta o știa, însă accentul lui era atât de pronunţat încât putea 
foarte bine să fie şi dialectul aspru al zonelor de munte din Halek. 

Nymph zise: 

— Nord-est, Câmpeanule — şi arătă cu mâna în acea direcţie. 

Câmpeanule era o formulă respectuoasă, aproximativ echivalentă 
adresării de „domnule“. 

— Ee şful stru? întrebă căpetenia Trinienilor. 

— Da, îi spuse Nymph repede. Ea gesticulă. Pyrgus. Apoi, arătând 
către al treilea membru al grupului lor, adăugă: Woodfordi. 

Trinianul se lovi cu putere în piept. 

— Nagel! zise el exploziv și tuși. 

Era în mod evident momentul prezentărilor. 

— Am venit cu gânduri de pace, zise Pyrgus iar, ceva mai slab. 

Unul dintre cei verzi făcu un pas înainte, însoţit de cel mai ciudat 
animăluţ pe care Pyrgus îl văzuse vreodată. Acesta era mic și înde- 
sat, fără blană şi zbârcit, foarte asemănător cu stăpânul său. Trinianul 
se lansă în ceea ce părea să fie un șuvoi de insulte, al căror conţinut 
Pyrgus nici măcar nu-l putea ghici. Acest discurs avu un efect elec- 
trizant asupra tribului, care înaintă murmurând ceva, şi asupra lide- 
rului, care începu să-și agite braţele. 

— Ce se-ntâmplă? o întrebă el neajutorat pe Nymph. 

Nymph schiţă un uşor zâmbet: 

— E în regulă, zise ea. Vrea numai să mă ia de nevastă. 

Pentru o clipă, Pyrgus crezu că n-auzise bine. 

— Ce vrea? 

— Vrea să mă ia de nevastă, repetă Nymph. Zice că o să-ţi dea 
patruzeci de placki. 

— Nu poate, începu Pyrgus, apoi întrebă: Ce-i un plack? 

— Creatura aia mică pe care o are cu el. El le face. El e vra- 
ciul tribului. 

Zâmbetul lui Nymph se lărgi. 

— E un preţ grozav de bun pentru o nevastă. Cred că sunt flatată. 

— Da? nu te poate lua de nevastă! protestă Pyrgus. N-o să 
permit asta! 

— Ai face bine să i-o spui, zise Nymph cu blândeţe. Vorbește lent 
şi rostește cuvintele cu foarte mare grijă. 

— Nu o poţi lua de nevastă, strigă Pyrgus către vraci, apoi într-o 
parte către Nymph: Care e numele lui? 

— Innatus, cred. 

— Ascultă, Innatus, începu Pyrgus din nou. Sub nici o formă n-am 
să te las să... 

— Cel mai bine ar fi să nu ameninţi, interveni Nymph. E o per- 
soană cu foarte mare greutate. 

Însă Pyrgus deja își pierduse cumpătul: 

—... Să o iei de nevastă pe fata asta și dacă încerci măcar să te 
atingi cu vreunul dintre degetele tale boante şi urâte... 

El scoase din nou cuțitul Halek într-un cor de „Oooh“ şi rânjete 
largi din partea Trinienilor care îi înconjurau. 

— De vreun singur fir de păr al ei... 

Vocea lui Nagel se auzi peste vocea lui, adresându-i-se nu lui 
Pyrgus, ci lui Innatus. 

— Oh, ce drăguţ, zise Nymph. Și el vrea să mă ia de nevastă. 

— Nu e în toate...? 

Woodfordi îi făcu semn cu cotul lui Pyrgus. 

— Mă iertaţi, domnule, da? eu sugerez să i-o daţi căpeteniei. Asta 
e politica armatei în situaţii ca asta. Să dai întotdeauna fata celui mai 
important bărbat din trib. OK, vraciul e o persoană influentă, dar cel 
portocaliu cu pene și dungi e în mod sigur Căpetenia. 

— Nu ești în toate...? 

Woodfordi se trase înapoi, cu mâinile ridicate. 

— Eu doar spuneam cum se procedează în armată, domnule. 

Nymph zise: 

— Patruzeci de placki, şapte baloţi de ordle și un contract complet. 

— Pentru numele lui Dumnezeu, despre ce vorbeşti? explodă 
Pyrgus. 

— Asta e ceea ce oferă Nagel, zise Nymph. Îţi poți da seama că e 
un Trinian portocaliu, nu-i aşa? Un contract complet! Unul violet 
te-ar omori pur și simplu. 

Privirea cuprinsă de panică a lui Pyrgus sărea de la un Trinian 
la altul. 

— Nu o puteţi lua de nevastă pe fata asta! strigă el cu disperare. 
Nici unul dintre voi! Pentru că... Se uită în jurul său căutând să se 
inspire de undeva. Toată chestia asta era o nebunie. Pentru că ea 
urmează să mă ia pe mine de bărbat! strigă el în cele din urmă. 

— Oooh! exclamă Nymph, și se duse să se aşeze lângă Pyrgus, 
împingându-şi cu mândrie pieptul în față. 

Zâmbea larg. 

Pyrgus avea cuțitul Halek încă în mână, dar spre uimirea lui, 
momentul de criză încetă dintr-odată. Innatus se întoarse pe călcâie 
şi se îndepărtă, cu creatura aia mică şi caraghioasă, plack, pe urmele 
lui. Nagel ridică pur şi simplu din umeri, ca şi cum problema n-avea 
nici un fel de importanţă. Îi șopti ceva lui Nymph, care zise: 

— Da. 

— Ce spune? Ce spune? întrebă Pyrgus. 

— Zice că nu putem merge spre nord-est, îi spuse Nymph. 

Pyrgus se zbârli din nou: 

— Și cine crede el, mă rog, că o să ne poată opri? O adunătură 
de pitici nebuni care vor să se însoare cu oricine le pică în vizor? 
Spune-i că... 

— El n-o să încerce să ne oprească, îi spuse Nymph răbdătoare. Nu 
o putem lua spre nord-est pentru că e o revărsare de magmă care ne 
blochează drumul. 

— Oo, zise Pyrgus desumflat. 

Avea sentimentul că se făcuse totalmente de râs și nu doar în 
privința faptului că voia să se îndrepte spre nord-est. Ca lider al micu- 
lui său grup, evenimentele păreau că-i scăpaseră complet din mâini. 

— Şi ce-o să facem? o întrebă el pe Nymph. 
— E în regulă, zise Nymph cu voioşie. S-a oferit să ne arate un 
drum ocolit. 


Călătoria împreună cu Trinienii se dovedi foarte diferită de cea 
făcută singuri, şi Pyrgus descoperi repede că în acest teritoriu cea mai 
scurtă distanţă între două puncte nu era întotdeauna o linie dreaptă. 
Piticii evitau în mod constant zone căreia lui i se păreau a fi în per- 
fectă siguranţă. Ba chiar, cu două ocazii memorabile, îi conduseră 
prin noroi şi ochiuri de lavă, pe acolo pe unde el n-ar fi îndrăznit 
niciodată să o apuce de unul singur. 

Avuseseră dreptate și în privința scurgerii de lavă. Înainte de a o 
tăia spre sud, o zări de la distanţă, un râu roșu ca para și clocotitor 
care ar fi descurajat trecerea oricui prin acel loc. 

La un moment dat în timpul înaintării lor stranii, Woodfordi, care 
părea să-i înţeleagă pe Trinieni la fel de uşor ca și Nymph, șopti în 
urechea lui Pyrgus. 

— În faţă se vorbeşte despre dușmani, domnule. 

— Ce fel de duşmani? şopti Pyrgus la rândul său. 

— Habar n-am, domnule, eu am surprins o bucăţică din conversaţie. 

— Ţine-ţi urechile ciulite, ordonă Pyrgus. Şi raportează-mi 
orice auzi. 

Însă se dovedi că nu era nevoie. Câteva clipe mai târziu Nymph 
apăru şi ea lângă el. 

— Nagel zice că ar trebui să înaintăm cu prudenţă — că sunt 
dușmani în față. 

— Cine? întrebă Pyrgus repede. 

— Ceva ce ei numesc Fluidul Întunecat. N-am mai auzit de aşa 
ceva înainte — tu ai auzit? 

Pyrgus clătină din cap. 

— Probabil e vreo altă grupare tribală. Nu e lupta noastră. Doar 
dacă nu cumva suntem prinși la mijloc. 

— Nu cred că Nagel are de gând să lupte — el speră să evite aşa 
ceva. Vrea să nu facem zgomot, să ne ascundem și să stăm nemişcați 
ori de câte ori dă el semnalul. 

— Mie-mi convine, zise Pyrgus. 

Ordinul de a păstra liniştea şi de a rămâne nemișcaţi veni aproape 
cincisprezece minute mai târziu. Pyrgus se pomeni stând ghemuit 
după o stâncă împreună cu Nymph. Se uită cu precauţie în jurul său, 
nu zări nimic din ceea ce era Fluidul Întunecat. Totuși, toţi Trinienii 
parcă se evaporaseră. Felul în care ei se integraseră în această regiune 
era neobişnuit. Se întrebă dintr-odată cum trăiau ei aici. Din moment 
ce de când păşiseră în această pustietate nu văzuse nici măcar o sin- 
gură plantă, sau animal, că veni vorba, cu excepţia chestiei ăleia mici 
pe care se bănuia că o făcuse Innatus. 

Nymph zise la întâmplare: 

— Ai vorbit serios atunci? 

— Ce să vorbesc serios? întrebă Pyrgus. 

Nymph zise cu calm: 

— Că noi urmează să ne căsătorim. 

Pyrgus simţi o revărsare de emoții, mai ales de panică. 

— Eu, îi... eu, Ñ... eu, Ñ... zise el. 

— Oh, ştiu că ai spus-o ca să mă salvezi de Nagel și Innatus, și ăsta 
a fost un gest foarte cavaleresc din partea ta. Ezită o clipă: Da’ mă 
întrebam... 

— Te întrebai? repetă Pyrgus ca un ecou. 

Nymph încuviinţă: 

— Da, mă întrebam. 

Ea îi înfruntă privirea. 

Când își dădu seama că ea n-avea de gând să spună altceva, 
Pyrgus zise: 

— Eu, îi... Își trecu limba peste buze şi apoi se surprinse zicând: 
Mi-ar... plăcea. 

Zâmbi cu timiditate, se simţi ca un idiot şi nu-i păsă. Dacă ches- 
tia asta ar merge mai departe, Blue l-ar omorî. Rânjetul i se lăţi pe 
faţă. Tot nu-i păsa. 

— Și cum rămâne cu Gela? îl întrebă Nymph. 

Rânjetul lui Pyrgus dispăru. Ea știa deja despre Gela, deci negarea 
nu era posibilă. Scotoci repede printr-o sută de minciuni, apoi îşi auzi 
gura zicând ceva ce era foarte aproape de adevăr. 

— Nu s-a întâmplat nimic. 

— Da” te-ai simţit atras de ea? 

— Da, da” nu s-a întâmplat nimic. 

— Deci nu ai... 

— Oh, nu. Categoric nu. Apoi, pentru că adevărul dintre ei era 
brusc important, el zise: Ei bine, am sărutat-o odată, într-un fel, 
şi ea... 

Urma unui zâmbet apăru pe buzele lui Nymph. 

— Ţi-a răspuns la sărut? 

— Mi-a dat un pumn în nas, zise Pyrgus; și de data asta amândoi 
râseră zgomotos. 


OPTZECI ȘI PATRU 


Se țineau de mâini în momentul în care se cățărară pe vârful crestei 
ca să tragă cu ochiul la ceea ce Trinienii numeau Fluidul Întunecat. 

Pyrgus îngheţă. Dedesubt, întinși pe kilometri întregi de câmpie 
deșertică, erau legiunile demonice ale lui Beleth. Ei stăteau în pi- 
cioare, așteptând cu o răbdare inumană, înarmaţi și blindaţi. Câinii 
de vânătoare demonici stăteau ghemuiţi la fiece picior. Şiruri de gân- 
daci gigantici de transport cărau armamentul greu. Un oraş de corturi 
oferea adăpost. 

Reflecţia roşiatică a scurgerii de lavă pe suprafeţele metalice făcea 
să pară de parcă ei nici nu şi-ar fi părăsit ţinutul lor de baştină, Hael. 


OPTZECI ȘI CINCI 


Blue întrebă: 

— Ai încredere în el? 

Fogarty clătină din cap. 

— În Hairstreak? Bineînţeles că n-am încredere. 

— Doar că spune adevărul în legătură cu legiunile lui Beleth, zise 
Madame Cardui. Au pătruns deja în Tărâm. 

Blue o privi cu surprindere. 

— Și eu de ce nu ştiu despre asta? 

— Pyrgus ne-a contactat și a confirmat acest lucru acum câteva 
minute, zise Madame Cardui cu blândeţe. După ce a sosit Lordul 
Hairstreak. Din descrierea lui, nu sunt doar câţiva demoni. Se pare 
că e o întreagă armată demonică — o forță de atac mult mai puter- 
nică decât orice au strâns ei vreodată aici. Cu un astfel de ajutor din 
partea lui Beleth, Elfii Nopţii ar câştiga războiul. Probabil în doar 
câteva săptămâni. 

Blue simţi cum întreaga greutate a titlului ei o striveşte. Era o 
harababură. Și se înrăutăţea. Iar o voce din interiorul ei insista întruna 
că era numai vina ei. Dacă n-ar fi pus în aplicare Numărătoarea Inversă, 
unchiul ei poate că nu le-ar fi ordonat Elfilor Nopţii să atace. Însă, 
dacă nu s-ar fi dus să-l vadă pe unchiul ei în primul rând, demonii n-ar 
fi avut şansa să o răpească şi ea n-ar fi aflat despre planurile lor. 

Doar că nu știa suficient de multe despre planurile lor. Nu-şi mai 
amintea dacă Henry îi spusese dacă planurile lui Beleth îi implicau și 
pe Elfii Nopţii. Sau când plănuia Beleth să atace. Trebuia ca Henry 
să fie aici ca să-i clarifice acest lucru, dacă putea. Între timp... 

— Atunci nu-l credeţi pe Lordul Hairstreak? 

Madame Cardui oftă, clătină din cap, după care ridică din umeri. 

— Pur şi simplu nu ştiu ce să cred. Nimic din toate astea n-au sens. 
Elfii Nopţii au fost aliaţi cu Haelul de generaţii întregi. De ce-ar tre- 
bui să fie acum ceva diferit? 

— De ce ar pretinde Lordul Hairstreak că ar fi diferit de data asta? 
interveni Înaltul Portar Fogarty. El zice că invazia demonică n-are 
nimic de-a face cu el sau cu vreun Elf al Nopţii. 

— Dragul meu, eu n-aş crede nici măcar un singur cuvânt din ce 
spune Lordul Hairstreak chiar și dacă ar jura pe mormântul mamei sale. 

— Nici eu în mod normal, fu de acord Fogarty. Însă bărbatul acesta 
e înfricoşat și nu l-am mai văzut niciodată până acum înfricoşat. Ai 
auzit ce-a spus. Nu vrea doar pace între Elfii Luminii și cei ai Nopţii — 
a cerut o alianţă împotriva lui Beleth. N-a mai făcut niciodată lucrul 
ăsta înainte. 

— Sau n-a fost niciodată nevoie să o facă, medită Blue, dusă pe 
gânduri. Se uită la Madame Cardui: Aduceţi-l pe Henry aici. 

— Pe Henry, drăguță? 

Un gând îngrozitor se strecură în mintea lui Blue. 

— L-aţi eliberat, nu-i așa? Sper că nu e încă osândit la moarte? 

— Nu, bineînţeles că nu, drăguță. E la infirmerie şi se recuperează 
după mica operaţie suferită. 

— Atunci aduceţi-l aici acum, Cynthia, șuieră Blue nerăbdătoare. El 
e singurul care ne poate spune dacă oferta lui Hairstreak e sinceră. 
El va şti exact ce plănuiesc demonii — a fost conectat la Mintea Iadului. 

— Ce e Mintea Iadului? întrebă Fogarty. 

Blue îl ignoră. Încă se uita la Madame Cardui. 

— Ce s-a întâmplat? 

— Mă tem că Henry e sedat. 

Oricât de mult ar fi iubit-o pe Madame Cardui, Blue tot ar fi 
omorât-o. Însă crima era un lux pe care nu și-l putea permite în 
acel moment. 

— Când se va trezi? 

— Probabil nu prea curând, zise Madame Cardui. Se pare că va tre- 
bui să luăm această hotărâre fără el. 

Blue se căzni cu greu să-și țină mânia sub control. 

— Foarte bine. Trimiteţi pe cineva să verifice. Între timp, ce 
părere aveţi? 

— Forţele armate ale lui Beleth sunt comasate în Deşertul de Est, 
zise Madame Cardui. Exact acolo unde trebuie să fie ca să ajute 
Yammeth Cretch. 

— Sau ca să-l invadeze, sublinie Fogarty. 

El se aşeză pe braţul unui scaun și spuse: 

— Hai să ne uităm puţin pe ceea ce avem, să vedem dacă se limpe- 
zește puţin situaţia. Eşti de acord, Blue? 

Blue încuviinţă. 

Fogarty începu să enumere punctele respective cu ajutorul degetelor. 

— În primul rând, armata lui Beleth e campată în Deșertul de Est. 
Întreaga lui armată; o forţă masivă de atac. 

— Da. 

— Lordul Hairstreak zice că asta n-are nimic de-a face cu el. Nu el 
l-a contactat pe Beleth, nu el a cerut ajutorul lui Beleth și nu știe că 
portalurile Hael s-au redeschis. Când a descoperit că demonii sunt 
aici... ce-a făcut?... şi-a zis că Beleth e pe cale să atace și a venit aici 
să ne ceară ajutorul? Chestia asta nu prea are sens. 

— Asta am spus şi eu, dragul meu. Sigur, dacă vechiul tău aliat își 
face apariţia din nou, ce faci? Dai fuga în întâmpinarea lui cu braţele 
deschise? De ce n-a făcut Înălţimea Sa asta? 

— Hairstreak se află încă la palat? 

Madame Cardui încuviinţă. 

— A refuzat să plece, chiar și după ce Blue i-a dat voie. E în anti- 
cameră acum, sperând că vom vorbi din nou cu el. 

— Atunci hai să-l întrebăm, zise Fogarty. 

Hairstreak, în momentul când intră, arăta de parcă n-ar fi dormit 
de luni de zile, însă reuşi totuşi să afișeze un calm desăvârșit. 

— Nici acum n-aţi priceput? se repezi el cu gura la Blue. 

Fogarty i-o tăie scurt: 

— Când ai descoperit că Beleth a sosit, de ce n-ai trimis pe 
cineva în întâmpinarea lui? întrebă el direct. E vechiul tău aliat, la 
urma urmelor. 

Hairstreak schiţă un mic zâmbet rece. 

— Oh, am făcut-o. Bineînţeles că am făcut-o. Am presupus că el 
se afla acolo ca să ajute cauzei noastre — cauzei Elfilor Nopţii, adică. 
Aşa că l-am trimis pe Ducele de Burgundia să-l întâmpine, să-i escor- 
teze pe demoni în Yammeth City. Zâmbetul i se transformă într-un 
râs sinistru şi dogit. S-a dovedit a fi un „noroc“ extraordinar. 

După o clipă, Madame Cardui zise: 

— Şi ce s-a întâmplat? 

Hairstreak o privi drept în ochi. 

— Mi-a trimis înapoi capul Ducelui de Burgundia într-un sac. 


OPTZECI ȘI ŞASE 


Era ciudat, gândi Blue: Hairstreak părea brusc neînsemnat. Era 
același bărbat, însă părea că intrase în mod ciudat la apă, de parcă 
viaţa s-ar fi scurs din el ca aerul dintr-un balon înţepat cu acul. Așa 
cum spusese domnul Fogarty, în ochii lui Hairstreak se citea frica. Ea 
nu-l mai văzuse pe unchiul său speriat niciodată. 

— N-au atacat Yammeth City...? întrebă Madame Cardui. 

Vorbea despre legiunile de demoni ale lui Beleth. Era jumătate o 
cugetare, jumătate o întrebare. 

— Nu încă, zise Hairstreak. 

— Sau orice alt loc din Cretch? 

Hairstreak scutură din cap. Îi răspundea Cynthiei, însă ochii îi 
erau îndreptaţi spre Blue. 

Blue nu zise nimic, doar privi şi aşteptă. Spera în ciuda tuturor 
aparenţelor că din discuţie va reieși ceva care să-i limpezească 
mintea. Singurul lucru la care se putea gândi ea era că, aici, ei ţineau 
o şedinţă de strategie împreună cu unchiul ei. Copil fiind, fusese 
învățată să-l privească pe Hairstreak drept unchiul cel rău, ca pe un 
personaj de basm. Acum, brusc, el nu mai era dușmanul, și nici Elfii 
Nopţii nu mai erau. Sau cel puţin așa părea. 

— Ce crezi că reprezintă asta? întrebă Madame Cardui. Se pare că 
el are forţele armate bine aşezate pe poziţii. E mai puţin de-o oră de 
mers până la zidurile orașului vostru, din câte am înţeles eu. 

— Şi de ce și-a murdărit mâinile omorându-l pe Ducele de Bur- 
gundia? interveni Fogarty. De ce să nu accepte pur şi simplu invitația 
ta, să-şi aducă liniştit armata aici şi apoi să te atace prin surprindere 
din interior? Eu așa aș fi făcut. 

Hairstreak ridică din umeri. 

— Probabil că așteaptă ca voi să faceţi treaba asta murdară în 
locul lor. 

Fogarty se aplecă în faţă. 

— Presupunând că te cred, de ce s-ar întoarce el împotriva unor 
vechi prieteni? Elfii Nopţii și Iadul sunt prieteni buni, de secole. 
Beleth v-a furnizat servitori demoni, muncitori demoni, Dumnezeu 
ştie ce altceva, în schimbul a... 

Făcu o pauză, brusc nesigur pe el. 

— Nu e o apreciere prea exactă, Înalt Portar Fogarty, zise Hairstreak 
cu răceală. Beleth nu ne-a dat niciodată ceva de bunăvoie. Acum 
câteva generaţii, vrăjitorii noştri au pus la punct nişte tehnici pentru 
a-i constrânge pe demoni să facă anumite pacte. Şi de atunci mizeria 
a fost servitorul nostru. Elfii Luminii ar fi putut avea aceleași bene- 
ficii, însă ei au ales să nu facă asta din cauza... unui simţ exagerat al 
moralității, bănuiesc. Nici eu n-am înțeles vreodată modul acesta de 
gândire. Îşi întoarse din nou atenţia spre Blue. Eu nu sunt istoric, însă 
am înţeles că tocmai chestiunea aceasta cu demonii a produs ruptura 
între noi în primul rând. 

— Şi bănuiesc că acum nu-i poţi constrânge? întrebă deodată Blue. 

Haristreak zâmbi cu răceală. 

— Sunt mai mult de un milion de demoni în Deşertul de Est. 
Acesta e un număr care nu suportă nici un fel de constrângeri. 

— Deci tu crezi că e răzbunarea lor pentru secolele acelea de 
exploatare? 

În ochii lui Fogarty era un licăr răutăcios. 

Dacă unchiul ei avea sau nu simţul umorului, acest lucru nu-l arătă. 

— Oh, nu cred că e vorba de noi la urma urmelor, spuse el cu 
seriozitate. 

— Foarte bine, zise repede Fogarty. Ce crezi tu că plănuiește? 

Hairstreak se uită de la unul la altul: 

— Cred că aştepta să izbucnească războiul între Elfii Nopţii și cei 
ai Luminii. 

— Lucru care s-a şi întâmplat, interveni Blue. Mulțumită atacului 
vostru neașteptat. 

Ochii lui Hairstreak scânteiară. 

— Nu eu am fost cel care a inițiat Numărătoarea Inversă, nepoată. 

Madame Cardui zise cu dulceaţă în glas: 

— Probabil că ar trebui să-i dăm voie unchiului tău să continue, 
Maiestate. La urma urmelor, el are mai multă experienţă cu demonii 
decât avem noi. 

Ea îi aruncă o privire lui Hairstreak și îi zâmbi dulce. 

— Continuă, unchiule, zise scurt Blue. Planurile lui Beleth... 

Hairstreak zise: 

— Nu cred că se va amesteca în război. Cred că e complet irele- 
vant pentru el cine câștigă. Când războiul se va sfârşi, el îl va ataca 
pe învingător, încrezător că învingătorul e slăbit în urma conflictului. 
În acest fel, Beleth plănuiește să pună stăpânire pe întregul Tărâm. 

Suna îngrozitor de plauzibil. Însă multe dintre cele mai ascunse 
scheme ale lui Hairstreak păruseră îngrozitor de plauzibile. Blue nu 
era încă sigură dacă avea încredere în el. 

— Și cum crezi că-l putem opri? 

Hairstreak ridică din umeri. 

— Cunoaşteţi propunerea mea. O alianţă militară imediată între 
Elfii Nopţii şi ai Luminii. Forţele noastre armate unite pot apoi ataca 
deşertul şi am toată speranţa că-l putem trimite înapoi în Hael, acolo 
unde-i e locul. 

Înaltul Portar Fogarty întrebă deodată: 

— Şi de ce nu-ţi foloseşti florile timpului împotriva lui? 

— Care flori ale timpului? întrebă Hairstreak. 


OPTZECI ȘI ȘAPTE 


— ÎI crezi? întrebă Înaltul Portar Fogarty de îndată ce au fost 
lăsaţi singuri. 

— Nu știu, zise Blue. Aș fi vrut ca Flapwazzle să fi fost aici. Îi trecu 
brusc un gând prin minte şi întrebă: Unde e? A fugit de la reședința 
Lordului Hairstreak? 

Madame Cardui încuviinţă. 

— S-a întors teafăr şi nevătămat, apoi s-a dus la vânătoare. Ei fac 
asta când sunt încordaţi. Cred că treaba cu Henry şi vampirul l-a 
demoralizat. Ţine foarte mult la Henry. 

— Pentru numele lui Dumnezeu, nu s-a trezit Henry încă? 
întrebă Blue. 

— Curând, drăguță, promit. 

Înaltul Portar Fogarty zise cu nerăbdare. 

— Putem să ne ocupăm mai târziu de Henry. Între timp, îl credem 
sau nu pe Hairstreak? 

Se uită de la un chip la altul. 

Madame Cardui zise cu voce joasă: 

— Eu cred că da. 

Se întoarseră şi o priviră. 

— Inclusiv partea referitoare la florile timpului? întrebă Fogarty. 

— De asta nu sunt sigură, Alan. Dar bănuiesc că ceea ce ne spune 
ar putea fi adevărat. Pyrgus a avut această informaţie de la fata lui 
Ogyris, care e un copil — nu e una dintre sursele cele mai demne de 

încredere. Probabil că Negustorul Ogyris cultivă florile pentru pro- 
pria trebuinţă. Probabil că plănuieşte să le vândă celui care oferă 
mai mult. 

— Probabil că cel care a oferit mai mult a fost Beleth, sugeră Blue. 

În situaţia actuală, aproape orice i se părea posibil. 

Fogarty clipi. 

— Henry a folosit o floare a timpului ca să o răpească pe Blue. Noi 
am presupus că o avea de la Lordul Hairstreak, însă acum ştim că Henry 
lucra pentru demoni. Trebuie că a avut-o de la ei, ceea ce înseamnă 
că Ogyris i le furniza lui Beleth. 

Madame Cardui se înfioră. 

— Dacă e așa, atunci suntem cu toţii pierduţi. 

Blue zise: 

— E ridicol. Avem nevoie de Henry. Cum să iau o decizie ca asta 
când doar el ne poate da răspunsul? Mă duc eu însămi la infirmerie 
să văd dacă sedarea a luat sfârşit. Dacă nu s-a întâmplat asta, o să 
ordon vrăjitorilor să-l trezească. 

— Mergem şi noi cu tine, zise Fogarty repede. 

ÎI găsiră pe Henry colindând pe coridoarele infirmeriei. Avea un 
bandaj la nas şi o expresie absentă pe chip. Zâmbi cu sfială când o 
văzu pe Blue. 

Le luă mai puţin de un minut să descopere că nu-şi amintea nimic 
din ce i se întâmplase după ce demonii îi inseraseră implantul. 

Blue oftă din toată inima. 

— Spuneţi-i unchiului meu că va trebui să aștepte până mâine pen- 
tru un răspuns. Cred că trebuie să ne gândim la asta peste noapte. 


OPTZECI ȘI OPT 


Hairstreak părăsi furios palatul. Cum îndrăznea copila asta pros- 
tuță să-l trateze în felul acesta? Cum îndrăznise ea să refuze să-l 
asculte când viitorul Tărâmului era în joc? Timpul se scurgea cu 
rapiditate — oare ea nu putea să vadă asta? Demonii ar putea ataca în 
orice clipă, probabil într-o oră, probabil în seara asta. Și, cu toate astea, 
el trebuia să aştepte încă o zi, înainte de a putea acţiona — sau cine 
ştie cât de mult timp îi lua puştoaicei să se hotărască. Nu-i de mirare 
că Imperiul se afla într-o harababură așa de mare. Nu-i de mirare că 
Beleth hotărâse să profite de această ocazie. 

Gândul la Beleth îi spori mânia. Trădarea creaturii era de necon- 
ceput. Şi totuși ar fi trebuit să o anticipeze, nu poţi avea încredere 
niciodată într-un demon. Însă autoincriminările nu-şi aveau rostul. 
Întrebarea era ce urma să facă acum. 

Escorta sa îl înconjură de îndată ce părăsi Palatul de Purpură. 
Hairstreak nu-şi făcea nici un fel de iluzii: situaţia era cumplită, mult 
mai cumplită decât își imagina tânăra Regină Blue. Necazul era că 
Elfii Luminii nu ştiuseră niciodată adevărul despre demoni. Demonii 
erau periculoși. Nu-ţi puteai permite nici o clipă să uiţi că ei aveau 
propriile lor planuri. Iar acesta era exact lucrul pe care îl făcuse el. Va 
fi nevoie de o tactică foarte fantezistă ca să nu plătească scump această 
mică greşeală. 

Ordonă ca aeronava să se deplaseze direct către peșteri — intrarea 
vestică era suficient de mare ca să poată ateriza. Dacă ceva părea un 
noroc chior, în situaţia asta jalnică în care se afla în prezent, era fap- 
tul că Hamearis era mort. Nu că nu i-ar fi lipsit — trecuseră prin multe 
lucruri împreună —, însă, odată Ducele de Burgundia îndepărtat din 
calea sa, Hairstreak se afla acum, în mod clar, la conducerea întregii 
forțe armate a Elfilor Nopţii. Nimeni nu i-ar pune la îndoială deci- 
ziile. Sau ordinele. 

Părăsi aeronava și păși pe terasamentul peşterii principale. Sis- 
temele de întărire ale Elfilor Nopţii se întindeau în faţa lui, așteptând 
la fel de răbdătoare ca şi demonii în deşert. Era mult mai puţină 
agitaţie decât ultima dată când fusese aici. Toate pregătirile fuseseră 
făcute, toate proviziile şi armamentul strânse și pregătite. Era o armată 
care aştepta ordinele finale, la fel de aproape de acţiune ca un arc 
întins. Întrebarea era ce ordin să le dea. 

Până acum, Hairstreak își ţinuse grosul armatei în rezervă. Însă 
curând va trebui să acţioneze. Era furios pe Blue. Dacă ea ar fi înţeles 
măcar graba situației respective, decizia lui ar fi fost deja luată. 
O alianţă împotriva demonilor era singurul demers raţional. Orice 
altceva era curată nebunie. Totuşi, acea nebunie i-ar putea fi impusă. 
Îşi putea oare permite să aştepte până mâine? Și dacă Blue se hotăra 
să respingă un tratat? Va trebui să se repeadă cu restul forțelor armate 
împotriva Elfilor Luminii? Sau va trebui să se îndrepte prima dată 
împotriva legiunilor lui Beleth? 

Erau aproape un milion de demoni care aşteptau în deșert. Crea- 
turile nu se temeau de moarte. Odată ce începeau să mărșăluiască, 
erau neabătuţi, asemenea furnicilor. Veneau întruna, val după val, 
oricât de mulţi ai fi omorât. Mai mult decât atât, dacă Beleth reușise 
să strecoare prin portal o armată întreagă, putea aduce întăriri, dacă 
era nevoie. Erau îngrozitor de mulți demoni în Hael. Un alt milion de 
demoni împinși în luptă n-ar fi o problemă pentru el, sau alte două, sau 
trei, sau chiar zece. Posibilităţile erau groaznic de imaginat. Singura 

speranţă ar fi fost să obţină rapid o victorie decisivă, apoi să închidă 
portalurile înainte ca Beleth să aibă timp să reacționeze. Să le în- 
chidă, să le saboteze, să le ţină închise. Pentru totdeauna, dacă era 
posibil. Elfii Nopţii s-ar descurca fără slugile lor demonice. Preţul 
crescuse pur și simplu prea mult. 

Cealaltă abordare clară era să-și îndrepte întreaga armată împo- 
triva reginei Blue, să spere să obţină, şi aici, o victorie scurtă, înainte 
ca Beleth să poată face vreo mișcare. Însă care erau şansele să obțină 
o astfel de victorie? Era destul de sigur că i-ar putea invada pe Elfii 
Luminii în cele din urmă. Însă curând era puţin probabil. Şi chiar 
dacă i-ar fi luat zile întregi, nu avea nici o garanţie că Beleth nu va 
ataca imediat. 

Generalul Procles, comandantul-șef al trupelor de câmp, deja se 
ivise să-l întâmpine, flancat de trei dintre ordonanţele sale. Hairstreak 
aşteptă până ce el fu la distanţa la care să-l poată auzi, apoi strigă: 

— Spune-le oamenilor tăi să plece, Graphium. Aceasta e o discuţie 
confidențială. 

E] îi lăsă și pe ai lui să plece, fluturând nepăsător din mână. 

Procles era un bărbat înalt și subţire, puţin cam încovoiat pen- 
tru un militar. Avea un ușor aer respectuos care ascundea un carac- 
ter de oţel. 

— Bănuiesc că misiunea a fost lipsită de succes, Înălţimea Voastră? 
zise el prompt. 

Hairstreak ridică din umeri. 

— Nepoata mea îmi va comunica decizia luată abia mâine. Şi poate 
că nici măcar atunci. 

— O să-și retragă forţele armate între timp? 

Hairstreak scutură din cap. 

— Știm cumva şi de ce anume? 

Era un general foarte viclean. Întrebarea lui însemna realmente: 
E loc de vreun compromis sau de vreo negociere? 


— N-are încredere în noi, oftă Hairstreak. Poate că i-am dat motive. 

În mod cu totul şi cu totul tipic, Procles lăsă să-i scape: 

— Aveţi vreun plan de rezervă? În cazul în care refuză propu- 
nerea noastră? 

Hairstreak oftă din nou, de data aceasta mai profund. 

— Unul disperat, Graphium. De aceea le-am zis oamenilor noștri 
să plece. Vreau să auzi ce am în minte şi vreau să-ţi ştiu părerea. 
Apoi, doar dacă nu cumva mă convingi tu că mai există o altă cale, 
mai bună, vreau să treci imediat la acţiune. Imediat, sublinie el. 
Nu pot spune cât de mult timp avem, deci viteza cu care ne vom 
mișca e esenţială. 

Procles încuviinţă cu gravitate: 

— Înţeleg, Înălțimea Voastră. 

Hairstreak îl privi drept în ochi. 

— lată cum văd eu situaţia. Dacă suntem înfrânți de Elfii Luminii, 
acest lucru va fi o adevărată tragedie. Dacă suntem înfrânți de Beleth, 
va fi cel mai mare dezastru din istoria Tărâmului. Nici noi și nici Elfii 
Luminii nu ne vom mai reveni vreodată. Lumea noastră va deveni un 
stat de sclavi, iar demonii vor fi stăpânii noștri. Eşti de acord cu mine 
până aici? 

Procles încuviinţă din nou. 

— Da. Dacă suntem învinși. 

Hairstreak continuă: 

— Evident că ne vom strădui să ne asigurăm împotriva ambelor 
posibilități. E posibil să şi reuşim, însă mă îndoiesc. Cred că e posi- 
bil să-l învingem pe Beleth sau e posibil să o învingem pe Blue, dar 
nu-i vom învinge pe amândoi. Oricine crede asta e un nebun. 

Se uită fix la Procles, care ridică uşor din umeri. Apoi continuă: 

— Concluzia mea e că în circumstanţele astea trebuie să ne asigurăm 
că-l învingem pe Beleth, iar acest lucru trebuie să fie prioritatea 
noastră absolută. Eşti de acord cu mine? 

— Bineînţeles. Tocmai de aceea v-aţi oferit să faceţi o alianță 
cu Regina. 

— Ea s-ar putea lesne să o refuze, zise Hairstreak. Blue e obsedată 
de lupta împotriva noastră. Nu vede și nu va vedea niciodată o altă 
ameninţare mai mare. Și s-ar putea să fie prea târziu atunci când se 
trezește la realitate. Lasă-mă să-ţi vorbesc deschis, Procles... 

— Bineînţeles, șopti Procles. 

— Atacul nostru neașteptat n-a avut un succes așa de mare cum am 
anticipat. Elfii Luminii contraatacă acum Yammeth Cretch. Trupele 
noastre le ţin piept pentru moment, însă dacă Beleth face o mişcare, 
suntem pierduţi. Astfel... Trase adânc aer în piept: Concluzia mea e 
că trebuie să aruncăm în luptă orice bărbat disponibil și să lansăm un 
atac de proporţii împotriva forţelor armate ale lui Beleth din deşert. 
Nu numai trupele de rezervă de aici, ci şi cele care sunt în prezent 
angajate în luptă cu Elfii Luminii. 

— Chiar dacă Regina n-a fost de acord cu încetarea ostilităților? 

— Da. 

Procles rămase mut de uimire. 

— Sunteţi gata să lăsaţi ţinutul Cretch şi orașul fără apărare? 

Hairstreak încuviinţă cu acreală: 

— Efectiv, da. Ridică din umeri. Oh, putem dispune de câteva 
trupe de rezerviști care sunt prea bătrâni ca să ia parte la ofensiva 
principală. Ei i-ar putea întârzia puţin pe Elfii Luminii, însă sincer să 
fiu sunt pregătit să sacrific întreg ţinutul Cretch, dacă se ajunge la 
asta, de dragul unei victorii rapide asupra lui Beleth. Ezită pentru o 
fracțiune de secundă. Însă mai e un lucru... 

Procles aşteptă. 

Hairstreak zise: 

— Nu toţi Elfii Nopţii trăiesc în ţinutul Cretch. Simultan cu atacul 
nostru asupra lui Beleth trebuie să fie şi o răscoală imediată a fiecărui 
Elf al Nopţii loial peste tot în Tărâm. Putem aprinde Tărâmul în doar 
câteva ore şi, cu ceva noroc, acest lucru îi va ţine ocupați pe Elfii 
Luminii destul de mult timp ca noi să-l trimitem pe Beleth pe lumea 
cealaltă. Dacă se întâmplă acest lucru, dacă putem închide portalurile 

din nou şi dacă nu pierdem prea mulţi oameni în timpul acestei 
acţiuni, atunci ne putem întoarce atenţia asupra problemei referitoare 
la Regina Blue. E posibil să avem suficientă forță să o detronăm, dacă 
nu-i putem învinge pe Elfii Luminii în totalitate. El se uită fix la 
Procles. Aș aprecia dacă ai face ceva comentarii. 

— Sunt foarte mulţi de „dacă“ în planul Domniei Voastre, Înălţime. 

— Ai tu unul mai bun? 

Procles clătină din cap. 

— Nu, Înălțimea Voastră. 

— Atunci pune în aplicare planul meu. Comandanții noștri 
urmează să treacă la fapte imediat ce le e în putinţă. Preferabil în 
noaptea asta. 

Hairstreak se răsuci pe călcâie și se îndreptă spre aeronavă. Pe 
când se suia la bord, adăugă mai mult ca pentru sine: 

— Şi roagă-te Întunericului ca aceasta să fie decizia corectă. 


OPTZECI ȘI NOUĂ 


Pyrgus se opri, blocat de o senzaţie ciudată, aproape copleşitoare, 
de neliniște. 

— Ce e? îl întrebă Nymph imediat. 

— Ceva nu-i în regulă, zise Pyrgus. 

După calculele lui erau foarte aproape de locul unde lăsaseră 
aeronava, atât cât crezuse el că le ia ca să se întoarcă. Însă acum... 

Se uită în jurul său. Trinienii, care îi escortaseră cu dragă inimă 
până acum, dispăruseră. Deşertul se întindea la nesfârşit în spatele 
lor, stâncos, dezolant şi pustiu. 

— Nagel...? strigă el cu insistenţă. 

Piticul portocaliu se materializă pe dată din spatele unei pietre. 

— Tacin ra! şuieră el printre dinți, aruncându-i o privire urâtă. 

Pyrgus se uită la Nymph. 

— Vrea să taci din gură, îi spuse ea. 

— Întreabă-l ce se întâmplă. Ceva nu e în regulă. 

Nymph începu să vorbească, însă înainte să poată rosti vreun 
cuvânt, Nagel își duse un deget la buze, o luă de mână și o conduse, 
mergând ghemuit, până la o platformă stâncoasă. Pyrgus rămase 
zgâindu-se la ei vreo jumătate de secundă, apoi îi urmă. 

Era aproape o reluare a ceea ce se întâmplase când se urcaseră în 
vârful crestei și văzuseră legiunile din Hael campate în adâncurile 
deșertului. Urmând semnele insistente ale lui Nagel, îşi ridicară 
capetele cu foarte mare prudenţă. 

Un mic contingent de bărbaţi purtând uniformele fumurii ale elitei 
Regimentului de Cercetaşi ai Elfilor Nopţii mergeau cu înverșunare 
de-a lungul deșertului, în direcţia legiunilor în așteptare ale lui Beleth. 

— Doamne, Dumnezeule, mormăi Pyrgus. Aceia sunt mesageri. 
Hairstreak i se alătură lui Beleth. El trebuie să fie. O să-i înfruntăm 
pe amândoi acum. 

Se uită în jurul său după Woodfordi. Palatul trebuia să afle ime- 
diat despre această nouă schimbare de situaţie. 

Nagel zise ceva în şoaptă. 

— Trebuie să ne retragem din această poziţie, traduse Nymph. 
Probabil că vor mai urma și alții. Dacă stăm aici vom fi descoperiți. 

Trinianul începuse deja să se îndrepte spre o zonă mai joasă. 
Pyrgus şi Nymph se târâră de-a buşilea după el. Timp de vreo cinci- 
sprezece minute apăsătoare, urmară tribul de Trinieni, deplasându-se 
în tăcere de la o ascunzătoare la alta, până ce Nagel puse capăt aces- 
tei înaintări într-un crater superficial, înconjurat de o ceață de fuma- 
role sulfuroase. 

— El zice că aici suntem în siguranţă, explică Nymph. 

Pyrgus strâmbă din nas. 

— Văd şi eu de ce anume. Și către Woodfordi zise: Poţi vorbi cu 
sora mea — Regina Blue? Poţi vorbi cu ea direct? 

Woodfordi scutură din cap. 

— Mă îndoiesc, domnule. Maiestatea Sa n-are de obicei la îndemână 
un CC. Se zice că, întru câtva, nu prea ne are la inimă, domnule. 

— OK, fă-mi din nou legătura cu Madame Cardui. Ea îi poate 
transmite mesajul. 

— Da, domnule. 

Wodfordi se lăsă în jos contorsionându-se și își încrucișă ochii. 
După o clipă, privi normal. 

— Se pare că nu pot stabili legătura, domnule. 

— De ce nu? întrebă Pyrgus. Doamna Pictată n-are CC-ul ei 
la îndemână? 

— Nu e asta, domnule. E Orion. Nu răspunde. 

— Cine dracu” e Orion ăsta? 

Woodfordi zise sobru: 

— Nu prea e dracu”, domnule. E Îngerul de Comunicaţii. Deci mai 
degrabă aţi spune „Cine Dumnezeu e Orion?, domnule, dacă înţele- 
geți ce vreau să spun. Se autointitulează Șef Militar şi Înalt Portar 
Spiritual, dar asta e doar pentru că îi place să poarte uniformă. Majori- 
tatea merg în pielea goală acolo sus, din pricina vremii favorabile. 

În ciuda caracterului urgent al acestei situaţii, Pyrgus se încruntă 
şi zise: 

— Nu știam că suntem în legătură cu Raiul... 

— Secret militar, domnule, zise Woodfordi, ridicându-şi nasul. 
Ceva de genul: Nu era nevoie să se știe. Nici eu n-ar fi trebuit să vă 
spun, da” bănuiesc că e în regulă, pentru că sunteți prinţ şi chestii de 
genu” ăsta. 

— Şi de ce nu poţi intra în legătură? întrebă Pyrgus, revenind fără 
prea multă tragere de inimă la chestiunea care îl preocupa. 

— Cred că ar putea fi din cauza locului acestuia, domnule, zise 
Woodfordi cu sinceritate. Recepţia n-a fost prea strălucită nici mai 
devreme, ca să vă spun drept. Prea multă activitate vulcanică pe 
aici. Tensiunile pământului influenţează întotdeauna fluxul ener- 
getic, se formează câmpuri de fulgere captate. Afectează reţeaua. 
Un fel de portaluri de transportare inversate. Eu o să continui să 
încerc dacă doriţi, da” bănuiesc că nu se va îmbunătăţi până ce nu 
ieşim din inima deșertului. 

Însă Pyrgus nu-l mai asculta. Avea privirea cuiva căruia i-a venit 
brusc o idee. 

— Ce e? întrebă Nymph. 

— Portalurile! exclamă Pyrgus. 

Privi cu repeziciune în jurul său. 

— Nagel, tu i-ai numit pe demoni „Fluidul Întunecat“. Oare asta 
înseamnă că i-aţi mai văzut și înainte în deșert? 


STĂPÂNUL TĂRÂMULUI 335 


Asta trebuia să însemne. Nimeni nu dă nume la ceva ce n-a mai 
văzut niciodată. 

Nagel încuviinţă. 

— Dah, zise el. 

— De unde au venit? întrebă Pyrgus. 

Avea aerul cuiva care își înfrânează cu greu emoția. 

Nagel arătă într-o direcție. 

— Aol reo ră ers ngă nca are. 

Pasămite, urechile lui Pyrgus începuseră să se deprindă cu vor- 
birea Trinianului pentru că aproape totul căpătă sens pentru el. Însă, 
cu toate astea, se întoarse spre Nymph. 

— Acolo, în direcția pe care o arată el, vreo oră de mers. Se pare 
că se află după ceva ce ei numesc Stânca Mare. 

Ea se uită cu foarte mare intensitate la Pyrgus. 

— Ce e? 

— Uite ce e, zise Pyrgus cu vioiciune. E o armată de demoni în 
deşert: am văzut asta. Da” nu ne-am gândit să întrebăm deloc cum au 
ajuns aici. Ei bine, ne-am gândit? 

— Nu... zise Nymph nesigură. 

O prinse de umăr. 

— Trebuie să fie prin portaluri. Nu există nici o altă cale de a trans- 
porta atât de multe trupe într-un timp atât de scurt. Ei bine, îi poţi 
aduce cu vreun mijloc de transport aici, însă nu fără să se observe. 
Deci trebuie să fie portalurile. Însă nu poate fi vorba de portalurile 
obișnuite — am fi prins de veste dacă ei le-ar fi redeschis, nu-i aşa-i? 

— Așa e... confirmă Nymph, şi mai nesigură. 

— Deci înseamnă că Beleth a ridicat altele noi! exclamă Pyrgus. 
Ştiu ce vrea să spună Nagel prin Stânca Mare. E o structură geologică 
în inima deşertului, aproape la fel de inaccesibilă și îndepărtată de 
oriunde ai vrea să ajungi. Perfectă pentru portalurile lui Beleth şi 
trupele lui demonice — lor le plac condiţiile vulcanice. Dar nu-ţi dai 
seama, Nymph...? 

— Ce să-mi dau seama, Pyrgus? îl întrebă Nymph răbdătoare. 

Pyrgus rânjea. 

— Nu putem face nimic în privinţa trupelor pe care Beleth le are 
deja aici. Însă, dacă sabotăm portalurile, îl putem împiedica să mai 
trimită altele! Fără întăriri. Fără provizii. Acest lucru ar putea repre- 
zenta diferenţa dintre victorie și înfrângere. 

Nymph păru deodată interesată. 

— Ştii cum să ajungi la această Stâncă Mare? 

Pyrgus clătină din cap. 

— Nu, însă Nagel ştie — el ştie acest deşert pe dinafară. Și oamenii 
lui ar putea fi în stare să ne ajute. Trinienii Violeti sunt războinici. Ei 
ne-ar putea sprijini dacă portalurile sunt păzite. Iar Trinienii Verzi 
sunt buni la chestiile tehnice — Innatus a făcut creatura aia mică, 
plack, adu-ţi aminte — ei ar putea să ne ajute în legătură cu sabotajul. 
Asta e o ocazie incredibilă, Nymph. Toţi, împreună, am putea face 
o treabă atât de extraordinară. Şi dacă ne mișcăm repede, am putea 
face treaba asta înainte de căderea nopţii. Se întoarse spre Nagel. 
Vei face asta, Nagel? îl întrebă el repede. Vrei să ne ajuţi? 

— Oh, dah, zise Nagel. 


NOUĂZECI 


Pyrgus începuse să obosească să se tot apropie târâş şi cu faţă în 
pământ de tot felul de locuri, însă trebuia să admită că acest lucru 
era mai bun decât să riște să fie zărit de demoni. Își ridică încet 
capul cu prudenţă. 

Stânca Mare se înălța deasupra lui ca punct central al pustietăţii, 
o creastă masivă şi perpendiculară care urca atât de sus, că-şi crease 
propriul său miniclimat, adunând praful şi nisipul de pe terasamentul 
deşertului în niște vârtejuri ce arătau ca niște stihii. 

Își întoarse uşor capul și rămase cu gura căscată. La intervale nu 
mai mari de un metru sau doi, se aflau portalurile pe care se aștepta 
să le vadă. Însă erau mai multe decât îşi putuse închipui, chiar și 
într-un coșmar. Erau portaluri cu zecile, cu sutele, cu miile şi chiar 
mai mult. Se întindeau ca niște santinele de-a lungul bazei stâncii, atât 
cât puteai cuprinde cu ochii. Atât de multe portaluri n-aveau cum să 
fi fost construite în perioada în care portalurile standard fuseseră 
închise. Beleth pesemne că ridicase în secret aceste porţi de intrare 
de-a lungul anilor. 

Nu se vedea nici picior de gărzi. Însă probabil că Beleth credea 
că nu era nevoie. Ar fi fost nevoie de o armată de oameni să distrugă 

atâtea portaluri, şi chiar şi atunci acest lucru ar fi luat zile, poate chiar 
săptămâni. Și, în afară de asta, secretul fusese atât de bine păstrat pen- 
tru atât de mult timp, că el probabil se gândea că lucrarea nu va fi 
descoperită niciodată. Nimeni nu se aventura atât de departe în inima 
deșertului: chiar și Trinienii nomazi evitau asta cât de mult posibil. 
Era baza perfectă pentru o invazie demonică. 

Pyrgus lăsă privirea să-i alunece trist de-a lungul șirului de portaluri. 

— Atât de multe portaluri de sabotat! șopti el printre dinții încleștați. 

Chiar dacă reușeau să închidă unul sau două, tot mai rămâneau 
câteva mii. Efectul asupra forţelor armate ale lui Beleth ar fi asemă- 
nător unei pişcături de ţânţar. 

— N-aș fi aşa de sigură, remarcă Nymphalis întinsă la pământ, 
lângă el. Ea se întoarse spre Woodfordi, care stătea şi el întins lângă 
ea. Ce părere ai? 

— Vă referiti la distanţa dintre ele, domnişoară? întrebă Woodfordi. 

Nymph încuviinţă în tăcere. 

— E dificil de apreciat de aici — se încruntă Woodfordi. Însă ar fi 
posibil să fi fost ridicate prea aproape unele de altele... 

— Despre ce vorbiţi? întrebă Pyrgus. 

— Despre reacţia în lanţ, îi spuse Nymph. Tehnologia portalului 
e în mod inerent instabilă. Practic se creează o gaură în realitate, 
asta trebuie să fie. În interiorul oricărui portal ridicat, instabilitatea e 
sub control, dar e încă acolo. Înţelegi ce înseamnă asta? 

— Nu, admise Pyrgus. 

Ura atunci când Nymph îi ţinea lecţii. 

— Dacă ar fi să sabotăm un portal — să-l aruncăm în aer adică —, 
am declanşa instabilitatea proprie portalului, zise Nymph. Deci 
explozia noastră asupra portalului face ca portalul să explodeze tul- 
burând echilibrul de forţe şi asta înseamnă o explozie de proporţii 
mult mai mari. Însă, dacă e un alt portal în apropiere, un alt portal 
care să fie suficient de aproape, explozia asupra primului portal va 
provoca o explozie şi asupra celuilalt. Ea se uită spre şirul de por- 
taluri, de sub stâncă. Dacă alea sunt destul de aproape unele de altele, 

e nevoie să aruncăm în aer doar unul, pentru ca toate celelalte să se 
declanșeze precum torpilele, unele după altele. 

Pyrgus se zgâia la ea plin de uimire. 

— De unde ştii tu toate chestiile astea tehnice? întrebă el. Elfii 
Pădurii nici măcar nu folosesc portaluri. 

Nymph se mulţumi doar să-i zâmbească. 

— Ce păcat că n-avem cu ce să aruncăm în aer primul portal! 
zise Pyrgus. 

Atunci când el sugerase sabotarea portalurilor se gândise să le 
blocheze cu pietre, o veche șmecherie de guerilă care i-ar fi lăsat pe 
demoni închişi în spatele pietrelor. 

— Cred că s-ar putea să fie ceva, domnule, zise Woodfordi. 

Scotoci prin trusa lui și scoase la iveală un fir vopsit, de vreo 
douăzeci de metri lungime. 

— Ce-i asta? întrebă Pyrgus. 

— Vergea explozibilă, domnule. Se rupe în două ca să declanșaţi 
învelișul de vrajă, apoi se lasă bucăţile lângă chestia pe care vrei să o 
arunci în aer. Avem opt secunde să ieşim din peisaj. 

— Credeam că CC nu se angajează în luptă, zise Pyrgus. 

Woodfordi zâmbi. 

— Totuşi vă informez în legătură cu trusa respectivă şi vă dau 
instrucțiunile de bază, zise el. Pentru orice eventualitate. 

Nymph, care se uita la Woodfordi, zise: 

— Care-i problema? 

Pyrgus se uită cu surprindere la ea. 

— De ce ar trebui să fie o problemă? 

Woodfordi zise: 

— Treaba e, domnişoară, că opt secunde reprezintă timp suficient 
să ieşi din peisaj, până la explozia vergelei. Da” dacă vergeaua declan- 
şează portalul, atunci asta e o explozie de proporții mult mai mari. 
Mult mai mari... 

— Deci, e posibil ca cine aruncă în aer primul portal să nu poată 
fugi la timp? Ar putea fi surprins de explozia mai mare? 

— Ar putea fi omorât, domnişoară, da, încuviinţă Woodfordi 
cu seriozitate. 

— O voi face eu, le zise Pyrgus repede. 

— Nu, n-o vei face tu, zise Nymph imediat. 

— Eu sunt soldatul, zise Woodfordi. Asta trebuie să fie treaba mea. 

— Tu eşti Canalul nostru de Comunicaţie, îi spuse Pyrgus cu 
mândrie. Avem nevoie de tine pentru a comunica toate aceste 
lucruri la palat. 

— Nu pot să transmit nimic de aici, sublinie Woodfordi. Orion 
nu răspunde. 

— Asta pentru că ne aflăm în inima deșertului. Te putem folosi 
mai târziu. 

— O voi face eu, zise Nymph. Pot alerga mai repede decât 
voi amândoi. 

— Nu, nu poţi! se stropşi Pyrgus la ea. 

— Oh, ba da, pot, îi spuse Nymph încrezătoare. Și, în afară de 
asta, ştiu cum arată explozia unui portal şi cred că pot ieşi din peisaj 
în opt secunde. 

— De unde știi tu cum arată explozia unui portal? 

În mod cu totul și cu totul enervant, Nymph se mulțumi iar doar 
să-i zâmbească. 

Cearta continuă până ce Nagel se apropie pe furiș de ei şi le propuse: 

— Uaţi-vă a 'ntrecere. 

Pyrgus se uită chiorâş la el. 

— Să ne luăm la întrecere? 

ÎI înţelesese pe Nagel de data asta şi i se părea a fi o idee bună. 
Nu credea că o să aibă vreo problemă să poată învinge o fată, iar 
Woodfordi avea picioarele scurte. 

— De aici până la piatra aia, zise Nagel, arătând cu mâna. O să 
număr eu până la trei. 

Se luară la întrecere şi Nymph câștigă cu uşurinţă. 

— Mă puteţi ajuta să aşez vergeaua, le spuse Nymph pe un ton 
încrezător (şi fără să lase impresia că respira cu greutate). O să vă las 
să plecaţi înainte de a o declanșa. 

— Trebuie să ne asigurăm că portalurile sunt suficient de aproape 
unele de altele pentru ca treaba asta să funcţioneze, zise Pyrgus 
uşor îmbufnat. 

Nymph radia de fericire. 

— Atunci lasă-ne să mergem și să le inspectăm aşa cum se cuvine, 
zise ea. Vii, Nagel? 

Trinianul scutură din cap. 

— Dacă ai de gând să arunci ceva în aer, o să-mi scot oamenii din 
zonă. Ei urăsc exploziile. 

Nagel se îndepărtă şi dispăru între niște pietre. 

— Vin eu cu dumneavoastră, zise Woodfordi. Am eu o măsură- 
toare şi cunosc distanţa de care e nevoie. 

Se îndreptau toţi trei spre cel mai apropiat portal când un grup de 
pietre se transformă într-o Gardă de Goblini!. 


! Goblin (engl.) — spiriduș, drăcușor (n.tr.) 


NOUĂZECI ȘI UNU 


Chipul lui Henry era roşu ca focul. 

— Ce am făcut?! exclamă el. 

— Ăsta nu-i cel mai rău lucru din tot ce-ai făcut, zise Fogarty. 

Chipul îi era posomorât ca de obicei, însă în ochi avea o lucire ce 
ar fi putut să însemne că îi plăcea situaţia aceea. 

— Care a fost lucrul cel mai rău din tot ce am făcut? întrebă Henry 
cu o voce tremurătoare. 

— Ai încercat să o faci să se împerecheze cu tine, zise Fogarty. 

Războiul începuse şi lumea se prăbuşea în jurul lor, dar de vreme 
ce nu puteau face nimic în privinţa asta, Fogarty şi Henry se duseseră 
în gheretă unde beau ceai din Lumea Analogă, dintr-o rezervă care 
începuse să se împuţineze, în vreme ce Fogarty îl punea la curent pe 
Henry cu ce i se întâmplase. 

Henry nu prea se bucura de experienţa asta. 

Se zgâi la domnul Fogarty, deschizând şi închizând gura ca un 
peşte. În cele din urmă, scânci: 

— Să se împerecheze? 

— Ce nu înţelegi? întrebă Fogarty. Părinţii tăi au uitat să-ți 
povestească treaba cu păsările şi albinele? 

Lui Henry începuse să-i tremure mâna, așa că puse cana jos. 

— Nu se poate să fi făcut asta, zise el. 

— Ba se poate, din câte spune Blue. Și ai făcut-o. Și nu ştiu de ce 
faci atâta tevatură — eu credeam că-ţi plăcea. 

— Îmi plăcea... Îmi place! Da”... Ridică iute cana şi o puse ime- 
diat din nou jos. Eu o respect! lăsă el să-i scape. 

Poate fu din cauza tonului său, însă chipul domnului Fogarty se 
mai înmuie. 

— Uite ce e, Henry, nu trebuie să iei chestia asta ca pe ceva per- 
sonal. Beleth îţi băgase asta în cap. Nu știai ce faci. Din câte spune 
Blue, implantul te-a transformat într-un demon. 

După un minut, Henry întrebă: 

— Adică... unul cu coarne? 

— Oh, pentru numele lui Dumnezeu, Henry! exclamă domnul 
Fogarty enervat. 

Când domnul Fogarty fusese numit Înalt Portar al Imperiului, 
reședința lui oficială devenise Casa Paznicului Palatului de Purpură, 
o structură impunătoare după orice criteriu. Însă, de când se mutase 
definitiv în Tărâm, el o transformase încetul cu încetul în căsuţa de 
care avea grijă Henry. Camera în care se aflau în acel moment era o 
replică a bucătăriei originale din spatele casei, completată cu niște 
cutii de tablă ruginite şi vechi de biscuiţi şi piese pe jumătate termi- 
nate de la niște echipamente electrice. 

Henry zise: 

— Ei bine, nu ştiu, bine? Nu pot să-mi amintesc nimic din 
toate astea! 

Şi nici nu voia, însă ultimele câteva cuvinte i se transformară 
într-un hohot de plâns. 

Domnul Fogarty făcu semn din mână. 

— Nu mai erai tu însuţi, iar Beleth are un program de înmulţire. 

Era aproape de nesuportat. O iubea pe Blue atât de mult şi se băga tot 
timpul în chestii de genul ăsta în ce o privea. Doamne, Dumnezeule, 

prima dată când a văzut-o, ea n-avea haine pe ea, ieşea din cadă. 
Probabil că îl credea un adevărat obsedat sexual. Se întrebă dacă n-ar 
fi, pur şi simplu, mai bine să se ducă acasă şi să nu se mai întoarcă 
niciodată pe Tărâmul Elfilor. Dacă mai rămânea și se tot întâmplau 
lucruri de genul ăsta, ea o să ajungă cu siguranţă să-l urască. 

— Domnule Fogarty, începu el. 

Însă domnul Fogarty i-o reteză scurt: 

— Ai fost o unealtă, OK? 

În momentul în care Henry încuviință, el continuă: 

— E o chestie care are de-a face cu farfuriile zburătoare, Henry. 
Atunci când o să studiezi asta așa cum am făcut-o eu, o să ştii că 
demonii au un program de înmulțire... 

— Eu am crezut că extratereștrii aveau farfurii zburătoare, zise 
Henry, mut de uimire. Ştiţi și dumneavoastră, că vin din spaţiu şi 
chestii de astea. 

— E același lucru, zise Fogarty scurt. Demoni... extratereștri... 
același lucru. Isuse Hristoase, Henry, ai fost răpit de extratereștri. 
Ei fac asta. Fac chestia asta în lumea noastră de ani buni de zile. 
Ţi-am spus despre acest lucru înainte. Ai face bine să mă asculți. 
De ce dracu” crezi că răpesc oameni? Toţi experţii autoproclamaţi 
îți vor spune că e ceva în neregulă cu genele lor şi că vor să-și împros- 
păteze rasa, însă e ceva mai rău de-atât. Se infiltrează printre noi, 
Henry. Fac copii cu femei din rasa omenească, apoi îi instalează în 
poziţii de putere după ce cresc. Arată ca nişte oameni obişnuiţi, dar 
sunt de fapt demoni care au luat înfățișare omenească. Se uită în 
spatele lui și îşi cobori glasul. Jumătate din membrii Cabinetului — şi 
nu mă face să deschid vorba despre Yankei — și-au pierdut majori- 
tatea pozițiilor din Senat. ÎI fixă pe Henry cu o privire sfredelitoare. 
Acum vor să facă acelaşi lucru şi în Tărâm. S-au gândit să înceapă 
cu tine și cu Blue. 

— Cu mine şi cu Blue? 

Beleth îl transformase într-un demon ca el să poată avea un copil 
cu Blue? Copilul urma să devină viitorul Împărat-de-Purpură, caz 
în care Beleth ar avea un demon pe tron? Henry crezu că îi vine să 
vomite, însă îi era și jenă, şi dezgust în aceeași măsură. Nu voia 
să audă detaliile, însă trebui oricum să le asculte. Chestia asta era 
atât de rea că n-avea cum să devină şi mai rea. 

— Şi eu pur şi simplu i-am cerut lui Blue să... să... ştiţi dum- 
neavoastră... 

— Mda, i-ai cerut, zise domnul Fogarty. 

— Şi ea ce-a spus? îşi auzi Henry gura întrebând. 

Domnul Fogarty se uită la el fără nici un fel de expresie pe chip. 

— Nu mi-a spus. 

După o clipă, Henry întrebă: 

— Da” n-am făcut nimic? 

Dacă făcuseră ceva, el ar fi trebuit să părăsească Tărâmul. N-ar 
putea să mai dea niciodată ochii cu Blue. N-ar fi putut să mai dea 
ochii nici măcar cu el însuși. Va trebui să se ducă la o mânăstire. 

— Aţi făcut destul de multe, din câte am înţeles eu, îi spuse dom- 
nul Fogarty. Aţi omorât un demon, în primul rând. l-aţi frânt gâtul 
sau ceva asemănător. 

Chestia asta era atât de stupidă, că el nici nu se mai obosi să 
pună întrebări. 

— Am scăpat. 

— Oh, da, încuviință domnul Fogarty într-un fel ridicol și clipi. 
Eşti un erou, Henry. 

Însă el nu era erou. Nu era deloc erou. Cum putea oare el să 
dea iar ochii cu Blue după tot ce-i făcuse? Beleth îl transformase 
într-un monstru. 

Henry se opri. Când se transformase la loc în ce era? 

— Domnule Fogarty, zise el, încruntându-se, dacă implantul 
m-a transformat într-un demon, cum se face că am ajutat-o pe Blue 
să scape? 

— Ei l-au dezactivat, spuse domnul Fogarty. S-au gândit că Blue 
o să-şi dea seama că nu mai erai tu când ai încercat să sari pe ea, așa 
că l-au închis. Gura i se strâmbă puţin, de parcă ar fi încercat să-şi 
înăbuşe un zâmbet. Beleth şi-a închipuit că o s-o faceți amândoi de 
bunăvoie, dacă vă lasă pur şi simplu singuri, suficient de mult timp. 
Să faceţi treaba murdară în locul lui. Acum chiar îi apăru un zâmbet. 
Asta chiar e ceva, Henry. Probabil că se vorbeşte despre tine și Blue 
peste tot în... 

Însă Henry era tot încruntat. 

— Aşteptaţi o clipă, domnule Fogarty. 

— Iad! concluzionă Fogarty. 

— Ceva nu-i în regulă, zise Henry. 


NOUĂZECI ȘI DOI 


Pyrgus nu mai văzuse niciodată până acum o Gardă de Goblini. 
Contingentul acesta era tradiționala grupare de câte patru, cinci 
masculi, o femelă, toți îmbrăcaţi la fel, într-o salopetă argintie mulată 
pe corp și cizme argintii cu platforme. Erau demonii în înfăţişarea 
lor primară neschimbată, cu piele cenușie, capete mari şi cu niște 
ochi enormi și lucioși. Nici unul dintre ei nu-i ajungea mai sus de 
brâu, însă erau de departe cele mai periculoase creaturi de pe supra- 
fața planetei. Înaintau țopăind pe picioarele lor fusiforme ca niște 
maimuțe jucăuşe, scoțând niște sunete asemănătoare pocnetului 
cleştilor de homar. 

— Nu-i priviţi în ochi! ţipă Pyrgus. 

Dar era deja prea târziu. Nymphalis lăsase jos armele şi se îndrepta 
cu o figură inexpresivă spre demoni. 

Pyrgus se repezi înainte și o lovi într-o parte cu umărul. Lovitura 
fu atât de puternică, încât o ridică de la pământ și ea căzu greoi pe 
solul pietros. 

— Scuze, şopti Pyrgus, dar lovitura avu efectul scontat: Nymph se 
rostogoli și se ridică repede în picioare, cu ochii limpezi. 


Însă fără arme. 

Woodfordi, cu ochii bine înfipți în pământ, scotoci după ceva în 
trusa lui şi scoase o sabie scurtă, una dintre puţinele arme eficiente 
împotriva Gărzii de Goblini. Lama acesteia se sucea şi se răsucea 
în toate direcţiile, datorită vrăjilor ofensive militare. După câte se 
și văzu, femela goblin se opri brusc şi își închise enormii ei ochi. 
Woodfordi începu să geamă. 

— Ce s-a întâmplat? strigă Pyrgus. 

— CC... sunt extrem... extrem... de sensibili, zise Woodfordi cu 
respiraţia întretăiată. Chiar și fără... să existe contact vizual. Luaţi... 
luaţi sabia. Halek... 

El scutură din cap. 

— Nagel! urlă Pyrgus, apoi îşi aminti că Trinienii fugeau de explo- 
ziile planificate. 

Probabil erau departe deja ca să mai poată auzi vreun sunet. 

Cei patru goblini masculi o înconjurară pe Nymph. Aveau niște 
guri mici și bosumflate şi nişte despicături drept nasuri, însă o privire 
triumfătoare pe chipuri. Woodfordi avea broboane de sudoare pe 
frunte. Sabia din mâna lui se îndreptase spre propria-i beregată. 

— Ajutor, zise el cu glas pierdut. 

Atât Nymph, cât şi Pyrgus alergară să-l ajute. Pyrgus ajunse grupul 
de goblini și îl înjunghie pe cel care se afla mai aproape cu cuțitul 
Halek. Lama pătrunse între coastele creaturii și îi străpunse inima. 

Descărcarea de energie fu uimitoare. O flacără albastră îl învălui 
pe goblin într-o aură ce se zvârcolea, astfel că trupul i se smuci în 
toate direcţiile și fu străbătut de spasme ca un peşte pe uscat. Într-o 
fracțiune de secundă ochii i se întunecară, apoi se lăsă în jos, apucă 
lama și o înfipse dintr-o singură mișcare. 

Pyrgus fu luat pe nepregătite. Revărsarea de energie pură îl ridică 
de la sol şi-l aruncă înapoi vreo câţiva metri. Atinse pământul cu o 
violență ameţitoare, însă cel puţin durerea îl convinse că încă era în 
viață. Probabil tocmai descărcarea de energie din goblin fu cea care 
îl salvă. Oricare ar fi fost motivul, se afla încă în luptă. 

Ca un stol de păsări, toţi cei cinci demoni se repeziră în goană 
către el. 

Woodfordi îşi îndreptă trupul, însă tremura atât de violent că 
scăpă sabia. Acum Nymph fu lângă el. 

— Luaţi-o! icni Woodfordi. Eu n-o pot folosi... 

Nymph se năpusti asupra sabiei şi se răsuci dintr-o singură miş- 
care. Pyrgus îşi amintea atât de bine că ea se mișca cu viteza aceasta 
supraomenească, încă de pe vremea când se luptase cu ea. Ea se 
repezi la cel mai apropiat goblin și îi răsuci brațul la spate, până 
aproape de umăr. 

Creatura scoase un urlet care-i izbucni nu doar din gură, ci și din 
minte. Woodfordi îşi duse repede mâinile la urechi și se prăbuși în 
genunchi. Pyrgus, care se ridica în picioare, se smuci necontrolat şi 
se bălăbăni. Își simţi trupul de parcă cineva îi dăduse un pumn în 
stomac. Avea o durere arzătoare la umăr. Doar Nymph păru neafec- 
tată. Era încă pe picioarele ei, încă se mișca cu iuțeală când îi atacă 
pe demonii care mai rămăseseră. 

Deşi se mişcă foarte repede, totuşi demonii erau mai rapizi. Unul 
alergă după ea, spre uimirea lui Pyrgus, şi sări asemenea unei insecte 
chiar pe deasupra capului ei. Mișcarea asta o luă în mod evident şi 
pe Nymph prin surprindere, pentru că ezită o clipă. Goblinul ate- 
riză, sări şi se întoarse spre ea. Ceilalţi patru se răspândiră în patru 
direcţii diferite. Spre oroarea lui, Pyrgus văzu că cel căruia îi lipsea 
un braţ era încă în picioare, mișcându-se în timp ce o mâzgă verzuie 
se solidifica pentru ca să-i închidă rana. Cât ai clipi din ochi, Nymph 
fu încercuită. 

Fără nici un fel de armă, Pyrgus ridică o piatră și o azvârli spre 
cel mai apropiat goblin. Piatra izbi creatura cu violenţă în ceafa lip- 
sită de păr, făcând-o să se clatine. Se întoarse şi îl privi acuzator pe 
Pyrgus, care își smuci capul pentru a evita acei ochi hipnotizanţi. 
Era evident că goblinul era mai degrabă surprins decât rănit, însă 
aceasta fu ocazia de care Nymph avu nevoie. Ea sări, împinse crea- 
tura într-o parte şi scăpă din acel cerc. În mână avea încă sabia 
lui Woodfordi. 

Pyrgus luase o altă piatră şi alerga acum în direcţia goblinilor. 
Chiar şi Woodfordi, care tremura, se redresase acum și părea că 

scotocește prin trusa lui după altă armă. Pyrgus fu lângă Nymph, care 
păru mai puţin încântată să-l vadă decât sperase el. 

— Stai deoparte! șuieră ea printre dinți. Cuţitul tău e sfărâmat. 

Goblinul care-și pierduse braţul deschise gura fără buze și-și arătă 
dinţii ca nişte ace. Ceilalţi scoaseră niște săbii scurte. Armele respec- 
tive aveau lame lucioase, din obsidian. Ochii demonilor se fixară pe 
Nymph şi se îndreptară toţi deodată spre ea într-o mişcare unitară. Ea 
se lansă înainte cu arma întinsă, însă de data asta goblinii se feriră cu 
foarte mare uşurinţă. 

— Nagel! strigă Pyrgus cu disperare. 

Woodfordi îi azvârli lui Pyrgus un pumnal militar, apoi rostogoli 
ceva pe pământ chiar în mijlocul goblinilor. 

— La o parte! strigă el repede. Fugiţi! 

Nymph o rupse la fugă de lângă goblini, îl apucă pe Pyrgus de 
mână și îl trase după ea în fugă. Woodfordi fugi şi el. Se auzi un 
păcănit curios, apoi se răspândi acel miros cunoscut de vrajă brută. 
Pyrgus se uită peste umăr și văzu o scânteiere multicoloră. O canti- 
tate mare de fum şi praf se ridică. 

Era o explozie defensivă, o vrajă militară destinată distrugerii în 
masă, la scară restrânsă. Nu se auzi nici un zgomot, nu se simţi nici 
o undă de șoc, nu sări nimic în aer. Pyrgus, Nymph şi Woodfordi 
se opriră deodată şi se întoarseră să privească. Efectul distrugător 
fu incredibil. În locul în care se aflaseră demonii era un crater uriaș 
și întunecat, cu mănunchiuri de fum care încă se ridicau către 
cerul neîndurător. 

— Bună treabă, Woodfordi! exclamă Pyrgus cu admiraţie. 

Apoi, la marginea craterului, se iți capul unui goblin, înroşit de 
praful deșertului, însă altfel intact. Era creatura pe care o rănise 
Nymph, care se ridica ajutându-se de braţul care-i mai rămăsese. Un 
alt cap apăru, apoi altul. Ochii aceia lichizi erau plini de ură. 

Deasupra craterului, un al doilea grup de pietre se metamorfoză 
în altă Gardă de Goblini. Apăru apoi alta, și alta. Pustietatea se umplu 
de pocnetul cleştilor de homar. 

— Doamne, Dumnezeule! exclamă Nymph, cu ochii mari de uimire. 

— Fugi! strigă Pyrgus. 

Însă Nymph nu reuși să facă nici o mişcare. 

— Unde să fug? întrebă ea. 

Pyrgus se uită cu disperare în jurul lui. În spatele lor se ridica Stânca 
Mare, abruptă, inaccesibilă, impasabilă. În faţa lor Garda de Goblini 
se apropia. Ceva mai departe, şi mai multe Gărzi se metamorfozau 
din ascunzătorile lor. Creaturile se îndreptau spre ei cu hotărâre, încet 
şi înfiorător. De data asta nu mai era nici un fel de scăpare. 

Pyrgus făcu un pas înainte cu foarte mare precauţie. Apucă braţele 
celor doi tovarăşi ai săi şi, trăgându-i după el, plonjă în cel mai apro- 
piat portal Hael. 

O Gardă formată din trei Goblini strâns uniţi îi urmă îndeaproape. 


NOUĂZECI ȘI TREI 


Se auzi un ciocănit discret la uşa dormitorului, înainte ca aceasta 
să se deschidă fără zgomot. Madame Cardui, care suferea teribil de 
insomnie, era cocoţată în pat, strălucitoare într-un neglijeu vaporos, 
citind nişte hârtii oficiale. Ridică privirea pe deasupra marginii oche- 
larilor și privi la silueta care se strecurase în cameră. 

— Ah, Kitterick, te-ai întors. 

— Într-adevăr, doamnă, confirmă Kitterick. 

— Suntem în război, Kitterick. 

— Așa am înţeles și eu de la gărzile dumneavoastră, doamnă. 

— N-ai văzut nimic de genul ăsta? 

— Am avut noroc pe drumul pe care l-am urmat la întoarcere. 

El începu să deretice prin cameră, un obicei pentru care avea un 
talent înnăscut. 

— Ai lipsit mult timp. Doamna Ogyris, presupun? 

— Mă tem că da, doamnă. Nu v-a informat Pyrgus direct? 

Madame Cardui oftă. 

— A fost de o discreţie absolută. Şi eforturile tale au dat roade? 

— Într-un anumit fel, doamnă. 

— Ceva informaţii despre război? 

Kitterick scutură din cap. 


STĂPÂNUL TĂRÂMULUI 353 


— Mă tem că nu, doamnă. N-a luat întorsătura pe care o antici- 
pasem eu, aşa că m-am concentrat asupra florilor timpului. 

Madame Cardui își scoase ochelarii şi își ciupi rădăcina nasului. 

— A fost o întorsătură pe care nici unul din noi n-a anticipat-o, 
Kitterick. Reprezintă florile timpului pierderea noastră? 

Lanceline, pisica translucidă a doamnei Cardui, apăru de sub o 
masă și se încolăci în jurul gleznelor lui Kitterick. El se lăsă în jos și, 
absent, îi dezmierdă urechile. 

— Nu, doamnă, nu reprezintă, zise el. 

— Ah, făcu Madame Cardui şi aşteptă. 

— Se pare că Pyrgus le-a distrus, zise Kitterick. 

Ea se încruntă. 

— Pyrgus mi-a spus că au fost luate de acolo. 

Kitterick scutură din cap. 

— Nu atunci — la vizita lui anterioară. Când a dărâmat sera. 

El se îndreptă plin de respect către pat, scoase o inflorescenţă 
de cristal din buzunarul tunicii și i-o oferi cu un gest galant doam- 
nei Cardui. 

— Oh, mulțumesc, Kitterick. Aceasta e una din acele flori? 

Lucrul acela era splendid, ca o operă de artă minunată. 

— Da, doamnă. Însă nu mai poate controla timpul. Nici una nu o 
mai poate face. Pentru asta e nevoie de o floare vie, iar aceasta, la fel 
ca şi celelalte, e moartă acum. Au nevoie de o atmosferă specială pen- 
tru a crește. Când sunt culese, pot fi păstrate câteva ore cu ajutorul 
unui spray de sigilare. După aceea devin inerte. Se presupune că sti- 
cla era impermeabilă — Negustorul Ogyris nu şi-a imaginat niciodată 
că cineva ar putea fi suficient de idiot să o atace cu un cuţit Halek. 
Când Pyrgus a spart-o, n-a fost nimeni acolo ca să sprayeze conser- 
vantul respectiv. Întreaga recoltă a murit în doar câteva minute. 

— Înţeleg, zise Madame Cardui. 

Simţi o răbufnire de ușurare. O problemă mai puţin pentru mâine. 
Lanceline sări pe pat, se încolăci ca un semn de întrebare și adormi. 

— Mai e un lucru, doamnă... 

Ceva în tonul vocii sale o alertă pe dată. 

— Da, Kitterick? 

— Florile n-au fost cultivate pentru Elfii Nopţii, aşa cum a crezut 
Pyrgus. Urmau să fie exportate în Hael. 

Ușurarea fu înlocuită de o bruscă înfiorare. Tocmai de acest lucru 
se temuse și ea. 

— Pentru ca Beleth să le folosească împotriva noastră? 

— Se pare că Tărâmul îi e profund îndatorat și recunoscător Prin- 
tului Pyrgus, chiar dacă nu știa ce face. Madame Ogyris nu m-a pus 
la curent cu detaliile, însă se pare că demonii se gândeau să dea o 
lovitură împotriva Elfilor Luminii și credeau că florile timpului ar 
face să încline balanţa militară. Au intrat în legătură cu Negustorul 
Ogyris acum ceva vreme, înainte ca portalurile să se închidă. 

Madame Cardui se aplecă încetişor în față. 

— Deci a fost un plan pe termen lung? 

— Întocmai. Florile sunt o plantă din Hael. În starea lor naturală, 
ele controlează timpul pentru o secundă şi ceva — un sistem de 
apărare împotriva insectelor, cred. Hibrizii pe care Negustorul Ogyris 
îi cultiva puteau fi produși doar pe Tărâm. Spectrul de lumină face ca 
aceștia să fie imposibil de cultivat în Hael. Așa că demonii au făcut 
o afacere. 

Madame Cardui se cutremură. Beleth se dovedea un inamic 
neînduplecat, unul mult mai periculos decât putea fi vreodată Lordul 
Hairstreak. Dacă Tărâmul supravieţuia prezentei crize, atunci Servi- 
ciul de Inteligență va trebui să acorde o atenţie mult mai mare demo- 
nilor, decât o făcuse în trecut. Dacă Tărâmul supravieţuia... 

Ea zise sec: 

— Se pare că Madame Ogyris a fost foarte amabilă, Kitterick. 

Kitterick lăsă, cu modestie, ochii în pământ. 

— Foarte amabilă, doamnă, fu el de acord. 


NOUĂZECI ȘI PATRU 


Blue cobori din pat. 

Chestia ciudată era că adormise, însă acum era perfect trează și 
tulburată. Globurile de strălucire răspunseră mișcării ei, însă ea le 
stinse cu un ordin dat în șoaptă. Era mai bine să nu alerteze pe 
nimeni încă. Merse la fereastră şi, în liniște, dădu draperiile deo- 
parte. Lunile gemene ale Tărâmului atârnau deasupra orizontului și 
scăldau camera într-o strălucire plăcută, o lumină suficientă pentru 
ca să se poată îmbrăca. 

Se îndreptă spre dulap, trăgându-șşi cămașa de noapte peste cap. 
Majoritatea ţinutelor ei nu erau prea funcţionale. Preferase multă 
vreme hainele băieţeşti şi chiar și acum, că era Regină, gustul nu i se 
prea schimbase. Însă în seara asta era o ocazie specială și trebuia să 
arate cât mai bine, deci îşi alese rochia din mătase de păianjen pe care 
o comandase pentru încoronarea lui Pyrgus. Era o ţinută oficială, însă 
îi venea foarte bine. Singurul ei regret era că nu era nouă, însă urma 
să-şi comande alta și, până atunci, creația Doamnelor Mătăsii era de 
departe cel mai fermecător lucru din dulapul ei. 

În timp ce materialul lucios pluti peste trupul ei, simţi vraja aceea 
cunoscută. Chiar şi fără o oglindă, ştia că arată superb. Se simțea 
cu siguranţă elegantă și încrezătoare. Exact aşa cum trebuia să se 
simtă într-o noapte atât de importantă. Îi trecu repede prin cap să 

se machieze, însă decise că n-avea nevoie de vrăji de iluzie. Era tânără, 
proaspătă și, îmbrăcată cu mătasea de păianjen, ştia că era atrăgătoare. 
Nimeni nu avea nevoie de mai mult. 

În momentul în care ieşi din apartament, garda ei personală vru 
să o însoţească, însă o îndepărtă cu un gest. Ei vor vorbi, bineînţeles. 
Vor face speculaţii referitoare la plimbările ei în miez de noapte. Însă 
nu conta. Într-o oră sau două, toată lumea oricum va şti. 

Palatul de Purpură era o construcţie atât de gigantică, încât servi- 
torii noi dispăreau adesea zile întregi pe când colindau prin pasajele 
şi coridoarele sale. Acum zece ani, un ghinionist chiar a murit de 
foame într-o aripă neîntrebuințată, incapabil să găsească o cămară. 
Când trupul lipsit de vlagă fusese descoperit, tatăl lui Blue, pe atunci 
Împărat de Purpură, a ordonat să fie amplasate hărţi în poziţii strate- 
gice, cu învelişuri de vrajă care ar putea localiza individul și i-ar 
schița calea spre orice destinaţie majoră cunoscută. Blue, care colin- 
dase prin labirint încă de pe vremea când învățase să meargă, n-avea 
nevoie de așa ceva. Şi, în afară de asta, nici unul dintre învelișurile 
de vrajă nu conţineau destinaţia ei. 

Pe coridoarele acoperite cu covoare și cu draperii grele la ferestre, 
servitorii care lucrau de noapte se lipeau de ziduri, se înclinau şi 
făceau reverenţe în momentul în care trecea. Însă curând ajunse în 
vechea aripă a palatului, unde covoarele lăsară locul dalelor de piatră, 
iar draperiile de catifea se transformară în fanioane de bumbac și apoi 
în nimic. Aerul deveni vizibil mai rece; era acum departe de cazanele 
centrale de încălzire. Pe ziduri erau urme de condens. Va trebui să 
facă ceva în privinţa asta mai încolo. Nici o zonă a palatului nu trebuia 
să fie atât de rece. Însă, pentru moment, avea alte lucruri în minte. 

Dădu un colţ, ezită o clipă — chiar şi ea nu era obișnuită prea mult 
cu aripa aceasta, apoi zări ceea ce căuta. Ușa era din stejar, încastrată 
în fier şi atât de mică, încât un adult trebuia să se lase pe vine să poată 
trece prin ea. Încuietoarea părea ruginită şi nefolosită. 

Blue scoase la iveală o cheie grea, însă știa foarte bine că nu tre- 
buia să o folosească. Sistemele de protecţie puteau fi ele străvechi, 
însă erau letale încă. Avea de-a face cu ceva confecţionat în vremurile 

îndepărtate, cu mult înainte ca vreun Elf să acceadă la Tronul Peacockl. 
Intrarea era interzisă chiar și unei Regine. Ea n-ar fi îndrăznit să o 
folosească fără nici un fel de ajutor. 

Din același buzunar ca şi cheia, Blue pescui o bucăţică de perga- 
ment şi se uită cruciş la stihurile ce se zvârcoleau de-a lungul supra- 
feţei acestuia. Lumina aici nu era prea bună. Vechea aripă a palatului 
îşi lua lumina de la zidăria pereţilor, care conţineau niște reziduuri 
luminoase despre care nimeni nu prea știa ce sunt. Era mai ieftin 
decât cu globurile de strălucire şi perfect adecvat pentru o zonă care 
nu mai fusese folosită de generaţii întregi, însă era un lucru care o 
enerva acum că voia să fie sigură de formele pe care le vedea. Ca să 
se mai ajute puţin, le urmări cu vârful degetului, simțind furnicătura 
caldă a magiei pe care o conţineau. Şopti cuvintele cu voce joasă și 
aproape că le prinse sensul. 

După o clipă, ceva în interiorul ei îi spuse că era în siguranţă. Fără 
ezitare, introduse cheia în încuietoare. Nu răsună nici un urlet, nu se 
auzi nici o ocară acționată prin vrajă, nu avu loc nici un atac. Încuie- 
toarea se înţepenise de ani de zile, așa că avu nevoie de toate puterile 
ei ca să învârtă cheia în broască. 

Ușşiţa se dădu încetișor de perete. Blue își plecă puţin capul și păşi 
peste prag. Îşi trecu limba peste buzele uscate. Se afla în picioare la 
capătul unui şir de trepte înguste din piatră care şerpuiau în spirală 
jos în întuneric. 


! Păun — (în 1b. engleză în orig.) 


NOUĂZECI ȘI CINCI 


Pyrgus se lovi de suprafaţa stâncii cu o forță atât de mare că 
scăpă arma în timp ce se rostogolea. După el urmă imediat Nymph, 
rostogolindu-se peste el, după care Woodfordi. Toţi trei coborâră 
într-o învălmășeală de braţe și picioare. Nymph își reveni imediat 
şi se ridică în picioare, învârtind o sabie spre a se apăra. Pyrgus, cu răsu- 
flarea întretăiată, făcu un salt în sus, şi sângele îi şiroia din zgârie- 
turile de pe faţă şi mâini. 

Garda de Goblini dispăruse. Nu doar demonii care fuseseră pe 
urmele lor, ci toţi ceilalți. Pietrele erau doar pietre. 

— Unde au dispărut? întrebă Pyrgus. 

— S-au ascuns, îi răspunse încrezătoare Nymph, aţintindu-şi ochii 
în toate direcţiile. 

— De ce? întrebă Woodfordi. 

El se ridică cu precauţie în picioare, pipăindu-și braţele şi 
picioarele să vadă dacă n-avea vreun os rupt. 

— Da. De ce? repetă Pyrgus ca un ecou. Erau pe urmele noastre. 
Erau chiar aici, în spatele nostru. 

Dar nu goblinii îl preocupau pe el. 

— Portalul acela n-a funcţionat, zise el. 

Se aflau tot în deşert, sub razele arzătoare ale unui soare în asfintit. 
Nu era nici o flacără albastră, nici senzaţia aceea care-ţi întorcea 
stomacul pe dos atunci când te translatai. Portalul era inert. El întinse 
cu prudenţă mâna spre locul unde ar fi trebuit să fie câmpul de forţă. 
Era o mişcare periculoasă care l-ar fi putut costa un deget, însă acolo 
nu era nimic. 

Nymph zise cu o voce ascuţită: 

— Ridică-ţi arma, Pyrgus. Demonii se vor întoarce! 

— N-am o armă ca lumea, îi spuse Pyrgus mânios. 

Deja se săturase să tot piardă cuțite scumpe Halek. Iar pumnalul 
lui Woodfordi n-avea cum să fie un înlocuitor. 

— Ce e în neregulă? întrebă Woodfordi. 

Se uita la portal. 

Ceva era extrem de ciudat. 

— Fii cu ochii în patru, îi spuse Pyrgus lui Nymph. 

Își şterse sângele de pe faţă și o luă la goană către următorul portal. 

— Ai grijă! strigă Nymph. 

Ea se mişca nervoasă și-și răsucea capul în toate direcţiile, uitân- 
du-se după demoni care ar fi putut să-i atace. 

Al doilea portal era şi el inert. De aproape, putea vedea ceva ce, 
în mod evident, nu mai văzuse până atunci. Portalul părea adevărat 
de la distanţă, însă acum era clar că n-ar fi funcţionat niciodată. 
N-avea nici un fel de tehnologie de control. 

— Demonii nu există, şopti el. Se răsuci pe călcâie. Asta e o iluzie! 
strigă el către Nymph. 

Ea aruncă o privire în direcţia lui, dar nu lăsă garda jos. Woodfordi 
se afla lângă primul portal, examinându-l îndeaproape. 

— Aceea n-a fost o Gardă adevărată de Goblini, zise Pyrgus, cu 
ochii măriţi de uimire. 

Scutură din cap. 


— Da” chiar eu i-am tăiat braţul unuia, făcu Nymph. 

— Ar fi trebuit să ne dăm seama atunci când au supravieţuit explo- 
ziei. Nimic n-ar fi supravieţuit acelei explozii. 

Woodfordi făcu câțiva pași înapoi și se uită la lungul șir de por- 
taluri demonice. 

— Vrăji pe bază de reflecţie, zise el. 

— Blue mi-a povestit despre asta. A fost atacată de o Gardă de 
Goblini când a pătruns în locuinţa lui Brimstone, însă a fost o iluzie. 

— Cine-i Brimstone? întrebă, în mod de-a dreptul enervant, Nymph. 

— Nu contează, zise Pyrgus. O iluzie te poate omorî. E suficient 
de reală atâta timp cât durează. Însă cu toate astea e o iluzie. Pot fi 
instalate ca sistem de securitate. 

Probabil că deja începuse să o convingă, pentru că ea se mai 
relaxă puţin. 

— Şi ce păzeau? 

— Portalurile, presupuse Woodfordi. Doar că şi astea sunt un fel 
de iluzie. 

— Trebuie să fie pe undeva unul real, zise Pyrgus, uitându-se fix 
la portalul din faţa lui. Ar trebui să-l căutăm? 

Woodfordi scutură din cap. 

— O să fie doar un schelet. Asta n-are nici măcar mecanisme. 

— Despre ce tot vorbiti? întrebă Nymph, iritată. 

— Toată chestia asta e o înscenare, zise Pyrgus cu însuflețire. Por- 
talurile sunt false. Cineva a construit unul, apoi a instalat o vrajă pe 
bază de reflecţie ca să pară că sunt mii. E ca şi cum ai sta între două 
oglinzi, doar că aici nu e nici o oglindă. 

— Apoi au instalat iluzia cu Garda de Goblini ca să ne împiedice 
să descoperim, interveni Woodforfi. Se uită în jurul lui. E tot ce aveau 
nevoie. Aici nu întâlneşti decât cel mult câțiva Trinieni rătăciţi. 

Lucrurile începeau să se lege, da’ nu prea aveau sens. De ce să se 
obosească cineva să instaleze niște iluzii elaborate — și costisitoare — 
într-o zonă de deşert unde, aşa cum spusese Woodfordi, singurele 


persoane din preajmă erau doar câţiva Trinieni rătăciţi? 

— Asta nu prea are sen... Pyrgus se opri ca trăsnit. Ia stai puţin, 
zise el. Dacă portalurile astea sunt toate false, cum a reușit Beleth 
să-și aducă armata aici? 

Toţi trei rămaseră uitându-se prostește unii la alții. 

— Poate... zise Nymph; și se opri. 

— Poate a folosit... zise Woodfordi; şi se opri. 
Continuară să se uite unii la alţii, în tăcere. 


— Doar dacă nu cumva armata lui Beleth e și ea o iluzie, zise 
Pyrgus gânditor. 


NOUĂZECI ȘI ŞASE 


— N-are nici o noimă, zise Henry. Tocmai mi-aţi spus că implan- 
tul lui Beleth m-a transformat realmente într-un demon. Ca și cum aş 
fi devenit un demon, apoi m-am transformat din nou ca să arăt ca 
Henry — ceva de genul ăsta? 

Se uita foarte intens la domnul Fogarty. 

— Exact aşa, zise Fogarty. Cel puţin asta i-ai spus tu lui Blue și ea 
s-a gândit că tu ştii mai bine. 

Henry luă, nervos, o înghiţitură din cana de ceai și descoperi că 
se răcise. Își linse buzele. 

— Ideea era că eu trebuia să... înțelegeţi... cu Blue. 

— Da, să te împerechezi cu ea, zise Fogarty cu asprime. 

Părea că-și pierduse răbdarea din cauza emotivităţii lui Henry. 

— Și asta a fost pentru ca demonii să poată avea un copil demon — 
sau pe jumătate demon, mă rog — la Palatul de Purpură? 

— Acesta era planul, da. 

— Şi demonul avea înfățișarea mea — a lui Henry — pentru ca Blue 
să nu bănuiască faptul că avea să fie răpită? 

— Nu faci altceva decât să repeti tot ce ţi-am spus eu, zise Fogarty 
cu nerăbdare. Unde vrei să ajungi cu chestia asta? 

— Dar atunci când ne-au băgat în cameră ca să... — el înghiţi cu 
greutate — ... ne împerechem, ei au dezactivat implantul şi eu am 
devenit din nou adevăratul Henry. Chestia asta n-are nici un fel 
de sens. 

— Ba da, are, zise Fogarty. Blue e foarte sensibilă. Ei și-au făcut 
griji că ea şi-ar fi putut da seama că se împerechea cu un demon, chiar 
dacă acesta ar fi avut înfățișarea ta. 

— Dacă aș fi fost eu cel adevărat, cum ar fi putut să iasă din ches- 
tia asta un copil demon? întrebă Henry. 

Fogarty se uită chiorâş la el. 

După o clipă, spuse: 

— Ei bine, tu... bănuiesc că dacă tu... Se opri, privindu-l fix pe 
Henry. Ai dreptate. Chestia asta n-are nici un sens. 

Se uitară unul la altul. 

În cele din urmă, Henry întrebă: 

— Sunteţi sigur că aţi înţeles cum trebuie ce v-a spus Blue? 

— Nu sunt chiar atât de senil. 

— Atunci, sunteţi sigur că Blue a înţeles cum trebuie? 

— De unde să ştiu eu? pufni Fogarty. Eu doar ţi-am spus ce ne-a 
spus ea, mie şi Cynthiei. A zis că așa i-ai spus tu. Când erai demon. 
Sau, mai degrabă, când nu erai: când implantul era dezactivat. N-avea 
cum să înțeleagă greșit asta. 

— Doar dacă nu cumva o minţeam, zise Henry. 

Domnul Fogarty pricepu imediat: 

— Adică vrei să spui că implantul nu era dezactivat? 

— Nu ştiu, zise Henry. Da’ e posibil. Să zicem... 

— Ți-o iau eu înainte, i-o reteză Fogarty, gânditor. Să zicem că 
demonii voiau să o prostească pe Blue pretinzând că implantul era 
dezactivat când de fapt nu era. Să zicem că ei încercau să o facă să 
creadă ceva ce în realitate nu se întâmpla. 

— Asta cred și eu, zise Henry. Poate întreaga poveste despre copil 
era doar o acoperire pentru altceva. 

Se simţi în același timp ușurat şi puţin dezamăgit. 

— Ce e? întrebă Fogarty. O acoperire pentru ce? 


364 HERBIE BRENNAN 


Henry zise: 

— Nu știu. 

— Ar putea fi ceva important, Henry. 

— Știu că ar putea fi important, domnule Fogarty! Da” nu-mi pot 
aminti. Ştiţi că nu-mi pot aminti. Nu-mi pot aminti nimic din moment 
ce mi-aţi scos implantul. Nu-mi pot aminti nici măcar cum am ajuns 
pe Tărâm. 

— Aş putea să te fac eu să-ți amintești, zise Fogarty, încruntându-se. 

Era ceva în tonul lui care-l făcu pe Henry să se gândească la 
tuburi de cauciuc și lumini în ochi. 

— Cum... cum aţi putea face asta? întrebă el cu prudență. 

— Nu eşti primul, zise Fogarty. 

— Nu sunt primul care ce? 

Fogarty se ridică în picioare şi începu să măsoare camera în lung 
și-n lat. 

— Implantul ţi-a fost inserat într-o farfurie zburătoare pentru răpiri, 
zise el. Nu ești primul. Demonii au început să răpească oameni de pe 
Pământ încă din 1961. Şi aceștia și-au pierdut memoria, dar noi știm 
cum o putem obține înapoi. Am făcut-o de sute de ori. 

Henry se întrebă cine erau acei noi. Însă nu zise decât: 

— Cum... cum o să facem asta, domnule Fogarty? 

Domnul Fogarty îi dădu roată și începu să rânjească triumfător. 

— Te vom hipnotiza! zise el. 


NOUĂZECI ȘI ȘAPTE 


Torţele pâlpâiau în sfeşnicele agăţate în perete, în momentul când 
Blue puse un pas ezitant pe treapta de sus. Se opri doar o fracțiune de 
secundă. Aceasta nu era una din tehnicile de vrajă pe care le cunoștea. 
Torţele nu păreau acţionate prin vrajă. Erau aprinse cu ajutorul unui 
dispozitiv mecanic ce producea o scânteie. Cu toate astea, această 
zonă a castelului fusese de secole zăvorâtă. Cum putea oare un dis- 
pozitiv mecanic să funcţioneze încă, după atâta timp? Cum putea oare 
o torță să ardă încă, în umezeala asta? 

Alungă toate aceste întrebări din minte şi se concentră spre a-și 
menţine echilibrul. Treptele din piatră erau uzate şi alunecoase. Cum 
se petrecuseră lucrurile nu mai conta. Important era că se întâm- 
plaseră. Acum, ea se afla aici şi era fericită. 

Scara în spirală era atât de îngustă că de vreo două ori simţi cum 
părul îi miroase a ars de la flăcările torțelor, însă ajunse în cele din 
urmă la baza treptelor. Se afla într-un vestibul micut, în faţa unei uși 
flancate de două statui vopsite reprezentând niște păzitori cu colți, a 
căror culoare se estompase odată cu trecerea anilor. Ușa era făcută 


din niște scânduri neprelucrate dintr-un lemn de culoare neagră, care 

era însă presărat ici şi acolo cu bucăţi de obsidian de culoare argin- 
tie. Nu avea mâner și Blue nu văzu nici un fel de încuietoare. 

Întinse mâna să împingă ușa și nişte gheare de metal ţâșniră pe 
dată și îi prinseră mâna în strânsoare. Blue îngheţă, cu inima bătân- 
du-i cu putere, însă se strădui să nu intre în panică. Dacă și-ar fi 
smucit mâna, ghearele i-ar fi smuls carnea de pe oase. Dar așa, una 
dintre ele îi străpunsese pielea așa că numai o singură picătură de 
sânge ţâşni. Se uită fascinată la acea picătură de sânge. 

Totuşi altceva se ivi din uşă, şi de data asta nu era un dispozitiv 
mecanic, ci o panglică întortocheată având o înfățișare straniu de 
organică. Aceasta alunecă de-a lungul suprafeţei mâinii sale şi linse 
acel sânge. Blue aşteptă, conștientă dintr-odată de ce se întâmpla. Din 
câte se pare, mostra de sânge se dovedi satisfăcătoare, pentru că ghea- 
rele se retraseră brusc și întreaga uşă se zgudui, prăbușindu-se în 
fărâme de praf, la picioarele ei. Ea păşi peste ele cu multă grație. 

Se afla într-o imensă cutie neagră lăcuită, ale cărei suprafeţe 
lucioase reflectau o flacără mică care ardea într-un vas de piatră aflat 
în centrul podelei. Efectul era apăsător, însă aceasta nu era altceva 
decât o anticameră a altei camere. Blue se repezi spre o arcadă des- 
chisă, apoi ezită cuprinsă de o bruscă hotărâre interioară. Pe podeaua 
de lângă farfuria de piatră se afla un felinar neaprins. Arcada era 
întunecată — și părea să absoarbă toată acea lumină slabă —, iar ea va 
avea nevoie de un corp de iluminat dacă era să treacă prin ea. Era ridi- 
col să-și închipuie că felinarul ar fi putut avea combustibil și ar fi 
putut funcționa după atâţia ani, însă oricum îl înhăţă. 

Îi luă câteva minute bune ca să descopere cum funcţiona felinarul, 
însă reuşi în cele din urmă să-l aprindă de la o flacără. Ea se îndreptă 
spre arcadă, ţinându-l ridicat în sus. 

Camera nu semăna cu nimic din ce văzuse ea vreodată. Era ca şi 
cum ar fi ieşit sub cerul înstelat al nopţii, însă era un cer presărat cu 
stele străine. De-a lungul podelei şepuia, încrustat în mozaic, un râu 


leneș ce lucea la lumina lămpii. Pe malurile lui se vedeau viețuitoare, 

unele ca nişte insecte, iar altele cu carapace, însă ceva îi spuse că erau 
inofensive atâta timp cât nu le deranja. 

Blue păşi în acel râu, convinsă că aceasta era o cale sigură. Trei pași 
mai încolo, flacăra felinarului pâlpâi şi ea văzu reprezentarea divină. 

Silueta era atât de străină faţă de orice cunoştea ea, că avu instinc- 
tul de a se arunca la pământ. Reprezentarea, acoperită cu un lac de un 
roşu sângeriu, trona de la o margine la alta a boltei pline de stele de 
deasupra ei, dezgustător de dezgolită şi diformă. Braţele întinse susţi- 
neau arcada prin care ea intrase. Picioarele sale robuste conturau o 
intrare deschisă, în faţă. Însă ceea ce o înspăimântă fu chipul acesteia. 
Se uita feroce în jos, din bezna de deasupra capului ei, cu o gură 
deschisă ce părea să o înghită de vie. 

Blue îşi îndepărtă privirea şi se concentră asupra respirației. Tre- 
buia să-şi amintească de ce se afla aici. Dacă era un test, atunci trebuia 
să-l treacă. Lucrul pe care trebuia să-l facă era mult mai important 
decât o sculptură idioată în relief a unei zeități arhaice, oricât de multă 
putere putea răspândi aceasta. 

După un timp deveni suficient de calmă încât să treacă prin 
intrarea aflată între picioarele depărtate ale statuii. 

Cea de-a treia și ultima cameră era cea mai ciudată dintre toate. 
Proporţiile sale erau colosale, de parcă ar fi fost construită pentru a 
adăposti un uriaș. Pereţii şi tavanul erau complet căptuşiți cu plăci de 
alamă, înverzite de timp acum, însă reflectând încă lumina felinaru- 
lui ei. În podeaua din granit lucios se afla încrustat un cerc din bronz, 
având gravat o enormă pentagramă! din alamă. Chiar din centrul 
figurii se ridica un altar format din două cuburi așezate unul peste 
altul, cioplite din porfir. Pe altar zăcea deschisă o carte străveche. 

Ochii lui Blue luciră în timp ce înainta. 

Pătrunse în interiorul cercului şi pe dată întreaga cameră emise 


un vaiet ascuţit care se ridică într-un crescendo scurt, apoi se prăbuşi 


l Pentagramă — stea în cinci colțuri (n.tr.) 

într-un zumzet de fundal. Puse felinarul pe podea şi începu să se 
îndrepte spre altar. Avea privirea unui somnambul, însă zâmbea. 

Altarul o făcea să pară mică. Trebui să stea în vârful degetelor 
ca să ajungă la carte, însă aceasta, deși era mare, era destul de uşor 
de mânuit. Ea o trase jos, fiind foarte atentă să nu piardă locul unde 
fusese deschisă. Paginile erau confecţionate din piele de animal 
necunoscut şi miroseau a mormânt și a pământ ud. Coperta era din 
piele prelucrată. 

Pentru o fracțiune de secundă, ea se simţi cuprinsă de panică. 
Cartea era scrisă de mână cu un scris înflorat și necunoscut și era 
delicat împodobită pe margini cu scene şi creaturi atât de străine ei 
că aproape o năuceau. Cum putea oare să citească așa ceva? Nu era 
nimic ce putea înţelege. 

Însă chiar în acel moment, ca şi cum cartea ar fi avut viață proprie, 
cuvintele începură să se rearanjeze în mod subtil. Nimic nu schimbă 
cu adevărat caracterul literelor, însă acum, cu efort, descoperi un 
oarecare grad de înţelegere: 

Micma Goho Mad Zir Comselha Zien Biah Os Londoh Norz Chis 
Othil Gigipah Ynd-L Chis ta Pu-Im O Mospleh Teloch... 

Cuvintele erau într-o limbă atât de arhaică, încât nu putu nici 
măcar să-i ghicească rădăcinile. N-avea nici un fel de asemănare cu 
nimic din ce cunoscuse vreodată, cu toate astea, într-un fel, înțelesul 
îi răsună în minte. 

Tată, zice Zeul tău, eu sunt cercul în ale Cărui Mâini stau Două- 
sprezece Împărăţii. Șase sunt Reazemele Suflării Vii. Restul sunt 
Secerile Ascuţite ale Coarnelor Morţii... 

Ducând cartea deschisă cu grijă în ambele mâini, Blue făcu un pas 
înapoi, apoi altul. Într-o clipă, stătea pur și simplu în afara cercului 
de bronz, cu pentagrama încrustată și cu altarul. Își simţi pieptul 
încordat, însă ignoră acest lucru. Trase cu putere aer în piept. Deşi nu 
mai auzise niciodată aceste cuvinte, Blue începu să intoneze invocația 


de pe pagina din faţa ochilor: 

Micma Goho Mad Zir Comselha Zien Biah Os Londoh Norz... 
Flacăra felinarului ei pâlpâi sălbatic și zumzetul de fundal crescu 


An Aa Si 


Chis Othil Gigipah Vnd-L Chis ta Pu-lm... 
Într-o clipită, pentagrama de bronz începu să strălucească. 


NOUĂZECI ȘI OPT 


Era întuneric beznă atunci când Pyrgus și cei doi tovarăşi ai săi 
reușiră să se întoarcă pe același drum la creasta de unde spionaseră 
armata lui Beleth, însă în acea perioadă a anului cele două luni 
se înălțau pe cer mai devreme, așa că avură lumină suficientă să 
poată vedea. 

Tabăra demonică se întindea dedesubtul lor. 

Pyrgus stătea sprijinit în coate cu Nymph la dreapta lui şi Wood- 
fordi la stânga. Vedea focurile de tabără care licăreau şi mișcările 
rigide și automate ale santinelelor. 

— Mie mi se pare destul de real, şopti Woodfordi, repetând ca un 
ecou tocmai ceea ce gândea Pyrgus. 

— După câte înţeleg eu, șopti Nymph formal, astfel de iluzii sunt 
făcute ca totul să pară real. 

— Păi, toate iluziile sunt făcute ca totul să pară real, zise Pyrgus. 
Însă sunt iluzii și iluzii. 

Iar când Nymph îi aruncă o privire răbdătoare, el adăugă: 

— Adică, Garda de Goblini e o iluzie care te poate omorî. Când e 
declanșată, goblinii pot foarte bine să fie reali atâta timp cât durează 
acea iluzie. Ei te pot ataca și te pot spinteca şi reacţionează ca şi cum 

ar fi aici, doar că nu-i poţi omorî. Însă n-ai putea să faci asta cu o 
întreagă armată. 

— De ce nu? întrebă Nymph. 

— Costă prea mult, zise Pyrgus simplu. 

— Nu prea cred că Beleth e în pană de bani. 

Pyrgus scutură din cap. 

— Nu e vorba numai de bani — e vorba de costul de energie. 
E nevoie de toată energia vrăjilor. Nu poţi pur și simplu să le faci să 
pară mari întruna. După o vreme, vraja are nevoie de mai multă 
enegie decât poate face faţă o tehnologie. O armată iluzorie care ar 
putea actualmente să lupte e peste puterile oricui, indiferent cât de 
mulţi bani ar avea. 

— Scuzaţi-mă, domnule, toată chestia asta e foarte interesantă, zise 
Woodfordi, însă nu ne ajută să ne dăm seama dacă armata aia de colo 
e reală sau nu. 

— Nu, fu Pyrgus de acord. El dădu să se ridice în picioare. E doar 
o singură cale de a afla... 

Cearta izbucni pe dată. 

— Nu te poţi duce acolo jos, zise Nymph. E prea periculos. 

Ea aruncă o privire către tabăra demonică şi adăugă: 

— Mă voi duce eu. 

— E treaba mea, se oferi Woodfordi. Am fost instruit pentru spionaj. 

Pyrgus se uită la el cu surprindere. 

— Aşa e? 

Woodfordi scutură din cap. 

— Nu prea, domnule. Însă domnișoara are dreptate — nu putem lăsa 
un prinţ să-şi asume genul ăsta de risc. 

Își aruncară mingea de la unul la altul ceva vreme, apoi fură de 
acord, fără prea multă tragere de inimă, că toţi o să meargă, însă sub 
înţelegerea strictă că nu vor comite nici o faptă de eroism. 

În cele din urmă, nu fu nevoie de nici unul. Întreaga armată a lui 


Beleth se dovedi a fi la fel de neînsemnată ca o rază de lună. 

Woodfordi își trecu mâna chiar printr-o santinelă care patrula. 

— Ce se întâmplă aici? şopti el, mai mult pentru el. 

— Nu ştiu, îi spuse Pyrgus. Însă știu că trebuie să informăm palatul 
despre asta. Eşti încă în afara ariei de acoperire, Woodfordi? 

— Mă tem că da, domnule. 

— Atunci va trebui să ne întoarcem imediat la aeronavă. 


NOUĂZECI ȘI NOUĂ 


— Nu cred că pot fi hipnotizat, domnule Fogarty, zise Henry. 

Fogarty scotocea printr-una dintre cutiile lui de tablă. 

— Ce te face să spui asta? întrebă el. 

— Am urcat odată pe o scenă când eram copil. Ilustrul Svengali nu 
m-a putut hipnotiza. 

— Ilustrul cum? pufni Fogarty. 

— Nu cred că ăsta era numele lui adevărat, zise Henry. 

— Aa! exclamă Fogarty. 

Scoase un ceas vechi de buzunar din cutie şi începu să-l desfacă 
dintr-o încâlceală de fire electrice. Zise către Henry: 

— Copilaşii nu sunt așa de uşor de hipnotizat — au atenţia trează ca 
a unui peştișor auriu. S-ar putea să fie ceva mai bine la vârsta ta. 

Henry urmări cu îngrijorare cum domnul Fogarty își eliberează 
ceasul. În ciuda experienţei negative cu Ilustrul Svengali, avea 
senzaţia că era posibil ca domnul Fogarty să reuşească. 

— Că doar... n-o să mă determinaţi să fac anumite lucruri? 
întrebă el. 

— Pentru numele lui Hristos, Henry! exclamă cu nerăbdare Fogarty. 
Suntem în plin război, demonii ne invadează, Prinţul Întunericului ţi-a 

băgat un implant şi tu îţi faci griji că eu o să te fac să-ţi bagi degetul 
în fund şi să latri ca un câine? Chestia asta e ceva serios. 

— Scuzaţi-mă, domnule Fogarty, zise Henry. 

N-avea importanță. Probabil că nici măcar n-o să funcţioneze. 

— Ce vreţi să fac? 

— Doar să stai aici şi să priveşti. 

Fogarty începu să balanseze vechea piesă de măsurat timpul, 
ținând-o de un capăt al lanţului. 

— Lasă-ţi ochii să urmărească mişcarea ceasului. 

Ilustrul Svengali nu folosise un ceas. El doar se uita în ochii 
oamenilor şi făcea nişte mișcări ciudate din mâini. Henry spera ca 
domnul Fogarty să ştie ce face. Ce se întâmpla dacă el chiar reușea 
să-l hipnotizeze pe Henry, însă nu mai reușea să-l trezească? Totuşi, 
îşi lăsă ochii să urmărească ceasul, care se balansa ca o pendulă lungă 
și înceată. 

— Se îngreunează... remarcă domnul Fogarty. Ţi se îngreu- 
nează ochii... 

Ochii lui Henry chiar se îngreunau, însă asta nu era deloc o sur- 
priză. Dacă îţi tot mişcai ochii înainte şi înapoi, atunci aceștia 
oboseau și, când oboseau, ţi-i simţeai grei. Asta nu însemna că 
erai hipnotizat. 

— Sunt atât de grei că de-abia îi mai poţi ţine deschişi, intonă dom- 
nul Fogarty. 

Henry descoperi că i se închideau ochii și cu o tresărire îi deschise 
larg. Ştia că dacă își lăsa ochii să se închidă, atunci putea avea pro- 
bleme. ÎI urmărise pe Paul McKenna la televizor. Nu se arătase cum 
o făcuse el — probabil ca nu cumva oamenii din faţa televizorului să 
nu fie hipnotizaţi accidental — însă subiecţii săi sfârşeau întotdeauna 
prin a închide ochii și făceau tot felul de tâmpenii. Când aveai ochii 
închiși, atunci te aflai în mâinile lui Paul McKenna. Nu era sigur că 
voia să se afle în mâinile domnului Fogarty. 

Apoi își aminti de ce făceau acest lucru în primul şi în primul 
rând. Era important să afle ce puneau la cale Beleth și demonii lui. 
Pentru că era, cu siguranţă, ceva în neregulă cu povestea pe care ei 

i-o spuseseră lui Blue. 

— Greoi, repetă domnul Fogarty cu o voce gravă. 

Greoi, se gândi Henry în timp ce pleoapele sale alunecară din nou 
spre sud. Se simţi cu adevărat confortabil. Considerase întotdeauna 
hipnoza drept o bătălie a voinţei, însă nu era același lucru la dom- 
nul Fogarty. Era interesant că nu observase până atunci că domnul 
Fogarty avea o voce atât de plăcută. 

— Sunt atât de greoi că nu-i poţi ține deschişi, zise domnul Fogarty 
cu vocea sa plăcută. 

Henry îşi lăsă ochii să se închidă în mod cu totul şi cu totul agre- 
abil. Nu mai conta că avea ochii închiși. Poate că domnul Fogarty era 
un nebun, însă era un nebun simpatic şi Henry avea încredere în el. 
Într-un fel. Nu, în totalitate. Avea o voce atât de plăcută și liniștitoare. 
Şi, în afară de asta, Henry nu se afla încă în mâinile lui. Dacă voia, 
putea deschide oricând ochii. Însă tocmai asta nu voia să facă. Nu 
voia să-l jignească pe domnul Fogarty deschizând ochii. 

— Cazi, zise domnul Fogarty. Cazi în întuneric, într-un întuneric 
sigur și călduţ. Te simţi bine și în siguranţă. Fericit şi relaxat. 

Henry se simţi bine și în siguranţă, fericit și relaxat. Plutea prin 
întuneric, un întuneric sigur şi călduţ, ca atunci când închizi ochii 
şi asculți... 

— Ascultă-mi vocea, rosti monoton domnul Fogarty. 

Henry nu era hipnotizat, bineînţeles. Ştia asta. Însă nu voia să-l 
contrazică pe domnul Fogarty pentru că ar fi fost lipsit de politeţe. 
Mai bine să plutească în întunericul sigur și călduţ şi să-l lase pe dom- 
nul Fogarty să creadă că dormea când, de fapt, era perfect treaz și știa 
tot ce se petrecea și își putea deschide ochii oricând dorea, deși nu 
voia să facă asta încă. 

Domnul Fogarty întinse mâna şi îi atinse braţul drept. 

— Braţul e greu, remarcă domnul Fogarty; şi imediat braţul lui 
Henry căzu la fel de greu ca şi plumbul. 

Era foarte ciudat. Încercă să și-l ridice, însă era prea greu să poată 
face asta. 

— Însă acum devine mai uşor, zise domnul Fogarty. Mai uşor ca 
aerul. Atât de uşor că plutește în aer. 

Henry aproape chicoti. Își simţea, într-adevăr, braţul uşor ca un 
balon umplut cu heliu. Era mai ușor ca aerul. Voia să plutească în aer. 
Se relaxă și urmări, cu ochii închiși, cum braţul său începe să se miște 
de bunăvoie. Mai întâi se smuci, apoi se răsuci, apoi se ridică. Domnul 
Fogarty avea dreptate — plutea în aer! Ce tare era chestia asta! 

— Braţul tău va pluti de bunăvoie până ce mâna îţi va atinge faţa. 
Şi atunci când mâna îţi va atinge faţa, vei cădea pe dată într-un 
somn... adânc și fără vise. 

Bineînţeles, Henry știa că nu era hipnotizat. Era cu siguranță 
perfect treaz şi deţinea controlul deplin. Putea face orice voia, putea 
spune orice voia. Putea sări în sus și dansa step dacă voia. Însă, cel 
mai bine era să nu-i pomenească asta domnului Fogarty, care se 
străduia din greu să-l hipnotizeze. Şi, în afară de asta, era interesant 
să stai, iar braţul să-ți plutească prin aer. 

— Un somn... adânc şi fără vise, repetă domnul Fogarty. Atunci 
când mâna îţi va atinge faţa. 

N-avea, bineînţeles, cum să cadă într-un somn adânc și fără vise. 
Chestia asta era foarte evidentă. Henry nu era somnoros, nu era nici 
pe departe somnoros, îi era doar cald și se simţea în siguranţă și era 
foarte, foarte relaxa... 

Mâna îi atinse faţa. 

— Deschide ochii! ordonă cu fermitate domnul Fogarty. 

Henry deschise ochii. Madame Cardui stătea lângă domnul 
Fogarty — ea când intrase? — şi amândoi aveau niște priviri grave. 

— N-a funcționat, nu-i aşa? remarcă Henry compătimitor. 

— Beleth i-a pus un implant lui Blue, zise domnul Fogarty. 


O SUTĂ 


Blue simţea atât de multă presiune în cutia craniană că începu să 
o doară capul. Sunetul de fundal din camera de alamă devenise un 
urlet, asemănător țipetelor sufletelor pierdute, cuprinse de agonie. 
Strălucirea pentagramei crescu, reflectându-se în tavan şi în pereţi. 
Imensul altar de porfir începu să se cutremure. 

— Od commemahe do pereje salabarotza kynutzire fabaonu, od 
zodumebi pereji od salabarotza... citi Blue cu voce tare din carte, şi 
vocea i se ridică limpede şi constantă, deasupra acelei zarve. 

Deşi limbajul nu-i era cunoscut, părea că-l înțelege: Și te cetlu- 
iesc în foc de sulf amestecat cu otravă, iar mările de foc şi sulf... 

Cuvintele erau o blasfemie, luate de pe vremea Vechilor Zei, însă 
nu-i mai păsa, așa cum nu-i mai păsa de durere. Ceea ce făcea era 
important, vital pentru bunăstarea Tărâmului. Nimic nu era mai 
important decât acest lucru. 

— Niisa, eca, dorebesa na-e-el od zodameranu asapeta vaunesa 
komesalohe! intonă ea. Arată-te, aşadar, supune-te puterii mele şi 
apari în fața acestui cerc! 

Urletul crescu într-un crescendo, iar plăcuţele de alamă ale 
camerei preluară rezonanţa într-un tremur înfiorător. Durerea din 

capul ei era acum atât de intensă, că se putea concentra cu greu 
asupra cuvintelor ce se zvârcoleau și şepuiau de-a lungul şi de-a 
latul paginilor cărții. 

— Niisa! strigă ea din nou. Arată-te! Arată-te! 

Plăcuţele de alamă din tavan se deplasară și o dâră de praf căzu 
pe podea. Acum întreaga cameră se zgâlţâia, de parcă ar fi fost 
cuprinsă de un cutremur violent. Flacăra felinarului pâlpâi, apoi se 
stinse, însă camera rămase luminată de propria sa reflecţie. În spatele 
acelui urlet începu să crească bătaie de tobă joasă subsonică, apoi, cu 
totul şi cu totul disonant, muzica îndepărtată a unei orchestre se făcu 
auzită. Lipsa de armonie strângea creierul ca într-un cleşte, ducân- 
du-l spre punctul nebuniei, însă ea nu ezită deloc. 

— Niisa! Niisa! Niisa! Arată-te! Arată-te! Arată-te! ţipă ea ascuţit. 

Toate zgomotele și vibrația încetară. Fu o clipă de tăcere pro- 
fundă. Apoi, masivul altar crăpă cu un trosnet şi se fărâmiţă. 

Din profunzimile acestuia ieși la iveală Beleth, Prințul Întunericului. 


O SUTĂ UNU 


În timp ce aeronava venea în picaj peste Yammeth City, Nymph 
zise dintr-odată: 

— Uitaţi-vă spre est. 

Pyrgus aruncă o privire în direcția în care arăta degetul ei. În josul 
lor, zeci de mii de trupe de Elfi ai Nopţii se împrăștiau prin oraş, 
însoţite de artileria grea. Nu mai văzuse niciodată atât de mulți soldaţi 
la un loc în toată viaţa lui. Simti că i se îneacă toate corăbiile. 

— Sper că oamenii noștri pot stăvili o armată atât de numeroasă. 

— Se îndreaptă în direcţia greşită, zise Nymph. 

Pyrgus clipi. Woodfordi se ridicase din scaun și stătea în picioare în 
spatele lui Pyrgus, privind peste umărul lui. După o clipă, Pyrgus zise: 

— Ai dreptate. 

Trupele se revărsau prin poarta orașului, îndreptându-se către 
Deşertul din Est. Pyrgus se întoarse, încruntându-se: 

— Ce mai e și asta? Bat în retragere din faţa trupelor noastre? 

— Ți se pare ţie că asta seamănă a retragere? întrebă Nymph. 

Nu semăna deloc a retragere. Bărbaţii aceia mărșăluiau într-o 
ordine perfectă și nu era nici urmă de pierderi. 

Pyrgus zise dus pe gânduri: 

— Poate că Unchiul Hairstreak i se alătură armatei lui Beleth. 

— Armata lui Beleth nu există, zise Nymph. 

— S-ar putea ca el să nu știe asta. 

— E puţin probabil, zise Nymph scurt. 

Pyrgus se uită urât la ea: 

— Bine, ce crezi tu că se întâmplă, deşteapta pământului? 

Nymph ridică din umeri de-a dreptul enervant şi îi întoarse spatele: 

— Nu știu. 

Pyrgus zise către Woodfordi: 

— Şi bănuiesc că încă nu ești în legătură cu reţeaua? 

— Mă tem că nu, domnule. Ar fi trebuit să fiu până acum, însă nu 
sunt și cu asta basta. Cred că Îngerul de Comunicaţii e bolnav. 

Își suci gâtul după capul lui Pyrgus ca să aibă o vedere mai bună 
asupra orașului de dedesubt. Acum, aproape fiecare stradă era plină 
de bărbaţi care mărșăluiau ca nişte furnici înspre poarta estică. 

— De ce întrebaţi, domnule? 

— Pentru că e bine ca palatul să afle cât mai repede despre acest lucru. 

— Oamenii voştri vor afla imediat, zise Nymph. De la generalii lor. 

Ea se așeză şi adăugă: 

— De vreme de Lordul Hairstreak bate în retragere. 

— Şi de ce ar bate el în retragere? întrebă Pyrgus cu năduf. 

— Nici asta nu ştiu. 

— Oricum, palatul trebuie să ştie asta cât mai curând posibil, 
şopti Pyrgus. 

— Ne vom întoarce acolo curând, zise Woodfordi pe un ton conciliant. 

Pyrgus schimbă direcţia aeronavei și mări viteza la maximum, 
ignorând vocea acționată prin vrajă care îl prevenea că acea mișcare 
nu era una prudentă. 


O SUTĂ DOI 


Henry se zgâi la el. 

— De unde știți că Blue are un implant? 

— Tocmai mi-ai spus tu, zise domnul Fogarty. 

— N-am fost hipnotizat, spuse Henry. 

— Oh, ba da, ai fost, frumosule — în cea mai profundă transă pe 
care am văzut-o eu vreodată. Îţi vei aminti curând — te-am suges- 
tionat, însă uneori durează un minut sau două până te prinzi. 

— Însă ai avut dreptate, Henry, zise Madame Cardui. 

Ea probabil că li se alăturase, atunci când el se afla în transă. Era 
sinistru: el nici măcar nu observase asta. Își trecu limba peste buze. 

— Am avut dreptate? repetă el ca un ecou. 

— În legătură cu povestea aceea referitoare la faptul că Beleth 
voia ca tu să te împerechezi cu Blue, dragule. Toată chestia a fost 
un nonsens. 

— A fost? întrebă Henry. 

Erau poate vreo sută de sentimente mult mai potrivite în acel 
moment, însă cel pe care îl simţi era de ușurare. 

Madame Cardui zâmbi. 

— A fost doar o poveste pe care ei au implantat-o în capul lui Blue 
şi al tău ca să ne distragă atenţia de la invazie. 

— Nu s-a întâmplat nimic din toate astea? întrebă Henry. 

Însă domnul Fogarty avea dreptate. Începea să aibă uşoare instan- 
tanee acum. 

— N-am fost lăsat singur cu Blue într-un dormitor. 

— Nu. 

— N-am omorât un demon. 

Domnul Fogarty fornăi. 

— Mi s-a părut mie că povestea asta era puţin cam trasă de păr încă 
de la început. 

Madame Cardui zise cu blândeţe: 

— Bănuiesc că ai fi putut cu ușurință omorî un demon, dragule, însă 
nimic din toate astea nu s-a întâmplat, de fapt. Nici Blue n-a omorât 
unul — n-avea stimlusul cu ea. Toate acestea au fost false amintiri. 

— Deci n-am răpit-o pe Blue? 

— Ba ai răpit-o, cum să nu, zise domnul Fogarty. Chestia e că, de 
fapt, Beleth te-a răpit şi ţi-a băgat un implant. Apoi te-au programat 
să o răpești pe Blue şi i-au pus și ei un implant. Și treaba cu demoni 
care prăsesc copii pe jumătate umani e destul de adevărată, însă asta 
n-o să funcţioneze în Tărâm — ADN-ul e mult prea diferit. Însă v-au 
dat ţie şi lui Blue o falsă memorie şi v-au trimis înapoi pentru a distrage 
atenţia de la adevăratele lor planuri. Un şiretlic extrem de viclean. 

Acum începea să-şi aducă aminte, exact aşa cum spusese domnul 
Fogarty. Își amintea de implant şi de sentimentul acela înfiorător şi 
dezgustător că niște demoni cu ochi negri și mari, în halate albe, îi 
așternuseră cu grijă o falsă memorie în creier. Şi, din nou, începu să 
se simtă vinovat în legătură cu răpirea. Din cauza lui, creierul lui Blue 
fusese și el cârpăcit. Gândul la asta îl neliniști, şi chiar foarte mult. 

— Trebuie să scoateţi chestia aia, zise el. 

— Drăguţule, a fost deja scoasă. De aceea ţi-ai pierdut memoria 
în totalitate. 

— Nu e vorba de mine, zise Henry repede. E vorba de Blue. Trebuie 
să-i scoateţi chestia aia din cap. 

— Blue doarme acum, îi spuse Madame Cardui. O să aranjez ca 
mâine-dimineaţă la prima oră, după ce se va fi odihnit, să i se scoată 

implantul. Apoi Alan o poate hipnotiza și pe ea şi îi poate restitui 
adevărata memorie. 

— Nu mâine, acum! insistă Henry. 

Nu ştia sigur de ce anume, însă era vital ca ei să îndepărteze acel 
implant imediat. 

— Henry, drăguţule, ce s-a întâmplat? 

Nu știa ce se întâmplase, însă simţea panică, amestecată cu răz- 
bunare. Nu puteau aștepta până dimineaţă, pentru că dacă așteptau 
până dimineaţă... 

Nu ştia ce s-ar întâmpla dacă ar aştepta până dimineaţă. S-ar fi 
întâmplat ceva rău, însă nu ştia ce anume. I s-ar putea întâmpla ceva 
rău lui Blue. S-ar putea întâmpla ceva rău cu Tărâmul. Acum, panica 
era atât de puternică, încât nu mai putea sta locului. Se ridică repede 
de pe scaun. 

— Henry, zise domnul Fogarty. 

— Ceva rău, începu Henry. 

Apoi memoria îi inundă din nou creierul şi el se opri, cu ochii 
măriți de groază: 

— Oh, Doamne, Dumnezeule! zise el. 

Se îndreptă pe neașteptate spre uşă. 

— Henry, ce s-a întâmplat? strigă Madame Cardui după el. 

Însă Henry era deja afară, alergând cât îl ţineau picioarele spre 
Palatul de Purpură. 


O SUTĂ TREI 


Unul dintre cele mai bune lucruri pe care le făcuse vreodată Pyrgus 
fusese să-l numească pe Henry Cavaler Comandor al Pumnalului de 
Argint. Titlul acesta îi permitea să treacă liber prin Palatul de Purpură 
şi adeseori obținea și saluturi din partea gărzilor. 

Se năpusti pe coridorul apartamentelor imperiale și zise, abia 
trăgându-și răsuflarea: 

— Trebuie să o văd pe Regina Blue imediat! 

Gărzile îl salutară toți până la unul, însă căpitanul lor zise 
scuzându-se: 

— Mă tem că nu se află în camerele sale, domnule. 

— Unde e? 

Avea sentimentul că deja ştia deja răspunsul. 

— N-aș putea să vă spun, domnule. A refuzat să fie escortată. 

— Când a părăsit apartamentul? 

— Cu puţin timp în urmă. 

Asta trebuia să fi fost! Asta trebuia să fi fost! 

— Cum era îmbrăcată? 

Căpitanul îl privi chiorâş. 

— Îmbrăcată, domnule? 

— Îmbrăcată, omule — îmbrăcată! îi urlă Henry în faţă. 

— Ce purta? 

Căpitanul se uită la el cu consternare. 

— O rochie foarte drăguță, domnule. De parcă s-ar fi dus la o petre- 
cere. Nu era îmbrăcată cu genul de lucruri pe care le poartă de obicei. 

Doamne, Dumnezeule, ajunsese prea târziu! Îşi amintise prea târziu! 

Căpitanul se încruntă. 

— E ceva în neregulă, domnule? Domnule... 

Însă Henry deja o luase la fugă înapoi pe coridor. Cum se putuse 
întâmpla asta? Cum putuse el să permită să se întâmple asta? De ce 
nu-și amintise mai devreme? Blue putea deja să fi fost pierdută — pier- 
dută pentru totdeauna. Si era numai vina lui! 

Cu sălbăticie, Henry își alungă din minte vina şi autocompă- 
timirea. Era posibil să mai fie încă timp. Însă avea nevoie de un cap 
limpede. Dacă reușea să o ajungă din urmă la timp, putea opri între- 
gul dezastru, chiar dacă va trebui să o oblige. O mai răpise şi înainte. 
O putea face din nou. Odată implantul scos, ea avea să fie bine. Şi ea 
ar înţelege acest lucru. 

Acum se mișca din instinct, răsucindu-se și cotind pe coridoarele 
palatului pe care nu le mai văzuse înainte. Doar că nu era doar din 
instinct, orice ar fi simţit el. Ştia că urma amintirea instrucţiunilor pe 
care demonii i le implantaseră în cap. Ştia unde se ducea Blue, pen- 
tru că el urma să fi mers acolo cu ea. Şi dacă implantul lui nu i-ar fi 
fost scos, exact asta ar fi făcut. Însă poate putea întoarce planul împo- 
triva lui Beleth însuși. 

Se afla în aripa veche a palatului, fugind ca un demon. Pyrgus îi 
spusese odată că această parte a construcției data dinainte ca Elfii să 
fi condus Tărâmul. Avea camere care nu fuseseră deschise de milenii 
întregi şi se auzeau zvonuri cum că aici ar bântui fantome. Majorita- 
tea locuitorilor palatului o evitau, însă Henry era prea disperat pentru 
a simţi vreun disconfort. 

O parte din el spera că o va putea prinde din urmă pe Blue, înainte 
de a ajunge prea departe, însă în momentul când ajunse pe coridorul 

care adăpostea mica ușă, tot nu văzu nici urmă de Blue. Îl cuprinse 
un gând groaznic. Şi dacă uşa era încuiată? Demonii lui Beleth îi 
dăduseră cheia lui Blue, însă, din câte știa, el n-ar fi avut nevoie de 
una, de vreme ce ar fi fost cu ea. Însă acum... ce se întâmpla dacă ea 
închisese uşa în urma ei? 

Henry se opri brusc. Ușa era închisă, însă când o încercă, desco- 
peri că nu era încuiată. Aproape că gemu de ușurare pe când se 
năpustea în josul scării înguste în spirală. 

Însă ușurarea lui fu de scurtă durată. Chiar înainte de a ajunge la 
capătul scării, auzi urletul. Blue începuse ceremonia obscenă care 
deschidea, în cele din urmă, porţile Iadului. 


O SUTĂ PATRU 


Pyrgus ignoră măsurile de siguranţă în momentul în care aero- 
nava sosi pe Insula Imperială. Transmise un singur cod ce urma să 
neutralizeze sistemul de securitate al palatului, apoi înclină vârful 
aeronavei către peluza din faţa uşilor de la intrarea principală. 

— Centură! ordonă el. 

Nymph și Woodfordi fură imediat fixaţi în scaunele lor cu aju- 
torul unor năvoade. Articulațiile lui Woodfordi se albiră în locul unde 
fură strânse. 

— Plonjare! murmură Pyrgus. 

Se auzi un strigăt de stihie în momentul în care aeronava se lansă 
într-o coborâre abruptă, fără a pierde din viteză. Pyrgus își tinu ochii 
fixaţi ferm asupra țintei lui, o zonă netedă între două straturi de flori. 
Solul părea să se repeadă în direcţia lui cu o grabă nerușinată. El 
aşteptă, cu inima bătându-i tare, până când i se păru că poate întinde 
mâna și atinge pământul, apoi comandă. 

— Aterizare! 

Aeronava încercă să i se supună, însă Pyrgus lăsase lucrurile să 
ajungă deja prea departe. Formele tulpa de gândire încastrate în sis- 
temul de propulsie citiră situaţia într-o clipă, reinstalară sistemele de 
securitate și îndreptară repede aeronava în sus. Aceasta se înclină, lovi 
ramura unui copac şi se desfăcu asemenea unui ou. Pyrgus căzu și se 

prăbuși grămadă la pământ. Nymph și Woodfordi rămaseră spânzu- 
raţi în năvoadele lor. 

— Chestia asta a fost extrem de captivantă, remarcă Nymph. 

Ea scoase un cuţit din cizmă și se eliberă, ţinându-se cu o mână 
de scaun. Apoi se agăţă de o creangă şi îl eliberă şi pe Woodfordi. 

— Mulţam, domnişoară, șopti el recunoscător. Credeam că voi da 
ortul popii. 

— Și eu am crezut asta, îi spuse Nymph. 

Ea îşi luă avânt, sări din copac şi ateriză cu agilitate la pământ, 
lăsându-l pe Woodfordi să se descurce singur. Pyrgus era deja în 
picioare, şchiopătând către un contingent de gărzi ce soseau în goană 
din palat. 

— Sunt în regulă! le strigă el peste umăr. 

Nymph zâmbi ușor ca pentru ea. 

— Escortaţi-ne la Regina Blue! le strigă Pyrgus, pe un ton impor- 
tant, gărzilor care se apropiau. 

Observă brusc o siluetă înaltă pe treptele palatului. 

— Domnule Fogarty, puteţi aranja să-i adunaţi pe Blue și pe Gene- 
rali la un loc — și pe Madame Cardui. Am niște vești. 

Spre surprinderea lui, domnul Fogarty ignoră insistența din vocea 
sa şi cobori treptele în direcţia lui. Gărzile se răspândiră şi îi încon- 
jurară pe amândoi, apoi se separară pentru a le face loc să treacă lui 
Nymph şi Woodfordi. 

Fogarty zise: 

— Hristoase, se va întâmpla totul în seara asta. Se uită pe deasupra 
lui Pyrgus la dezastrul din copac. Oare ai idee cât costă nenorocitele 
astea de lucruri? Se uită iar la Pyrgus: Şi Henry şi-a ieşit din minţi. 

Pyrgus îl apucă de braţ, se lăsă într-o parte şi-i şopti: 

— Armata lui Beleth e o iluzie! Nici portalurile nu sunt reale. Nu 
există nici un fel de invazie demonică, iar Unchiul Hairstreak mărşă- 
luiește cu toate forţele sale armate spre deşert. 

Timp de-o clipă, Fogarty îl fixă şi cu o privire pustie, apoi scutură 
din cap: 

— Devin prea bătrân pentru genul ăsta de lucruri! zise el. 


O SUTĂ CINCI 


Beleth luase înfăţişarea sa cea mai puternică. Nişte coarne răsucite 
ca de berbec îi ieșeau din frunte. Dinţii săi erau nişte coli rânjiți, iar 
trupul numai pachete de mușchi. Doar înălțimea îi era redusă, pro- 
babil pentru că fusese întemnițat în altar: avea ceva mai mult de un 
metru optzeci. O manta de culoarea sângelui se revărsa de la umeri 
până la glezne. Era desculț şi Blue văzu că fiecare deget de la picioare 
se termina cu câte o gheară periculos de ascuţită. Ochii săi îi înfrun- 
tau privirea lui Blue. 

Beleth se scutură ca pentru a înlătura orice rămășiță a blocului de 
porfir. Peretele de alamă din spatele lui se schimbă, fiecare plăcuță 
prelingându-se asemenea unui lichid peste plăcuţa vecină, înainte de 
a aluneca în jos. Pentru o fracțiune de secundă, Blue se întrebă dacă 
cercul cu pentagramă l-ar putea cuprinde pe Beleth, însă el îşi dădu 
mantia pe spate și se îndreptă către ea. 

Blue făcu un pas înainte şi se aruncă în brațele lui. 

— Dragul meu, şopti ea fără suflare în timp ce se întindea să-l sărute. 


O SUTĂ ȘASE 


— Nuuu! ţipă Henry. 

Dincolo de Blue și de diavol, peretele dispăruse, iar camera se 
deschisese, fapt ce părea de-a dreptul imposibil, către o scenă care-i 
îngheţa sângele în vine. Privea la un vast podium metalic, înconjurat 
de nişte clădiri negre și turtite sub un cer cenușiu. Așezate într-o latură 
a podiumului respectiv se aflau două tronuri identice cioplite în obsi- 
dian și împodobite cu încrustaţii complicate din ceva ce ar fi putut 
foarte bine să fie aur. Aliniaţi în faţa tronurilor, şiruri după şiruri, se 
aflau mii, zeci de mii de demoni încornoraţi. Și toţi erau în genunchi. 

Henry alergă. N-avea nici un fel de armă, însă îl lovi pe Beleth 
atât de violent cu umărul, încât creatura se clătină. 

— Las-o în pace, ticălosule! ţipă Henry. 

ÎI izbi pe demon cu o rafală de lovituri date cu pumnii și 
picioarele. 

Beleth se debarasă de el ca de un ţânţar. 

Fu aruncat cu violenţă la podea. Piciorul i se prinse în resturile alta- 
rului de porfir, așa că el se bălăbăni, căzu și se lovi rău. Beleth veni spre 
el şi îl lovi cu unul din picioarele sale cu gheare. Hainele lui Henry se 
sfâșiară și sângele-i ţâșni din rana făcută de-a lungul abdomenului. 

— Henry! zise Blue cu respiraţia întretăiată. 

Simţise acea lovitură de parcă ea o primise. 

Ochii lui Henry scânteiară, apoi se închiseră încet. 

Beleth se întoarse la Blue cu un zâmbet. 

— E mort? şopti ea. 

Diavolul scutură din cap. 

— Nu încă. Poate că ar trebui să-l sacrificăm pentru a celebra 
căsătoria noastră. O privi fix în ochi. Ai vrea asta, draga mea? 

După un răgaz, Blue zise cu plictiseală în glas: 

— Da. 

Beleth o luă de mână şi o conduse prin deschizătura din zid. Fu 
un moment de trecere în momentul în care vrăjile străvechi îi cuprin- 
seră, apoi imediat se pomeniră pe podiumul de metal. Demonii înge- 
nuncheaţi se prosternară pe dată la picioarele lor, cu frunțile lipite de 
pardoseala de metal. Vocea lui Beleth se auzi ca un tunet. 

— Iată noua mea consoartă și Regina voastră! 

Demonii îngenuncheaţi răcniră în semn de aprobare. 

Blue se uită în spatele ei. Doi dintre demonii lui Beleth intraseră 
în camera cu pentagramă şi trăgeau afară trupul trântit la pământ al 
lui Henry. Părea mai mult mort decât viu. Simti o greață în stomac, 
însă şi-o înăbuși cu sălbăticie. Nimic nu trebuia să se împotrivească 
datoriei faţă de Tărâm. 

— Nu e chiar adevărul, zise Beleth încetișor, însă curând vei fi şi 
una și alta. 

O conduse către tronul mai mic şi aşteptă politicos până ce se 
așeză înainte de a lua loc şi el. Ea privi peste marea de demoni, în 
timp ce creaturile începură să se ridice şi se îndreptară în grupuri 
organizate pentru a-și ocupa locurile stabilite. 

Demonii iubeau formalismul şi ceremonialul, asta era evident. 
Toţi însoțitorii cei mai apropiaţi ai lui Beleth purtau robe, coarne şi 
mantii, aveau feţele ascuţite şi ochii scânteietori. În spatele lor, 
şiruri după şiruri de gărzi-demoni erau goi în mare parte, iar lumina 
slabă li se reflecta pe solzi. Patru diavoli enormi, care se duseseră 

să ocupe cele patru puncte cardinale, își purtau ostentativ cozile te- 
poase și agăţătoare. 

Atmosfera era sulfuroasă, apăsătoare şi foarte, foarte fierbinte. 
Blue simţi cum broboane de sudoare i se preling de-a lungul feţei. 
Doi şambelani străvechi cărară o masă solidă de stejar de-a lungul 
podiumului și o plasară chiar în faţa tronurilor. „Asta o fi pentru 
semnarea pactului de căsătorie“, gândi ea. 

Importanţa ceremoniei era subliniată de prezenţa purtătorilor de 
stindarde care înconjurară repede masa în trei laturi. Erau toţi dră- 
cuşori îmbrăcaţi în nişte haine multicolore şi ţipătoare în care culorile 
complementare scânteiau și se îmbinau fără ajutorul măcar a unei 
singure vrăji de ţesut. Predominau stindardele, roşii şi negre, care se 
reflectau în brocartul ce acum fusese întins de-a lungul mesei. 

Se forță să nu privească fix în momentul în care cei doi demoni 
ce-l târau pe Henry îl trântiră grămadă lovindu-l de un picior al mesei. 
Era încă viu, însă inconştient şi respira cu greutate. Avu un sentiment 
de disconfort că i s-ar putea cere să-i bea sângele, acest lucru făcând 
parte din ceremonie. Dacă-i mai rămânea ceva sânge. Hainele-i erau 
deja mult prea îmbibate de sânge de la rana din abdomen. 

Beleth îşi drese glasul şi stătu în picioare pe tronul său pentru a 
părea şi mai înalt. Se uită arogant peste toată acea mulțime adunată. 

— Aceasta e o ocazie favorabilă, intonă el cu o voce ce părea prea 
puternică pentru gura și pieptul său. Un Pact de Căsătorie oficial — 
primul de acest fel — între Prinţul conducător al Întunericului şi Regina 
conducătoare a Elfilor. 

Fu obligat să se întrerupă din cauza ovaţiilor spontane ale supu- 
șilor săi. 

Zgomotul se stinse în cele din urmă, iar Beleth continuă cu o cuvân- 
tare care fu din belșug condimentată cu cuvinte ca de exemplu „istoric“, 
„mândru“, „semnificativ“ și „eră“. Blue ascultă cu politeţe, însă, când 
în cele din urmă el cobori şi se aşeză pe tron, se aplecă într-o parte și 
îi zise încetişor: 

— Şi ce-o să se întâmple cu băiatul? 

Beleth o privi şi se încruntă. 

— Ce-i cu el? mormăi el. 

— E încă inconștient, şopti Blue. Dacă urmează să fie sacrificat, 
n-ar trebui să fie treaz pentru a percepe suferinţa? 

Beleth reuși să pară surprins și încântat în același timp. 

— Ai perfectă dreptate, draga mea. Tradiţia noastră cere o moarte 
înceată și agonizantă. Chiar nu văd rostul dacă el doarme în tot 
acest timp. 

Se întoarse şi mârâi ceva către una din slugile sale. În câteva clipe, 
doi demoni vindecători stăteau îngenuncheaţi lângă Henry. Blue 
observă cu satisfacție că ochii lui Henry se deschiseră aproape ime- 
diat, însă vindecătorii nu făcură nimic în privinţa rănii. 

O creatură cu ditamai braţele şi picioarele veni în goană și aşeză 
pe masă un tom enorm, îmbrăcat în piele. Blue privi cu interes spre 
acest tom. Era mai mult ca sigur legendara Carte a Pactelor ce 
înregistrase orice tratat semnificativ, pe care diavolii îl făcuseră vre- 
odată, încă de acum cinci secole. Auzise că undeva, păstrată în lăzi 
ignifuge, în străfundurile Haelului, se afla o întreagă bibliotecă de 
astfel de cărți din vremuri și mai îndepărtate. Se îndoia că orice înre- 
gistraseră ei ar fi putut să se potrivească cu lucrul pe care îl plă- 
nuiseră aici. 

— Nu s-a mai semnat niciodată un contract ca acesta, trâmbiţă 
Beleth, de parcă i-ar fi ghicit gândurile. 

Ea îi aruncă repede o privire, însă expresia lui nu trădă nimic. 
Blue se strădui să se relaxeze. Acesta era un moment vital pen- 
tru Tărâm. 

Era timpul. Blue presimţea acest lucru, ca o ceață materială, în 
rândurile de demoni ce aşteptau. În câteva minute, ea și Beleth vor fi 
căsătoriţi. Se rugă ca Henry să înţeleagă ce făcea. 

Un condei străvechi de ceremonie fu scos la iveală; și apoi o foaie 
nescrisă de pergament. Până în stadiul acesta, tradiţia fusese respec- 
tată. Condeiul era o pană ascuţită de vultur, pergamentul era din piele 
de miel, atent prelucrată, înălbită și uscată. Avea o culoare alb-gălbuie 
şi o textură plăcută. Înscrisul urma să fie făcut cu cerneală neagră 

dintr-un recipient solid de cupru și urma să sublinieze termenii con- 
tractului de căsătorie. Odată semnat, documentul dura veşnic. 

— Pactul, zise Beleth cu îngâmfare în murmurul de apreciere 
al gloatei. 

Cu vocea lui răsunătoare începu să-l citească, clauză cu clauză. 

Blue îi acordă puţină atenţie. Înțelegerea lor era una destul de 
simplă în esenţă. O obliga pe ea să i se supună viitorului soţ în schim- 
bul protecţiei. Să se supună în toate era exprimarea exactă. Şi de 
vreme ce clauzele erau unele personale, consecințele erau politice. 
Pactul va ceda controlul demonilor asupra Tărâmului Elfilor. 

— Eşti de acord cu aceste clauze? o întrebă Beleth oficial. 

Cu colţul ochiului văzu cum Henry se întoarce şi o priveşte. Ea 
ezită o clipă. Oare ar putea să fie altă cale? 

— Draga mea...? zise Beleth cu insistenţă. 

Blue își îndreptă spatele. 

— Da, zise ea. 


O SUTĂ ȘAPTE 


Se auziră urletele de încântare ale demonilor adunați. Blue se 
aşeză țeapănă pe tron. Vedea privirea şocată de pe chipul lui Henry, 
deși el probabil că-şi dăduse seama ce se întâmpla. O parte din ea 
voia să-i strige lui Henry să fugă, să se salveze. Însă asta n-ar duce 
acum la nimic bun. 

Şi, în afară de asta, era sigură că el n-ar vrea deloc să o părăsească. 

— Atunci să se semneze Pactul! anunţă Beleth cu grandoare. 

Înțelegerea verbală nu reprezenta nimic. Tradiţia din Hael cerea 
un contract scris, semnat cu sânge. Blue știa ce obligaţii avea. 

Heralzii sunară sinistru din trâmbiţe. Sunetul răsună haotic, lovin- 
du-se ca un ecou de construcțiile de metal. O slugă se repezi înainte 
cu un brici și un mic potir de aur. 

Beleth se întoarse spre ea, o privi şi îi zâmbi. Apoi, luă briciul 
şi, fără nici un fel de ezitare, îşi crestă palma mâinii stângi în așa fel 
încât o cantitate de sânge verzui se prelinse în potir. Apucă pana, o 
înmuie în sânge și semnă cu numele său pe pielea de miel, cu un 
scris înflorat. 

Demonii ovaţionară. Beleth își înclină ușor capul în semn de încu- 
viinţare. Îi zâmbi din nou lui Blue. 

— Acum tu, draga mea. Fii curajoasă. 

Sluga șterse potirul cu o bucată curată de pânză, apoi îi întinse 
briciul lui Blue. 

Cu o ultimă privire plină de dragoste către Henry, Blue se 
aplecă peste tron şi îi tăie cu sălbăticie beregata lui Beleth de la 
o ureche la alta. 

— Adio, dragul meu, zise ea. 


O SUTĂ OPT 


Se strânseră în Camera Tronului. 

— Nu știu ce se întâmplă, spunea Pyrgus. Tot ce ştiu e că Beleth 
n-are trupe adevărate în deșert. Şi nici portaluri adevărate. Toată ches- 
tia asta e o mare cacealma. 

— Ca să facă ce anume? îl întrebă Fogarty cu îmbufnare. Care 
e ideea? 

— Aţi putea încerca să-l întrebaţi pe Henry — el e cel care şi-a 
petrecut timpul în compania demonilor. 

— Henry nu-i aici, pufni Fogarty. Ţi-am spus asta. Vorbeam 
despre Blue şi el şi-a luat tălpăşita. 

Madame Cardui sosi ceva mai târziu. 

— Blue nu e în apartamentele ei, zise ea imediat. Sunt îngrijorată. 

— O să fie în siguranţă, în palat, zise Pyrgus. 

Madame Cardui se uită la Fogarty. 

— Nu i-ai spus de implantul lui Blue? 

Pyrgus se uită de la unul la celălalt. 

— Implant? Ce implant? 

— Deci uit lucruri, da? zise Fogarty cu iritare și ridică din umeri. 
Tocmai a intrat cu aeronava personală într-un copac, pentru numele 
lui Dumnezeu! 

Madame Cardui zise: 

— Beleth i-a pus un implant lui Blue la fel ca lui Henry. Ca să-i 
dea false memorii. 

— Ia stai puţin! zise Fogarty deodată. 

— Ce-i un implant? întrebă Nymph. 

Era prima oară când vorbea de la sosirea lor dramatică. 

— Ia stai puțin! zise Fogarty din nou. Se încruntă. Chestia asta n-are 
nici un sens. Noi am presupus că memoria falsă era o diversiune pen- 
tru a distrage atenţia de la invazia lui Beleth. Însă Pyrgus tocmai ne-a 
spus că şi invazia e una falsă. 

Se opri şi se uită pe rând de la un chip la altul. 

Madame Cardui interveni: 

— Deci care a fost adevăratul motiv pentru care lui Blue i-a fost 
introdus implantul? 

— Şi unde e Blue acum? şopti Pyrgus. 

— Chiar în spatele tău, zise Blue, zâmbind. 


O SUTĂ NOUĂ 


Avea sânge pe rochie, sânge pe mâini, picături de sânge pe braţele 
ei goale. Avea şi fața pătată de sânge. Henry era cu un pas sau doi în 
urma ei. Din haine i se scurgeau încet picături de sânge. 

— Duceţi-l pe Henry la infirmerie, zise Blue. 

— Eşti rănită, drăguță! 

Blue clătină din cap. 

— Nu-i sângele meu. 

Pyrgus fugi şi o cuprinse cu braţele. Ea începu să tremure violent. 
Lacrimi îi brăzdară petele de sânge de pe chip. 

— Ce dracu: ţi s-a întâmplat? întrebă Fogarty. 

Blue se agăţă cu mâinile de Pyrgus cu ochii în lacrimi și scoase 
un geamăt înspăimântător. 

— Sunt Regina Haelului acum, domnule Fogarty, zise ea şi leşină. 


Se trezi la infirmerie, simțindu-se extraordinar de bine, în ciuda 
durerii de cap. Ridică încet şi cu precauţie mâna și își pipăi bandajele. 

— L-am scos, zise o voce cunoscută. 

Blue întoarse încetișor capul. 

— Unde-i Henry, domnule Fogarty? 

— El e bine. A trebuit să i se pună ceva copci, da’ e în regulă. 

El ridică un mic cilindru de metal și îl tinu între degetul mare 
şi arătător. 

— Ți-au implantat chestia asta în interiorul creierului. Interesant, 
ce zici? Henry a scăpat mai uşor. Al lui a fost înfipt în sinusuri. Pro- 
babil că voia ca acestea două să facă lucruri diferite. 

— Da, încuviință Blue. 

— Sunt groaznic de mulţi demoni într-una dintre pivnițele pala- 
tului, zise Fogarty. 

— Nu vă vor mai face nici un fel de probleme, zise Blue. 

— Am observat, spuse Fogarty. Îşi înclină ușor capul într-o parte 
şi o privi. 

— Îți aminteşti? 

— Da. Totul. 

— Henry şi-a pierdut memoria, după ce i-am scos implantul. 

— Probabil că la elfi e diferit. 

— Deci ce s-a întâmplat? 

Blue se uită peste umărul lui, prin fereastă, la soarele strălucitor 
al dimineţii. Fusese, evident, inconștientă mult timp. 

— Beleth voia ca eu să mă căsătoresc cu el. Implantul în creier 
însemna că îmi putea manipula gândurile și emoţiile. 

— Asta mi-a spus şi Henry, zise domnul Fogarty. Chestia din 
deșert a fost o diversiune. 

— Mai degrabă o distracţie, spuse Blue. El voia ca toată lumea să 
fie atât de îngrijorată, încât să nu bănuiască ce se întâmplă cu adevărat. 
Era un plan foarte complicat. 

— Şi ce n-a mers la acest plan? întrebă Fogarty. 

— Nu sunt sigură, zise Blue cu sinceritate. Se ridică în pat şi schiţă 
un mic zâmbet mohorât. Când mi-au băgat chestia aia în creier, chiar 
m-am simţit atrasă de Beleth. Însă era mai mult de-atât. Am crezut că 
această căsătorie va fi bună pentru Tărâm. Am simţit că, într-un fel, 
era datoria mea. 

— Şi când ai încetat să mai simţi așa? 

— Când Beleth l-a atacat pe Henry, zise Blue. 

Fogarty răsuci cilindrul între degete. 

— Ştii ce e interesant? M-am uitat la chestia asta când au scos-o. 
Interiorul e ars în totalitate. 

— Așa e? întrebă Blue blajin. 

— E nevoie de foarte mult să ardă complet astfel de implanturi — 
e aproape imposibil, de fapt. Probabil că-l iubeşti foarte mult, zise 
Fogarty încetişor. 

— Da, zise Blue. Îl iubesc. 

După o clipă, Fogarty zise: 

— Henry mi-a spus că i-ai tăiat beregata lui Beleth. 

Ochii lui Blue scânteiară încetișor, în timp ce încuviința. 

— Nu ţi-a fost frică? 

— Foarte mult. 

— Probabil ai crezut că demonii vă vor sfâșia bucăţică cu bucă- 
țică — pe tine şi pe Henry. 

— Da. 

— Şi de ce n-au făcut-o? întrebă Fogarty plin de curiozitate. 

— E obiceiul lor să accepte orice nou lider care e suficient de 
puternic să-l omoare pe cel vechi. Beleth și-a mâncat tatăl ca să 
ajungă la tron. 

— Ciudate creaturi. Ai de gând să lași portalul deschis? întrebă 
Fogarty. 

— Nu e un portal, zise Blue. E o veche magie din vremurile de 
dinaintea elfilor. Nu ştiu cum a pus Beleth stăpânire pe ea. Dar nu, 
n-am de gând să las chestia asta deschisă, în nici un caz dacă des- 
copăr cum se închide. 

Fogarty se ridică de pe scaun. 

— Te simţi suficient de puternică pentru a te ridica? 

— Cred că da. De ce? 

— Ceilalți aşteaptă. Avem nevoie de tine pentru a le vorbi Generalilor. 

— Daţi-mi roba, domnule Fogarty, zise Blue. 


O SUTĂ ZECE 


Generalul Creerful se înclină în tăcere în momentul când intrară 
în Camera de Gestionare a Situaţiilor de Criză. Îi făcu un semn scurt 
cu capul lui Pyrgus, îi ignoră complet pe domnul Fogarty şi pe 
Madame Cardui şi îi zise, cu un chip împietrit, lui Blue: 

— Principalele forțe armate ale Lordului Hairstreak se retrag, 
doamnă. Am întâmpinat o oarecare opoziţie, însă acum am pătruns 
foarte adânc în Cretch şi ne apropiem de Yammeth City. Mă aştept 
să-l capturăm în doar câteva ore. 

Blue văzu imediat că acum Yammeth City nu era apărat deloc. 
Unul dintre globurile cele mari arătau întregul oraș, văzut de undeva 
de sus. Pentru o capitală aflată în război, locul părea liniștit, iar străzile 
sale erau în mare parte pustii. Până ce, asta era, te uitai către sectorul 
de est, unde trupe de Elfi ai Nopţii şi maşinării de război erau con- 
centrate în număr mare. Evident, unchiul său nu-şi dăduse încă seama 
că forțele armate ale demonilor din deşert erau o iluzie. Brusc, îi trecu 
prin cap că Beleth probabil îl omorâse pe Ducele de Burgundia pen- 
tru că descoperise acest lucru. 

Ea zise direct: 

— Trebuie să ne retragem. 

Șocul lui Creerful fu evident. 

— Să ne retragem, Maiestate? 

— Imediat. 

— Regină Blue, Efii Nopţii sunt la mila noastră. S-ar putea să nu 
mai avem niciodată o astfel de ocazie. 

Blue zise obosită. 

— Elfii Nopţii sunt verii noştri, nu duşmanii noştri. Adevăratul 
nostru dușman tocmai a fost înfrânt. 

Aruncă din nou o privire spre glob. 

— Suntem în legătură cu Lordul Hairstreak? 

O privire precaută își făcu apariţia în ochii lui Creerful. 

— Nu, Maiestate. 

— Cât durează până-l putem contacta? 

— Probabil o oră, cu ajutorul mesagerilor — rețeaua CC e închisă. 
Depinde de locul unde se află. 

Madame Cardui întrebă repede: 

— Ce s-a întâmplat cu reteaua CC? 

Generalului Creerful i se alătură Generalul Vanelke, care răspunse 
la întrebare: 

— Bănuim că e vorba despre un sabotaj. Au fost mai multe mani- 
festări de revoltă ale Elfilor Noptii care locuiesc în capitală. Lucrăm 
să reparăm stricăciunea, însă e posibil să dureze ceva timp până va 
funcționa iar. Mesagerii ar putea fi mai rapizi, într-o astfel de situație. 

— Trimiteţi mesagerii atunci, Generale. Mesaj codat, bineînțeles. 
Informaţi-l pe unchiul meu în legătură cu retragerea. Spuneţi-i că 
oferta sa cu privire la o alianţă e acceptată. 


EPILOG 


Se plimbau împreună prin grădinile Palatului de Purpură. Era 
seară şi puncte de lumină începeau să pâlpâie pe străzile orașului din 
depărtare. Florile de noapte își eliberau parfumul, un amestec straniu 
care, acum, devenise unul obișnuit. 

Blue întrebă: 

— Ce se întâmplă, Henry? 

Se întâmpla că el va trebui să se întoarcă în curând. Va trebui să-i 
explice mamei lui unde fusese. Va trebui să-i explice lui Anais cum 
reuşise să dispară chiar de sub nasul ei. Va trebui să trăiască cu vina 
a ceea ce-i făcuse lui Blue. Ea fusese foarte amabilă cu el, însă era 
sigur că n-o să-l poată ierta niciodată. 

Ridică din umeri. 

— Oh, ştii și tu... plec acasă, mormăi el. 

Nu voia să plece. 

Pe neașteptate, Blue zise: 

— Aş vrea să-ţi cunosc familia. 

Henry îi aruncă o privire surprinsă, apoi își înăbuși impulsul 
nebunesc de a chicoti. Se gândi la mama lui și la iubita acesteia. Se 
gândi la tatăl lui, care acum locuia cu o fată destul de tânără pentru 
a-i fi fiică. Se gândi la Aisling, sora lui egoistă. 


STĂPÂNUL TĂRÂMULUI 405 


— Oh nu, n-ai vrea, zise el subliniind acest lucru din toată inima. 
Crede-mă pe cuvânt, n-ai vrea! 

— Nu îi placi? întrebă Blue. 

— Nu foarte mult. Tata e în regulă, cred. Însă mama... Ezită o clipă. 
De fapt, nu ştia ce să spună despre mama lui. După ceva vreme, con- 
tinuă: Mama e genul care îți spune tot timpul ce să faci. Ea ştie mai 
bine decât oricine despre orice. Apoi adăugă cu acreală: Cu toate 
astea, a reuşit să facă o harababură din mariajul ei. L-a dat pe tata 
afară din casă şi l-a făcut să creadă că acest lucru era în interesul lui. 

— Deci nu prea vrei să te întorci? 

— Câtuși de puţin, zise Henry, apoi zâmbi, încercând să învese- 
lească conversaţia. 

Blue își luă privirea de la Henry. El nu-și putea da seama în această 
lumină slabă, însă ceva îl făcea să creadă că era posibil ca ea să fi roşit. 

— De ce nu rămâi aici? întrebă Blue. 

Henry o privi plin de uimire. 


GLOSAR 


Cheie: 

EAL: Elf al Luminii 

EAN: Elf al Nopţii 

FO: Fiinţă omenească 

Aeronavă Personală. Un aparat de zbor folosit în Tărâm, echiva- 
lentul aproximativ al unei mașini sport zburătoare. 

Antiopa, Nymphalis (Nymph). Fiica Reginei Cleopatra, Prinţesă 
a Elfilor Pădurii. 

Apatura Iris. (EAL) Tatăl Prințului Pyrgus, al Prințului Comma 
şi al Prințesei Blue. Împărat-de-Purpură timp de mai mult de două- 
zeci de ani. 

Aristocraţia. Familiile nobile. 

Asmodeus. Un demon urât mirositor. 

Atherton, Aisling. (FO) Sora mai mică a lui Henry Atherton şi o 
adevărată pacoste. 


Atherton, Henry. (FO) Un adolescent care trăiește în împre- 
jurimile Londrei, Anglia, şi care a venit prima dată în contact cu Tărâ- 
mul Elfilor când l-a salvat pe prinţul elf, Pyrgus Malvae, de o pisică. 

Atherton, Martha. (FO) Directoare a unei școli de fete din sudul 
Angliei. Soţia lui Tim Atherton, mama lui Henry și Aisling. 

Atherton, Tim. (FO) Om de afaceri de succes. Soţul Marthei 
Atherton, tatăl lui Henry şi Aisling. 

Beleth (cunoscut și drept Prințul Diabolic și Prințul Întuneri- 
cului). Prințul tărâmului Hael, o dimensiune alternativă a realităţii 
care e locuită de demoni. 

Black John. Un demon. 

Blue, Prinţesa Holly. (EAL) Sora mai mică a Prințului Pyrgus 
Malvae și fiica Împăratului-de-Purpură Apatura Iris. 

Brimstone, Silas. (EAN) Un demonolog cam bătrâior și fost pro- 
prietar al unei fabrici de lipici. 

Canal. Un medium militar folosit drept mijloc de comunicaţie. 

Cardui, Madame Cynthia (cunoscută și drept Doamna Pictată). 
(EAL) O doamnă în vârstă şi cam excentrică ale cărei contacte extinse 
au făcut-o unul dintre cei mai valoroşi agenţi ai Prințesei Blue. 

Casa Iris. Casa Regală a Împărăției Elfilor. 

Chalkhill, Jasper. (EAN) Partener de afaceri al lui Silas Brim- 
stone şi, în secret, fost şef al serviciului de inteligenţă al Lordului 
Hairstreak. 

Chevalier. Termen echivalent în Tărâm pentru cavaler. 

Cleopatra. Regina Elfilor Sălbatici. 

Comma, Prinţul. (EAL/EAN) Frate vitreg al Prințului Pyrgus și 
al Prințesei Blue. (Acelaşi tată, mame diferite). 

Con de vrajă. Conuri de buzunar, nu mai mari de doi centimetri 
şi ceva înălțime, îmbibate cu energii magice dirijate către un anumit 
scop. Modelul mai vechi de con trebuia să fie aprins. Versiunea mo- 
dernă e cu autoaprindere şi se poate „rupe“ cu unghia. Ambele tipuri 
se descarcă asemenea artificiilor. 


Copoi. Un robot mecanizat letal ce face parte din noul sistem de 
securitate al lui Hairstreak. 


408 HERBIE BRENNAN 


Cossus Cossus. (EAN) Înaltul Portar al Lordului Hairstreak. 
Creen. Felul în care localnicii din Haleklind numesc Haleklindul. 


Cuţit Halek. O armă din cristal care eliberează energii magice 
pentru a omori orice străpunge. Cuţitele Halek au tendinţa de se 
sfărâma din când în când, iar în această situaţie energiile pot omori 
persoana care le foloseşte. 


Demon. Chip adesea luat, atunci când vin în contact cu elfi sau 
ființe omeneşti, de către speciile extraterestre care îşi schimbă chipul 
şi care locuiesc în Tărâmul Hael. 


Doamnă a Mătăsii. (EAL) Membră a unei Bresle (exclusiv femi- 
nine) răspunzătoare de controlul păianjenilor-ţesători și transformarea 
mătăsii de păianjen-ţesător în articole vestimentare foarte scumpe și 
mult căutate. 


Elf al Luminii. Unul din cele două tipuri importante de elfi, din 
punct de vedere cultural, care se opun folosirii demonilor în orice 
situaţie și sunt, de obicei, membrii ai Bisericii Luminii. 

Elf al Nopţii. Unul din cele două tipuri importante de elfi, deose- 
biţi din punct de vedere fizic de Elfii Luminii prin ochi ca de pisică 
şi sunt sensibili la lumină. Se servesc de slujitori demonici. 


Elf al Pădurii. Modul în care te adresezi unui Elf Sălbatic dacă 
nu vrei să-l jigneşti. 

Elfi Sălbatici. Nişte elfi necivilizaţi şi nomazi care trăiesc şi 
vânează în străfundurile marii păduri primordiale ce acoperă o mare 
parte din Ținutul Elfilor. Elfii Sălbatici sunt renumiţi că nu se supun 
nici Elfilor Luminii și nici celor ai Nopţii. 

Endolg. Un animal inteligent care seamănă cu o pătură de lână. 
Endolgii au capacitatea unică de a simţi adevărul, lucru care îi face 
niște tovarăși foarte simpatizaţi în Ţinutul Elfilor. 

Fogarty, Alan. (FO) Un bătrân paranoic, fost fizician şi spăr- 
gător de bănci cu un talent extraordinar la meșterirea de gadgeturi. 
Fogarty a fost desemnat Înalt Portar al Casei Iris, drept recunoştinţă 

pentru ajutorul dat Prințului Pyrgus, deși inițial pisica lui Fogarty era 
aproape să-l mănânce pe Prinţul Pyrgus. 

Gardian. Hologramă de securitate acționată prin vrajă. 
Hael. Denumire politicoasă pentru Hell (iad). 


Hairstreak, Lord Black. (EAN) Căpetenia nobilă a Casei Hair- 
streak şi conducătorul Elfilor Nopţii. 


Haleklind. Ținutul de baștină al vrăjitorilor Halek. 
Halud. Un condiment exotic. 


Haniel. Leu înaripat ce locuiește în zonele împădurite ale Tărâ- 
mului Elfilor. 


Hodge. Motanul domnului Fogarty. 
Ilustrul Svengali. (FO) Un hipnotizator. 
Innatus. Un șaman Trinian nomad. 


Înalt Portar. Titlu străvechi folosit pentru a-l descrie pe sfătui- 
torul principal al unei Case Nobiliare. 


Kitterick. Un Trinian portocaliu în serviciul doamnei Cardui. 

La Ropo. O cafenea cunoscută. 

Lanceline. Pisica translucidă a doamnei Cardui. 

Laura Croft. (FO) Noua cucerire a tatălui lui Henry. 

Levitator. Un glob de vizualizare dotat cu un dispozitiv anti- 
gravitație. 

Lumea Analoagă (cunoscută și drept Tărâmul Pământ). Denu- 


miri folosite în Tărâmul Elfilor pentru a denumi zona terestră a şcoli- 
lor, locurilor şi părinţilor care se pare că vor sfârşi printr-un divorţ. 

Malvae, Prinţul Moștenitor Pyrgus. (EAL) Tânăr moștenitor al 
tronului Împăratului-de-Purpură. Pyrgus iubeşte animalele mai mult 
decât politica și, la un anumit moment dat, chiar a fugit de-acasă și a 
trăit ca un om de rând, din cauza neînțelegerilor cu tatăl său. 


Mare Maestru Ghicitor în Mirodenii. Un oracol din Tărâm care 
face profeţii cu ajutorul unor mirodenii halucinogene. 

McKenna, Paul. (FO) Un hipnotizator de la televizor. 


Memnon. (EAL) Marele Maestru Ghicitor în Mirodenii (vezi 
mai sus). 


Mintea Iadului. Internetul mental al Iadului. 
Nagel. O căpetenie a Trinienilor nomazi. 


Niff (din fauna Haelului). Un animal cu colți de oțel și prevăzut 
cu platoșă, ceva mai mic decât o vulpe. 


Numărătoare Inversă. O prevedere militară periculoasă, luată 
împotriva răpirii. 


Nyman. Un spiriduş în serviciul doamnei Cardui. 
Ochi spion. Un dispozitiv secret pentru supravegherea la distanță. 
Ogyris, Gela. (EAN) Fiica lui Zosine Ogyris. 


Ogyris, Genoveva. (EAN) Soţia lui Zosine Ogyris și fosta iubită 
a lui Kitterick. 


Ogyris, Zosine Typha. (EAN) Un negustor bogat din Haleklind, 
care trăieşte acum în Yammeth Cretch și e un aliat apropiat al Lor- 
dului Hairstreak. 


Orion. Îngerul de Comunicaţii. 

Ornitherium. Un coteţ de păsări din vechime. 
Ouklo. Trăsură plutitoare, acționată prin magie. 
Pelidne. Ultimul Înalt Portar al Lordului Hairstreak. 


Perin. Un amfibian micuţ renumit pentru faptul că scuipă pe 
labele din față când e atacat. 


Plack. Formă de viaţă creată artificial. 


Portal. Cale de acces a energiilor interdimensionale ce poate 
apărea în mod natural, poate fi modificată sau creată. 


Pragul Iadului. O dimensiune a realității locuită temporar de 
către demoni care au un contract de servitor. 

Primul Om. În mitologia din Ținut, prima creatură înzestrată cu 
simţuri, făcută de către Lumină în Grădina Haedonului. 

Procles, Graphium. (EAN) Unul dintre generalii lui Hairstreak. 
Quercusia. (EAN) Mama lui Comma. 


Refinia. O boală tropicală a Tărâmului care cauzează o dilatare 
severă a creierului. 


Salon Fizz. Un local la modă specializat în a oferi vizitatorilor săi 
o experienţă care ascute simţurile și sentimentele. 


Scufie Roşie de Hotar. Ciupercă înzestrată cu simţuri, care 
populează zonele stâncoase sălbatice ale Tărâmului și împrăștie 
spori halucinogeni atunci când e atacată. 


Severs, Charlotte (Charlie). (FO) Prietena cea mai apropiată a 
lui Henry Atherton de pe Tărâmul Pământ. 


Simbala. O formă de muzică ce creează dependenţă, vândută 
legal în amplasamente autorizate şi ilegal în alte părți. 


Slith. O reptilă periculoasă de culoare cenușie ce trăiește în zonele 
împădurite de pe Tărâmul Elfilor. Slithul secretă un acid extrem de 
toxic pe care îl scuipă la distanţe mari. 

Somme. Locul unde s-a desfășurat o bătălie sângeroasă din 
Primul Război Mondial. 

Stimlus. O armă personală încărcată cu energie. 

Tărâmul Elfilor. Un aspect paralel al realităţii locuite de diferite 
specii extraterestre, cu tot cu Elfi ai Luminii și Elfi ai Nopţii. 

Transportor. Versiunea portabilă a domnului Fogarty pentru 
chestia care se foloseşte în Star Trek. 

Trinian. Rasă de pitici care nu aparține nici fiinţelor omenești şi 
nici elfilor, și care trăiește în Tărâmul Elfilor. Trinienii portocalii sunt 
un neam care se dedică meseriei de servitor, Trinienii violeţi au ten- 
dinţa de a fi războinici, în timp ce Trinienii verzi se specializează în 
nanotehnologie biologică şi prin urmare pot crea sisteme ecologice 
de epurare. 

Tulpa. O formă de gândire inteligentă. 


Urmăritor. Un spion demonic. 

Vrajă-stază. O vrajă care face ca ceva să devină imobil şi care 
păstrează acel lucru intact atâta timp cât durează acea vrajă. 


Vrăjitor Halek. Nu e ființă omenească și nici elf. După cum se 
crede, cei mai talentaţi dintre practicanţii de magie din Tărâmul 
Elfilor. Vrăjitorii Halek sunt specializați în tehnologia armelor. 


Ward, Anais. (FO) Iubita mamei lui Henry. 

Woodfordi. (EAL) Un Canal militar. 

Yammeth Cretch. Zona de siguranță a Elfilor Nopţii. 

Yidam. Unul dintre Vechii Zei care sălăşluia pe Tărâm, înaintea 
venirii Luminii. 


Zălog. O vrajă care obligă victima să acţioneze într-un anumit mod. 

CLUBUL CĂRȚII 


129) 


Rao pentru copii 


O ALAIN BAKER 
Crăciunul şoricelului Chit 


O J.M. BARRIE 
Peter Pan / Peter Pan în Grădina Kensington 


O MICHAEL BOND 
Un urs pe nume Paddington / Mai multe despre 
Paadingion / Paddington sare în 


ajutor / Paddington în străinătate 


O M. BOND, R.W. ALLEY 
Ursuletul Paddington / Paddington și surpriza de 
Crăciun / Paddington la Carnaval 

O DESPINA CALAVREZO 
Winter Time 


O KATE DICAMILLO 
Povestea lui Despereaux 


O ZIZOU CORDER 
Băiatul-Leu / Urmărirea 


O SABINA COLLOREDO 
- seria „Hotel Olimp“ 
Zeus / Hera / Poseidon / Afrodita 


O ROALD DAHL 
Matilda / Vrăjitoarele / Uriașul cel Prietenos / Charlie 
și Fabrica de Ciocolată / James și Piersica Uriaşă / 
Charlie si Marele Ascensor din Sticlă 

O ANNA DALE 
Șoptindu-le vrăjitoarelor 

O CORNELIA FUNKE 
Călărețul dragonilor 

O LAURA HUNT 
Stuart Little 2 


O ERICH KASTNER 
35 Mai 


O GARRY KILWORTH 
Attica 

O C.S. LEWIS 
- seria „Cronicile din Narnia“ 
Nepotul magicianului / Șifonierul, leul și vrăjitoarea 
/ Calul și băiatul / Jilțul de argint / Printul Caspian 
/ Călătorie pe mare cu Zori-de-Za / Ultima bătălie / 
Cronicile din Narnia (set) 


O ASTRID LINDGREN 
Pippi Şoseţica / Pippi Soseţica se îmbarcă 
Pippi Şoseţica în Mările Sudului 
O MADONNA 
Trandafirii Englezești 
Merele lia Peabody 


O HILLARY MCKAY 
Îngerul lui Safy! 
O TRACY MACK & MICHAEL CITRIN 
Cei trei magnifici Zalinda 
O BEATRICE MASINI 
- seria „Pantofiorii roz“ 
Ce temperament! / In pași de dans / Prieteni vechi 
şi noi / Pe poante / Școala din Londra / Un tutu 
în plus 
O A.A. MILNE 
Ursuletul Winnie Puh / Cartierul Winnie Puh 


O P.R. MORRISON 
Băiatul care a îmblânzit vântul 


O MARIA ELBA SOTILLO PANTIN 
Maeba 


O LOUIS PERGAUD 
Războiul bumbilor 


O TONY DI TERLIZZI & 
HOLLY BLACK 
- seria „Cronicile Spiderwick“, 
Cartea fantastică / Ochiul magic / În ghearele gob- 
linilor / Copacul de fier/ Răzbunarea lui 
Mulgaratb / Carnet pentru observaţii fantastice 


O J.R.R. TOLKIEN 
Roverandom / Copiii lui Hurin / Hobbitul/ Domnul 
Bliss / Povesti neterminate / Scrisori de la Moș Crăciun 
/ Silmarillion 


O LYNNE REID BANKS 
Indianul din dulap / Indianul se întoarce / Secretul 
indianului / Misterul dulapului 


O LUC BESSON 
Artur şi minimoșii / Artur și Cetatea Interzisă / 
Artur și răzbunarea lui Maltazar 


O R.L. STINE 
- seria „Goosebumps“ 
Bun venit în Casa Morților! / Nu 
coboråti în pivniță / Sânge de monstru / Zâmbeste 
și mori / Blestemul mumiei / Să devenim invi- 
zibili! / Fetiţa care a strigat: „Monstrul!“ / Bun 
venit în tabăra de cosmar! h Noaptea păpusii / 
Fantoma din vecini / Plaja bântuită / Răzbunarea 
piticilor de grădină / O zi în Ţinutul Ororilor / 
Fantoma de la Teatru / Nu mă puteti speria! / 
Teribilul om de zăpadă din Pasadena 


O J.M. TREWELLARD 
Degete răzlețe 


O P.L. TRAVERS 
Mary Popp / Mary Poppins se întoarce / Mary 
Poppins deschide usa / Mary Poppins în Parc / Mary 
Poppins pe Aleea Ciresilor / Mary Poppins și Casa de 
Alături 


O ŞEBASTIANO RUIZ MIGNONE 
Împotriva tuturor steagurilor / Scufundați corabia 
Scuipă-Focl / Cei 7 adormiți / Comoara marelui sultan 


O KAYE UMANSKY 
Pongwiffy / Pongwiffy si răzbunarea Trolilor / 
Pongwiffy si Vraja Anului / Pongwiffy și vacanța de cosmar 


Carte-jucărie 


O MULTIPLAN 
Broaște fantastice / Corpul uman / Mumiile 
egiptene / Sistemul solar 


O PRIETENI PUFOȘI 
Lânuca / Roibu / Ghiţă / Băltata 

O GÂZUTE CU ANTENUȚŢE 
Nicușor Melcușor / Nuţa Albinuta / Olguţa 
Omiduţa / Rita Gărgărita 

O ANIMĂLUTE 
Cămila Kami / Ciuș Mâgărușul / Cutu Căteluşul 
/ Leul Lester / Paddy Poneiul / Poppy Purcelușa / 


Pisi Pisicuta / Rățuşca Marușka 


O ȘTIU EU CUM! 
Capsa / Șiretul / Fermoarul / Nasturele 


O ARIPIOARE 
Papagalul / Pinguinul / Bufnița 


O CRANȚ! CE MAI POVESTE 
Lucy îşi ascute cleştii... / Holly Somnoroasa... 


O GÂNGĂNII BÂZDÂGĂNII 
Caut casă / Sunt benpar / Isprăvile lui Panzel / 
Parada gåzelor / Luli sare-n ajutor / Lica la cul- 
care / Hoţii de unelte / Când mă fac mare 


Povești cu lipici 
Bucle-Aurii și cei trei ursuleţi / Cartea junglei / 
Frumoasa-din-Piidurea-Adormită Jack şi vrejul de fasole / 
Mica sirenă / Motanul-Incăltat / Pinocchio / Scufiţa- 
Roșie / Albă-ca- Zăpada / Frumoasa şi bestia / Bambi 
/ Aladdin / Alice în Tara Minunilor / Peter Pan 


Engleza cu „lipici“ 
A venit vacanța! 


Cărţi ilustrate 
Cartea mea de jocuri 
E.T. Extraterestrul descoperă... 
comunicațiile / plantele / sistemul solar 
Lumea basmelor (2 volume) 
Mega activităţi / Mega jocuri 
Nu știam că... 
poți sări mai sus pe Lună / rechinii îşi schimbă 
mereu dinţii / unele vase au aripi / unii șerpi 
scuipă otravă 
Viaţa cotidiană în lumea antică 
Adevărul despre... 
copii / stres / mămici / tătici 
Cronicile Spiderwick — Fereste-te de Bogart! 
Cronicile Spiderwick - Misiunea lui Thimbletack 
Cronicile Spiderwick - Mallory stă de pază 
Cronicile Spiderwick - Povestea filmului 
Narnia - Prințul Caspian 
Lupta pentru tron / Călătoria lui Lucy / 
Aceasta e Narnia / Prințul Caspian Povestea 
filmului / Carte de activităţi 
Harry și găletușa cu dinozauri / Harry și dinozaurii 
merg la școală / Harry și dinozaurii se bălăcesc 
Harry și dinozaurii salvează animalele 
Puiul-de-Mlaştină 
Mica balerină / Printesa pet 
Basme claşice repovestite și ilustrate 
Domnul Întuneric se strecoară 
Spiridușii zăpezii găsesc o scrisoare 


Basmele copilăriei 
Aladdin și lampa fermecată / Cenușăreasa 
Cartea Junglei / Frumoasa-din-Pădurea-Adormită / 
Iepurele și broasca țestoasă / Cei 3 purcelusi / Motanul 
încălțat / Scufita-Roşie / Hänsel si Gretel / Tom Degețel 


Cărţi de activități 

O LOGICO RONDO - ÎNVĂŢĂM JUCÂNDU-NE 
Primăvara, vara, toamna și iarna / Copiii se joacă / 
Cum ne îmbrăcăm / La grădina zoologică / O zi cu 
Ioana și Vlad / Sărbătorile copiilor / La circ / La 
circ (set) / Privim și vorbim / Privim și vorbim 
(ser) / Ne distrăm și cumpărăm / Ne distrăm şi 
cumpărăm (set) / Animale de casă (set) / În camera 
copiilor (set) / La fermă / Jocuri de calcul (1, 2) / Să 
gândim logic / Jocuri cu numere / Să circulăm corect 
/ Noi jocuri de concentrare / Să gândim logic 
Sudoku peşte 6 ani / Sudoku peste 8 ani / Ferestre 
magice — În ocean / Ferestre magice — În junglă / 
Ferestre magice — La drum / Ferestre magice - Gângânii 


O FIONNA WATT 
Artă si imaginaţie / Artă şi îndemânare 


O MOIRA BUTTERFIELD 
Leul mănâncă lăptuci / Hipopotamul stă în casă? / 
Broasca zboară? / Vaca face miau? 


Mă joc și învăt culori / Mă joc și învăţ animale / 
Mă joc și învăt numere 
În 3 dimensiuni - Corpul uman 
În 3 dimensiuni — Dinozaurii 
Carte cu abtibilduri 
Aeronave / Corpul uman / Creaturi mitice / 
Spaţiul 
Animale de companie / Animale sălbatice 
De la A la Z 
În culori / Natura / Oameni în mișcare 
Scăderea, înmulţirea, împărțirea 
Ozmo. Metodă de învățare a limbii engleze, BBC 


Cărţi interactive 
Prima mea carte Snappy 
De Crăciun / Numere / Forme / Culori / 
Contrarii / În vacanţă 


Cărți eveniment 
Cum să cresti și să îngrijești un dragon / Pinguinul 
și prietenii lui / Piraţii / Uvsuleţul şi prietenii lui / 


Rao junior 


Alice în Țara Minunilor Colindă de Crăciun Ocolul Pământului în 80 de zile 
Călătorie spre centrul Colţ-Alb Robin Hood 
pământului Heidi Robinson Crusoe 


Călătoriile lui Gulliver 


Insula comorii 


Vrăjitorul din Oz 


Rao pentru tineri 


O BLUE BALLIETT 

Pe urmele lui Vermeer / Codul Wright 
O CLIVE BARKER 

- seria „Abarat“ 

Cărţile Abaratului / Zile de magie 
O IAN BECK 

Tom inimă-curată. Băiatul aventurier 
O HOLLY BLACK 

Jertfa / Curajul 


O JOHN BOYNE 
diatul cu pijamale în dungi 
O ANN BRASHARES 
- seria „Frăția Pantalonilor Călători“ 
Pantalonii Călători / A doua vară a Pantalonilor 
Călători / Mereu în albastru 
O HERBIE BRENNAN 
Războaiele împărăției de purpură 
Împăratul de purpură 


O EOIN COLFER 
— seria „Artemis Fowl“ 
Artemis Fowl / Incidentul din Arctica / Codul 
infinitului / Aventuri cu Opal / Lista cu dorințe 
Supranaturaliştii 


O JAMES FENIMORE COOPER 
Ultimul mohican 


O JIM DAVIS 
arfield ia proporti / Garfield mai mare decât 
viaja / Garfield pe larg / Garfield se îngrașă 
Garfield ia cireașa de pe tort Caie suparare 
mare / Garfield stă acasă / Garfield păcâlește cân- 
tarul / Garfield îi pierde picioarele 
O NANCY FARMER 
Casa scorpionului / Marea Trolilor 
O ERIK L'HOMME 
- seria „Cartea Stelelor“ 
Vrăjitorul Qadehar / Seniorul Sha / Chipul Umbrei 
O ANTHONY HOROWITZ 
- seria „Alex Rider, 
superspionul adolescent“ 
Stormbreaker / Academia Point Blanc 
Insula vechinilor / Lovitura vulturului 
Hotelul spațial Ark Angel / Scorpionul 
O CYNIHIA KATOHATA 
Kira-Kira 
O ADRIENNE KRESS 
Alex și comoara Wigpowder 
O BRUCE LANSKY 
Bătrâneţe, haine grele / Bolnav de dragoste 
La bine şi la rău 
O STEPHENIE MEYER 
Amurg / Lună nouă / Eclipsa / Zori de zi 
O HENRY H. NEFF 
Tapiseria - Dulăul din Rowan 
O CHRISTOPHER PAOLINI 
- Trilogia „Moștenirea“ 
Eragon 
Eragon IT: Cartea primului născut 
Eragon III: Brisingr 
O GARTH NIX 
- Trilogia Vechiului Regat 
Sabriel 


O MICHELLE PAVER , 
- seria „Cronici din Ținuturi Intunecate“ 
Frăția lupilor / Spiritul călător / Devoratorul-de- 
Suflete / Proscrisul 


O CAROLINE PITCHER 
Präjitura de la ora 11 


O PHILIP RFEVE 
Larklight / Starcross 


O KATHERINE ROBERTS 
- seria „Cele șapte minuni“ 
Prădarea Marii Piramide / Întâmplări din 
Babilon 
În cântarea Templului Amazoanelor / Mausoleul 
din Halicarnas / Blestemul din Olympia 


O STATON ROBIN 
Napoleon și Betsy 


O ANTOINE DE SAINT EXUPERY 
Micul prinț 


O MICHAEL SCOTT 
Alchimistul, secretul nemuritorului Nicholas 
Flamel 


O JONATHAN STROUD 
- Trilogia „Bartimaeus“ 
Amuleta din Samarkand / Ochiul Golemului / 
Poarta lui Ptolemeu 


O KATHERINA TAIKON 
Katitzi 


O G.P. TAYLOR 
Stăpânul Umbrelor / Absintos Tersias 
O LICIA TROISI 
- seria „Cronicile Lumii Pământene“ 
Nihal de Pan / Misiunea lui Se 


O MOONY WHIICHER 
Fetiţa Celei de a Sasea Luni / Nina și misterul 
Notei a Opta , e 
Nina și blestemul Șarpelui cu Pene / Nina si ochi- 
ul secret al Atlanudei Ss 
Geno și Sigiliul Negru al doamnei Crikken 


O E.B. WHITE 
Pânza lui Charlotte 


CLUBUL CĂRȚII 


CLUBUL CĂRŢII RAO are un nou regulament de funcționare, mai modern, 
mai eficient şi mai adaptat nevoilor dumneavoastră, 
pus la dispoziţia membrilor odată cu fișa de înscriere. Pentru detalii vă puteţi 
informa din broșurile noastre sau scriindu-ne pe adresa: 


CP CE- CP 23, 
București; 
e-mail: club@raobooks.com 


P 


sau accesând site-urile: 
www.raobooks.com; www.rao.ro 


